༄༅། །ཆོས་བརྒྱུད་ལྔའི་ལྟ་བའི་དགོངས་པ་དང་།
ལྟ་མགུར་ཨ་མ་ངོས་འཛིན་དང་ལྟ་ཁྲིད་དྲན་པ་
བཞི་ལྡན་གཉིས་ཀྱི་བཀའ་ཁྲིད་
བཞུགས་སོ། །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།
༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།
ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

རྣམ་གྲྭ་ཐུབ་བསྟན་ཡར་འཕེལ།

ཞུས་དག་པ།

ལྷ་རམས་པ་ཡང་སྟེང་སྤྲུལ་སྐུ།

དགེ་བཤེས་འཇིགས་མེད་བློ་གྲོས།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-43-4

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS THE 14th DALAI LAMA’S WRITINGS AND DISCOURSES

Compiled, Edited and Published under the auspice of the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Thupten Yarphel

Editors

Lharampa Yangten Tulku

Geshe Jigme Lodoe

Layout

Lobsang Wangden Shastri

First Edition: 2022

Copies: 500

ISBN: 978-93-93373-43-4

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། III

ལྟ་ཁྲིད་དྲན་པ་བཞི་ལྡན་གྱི་བཀའ་ཁྲིད། 1

སྔོན་འགྲོའི་བཤད་པ། 1

ཀ༽ བསྟན་སྲིད་སྤྱི་རིམ་བསྒྲུབ་རྒྱུ་གལ་ཆེ་ཚུལ། 1

ཁ༽ དབུ་མའི་ལྟ་ཁྲིད་ཀྱི་བརྒྱུད་རིམ། 5

དངོས་གཞིའི་བཀའ་ཁྲིད། 15

ཀ༽ བླ་མ་དྲན་པ། 15

ཁ༽ སྙིང་རྗེ་དྲན་པ། 16

ག༽ ལྷ་དྲན་པ། 26

ང༽ ལྟ་བ་དྲན་པ། 30

རྫོགས་ཆེན་གྱི་ལྟ་བའི་སྐོར། 35

གསང་སྔགས་གསར་རྙིང་གི་བསྐྱེད་རྫོགས་དོད་ཐུབ་སྦྱོར་ཚུལ། 37

ཐལ་འགྱུར་བའི་ལྟ་བ་ཞལ་གྱིས་བཞེས་ཚུལ། 47

རིག་པ་ངོ་སྤྲོད་ཀྱི་སྔོན་དུ་ལྟ་བ་གཏན་ལ་འབེབས་དགོས་པ། 49

མྱོང་ཐོག་ནས་ལྟ་བ་འཕོ་བའི་ཚུལ། 52

ཐེག་པ་རིམ་པ་དགུ་གང་ཟག་རྒྱུད་གཅིག་གི་ཉམས་ལེན་དུ་གསུངས་ཚུལ། 57

རྫོགས་རིམ་མཐོན་པོའི་ཚེ་གསར་རྙིང་གནད་གཅིག་ལ་འབབ་ཚུལ། 58

མཁས་གྲུབ་ཐམས་ཅད་མཁྱེན་པས་རྙིང་མ་བཀག་པར་མཛད་མིན། 62

པདྨ་ཡང་གསང་གི་ཆོས་སྐོར་གང་དུ་གཏོགས་པའི་ཁུངས་དང་བརྒྱུད་པ། 74

ལྟ་མགུར་ཨ་མ་ངོས་འཛིན་གྱི་བཀའ་ཁྲིད། 77

དངོས་བྱུང་གི་རྣམ་ཐར་ཡ་མཚན་ཅན་འགའ། 77

ལམ་འབྲས་ཀྱི་ཚད་མ་བཞི། 81

ལྟ་མགུར་ཨ་མ་ངོས་འཛིན་གྱི་བཀའ་ཁྲིད། 85

དོལ་རྒྱལ་གྱི་སྐོར། 91

རིས་མེད་ཀྱི་གཞུང་ལ་སྦྱོང་དགོས་པའི་སྐོར། 137

དཔར་བྱང་སྨོན་ཚིག ། 149

དཔར་སྐྲུན་གསལ་བཤད།

༈ ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག །འཛམ་གླིང་ཞི་བདེའི་ལམ་སྟོན། གཞིས་བྱེས་བོད་མིའི་བླ་ན་མེད་པའི་དབུ་ཁྲིད། འགྲོ་བ་ཀུན་ལ་མ་འདྲིས་པའི་མཛའ་བཤེས་ཆེན་པོ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཕྱི་ལོ་ ༢༠༠༦ ཟླ་ ༡༢ ཚེས་ ༡༩ ནས་ ༢༡ བར་གནས་མཆོག་ཝཱ་རཱ་ཎ་སཱིར་ལྕང་སྐྱ་རོལ་པའི་རྡོ་རྗེའི་གསུང་ལྟ་མགུར་ཨ་མ་ངོས་འཛིན་དང༌། ཕྱི་ལོ་ ༢༠༠༧ ཟླ་ ༡ ཚེས་ ༩ ནས་ ༡༠ བར་ཉིན་གཉིས་རིང་སེར་བྱེས་མཁས་སྙན་གྲྭ་ཚང་དུ་ཡི་དམ་པདྨ་དབང་ཆེན་གྱི་བཀའ་དབང་གནང་སྐབས་སྔོན་འགྲོའི་བཀའ་ཆོས་སུ་སྩལ་བའི་ྋརྒྱལ་མཆོག་བསྐལ་བཟང་རྒྱ་མཚོའི་ལྟ་ཁྲིད་དྲན་པ་བཞི་ལྡན་གྱི་བཀའ་ཁྲིད་དང་། ལྷག་པར་ས་དགེ་བཀའ་རྙིང་ཇོ་ནང་དང་བཅས་པའི་མཐར་ཐུག་གི་ལྟ་བའི་བབས་སོ་ཇི་ལྟར་ཡིན་པ་ལུང་རིགས་ཐུགས་མྱོང་དུ་མས་བརྒྱན་ཏེ་སྩལ་བ་འདི་དག་ནི། རྗེ་ཙོང་ཁ་པ་ཆེན་པོས། ཨེ་མའོ་ཁྱོད་ཀྱིས་བསྟན་པ་ནི།། གང་གི་རྣ་བའི་ལམ་སོང་བ།། དེ་དག་ཐམས་ཅད་ཞི་འགྱུར་ཕྱིར།། ཁྱོད་བསྟན་འཛིན་པར་སུ་མི་གུས།། ཞེས་པ་ལྟར། སྐལ་བ་དང་ལྡན་པ་སུའི་རྣ་ལམ་དུ་སོང་ཡང་ཡིད་དབང་མེད་དུ་འཕྲོག་པར་ངེས་ཤིང་། བོད་ཀྱི་ཆོས་བརྒྱུད་ཡོངས་དང་། ལྷག་པར་རྫོགས་པ་ཆེན་པོ་དང་རྗེ་ཙོང་ཁ་པའི་དགོངས་པ་འགྲེལ་སྐབས། སྤྱིར་གསང་སྔགས་བླ་མེད་ཀྱི་རྒྱུད་སྡེ་ཀུན་གྱིས་གཉུག་མའི་འོད་གསལ་འཆར་ཐབས་བྱས་ཏེ་འདི་ཉིད་ལ་རྩལ་འདོན་བྱེད་པར་མཚུངས་པ་ལ། མ་རྒྱུད་ནས་དགའ་བཞིའི་ཉམས་ལེན་ལ་བརྟེན་ནས་འོད་གསལ་འཆར་ཐབས་དང་། གསང་འདུས་སོགས་ནས་རླུང་གི་རྣལ་འབྱོར་ལ་བརྟེན་ནས་འོད་གསལ་འཆར་ཐབས། ཕྱག་རྫོགས་གཉིས་ཀྱིས་མི་རྟོག་པ་སྒོམ་པའི་སྟེང་ནས་གཉུག་སེམས་མངོན་དུ་བྱེད་ཐབས་གསུངས་པ་དང་། དེ་བཞིན་རྫོགས་ཆེན་གྱི་རིག་ངོ་སྐྱོང་སྐབས། རིག་པ་རྗེན་ལ་ཕུད་དེ་ཉམས་ལེན་བྱེད་པ་འདི། རྗེ་ཙོང་ཁ་པའི་དགོངས་པར། སེམས་དབེན་མཐར་ཐུག་དཔེའི་འོད་གསལ་གྱི་སྐབས་སུ་གཉུག་སེམས་འོད་གསལ་ལམ་གྱི་ངོ་བོར་བསྐྱེད་པས་ཐལ་འགྱུར་བའི་ལྟ་བར་ངང་གིས་འཕོ་ཚུལ་ཞིག་ཐོན་པ་དང་དགོངས་བབ་སྙོམས་ཚུལ།

ཡང་རྫོགས་པ་ཆེན་པོའི་རིག་པ་ངོ་མ་སྤྲད་པའི་སྔོན་དུ་སེམས་བྱུང་གནས་འགྲོ་གསུམ་གྱི་མཚང་བཙལ་ནས་དབུ་མའི་ལྟ་བ་མཐིལ་ཕྱིན་པར་ཤེས་དགོས་པ་སོགས་ལུང་རིགས་ཀྱིས་བརྒྱན་ཏེ་སྩལ་བ་དང་། ཇོ་ནང་པའི་གཞན་སྟོང་དང་རྗེ་ཙོང་ཁ་པའི་ལྟ་བའི་དགོངས་པ་གཅིག་ཏུ་འབབ་ཚུལ་སྐབས། འདུས་པ་འཕགས་ལུགས་ཀྱིས་སྟོང་བཞི་སྤྱི་དང་ཁྱད་པར་ཐམས་ཅད་སྟོང་པ་འོད་གསལ་ཞེས་པའི་སྟོང་ཚུལ་དེ་གཞན་སྟོང་གི་སྟོང་ཚུལ་ཡིན་ཞེས་སོགས་གངས་རིའི་ཁྲོད་དུ་སྔ་ན་མེད་པའི་ལེགས་བཤད་རྨད་དུ་བྱུང་བ་སྩལ་བས་རང་རེ་སྟོན་པ་སངས་རྒྱས་ཀྱི་རྗེས་འཇུག་མཐའ་དག་གིས་རྗེས་སུ་སློབ་པ་དང་། ཇི་སྲིད་བསྐལ་པ་མ་སྟོངས་ཀྱི་བར་དུའང་གདམས་པ་རིན་པོ་ཆེ་འདི་མི་ཉམས་རྒྱུན་འཛིན་གྱི་ཕྱིར་འབད་པར་རིགས་སོ།།

གདམས་ངག་རིན་པོ་ཆེ་འདི་དག་རྣམ་གྲྭ་ཐུབ་བསྟན་ཡར་འཕེལ་གྱིས་སྔར་ནས་ཡི་གེར་ཕབ་སྟེ་རྣམ་གྲྭ་ཤེས་ཡོན་ལྷན་ཚོགས་ནས་དཔར་དུ་བསྐྲུན་ཟིན་ནའང་། སྐྱེ་བོ་དུ་མར་ཕན་པ་རྒྱ་ཆེ་འབྱུང་བར་མཐོང་ནས་འདི་ག་གསུང་འབུམ་ཕྱོགས་སྒྲིག་ཁང་ནས་བསྐྱར་དུ་གཟབ་ནན་ཆེན་པོས་ཞུ་དག་ཐེངས་འགའ་བྱས་ཏེ་དཔར་བསྐྲུན་ཞུས་པར་ཆད་ལྷག་ནོར་བ་སོགས་སྐྱོན་གྱི་རིགས་བྱུང་ཡོད་ན་མཐོལ་བཤགས་དང་། གོང་སྨོས་བཀའ་ཁྲིད་རྣམས་དེང་རབས་འཕྲུལ་ཆས་ཀྱི་རིགས་དུ་མ་ནས་གསན་དུ་ཡོད་པས་བཀའ་ཁྲིད་སྒྲ་འཇུག་ཞུས་པ་དེ་དག་ལ་རྩ་འཛིན་ཡོང་བ་ཞུ།

མཐའ་དོན། བཀའ་ཁྲིད་ཡི་གེར་ཕབ་བཤུ་དང་དཔར་བསྐྲུན་ཞུས་པའི་དགེ་བས་སྤྱི་ནོར་ྋགོང་ས་ྋསྐྱབས་མགོན་ྋརྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་མཐའ་ཀླས་སྐྱེ་འགྲོའི་མགོན་དཔུང་དམ་པར་སྐུ་ཚེ་ྋཞབས་པད་བསྐལ་བརྒྱར་བརྟན་ཅིང༌། བླ་མེད་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང༌། བོད་གཞིས་བྱེས་མཉམ་འཛོམས་ཀྱི་སྐལ་བཟང་དགའ་སྟོན་མྱུར་དུ་ཤར་བའི་རྒྱུར་གྱུར་ཅིག །

དགའ་ལྡན་ཕོ་བྲང་གསུང་འབུམ་ཕྱོགས་ཁང་ནས། ཕྱི་ལོ་ ༢༠༢༡ ཟླ་ ༡༡ ཚེས་ ༢༨ ལ།།

ལྟ་ཁྲིད་དྲན་པ་བཞི་ལྡན་གྱི་བཀའ་ཁྲིད།

༈ ཕྱི་ལོ་ ༢༠༠༧ ཟླ་ ༡ ཚེས་ ༩ དང་ ༡༠ ཉིན་གཉིས་རིང་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་སེར་བྱེས་གྲྭ་ཚང་གིས་ཞུས་ངོར་སེར་བྱེས་འདུ་ཁང་ནང་རས་བྲིས་ཀྱི་དཀྱིལ་འཁོར་ལ་བརྟེན་པའི་རྟ་མགྲིན་ཡང་གསང་ལྷ་དགུའི་བཀའ་དབང་དང་། དེའི་སྔོན་འགྲོར་དགེ་བཤེས་ཐུབ་བསྟན་རྡོ་རྗེས་ཞུས་ངོར་ལྟ་ཁྲིད་དྲན་པ་བཞི་ལྡན་གྱི་བཀའ་ཁྲིད། ༸གོང་ས་ཆེན་པོ་ཉིད་ཀྱིས་མཛད་པའི་རྟ་མགྲིན་ཡང་གསང་གི་ལས་བཞི་བསྐུལ་བའི་འཕྲིན་བཅོལ་སྐུ་བཞིའི་བདག་ཉིད་མའི་བཤད་ལུང་རྣམས་སྩལ་བ་ལས། ཚེས་ ༩ ཉིན་སྩལ་བའི་ལྟ་ཁྲིད་དྲན་པ་བཞི་ལྡན་གྱི་བཀའ་ཁྲིད་དང་། གསར་རྙིང་གི་ལྟ་བའི་དགོངས་པ་གཅིག་ཏུ་འབབ་ཚུལ་ལས་བརྩམས་པའི་བཤད་པ་ཟུར་དུ་ཕྱུང་བ།

སྔོན་འགྲོའི་བཤད་པ།

ཀ༽ བསྟན་སྲིད་སྤྱི་རིམ་བསྒྲུབ་རྒྱུ་གལ་ཆེ་ཚུལ།

འདི་ག་སེ་ར་ཐེག་ཆེན་གླིང་གི་བྱེས་པ་གྲྭ་ཚང་ནི་ལོ་རྒྱུས་ཀྱི་ཐོག་ནས་རྟ་མགྲིན་ཡང་གསང་ཡི་དམ་གྱི་ལྷ་གཙོ་བོར་གནང་མཁན་ཞིག་ཡིན་ལ། དེ་རིང་གྲྭ་ཚང་འདིར་རྟ་མགྲིན་ཡང་གསང་ལྷ་དགུའི་དབང་འབུལ་རྒྱུ་དང་། ལྷག་པའི་ལྷ་མཆོག་ཡི་དམ་པདྨ་དབང་ཆེན་ནི་ཕྱོགས་གཅིག་ནས་སྙིང་རྗེའི་ལྷ་མཆོག་ཡིན་པས། རང་རེ་བྱམས་སྙིང་རྗེ་བྱང་ཆུབ་ཀྱི་སེམས་ཉམས་ལེན་བྱེད་མཁན་རྣམས་ལ་ལྷག་པའི་ལྷ་མཆོག་འདི་ཉིད་དམིགས་བསལ་འབྲེལ་བ་ཡོད་པ་ཞིག་ཡིན། གཉིས་ནས་བོད་གངས་ཅན་གྱི་ལྗོངས་དེ་སློབ་དཔོན་ཐུགས་རྗེ་ཅན་དང་དམིགས་བསལ་ལས་འབྲེལ་ཡོད་པ་ཞིག་ཡིན་པར་བརྟེན། བོད་ཀྱི་མཐའ་འདུལ་དང་ཡང་འདུལ་གྱི་གཙུག་ལག་ཁང་ཕལ་མོ་ཆེའི་ནང་སྤྱན་རས་གཟིགས་ཞི་ཁྲོའི་སྐུ་རེ་ཕལ་ཆེར་ཡོད། དེས་ན་བོད་གངས་ཅན་གྱི་ལྗོངས་སྤྱིའི་ཆ་ནས་བཤད་ཀྱང་རྟ་མགྲིན་དང་དམིགས་བསལ་འབྲེལ་བ་ཡོད་པ་ཞིག་ཡིན། དེང་སྐབས་དུས་ཚོད་གཉན་འཕྲང་སྟེ། སྡུག་ས་ནས་བཤད་ན་བོད་གངས་ཅན་ལྗོངས་སུ་དཔལ་ནཱ་ལེནྡྲའི་ཆོས་བརྒྱུད་དམ་བསྟན་པ་ཤིན་ཏུ་ངོ་མཚར་སྐྱེ་དགོས་པ་ཞིག་ཡོད་པ་འདི་ཉིད་ཆགས་འཇིག་གི་མཚམས་སུ་སླེབས་ཡོད། དེ་ཡང་བསྟན་པ་ལ་གོད་ཆགས་སྔར་ཡང་བྱུང་མོད། ད་ཆ་སྔར་དང་མི་འདྲ་བར་བོད་མི་རིགས་ཉིད་རང་གི་ལུང་པའི་ནང་གྲངས་ཉུང་མི་རིགས་སུ་གྱུར་ཏེ། སོ་སོའི་སྐད་ཡིག་ཚུན་ཆད་རིམ་བཞིན་རྩ་བརླག་ཏུ་འགྲོ་བའི་ཉེན་ཁ་ཡོད་པའི་གནས་སྟངས་གསར་པ་ཞིག་ཏུ་སླེབས་ཡོད། དེར་བརྟེན་སྔར་བྱུང་བའི་བསྟན་པའི་གོད་ཆགས་དང་མི་འདྲ་བར་ད་ཆ་རྩ་བ་ནས་ཡལ་བར་འགྱུར་བའི་ཉེན་ཁ་ཞིག་གི་མཚམས་སུ་སླེབས་ཡོད། དེ་ལྟ་བུའི་དུས་སྐབས་ཤིག་ཏུ་སྤྱིར་སློབ་དཔོན་ཐུགས་རྗེ་ཅན་ལ་གསོལ་འདེབས་བྱ་རྒྱུ་དང་། ཡང་སྒོས་ཡི་དམ་པདྨ་དབང་ཆེན་ལ་གསོལ་འདེབས་བྱས་ཏེ་རྟ་མགྲིན་གྱི་གཟུངས་སྔགས་བགྲང་རྒྱུ་གནད་འགག་ཆེན་པོ་ཡིན། བོད་ནང་གི་གཞིས་ལུས་རྒྱ་ཆེའི་མི་མང་གིས་སྔར་ནས་རྟ་མགྲིན་གྱི་གཟུངས་སྔགས་གྲངས་གསོག་བྱེད་ཀྱིན་ཡོད་པ་ལྟར། ད་དུང་ཡང་དུང་ཕྱུར་དང་དུང་ཕྱུར་ལྟ་བུ་འགྲོ་གང་ཆེ་གྲངས་གསོག་བྱེད་ཐུབ་པ་བྱུང་ན། དེས་བོད་ཀྱི་བསྟན་སྲིད་སྤྱི་ལ་ཕན་ཐོགས་ཆེན་པོ་འོང་བའི་ཁྱད་པར་ཆེན་པོ་ཡོད། དེ་ལྟ་བུའི་དགོས་པ་དང་རྒྱུ་མཚན་མང་པོ་ཞིག་ལ་བརྟེན་ནས། དེ་རིང་འདིར་ཐད་ཀར་ཆེད་དུ་བྱ་བའི་གདུལ་བྱ་བྱེས་པ་གྲྭ་ཚང་གི་དགེ་འདུན་པ་རྣམས་ནས་ཇི་ལྟར་བསྐུལ་བ་ལྟར་རྟ་མགྲིན་གྱི་དབང་བྱ་རྒྱུ་དང་། བརྒྱུད་ནས་བོད་བསྟན་སྲིད་སྤྱིའི་དོན་ལ་སྐུ་རིམ་སྒྲུབ་ཀྱི་ཡོད་པའི་འདུ་ཤེས་བཞག་སྟེ་དེ་ལུགས་ཀྱི་སྨོན་ལམ་ལེགས་པོ་བསྐྱོན་དགོས།

ངོས་རང་ལ་མཚོན་ན། ཁ་སྟབས་གང་ཡང་མེད་པ་ཤིན་ཏུ་སྐྱོ་པོ་ཡིན་ཡང་། རང་གི་ལས་སྨོན་བསོད་ནམས་ཀྱི་ཐོག་ནས་ད་ལྟའི་དཀའ་ཚེགས་ཅན་གྱི་དུས་འདིར་ྋརྒྱལ་བ་རིན་པོ་ཆེའི་མིང་ཐོགས་ཏེ་གནས་ཡོད། བོད་ལ་བདེན་པ་ཡོད་པ་ལྟར། རང་རེས་འཐབ་རྩོད་བྱེད་བཞིན་པ་འདི་ཡང་རང་རྒྱལ་གཞན་ཕམ་གྱི་འཐབ་རྩོད་ཅིག་མིན་པར་ཀུན་ལ་ཕན་པའི་འཐབ་རྩོད་ཅིག་ཡིན་ལ། རང་རེ་ཚང་མས་ལྷག་བསམ་རྣམ་པར་དག་པའི་ཐོག་ནས་འབད་བརྩོན་བྱེད་བཞིན་པའི་སྐབས་ཡིན་ཅིང་། དེ་ལྟ་བུའི་སྙིང་རྗེ་དང་ཕན་སེམས་ཀྱི་ཀུན་ནས་བསླངས་པའི་དྲང་བདེན་གྱི་འཐབ་རྩོད་ཅིག་བྱེད་ཀྱི་ཡོད་པར་བརྟེན། ལྷག་པའི་ལྷ་མཆོག་འདི་ལྟ་བུའི་ཐུགས་རྗེ་བསྐུལ་ནས་རང་རེའི་བདེན་མཐའ་ཇེ་མྱུར་དུ་གསལ་ཐུབ་པ་ཞིག་བྱེད་དགོས། སྤྱི་ཡོངས་ནས་བདེན་མཐའ་གསལ་ལ་ཉེ་བ་ཡིན། སྔར་ཕྱི་ལོ་ ༡༩༦༠ དང་ ༡༩༧༠ ནང་དང་མི་འདྲ་བར་འགྱུར་བ་ཤིན་ཏུ་ཆེན་པོ་འགྲོ་བཞིན་ཡོད། འོན་ཀྱང་ད་དུང་གང་མྱུར་བདེན་མཐའ་གསལ་བ་ཞིག་མ་བྱུང་ཚེ། སངས་རྒྱས་བྱོན་བྱོན་བྲམ་ཟེ་རྒས། ཞེས་པའི་འཇིག་རྟེན་གྱི་ཁ་དཔེ་ལྟར་རིམ་བཞིན་བདེན་མཐའ་གསལ་བའི་མཚམས་སུ་སླེབས་སྐབས་རང་རེ་ཕལ་མོ་ཆེ་འདས་ནས་དྲན་པའི་ཡུལ་ཙམ་ལས་མེད་པར་འགྱུར་བའི་ཉེན་ཁ་མེད་པ་མིན། དེས་ན་གཉན་འཕྲང་ཅན་དུས་ཚོད་ཅིག་ལ་སླེབས་ཡོད་པས། དེ་ལུགས་ཚང་མས་གཟབ་གཟབ་བྱས་ནས་གསན་དགོས་པ་ཡིན། འགོ་དེར་ཞལ་འདོན་འདོན་རྒྱུ་འགའ་ཞིག་ཡོད་པ་དེ་དག་གསུངས་ཤིག །དཀོན་མཆོག་རྗེས་དྲན་སོགས་གསུངས་མཚམས།

ཁ༽ དབུ་མའི་ལྟ་ཁྲིད་ཀྱི་བརྒྱུད་རིམ།

ལྟ་ཁྲིད་དྲན་པ་བཞི་ལྡན་འདོན་རོགས་ཞེས་རྗོད་མཁན་ཞིག་བྱུང་། ཁྱེད་ཚོར་དཔེ་ཆ་བཀྲམ་ཡོད་དམ། དཔེ་ཆ་ཡོད་ན་ཁྲོམས་ཤིག །དཔེ་ཆ་འགྲེམ་པའི་སྐབས་ངོས་ཀྱིས་ལོ་རྒྱུས་ཤིག་བརྗོད་རྒྱུ་ཡིན། དབུ་མའི་ལྟ་བ་སྒོམ་ལུགས་ཀྱི་ལྟ་ཁྲིད་ལ་རྗེ་རིན་པོ་ཆེ་ནས་བརྒྱུད་པ་ལ་བརྒྱུད་སྟངས་མི་འདྲ་བ་འགའ་ཞིག་ཡོད་ལ། ཁྲིད་ལུགས་ཀྱང་ཕྲན་བུ་མི་འདྲ་བ་རེ་མེད་དམ་སྙམ། གང་ལྟར་མགོན་པོ་ཀླུ་སྒྲུབ་ཀྱིས། གང་གིས་སྐྱེ་དང་འཇིག་པ་དག །ཚུལ་འདི་ཡིས་ནི་སྤངས་གྱུར་པ། །རྟེན་ཅིང་འབྲེལ་བར་འབྱུང་གསུངས་པའི། །ཐུབ་དབང་དེ་ལ་ཕྱག་འཚལ་ལོ། །ཞེས་གསུངས་ཏེ། རྟེན་འབྱུང་གི་ལྟ་བ་རང་དབང་གི་སྒོ་ནས་འདོམས་པར་མཛད་པའི་སྟོན་པ་ཐུབ་པའི་དབང་པོ་ཞེས་ཀླུ་སྒྲུབ་ཀྱིས་སྟོན་པ་ཐུབ་པའི་དབང་པོར་གཙོ་བོ་རྟེན་འབྱུང་གསུངས་པ་རྒྱུ་མཚན་དུ་བྱས་ཏེ་བསྟོད་ཕྱག་མཛད་ཡོད།

ཁ་སེང་ཁྱེད་ཚོ་ཧོན་སུར་ལ་ཡོད་པ་རྣམས་ལ་མཚོན་ན། ངོས་ཀྱིས་འདིར་བརྗོད་རྒྱུ་དེ་ལྡབ་སྐྱོར་ལྟ་བུ་ཞིག་ཏུ་འགྱུར་ཡང་། ཧོན་སུར་ལ་མེད་པ་རྣམས་ལ་གཏམ་གསར་པ་ལྟ་བུ་ཡིན། གང་ལྟར་འཛམ་གླིང་འདིའི་ཐོག་ལོ་སྟོང་ཕྲག་གསུམ་ཙམ་གྱི་ནང་དུ་ཆོས་བརྒྱུད་ཀྱི་ལྟ་གྲུབ་མི་འདྲ་བ་མང་པོ་ཞིག་བྱུང་ཡོད། དེ་དག་གི་ནང་ནས་འཇིག་རྟེན་བཀོད་པ་པོ་འདོད་པ་དང་མི་འདོད་པའི་ལུགས་གཉིས་ཡོད་པ་ལས། འཇིག་རྟེན་བཀོད་པ་པོ་མི་འདོད་པ་ནང་པ་ཁོ་ན་མིན་པར་ཆོས་ལུགས་གཞན་འགའ་ཞིག་ཡོད། དེ་བཞིན་ཐར་པ་འདོད་པ་ཡང་ནང་པ་ཁོ་ན་མིན་པར་ཆོས་ལུགས་གཞན་འགའ་ཞིག་ཡོད། ཆོས་ལུགས་གཞན་སུ་དང་ཡང་མི་འདྲ་བའི་ནང་པའི་ཐུན་མོང་མ་ཡིན་པའི་ཁྱད་ཆོས་ཤིག་ནི་བདག་མེད་པའི་ལྟ་བ་དེ་ཡིན། བདག་མེད་པའི་ལྟ་བ་གསུངས་པའི་རྒྱུ་མཚན་གཙོ་བོ་ནི། རྟེན་ཅིང་འབྲེལ་བར་འབྱུང་བ་ཞེས་པ་དེ་ཡིན། དེས་ན་སངས་རྒྱས་པའི་ཆོས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་བརྗོད་དགོས་བྱུང་ཚེ། རྟེན་ཅིང་འབྲེལ་བར་འབྱུང་བའི་ལྟ་བའི་སྟེང་ནས་བཤད་དགོས།

རྟེན་འབྱུང་གི་ལྟ་བ་ལ། ནང་པ་ཡོངས་རྫོགས་ཀྱིས་བཞེད་པའི་འདུས་བྱས་རྟེན་འབྱུང་ངམ་རྒྱུ་འབྲས་ཀྱི་རྟེན་འབྱུང་དང་། དབུ་མ་པ་ཁོ་ནས་བཞེད་པའི་ཆ་ཤས་ལ་ལྟོས་པའི་རྟེན་འབྱུང་དང་། དེ་ནས་ཐ་སྙད་དུ་ཡང་རང་མཚན་ཞལ་གྱིས་མི་བཞེས་པའི་དབུ་མ་པས་འདོད་པའི་མིང་རྐྱང་བཏགས་ཡོད་ཙམ་གྱི་རྟེན་འབྱུང་ངམ། གདགས་གཞི་ལ་བརྟེན་པའི་རྟེན་འབྱུང་སྟེ། མིང་གི་དབང་གིས་ཡོད་ཙམ་ལས་དོན་གྱི་ངོས་ནས་གཏན་ནས་མ་གྲུབ་པའི་མིང་རྐྱང་བཏགས་ཡོད་ཙམ་གྱི་རྟེན་འབྱུང་ཕྲ་མོ་ཞིག་གསུང་གི་ཡོད། དེ་དག་ལས་རྟེན་འབྱུང་གི་དེ་ཁོ་ན་ཉིད་ཅེས་པས་། རྟེན་འབྱུང་ཕྲ་མོ་དེ་གསུངས་པ་ཡིན། དེ་ལྟ་བུའི་རྟེན་འབྱུང་ཕྲ་མོའམ་བརྟེན་ནས་བཏགས་ཙམ་གྱི་གོ་དོན་ནི། ངོ་བོ་ཉིད་ཀྱིས་གྲུབ་པས་སྟོང་པ་དེ་ཡིན། སྟོན་པ་སངས་རྒྱས་ཀྱི་ལྟ་གྲུབ་ཀྱི་རྩ་བ་ལྟ་བུ་རྟེན་འབྱུང་གི་དེ་ཁོ་ན་ཉིད་ཅེས་པ་དེར་ཐུག་ཡོད། པཱ་ལི་དང་ལེགས་སྦྱར་གྱི་གཞུང་ཚང་མའི་ནང་དུ་བདག་མེད་པ་གསུངས་ཡོད་ལ། ལྷག་པར་དུ་ལེགས་སྦྱར་གྱི་གཞུང་ལས་སྐྱེ་བ་མེད་པ་དང་། འགག་པ་མེད་པ། གནས་པ་མེད་པ་ཞེས་སོགས་གསུངས་ཏེ། རྟེན་འབྱུང་མཐའ་བརྒྱད་དང་བྲལ་བའི་ཚུལ་གསུངས་ཡོད།

རྟེན་འབྱུང་གི་དེ་ཁོ་ན་ཉིད་མ་ཤེས་པར་ཐར་པའི་གོ་འཕང་ཐོབ་ནུས་པ་མེད། རྒྱུ་མཚན་ནི། རྟེན་འབྱུང་གི་དེ་ཁོ་ན་ཉིད་རྟོགས་པའི་ལྟ་བ་ལས་གཞན་དུ། ཉོན་མོངས་པའི་རྩ་བ་གཏི་མུག་བདེན་འཛིན་དང་འཛིན་སྟངས་འགལ་བའི་དངོས་ཀྱི་གཉེན་པོ་མེད། དེས་ན་ཐར་པ་ཐོབ་པ་ལ་ཉོན་མོངས་སྤོང་དགོས་ལ། ཉོན་མོངས་སྤོང་བ་ལ་དེ་སྤོང་བྱེད་ཀྱི་གཉེན་པོ་སྟོབས་ལྡན་དགོས་ཤིང་། དེ་ལྟ་བུའི་གཉེན་པོ་ལ་སྟོང་ཉིད་ཕྲ་མོ་ངེས་པའི་ལྟ་བ་ཉག་གཅིག་ལས་མེད། དེར་བརྟེན་ངེས་ལེགས་ཐམས་ཅད་མཁྱེན་པ་ཐོབ་པ་ལ་ལྟ་ཅི་སྨོས། མངོན་མཐོ་ཐར་པ་ཙམ་སྒྲུབ་པ་ལའང་སྟོང་ཉིད་ཀྱི་ལྟ་བ་དེ་མེད་ཐབས་མེད་པ་ཡིན།

དེ་ནས་ཟབ་མོ་སྔགས་ཀྱི་ལམ་ཉམས་ལེན་བྱེད་སྐབས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞིག་དགོས་པ་ལས། ལྷ་སྐུ་སྒོམ་པ་ཙམ་གྱིས་ནང་པའི་སྔགས་ཀྱི་རྣལ་འབྱོར་ལ་མི་འགྲོ་སྟེ། དེ་ཙམ་ཞིག་མུ་སྟེགས་པ་ལའང་ཡོད་པ་ཡིན། དེ་ཙམ་དུ་མ་ཟད་རྩ་རླུང་ཐིག་ལེའི་ཉམས་ལེན་མུ་སྟེགས་པ་ལའང་ཡོད་སྐད་འདུག་ཅིང་། རྡོར་བཟླས་ཕལ་ཆེར་མེད་པ་ལས་དེ་མིན་བུམ་ཅན་ཡང་མུ་སྟེགས་པ་དང་ཐུན་མོང་བ་ཡིན། ངོས་ཀྱི་ངོ་ཤེས་མུ་སྟེགས་པའི་སྔགས་པ་ཞིག་སྔར་གྷོ་རག་པུར་དུ་འཁྱུག་ཙམ་ཐུག་འཕྲད་བྱུང། སྐབས་དེར་ཁོང་གིས་མུ་སྟེགས་པ་ལ་འཕོ་བ་དང་གྲོང་འཇུག་གི་ཉམས་ལེན་ཡོད་ཅེས་རྗོད་ཀྱི་འདུག །དེ་དག་རླུང་ལ་བརྟེན་པའི་རྣལ་འབྱོར་ཡིན་པས་མུ་སྟེགས་པ་སྔགས་ཉམས་ལེན་བྱེད་མཁན་ལ་འཕོ་བ་དང་གྲོང་འཇུག་གི་ཉམས་ལེན་ཡོད་པར་སྣང་།

དཔེར་ན། ང་ཚོས་ཤེས་གསལ་ལྟར་ཀུམྦྷ་མེ་ལཱ་འཚོགས་པའི་སྐབས། མུ་སྟེགས་པའི་སྔགས་པ་འདོམས་ཁེབ་ཙམ་ཡང་མེད་པར་དམར་ཧྲེང་དུ་སྡོད་མཁན་དེ་འདྲ་ཡོད་ཅིང་། དེ་དག་གི་གྲས་ཀྱི་འགའ་ཞིག་ཧི་མ་ལ་ཡའི་གངས་རིའི་མཚམས་ལྟ་བུར་ལོ་ཁོར་མོར་གྱོན་གོས་གཏན་ནས་མེད་པར་ལུས་གཅེར་བུར་སྡོད་ཀྱི་ཡོད་ཚུལ་རྗོད་ཀྱི་འདུག །དེ་དག་ལ་ནང་གི་གཏུམ་མོའི་ཉམས་ལེན་མེད་པར་དེ་ལྟར་སྡོད་མི་ཐུབ། དེ་བཞིན་འཚོ་བ་དཀའ་ཐུབ་ལ་བརྟེན་པ་འགའ་ཞིག་ལ་ཏིང་ངེ་འཛིན་ཕལ་ཆེར་མེད་དམ་སྙམ། རང་རེའི་གཞུང་ལས་བསམ་གཟུགས་སྒོམ་པའི་མུ་སྟེགས་པ་ཡོད་པར་གསུངས་པ་ལྟར་མཐོང་ཆོས་ཀྱི་དངོས་ཡོད་གནས་ཚུལ་ལའང་། མུ་སྟེགས་པ་བསམ་གཏན་གྱི་ཉམས་ལེན་གང་འཚམ་ཡོད་པ་དང་། གཞན་ཡང་མངོན་ཤེས་ཐན་ཐུན་ཡོད་པ། དེ་བཞིན་རྩ་རླུང་ཐིག་ལེའི་ཉམས་ལེན་ཡོད་པ་དེ་འདྲ་ཏན་ཏན་ཡོད་འདུག །

དེས་ན་སྔགས་ཀྱི་ཉམས་ལེན་ལྷ་སྐུ་བསྒོམ་པ་དང་། རྩ་རླུང་ཐིག་ལེ་བསྒོམ་པ་སོགས་སངས་རྒྱས་པའི་གསང་སྔགས་རྡོ་རྗེ་ཐེག་པའི་ཆོས་སུ་འགྲོ་བ་ལ། རྩ་རླུང་ཐིག་ལེའི་དམིགས་རྣམ་དེ་གའི་ངོས་ནས་མིན་པར་དེ་ཟིན་བྱེད་ཀྱི་ཀུན་སློང་གི་གཙོ་བོ་བྱང་ཆུབ་ཀྱི་སེམས་དང་། ལྷ་སྐུ་བསྒོམ་པ་དེ་དག་ཀྱང་སྟོང་ཉིད་རྟོགས་པའི་གཟུང་རྣམ་ལྷར་ཤར་བའི་སྟེང་ནས་ལྷ་སྐུ་བསྒོམ་དགོས་ཤིང། དེ་དང་འབྲེལ་བའི་རྩ་རླུང་ཐིག་ལེའི་རྣལ་འབྱོར་གསུང་གི་ཡོད། རྩ་རླུང་ཐིག་ལེའི་རྣལ་འབྱོར་རྣམས་རྣལ་འབྱོར་བླ་མེད་ཀྱི་གཞུང་ནས་གསུངས་ཤིང་། དེའི་དགོས་དོན་ནམ་བསྒྲུབ་བྱ་ནི། གཉུག་མའི་འོད་གསལ་འཆར་ཐབས་བྱ་རྒྱུ་དེ་ཡིན། རྒྱུད་སྡེ་འོག་མ་གསུམ་གྱིས་སེམས་ཕྲ་རགས་ཀྱི་དབྱེ་བ་ཕྱེ་སྟེ་གཉུག་སེམས་ཕྲ་མོ་མ་གསུངས་ཀྱང་། ཕུགས་ཀྱི་དགོངས་པ་ནི་སྔགས་བླ་མེད་ཀྱི་སྐབས་སེམས་ཕྲ་རགས་ཕྱེ་ནས་གཉུག་སེམས་ཕྲ་མོ་རྣལ་འབྱོར་དུ་བསྐྱེད་པའི་ཆེད་དུ་དམིགས་པ་ཡིན་ལ། དེའི་ཆེད་དུ་རིམ་གྱིས་བློ་འདྲིས་ཤིང་གོམས་པར་བྱེད་པའི་ཚུལ་བསྟན་པ་ཧ་ཅང་གསལ་པོ་ཡིན། དཔེར་ན། བྱ་རྒྱུད་ཀྱི་སྐབས་སུ་ལྷ་སྐུ་བསྒོམ་པ་གསུངས་ཡོད་ལ། སྟོང་ཉིད་རྟོགས་པའི་གཟུང་རྣམ་ལྷར་བསྐྱེད་པའི་ཉམས་ལེན་ཡང་རྒྱུད་སྡེ་བཞི་ག་ཐུན་མོང་བ་ཡིན། དེ་བཞིན་དུ་རྒྱུད་སྡེ་འོག་མའི་གཞུང་ནས་རྩ་འཁོར་སོགས་མ་གསུངས་ཤིང་། རླུང་སེམས་བསྡུ་བའི་དོན་ཡིན་གསུངས་པ་མེད་ཀྱང་། དམིགས་པ་གནད་དུ་བསྣུན་སའི་གནས་སོ་སོར་ཡི་གེ་དང་། ཐིག་ལེ། ས་བོན། ཕྱག་མཚན་འགོད་པ་སོགས་གསུངས་ཡོད།

དེ་ནས་རྩ་གསལ་བཏབ་ནས་རླུང་གི་ཉམས་ལེན་བྱེད་པ་ལྟ་བུ་མེད་ཀྱང་། སྤྱིར་རྣམ་རྟོག་རགས་པ་འགོག་པའི་ཆེད་དུ་རླུང་གི་རྣལ་འབྱོར་གསུངས་ཤིང་། དེ་དག་རྒྱུད་སྡེ་འོག་མ་ནས་རིམ་གྱིས་རྒྱུད་སྡེ་གོང་མར་འཁྲིད་པའི་དོན་དུ་གསུངས་པ་ཤིན་ཏུ་གསལ་པོ་ཡིན། དེས་ན་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱ་རྒྱུ་དེ་གཙོ་བོ་ཡིན་ཞིང་། དེའི་དོན་དུ་རྩ་རླུང་ཐིག་ལེའི་རྣལ་འབྱོར་དེ་དག་གསུངས། དེ་བཞིན་དུ་མ་རྒྱུད་ཀྱི་གཞུང་ནས་དགའ་བཞིའི་ཉམས་ལེན་གསུངས་པ་རྣམས་ཀྱང་། གཉུག་མའི་འོད་གསལ་འཆར་ཐབས་སུ་གསུངས་ཤིང། ཕྱག་རྒྱ་ཆེན་པོ་དང་རྫོགས་པ་ཆེན་པོའི་སྐབས་སུ་ཡང་མི་རྟོག་པ་སྒོམ་པའི་སྟེང་ནས་གཉུག་མའི་འོད་གསལ་འཆར་ཐབས་གསུངས། དེར་བརྟེན་སྔགས་བླ་མེད་ཀྱི་ལམ་གྱི་གནད་འགག་མཐར་ཐུག་ནི། གཉུག་མ་ལྷན་ཅིག་སྐྱེས་པའི་འོད་གསལ་ལམ་གྱི་ངོ་བོར་བསྐྱེད་རྒྱུ་དེ་ཡིན། དེས་ན་སྔགས་ཉམས་ལེན་བྱེད་པ་ལ་སྟོང་ཉིད་ཀྱི་ལྟ་བ་མེད་ཐབས་མེད། སྟོང་ཉིད་ཀྱི་ལྟ་བ་མེད་ན་སྔགས་ཀྱི་ཉམས་ལེན་ཚད་ལྡན་ཞིག་ཡོང་ཐབས་མེད་ལ། ཐེག་པ་ཆེ་ཆུང་དང་མདོ་སྔགས་གང་གི་སྐབས་སུ་ཡང་སྟོང་ཉིད་ཀྱི་ལྟ་བ་གལ་ཆེན་པོ་ཡིན། དཔེར་ན། སྤྱིར་ཐབས་ཤེས་ཀྱི་ལམ་གྱི་ཉམས་ལེན་ཡོངས་སུ་རྫོགས་པ་བྱེད་དགོས་ཀྱང་། བྱང་ཆུབ་ཀྱི་སེམས་ལ་བློ་སྦྱོང་བ་ལ། བློ་སྦྱོང་ཞེས་མིང་ཟུར་དུ་བཏགས་ནས་བྱང་ཆུབ་ཀྱི་སེམས་དམིགས་སུ་བསལ་ནས་སྒོམ་པར་བྱེད་པ་ལྟར། ལྟ་བ་སྒོམ་པ་ཡང་དམིགས་བསལ་ཟུར་བཀོལ་ལྟར་བྱས་ཏེ་གསུངས་པ་ལ་ལྟ་ཁྲིད་ཅེས་བརྗོད།

རྗེ་རིན་པོ་ཆེ་ནས་བརྒྱུད་པའི་ལྟ་ཁྲིད་ལ། མཁས་གྲུབ་རིན་པོ་ཆེ་ནས་བརྒྱུད་པའི་བླ་མའི་རྣལ་འབྱོར་ཞིག་ཡོད་ལ། དེ་དང་འབྲེལ་བའི་ལྟ་བ་སྒོམ་ལུགས་སམ་ལྟ་བའི་ཁྲིད་རྒྱུན་ཅིག་གསུངས་ཡོད། དབེན་ས་སྙན་བརྒྱུད་ལྟར་བཤད་ན། ཕལ་ཆེར་མཐར་གཏུགས་ན་ཕྱག་ཆེན་དང་རྫོགས་ཆེན་དང་འདྲ་བར། མྱུ་གུའི་ཆོས་ཉིད་དམ་བདག་གི་སྟེང་གི་ཆོས་ཉིད་བསྒོམ་པ་ལྟ་བུ་མིན་པར་གང་ཟག་གང་དུ་གདགས་པའི་གཞི་ཕུང་པོ་དང་། ཕུང་པོའི་ནང་ནས་ཀྱང་རྣམ་ཤེས་ཀྱི་ཕུང་པོ། དེའི་ནང་ནས་གཙོ་སེམས་སྟེ། སེམས་ཀྱི་ཆོས་ཉིད་གཏན་ལ་ཕབ་ནས་བསྒོམ་པར་གསུངས། དགེ་ལྡན་ཕྱག་ཆེན་གྱི་གཞུང་ལས་ཀྱང། སེམས་ལ་དམིགས་པའི་ཆོས་ཉིད་བསྒོམ་པར་གསུངས་ལ། སྤྱིར་ཕྱག་རྒྱ་ཆེན་པོ་དང་རྫོགས་པ་ཆེན་པོའི་གཞུང་ལས་སེམས་ཀྱི་ཆོས་ཉིད་བསྒོམ་པ་གཙོ་བོར་གསུངས་ཡོད།

དེ་ནས་རྗེ་བཙུན་ཤེས་རབ་སེངྒེ་ནས་བརྒྱུད་པའི་ལྟ་བ་སྒོམ་ལུགས་ཀྱི་ལྟ་ཁྲིད་ཅིག་གསུངས་ཡོད། ཁ་སང་ཅུང་ཟད་བཤད་པ་ལྟར། རྗེ་བཙུན་ཤེས་རབ་སེངྒེ་ནས་བརྒྱུད་པའི་ལྟ་ཁྲིད་སྒོམ་སྟངས་ནི། ཐོག་མར་གང་ཟག་གི་བདག་མེད་རགས་པ་སྟོན་པ་སྟེ། དེར་གནད་འགག་ཆེན་པོ་ཡོད། ཕུང་པོ་ལ་བརྟེན་ནས་གང་ཟག་འཇོག་དགོས་ཤིང་། གང་ཟག་གི་མཚན་གཞི་དོན་གྱི་ངོས་ནས་མེད་ཀྱང་ཐ་སྙད་དུ་ཡོད་པའི་ཚུལ་འཇོག་མི་ཤེས་པའི་རིང་། ཕུང་པོའི་གསེབ་ནས་གང་ཟག་གི་མཚན་གཞི་ཞིག་རྙེད་དགོས་པས་ན། ཕུང་པོ་ལྔ་ཆར་རམ། རྣམ་ཤེས་ཀྱི་ཕུང་པོའི་རྒྱུན་ལྟ་བུ་དང་། འུ་ཐུག་པའི་ཚེ་ཀུན་གཞི་ཡིད་ཀྱི་རྣམ་ཤེས་ཞེས་པ་ལྟ་བུ་གསུངས་ཏེ་དེ་དག་གི་སྟེང་ནས་གང་ཟག་གི་མཚན་གཞི་འཇོག་ཚུལ་མི་འདྲ་བ་གསུངས། འོན་ཀྱང་དེ་དག་གིས་གང་ཟག་ཅེས་པ་དེ་བཏགས་ཡོད་ཡིན་ཞེས་གསུངས་ཡོད།

དེས་ན་ཐོག་མར་གང་ཟག་གི་བདག་མེད་རགས་པ་བསྟན་ནས་འཁྲིད་པ་སྟེ། གང་ཟག་གི་མཚན་གཞི་ངོས་འཛིན་སྐབས་ཕུང་པོའི་གསེབ་ནས་འཇོག་ཀྱང་། གང་ཟག་སྤྱི་ཙམ་པ་དེ་ཕུང་པོ་ལ་བརྟེན་ནས་བཏགས་ཙམ་ཞེས་གསུངས་ཏེ། འདིའི་ཙམ་སྒྲས་གང་ཟག་དེ་ཕུང་པོ་ལྟར་མཚན་གཞི་འདི་ཡིན་། ངོ་བོ་འདི་ཡིན་ཞེས་ངོས་བཟུང་དུ་མེད་པའི་གོ་བ་ཞིག་སླེབས་ཀྱི་ཡོད། དེ་དཔེ་ལ་བཀོད་ནས་རིམ་བཞིན་ཕུང་སོགས་ཀྱི་ཆོས་རྣམས་ཀྱང་མིང་གི་དབང་གིས་ཡོད་ཙམ་ཞིག་ལས་དོན་གྱི་ངོས་ནས་མེད་པ་དང་། རང་བཞིན་གྱིས་གྲུབ་པས་སྟོང་པ་ཡིན་ཞེས་བདག་མེད་ཕྲ་མོའི་ཐོག་ཏུ་ཁྲིད་ལུགས་ཤིག་ཡོད། འདི་ཧ་ཅང་ཐབས་མཁས་ཡིན། མདོར་ན། རྗེ་བཙུན་ཤེས་རབ་སེངྒེ་ནས་བརྒྱུད་པའི་ལྟ་ཁྲིད་དེ་ལ་ལྟ་ཁྲིད་དྲན་པ་བཞི་ལྡན་ཞེས་གསུང་གི་ཡོད།

ད་ལྟ་འདིར་འདོན་རྒྱུའི་ལྟ་ཁྲིད་དྲན་པ་བཞི་ལྡན་གྱི་གཞུང་འདི། ྋགོང་ས་སྐུ་ཕྲེང་བདུན་པ་ྋརྒྱལ་མཆོག་བསྐལ་བཟང་རྒྱ་མཚོས་ཚིགས་བཅད་དུ་བསྡེབས་པ་དེ་ཡིན་ལ། ཕལ་ཆེར་དབེན་ས་པའི་གསུང་དུ་ཡང་ལྟ་ཁྲིད་དྲན་པ་བཞི་ལྡན་གྱི་ཁྲིད་ཡིག་ཅིག་འདུག་སྙམ། དེ་ལྟ་བུའི་ཁྲིད་ཡིག་འགའ་ཞིག་ཡོད། དེ་ཡང་ཐོག་མར་བླ་མའི་རྣལ་འབྱོར་སྔོན་དུ་བཏང་སྟེ། བླ་མ་དྲན་པ་དང་། སྙིང་རྗེ་དྲན་པ། ལྷ་སྐུ་དྲན་པ། ལྟ་བ་དྲན་པ་སྟེ་དྲན་པ་བཞི་གསུངས་པ་ལས། འདི་ཉིད་ལྟ་ཁྲིད་ཡིན་པས་ལྟ་བ་དྲན་པ་ཅུང་ཟད་རྒྱས་པར་གསུངས། དེ་ཡང་མཉམ་བཞག་ནམ་མཁའ་ལྟ་བུའི་སྐྱོང་ཚུལ་དང་། རྗེས་ཐོབ་སྒྱུ་མ་ལྟ་བུའི་སྐྱོང་ཚུལ་གཉིས་གསུངས་ཏེ། ལྟ་བ་དྲན་པ་སྟོན་པ་ལ་ཤོ་ལོ་ཀ་གཉིས་དང་། གཞན་རྣམས་ལ་ཤོ་ལོ་ཀ་རེ་རེ་བྱས་ཏེ་ཚིགས་བཅད་དུ་བསྡེབས་པ་འདིའི་ཁྲིད་རྒྱུན་ངོས་ཀྱིས་གླིང་རིན་པོ་ཆེའི་སྐུ་མདུན་ནས་ཞུས་པ་ཡིན། གཞུང་འདིར་ཚིག་ཉུང་ངུ་ལས་མེད་ཅིང་། སྔར་རྒྱུད་སྨད་དུ་བཏོན་པ་ཡིན་ལ། རྒྱུན་དུ་སྔོན་འགྲོའི་ཚུལ་དུ་འདོན་གྱི་ཡོད། ད་ལན་ཡང་སེར་བྱེས་དགེ་བཤེས་ཐུབ་བསྟན་རྡོ་རྗེས་ལྟ་ཁྲིད་དྲན་པ་བཞི་ལྡན་འདི་ཉིད་འདོན་རོགས་ཞེས་བརྗོད་པ་ལྟར། མ་བསྒྲིགས་ལྷུན་འགྲུབ་ལྟ་བུ་ཧ་ཅང་ཡག་པོ་བྱུང་། དེས་ན་གཞུང་འདི་འཆད་པ་ལ། ཐོག་མར་མཎྜལ་ཞིག་བཏོན་ན། ས་གཞི་སྤོས་བྱུགས་མ། ཆོས་རྔ་ཆེན་པོའི་སྒྲ་ཡིས་ནི། །ཞེས་སོགས་གསུངས།

དངོས་གཞིའི་བཀའ་ཁྲིད།

༄༅། །དབུ་མའི་ལྟ་ཁྲིད་དྲན་པ་བཞི་ལྡན་གྱི་མགུར་དབྱངས་དངོས་གྲུབ་ཆར་འབེབས་བཞུགས་སོ། །

ཀ༽ བླ་མ་དྲན་པ།

ཐབས་ཤེས་ཟུང་འཇུག་འགྱུར་མེད་ཀྱི་གདན་སྟེང་ན། །

སྐྱབས་ཀུན་ངོ་བོ་དྲིན་ཅན་གྱི་བླ་མ་བཞུགས། །

སྤངས་རྟོགས་རྫོགས་པའི་སངས་རྒྱས་ཤིག་དེ་ན་གདའ། །

སྐྱོན་རྟོག་སྤངས་ནས་དག་སྣང་གིས་གསོལ་བ་ཐོབ། །

རང་སེམས་རྒྱ་ཡན་དུ་མ་འཇོག་མོས་གུས་ཀྱི་ངང་དུ་ཞོག །

དྲན་པ་བརྗེད་མེད་དུ་བྱས་ནས་མོས་གུས་ཀྱི་ངང་དུ་ཟུངས།།

ཞེས་བླ་མ་དྲན་པ་གསུངས། གཤམ་དུ་ཡི་དམ་དྲན་པ་གསུངས་པས་གཞུང་འདི་སྔགས་དང་འབྲེལ་བ་གསལ་པོ་ཡིན། སྤྱིར་དམ་ཆོས་འདུལ་བའི་སྐབས་གནས་ཀྱི་བླ་མ་བསྟེན་པར་གསུངས་པ་ནས་བཟུང་དགེ་བའི་བཤེས་གཉེན་གྱི་མགོན་དང་བཅས་ཏེ་ཐོག་མར་ལམ་གྱི་རིམ་པ་ཉན། དེ་ནས་ལམ་ལ་བློ་སྦྱངས། དེ་རྗེས་རྟོགས་པ་མངོན་དུ་བྱེད་དགོས་པས། དགེ་བའི་བཤེས་གཉེན་ཤིན་ཏུ་གལ་ཆེན་པོ་ཡིན། ལྷག་པར་སྔགས་ཉམས་ལེན་བྱེད་མཁན་ཞིག་ལ་མཚོན་ན། བླ་མ་ལ་རྩེ་གཅིག་པའི་མོས་གུས་དགོས་པ་ཤིན་ཏུ་གལ་ཆེ་བས་ཐོག་མར་བླ་མ་དྲན་པ་གསུངས།

ཁ༽ སྙིང་རྗེ་དྲན་པ།

འཁོར་བ་མཐའ་མེད་སྡུག་བསྔལ་གྱི་བཙོན་ར་ན། །

བདེ་བས་ཕོངས་པའི་རིགས་དྲུག་གི་སེམས་ཅན་འཁྱམས།།

དྲིན་གྱིས་བསྐྱངས་པའི་ཕ་མ་རྣམས་དེ་ན་གདའ། །

ཆགས་སྡང་སྤངས་ནས་གཅེས་འཛིན་དང་སྙིང་རྗེ་སྒོམས།།

རང་སེམས་རྒྱ་ཡན་དུ་མ་འཇོག་སྙིང་རྗེ་ཡི་ངང་དུ་ཞོག །

དྲན་པ་བརྗེད་མེད་དུ་བྱས་ནས་སྙིང་རྗེ་ཡི་ངང་དུ་ཟུངས། །

ཞེས་གསུངས་ཏེ། ཐེག་པ་ཆེན་པོའི་ལམ་གྱི་རྩ་བ་བྱང་ཆུབ་ཀྱི་སེམས་ཡིན་ཞིང་། བྱང་ཆུབ་ཀྱི་སེམས་ཀྱི་རྩ་བ་སྙིང་རྗེ་ཆེན་པོ་ཡིན། སྙིང་རྗེ་ལ་ཟིན་བྱེད་ཀྱི་གྲོགས་ཀྱི་ཆ་ནས་ཆོས་ལ་དམིགས་པའི་སྙིང་རྗེ་དང་། དམིགས་མེད་ལ་དམིགས་པའི་སྙིང་རྗེ་གཉིས་དང། ཤེས་རབ་ཀྱི་གྲོགས་དམིགས་བསལ་མེད་པར་སེམས་ཅན་ཙམ་ལ་དམིགས་པའི་སྙིང་རྗེ་རྣམས་གསུངས་ཤིང་། ཡང་སྙིང་སྟོབས་ཆེ་ཆུང་གི་ཆ་ནས་འབྲལ་འདོད་ཀྱི་སྙིང་རྗེ་དང་། སྐྱོབ་འདོད་ཀྱི་སྙིང་རྗེ་ཞེས་པ་ལྟ་བུ། སྙིང་སྟོབས་ཆེ་ཆུང་དང་ཟིན་བྱེད་གྲོགས་ཀྱི་ཁྱད་པར་ལས་སྙིང་རྗེ་ལ་ནང་གསེས་ཀྱི་རིམ་པ་མང་པོ་ཞིག་ཡོང་བ་ཡིན། མདོར་ན། བྱང་ཆུབ་སེམས་ཀྱི་རྩ་བ་ནི། དེ་ཡི་རྩ་བ་སྙིང་རྗེར་འདོད། །ཅེས་གསུངས་པའི་སྙིང་རྗེ་སྟེ། ལྷག་བསམ་འདྲེན་ནུས་ཀྱི་སྙིང་རྗེ་ཆེན་པོ་དེ་ཡིན།

སྤྱིར་སྙིང་རྗེ་ཞེས་པའི་མིང་ཐོགས་པའི་སྙིང་རྗེ་ལ། ཕྱོགས་དང་རིས་སུ་མ་ཆད་པར་ཀུན་ལ་སྙོམས་པར་ཁྱབ་པའི་སེམས་ཤིག་ཕལ་ཆེར་ཡིན་དགོས། འོན་ཀྱང་ཀུན་གྱི་དོན་སྒྲུབ་པའི་ལྷག་བསམ་སམ་སྙིང་སྟོབས་ཡོད་མེད་གནས་ཚུལ་ཐ་དད་ཡིན། དཔེར་ན། ཉན་རང་ལྟ་བུར་གཞན་གྱི་སྡུག་བསྔལ་མཐའ་དག་བདག་གིས་སེལ་སྙམ་པའི་སྙིང་སྟོབས་མེད་པ་ལས། སྤྱིར་སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས། གང་དྲག །ཅི་དྲག །དེ་དག་སྡུག་བསྔལ་དེ་ལས་བྲལ་ན་དགོངས་པའི་སྙིང་རྗེ་ཉན་རང་གི་རྒྱུད་ལའང་འོང་ཆོག་པས། དེ་དག་གི་རྒྱུད་ལ་རང་གི་དགྲ་ལ་དམིགས་པའི་སྙིང་རྗེ་ཏན་ཏན་ཡོད།

དེ་ལྟ་བུའི་སྙིང་རྗེ་འོང་བའི་རྒྱུའམ་གཞི་རྩ་ནི། རང་རེ་ཀུན་ལ་རང་བཞིན་ནམ་ལྷན་སྐྱེས་ཀྱི་ཚུལ་དུ་བརྩེ་བའི་བློ་ཞིག་འོང་བཞིན་པ་དེ་ཡིན། འོན་ཀྱང་ལྷན་སྐྱེས་སུ་འབྱུང་བའི་བརྩེ་བ་དེ་ཕྱོགས་རེ་བ་ཡིན། དེ་ཡང་རང་གི་གཉེན་དང་། རང་ལ་མཐུན་རྐྱེན་སྒྲུབ་མཁན། རང་འཚོ་བ་ལ་དགོས་མཁོ་ཡོད་པ་དེ་དག་ལ་དམིགས་ནས་སྙིང་ཉེ་བའི་བསམ་པ་དེ་འོང་བཞིན་ཡོད། དེ་ནི་ཕལ་ཆེར་ལུས་ཀྱི་འབྱུང་བའི་གནས་སྟངས་ཀྱི་ཆ་ནས་འོང་བཞིན་ཡོད་སྐོར་ངོས་ཀྱིས་རྒྱུན་དུ་རྗོད་ཀྱི་ཡོད། དཔེར་ན། རུས་སྦལ་གྱི་ཕྲུ་གུར་མཚོན་ན། རུས་སྦལ་ཨ་མས་སྒོ་ང་བཏང་ནས་ཐོན་རྗེས་ཕྲུ་གུ་རང་ཉིད་ཀྱིས་རང་མགོ་བཏོན་ནས་འཚོ་བ་ལས་མ་ལ་བརྟེན་གྱི་མེད། དེ་ལྟ་བུའི་རུས་སྦལ་གྱི་ཕྲུ་གུ་དེ་ཉིད་རང་གི་མ་དང་ལྷན་དུ་བཞག་ན་ཕལ་ཆེར་ཕྲུ་གུ་དེས་མ་ལ་བརྩེ་བ་བྱེད་མི་ཤེས་ཤིང་། མས་ཀྱང་ཕྲུ་གུ་དེར་བརྩེ་བ་བྱེད་མི་ཤེས་སྙམ། རྒྱུ་མཚན་ནི། རང་གི་གནས་སྟངས་ཀྱི་ཆ་ནས་རང་མགོ་རང་གིས་བཏོན་ནས་འགྲོ་བ་ལས་ཕྲུ་གུ་དེ་མ་ལ་བརྟེན་དགོས་པ་མེད།

དེ་མིན་བྱ་དང་བྱིའུ། རི་དྭགས་སོགས་བྱོལ་སོང་དང་། རང་རེ་མི་དང་བཅས་པ་ཐམས་ཅད་མ་དང་མའི་འོ་མར་བརྟེན་དགོས་པ་ཡིན། བྱ་དང་བྱིའུ་ལྟ་བུར་མ་ཡི་འོ་མ་མེད་ཀྱང་མས་གསོ་དགོས་པས། རང་ཉིད་འཚོ་བ་དེ་གཞན་ལ་བརྟེན་དགོས་པ་ཡིན་པས། བརྟེན་ས་དང་རྟེན་མཁན་གཉིས་ཕན་ཚུན་བརྩེ་བ་དེ་ལུས་ཀྱི་གྲུབ་ཆ་དང་འབྲེལ་ནས་སྐྱེ་འོང་བ་ཕལ་ཆེར་ཡིན། དེ་ལྟ་མིན་ན་ཕན་ཚུན་རོགས་རམ་མི་བྱེད་ལ། རོགས་རམ་མ་བྱས་པར་འཚོ་མི་ཐུབ་པ་ཡིན། དེས་ན། སྙིང་རྗེའམ་བརྩེ་བའི་བསམ་པ་དེ་ལུས་ཀྱི་གནས་སྟངས་ཀྱི་ཆ་ནས་རང་བཞིན་གྱིས་ཡོད་པ་ཞིག་ཡིན། དེ་ལྟར། རང་བཞིན་ལྷན་སྐྱེས་ཀྱི་ཚུལ་དུ་སྙིང་རྗེའི་གཞི་རྩ་ཞིག་ཡོད་པ་དེ་ཉིད་ཕུགས་རྒྱང་རིང་པོའི་དགོས་པ་དང་ཕན་ཡོན་སོགས་རྒྱུ་མཚན་བསམས་ཏེ། རྒྱ་ཆེ་རུ་དང་ཤུགས་ཆེ་རུ་གཏོང་བཞིན་ཡོད། རང་བཞིན་ལྷན་སྐྱེས་ལ་ཡོད་པའི་ཕྱོགས་རེ་བ་དང་། མིག་རྒྱང་ཐུང་ཐུང་། འཕྲལ་གྱི་དགོས་མཁོར་དམིགས་པའི་བརྩེ་བའི་བསམ་པ་དེ་ཉིད་རྒྱུ་མཚན་བསམས། རྒྱ་ཆེ་ས་དང་ཕུགས་རྒྱང་རིང་པོའི་ཁེ་ཕན་བསམས་ཏེ་གོང་དུ་སྤེལ་ན་མཐའ་མེད་དུ་འཕེལ་ནས་མཐའ་ཡས་པའི་སེམས་ཅན་ཐམས་ཅད་ལ་དམིགས་པའི་སྙིང་རྗེའི་ངོ་བོར་འགྱུར་བ་ཞིག་འོང་བ་ཡིན།

དེས་ན་སྙིང་རྗེ་ནི་བྱང་ཆུབ་ཀྱི་སེམས་གང་ལས་འབྱུང་བའི་རྩ་བ་དེ་ཡིན་ལ། དེ་ལྟ་བུའི་སྙིང་རྗེའི་བསམ་པ་འོང་བ་ལ། གང་ལ་དམིགས་ནས་སྡུག་བསྔལ་ལས་འབྲལ་བར་འདོད་པའི་སེམས་ཅན་དེ་ལ་གཅེས་ཤིང་ཕངས་པའི་བློ་སྐྱེ་དགོས་ལ། དེ་ནི། བདེ་བས་ཕོངས་པའི་རིགས་དྲུག་གི་སེམས་ཅན་ཐོག་མ་མེད་པ་ནས་དྲིན་གྱིས་བསྐྱངས་པ་ཞེས་གསུངས་པ་དེས་སྒྲུབ་པར་བྱེད་པ་ཡིན། དེ་ཡང་སེམས་ཅན་རྣམས་ཡིད་དུ་འོང་བའི་རྣམ་པ་ཅན་དུ་འཆར་བར་བྱེད་པ་སྟེ། ཕ་མར་གྱུར་པའི་སྐབས་ཙམ་མིན་པར་ཕ་མ་མ་བྱས་པའི་གནས་སྐབས་སུའང་དྲིན་ཆེ་བའི་ཚུལ་བསམ་དགོས་ལ། དེ་ལྟར་བསམས་པས་དྲིན་དང་ལྡན་པའི་སེམས་ཅན་རྣམས་ལ་དམིགས་པའི་གཅེས་ཤིང་ཕངས་པའི་བློ་སྐྱེ་འོང་ལ། དེ་ལ་བརྟེན་ནས་གཞན་དོན་དོན་གཉེར་གྱི་བློ་སྐྱེ་འོང་བ་ཡིན། དེ་ལ་སྡུག་བསྔལ་གང་གིས་མནར་བའི་སྡུག་བསྔལ་ངོ་འཕྲོད་པ་ཞིག་དགོས་ལ། དེ་ནི། འཁོར་བ་མཐའ་མེད་སྡུག་བསྔལ་གྱི་བཙོན་ར་ན། །ཞེས་གསུངས་ཏེ། འདིས་སྡུག་བསྔལ་ངོ་སྤྲོད་གནང་གི་ཡོད་ལ། དེ་འདྲའི་སྡུག་བསྔལ་དེ་ནི་འདུ་བྱེད་ཀྱི་སྡུག་བསྔལ་ཡིན་པར་གསུངས། དེ་ཡང་ངོས་ཀྱིས་རྒྱུན་དུ་ལུང་འདྲེན་བྱེད་བཞིན་པ་ལྟར། པཎ་ཆེན་བློ་བཟང་ཆོས་རྒྱན་གྱིས། འཁོར་བའི་ཉེས་བརྒྱ་སེམས་པའི་ཚུལ། །མང་ཡང་སྡུག་བསྔལ་སྡུག་བསྔལ་གྱིས། །
འཇིགས་ནས་ཐར་འདོད་ཕྱུགས་ལའང་ཡོད། །ཅེས་གསུངས་ཏེ། སྡུག་བསྔལ་གྱི་སྡུག་བསྔལ་ལས་ཐར་འདོད་ཕྱུགས་ལའང་ཡོད་པ་དང་། ཡང་། ཟག་བཅས་ཚོར་བ་བདེ་བ་ལས། །ངེས་འབྱུང་ཕྱི་རོལ་པ་ལའང་མཆིས། །ཞེས་གསུངས།

འོ་ན་སངས་རྒྱས་པས་སྡུག་བསྔལ་སྒོམ་ལུགས་ཇི་ལྟར་བྱེད་པ་ཡིན་ཞེ་ན། དེས་ན་འདུ་བྱེད་རང་བཞིན་གྱི། །ཟག་བཅས་ཉེར་ལེན་ཕུང་པོ་འདི། །སྡུག་བསྔལ་འགྲུབ་དང་གྲུབ་པའི་སྣོད།།
ནད་དང་འབྲས་དང་ཟུག་རྔུ་ལྟར། །དམིགས་ནས་བསྒོམས་ན་བྱིངས་གཡོ་ལགས། །ཞེས་གསུངས་པ་ལྟར། ནང་པ་སངས་རྒྱས་པས་གཙོ་བོ་འདུ་བྱེད་ཀྱི་སྡུག་བསྔལ་བསྒོམ་དགོས་པ་ཡིན། གནད་འདིར་དགོངས་ཏེ། བཅོམ་ལྡན་འདས་ཀྱིས། སྡུག་བསྔལ་ཤེས་པར་བྱ། ཞེས་གསུངས་ཤིང་། དེ་ཡང་ཞིབ་ཏུ་མ་བསམས་པར་འདུ་བྱེད་ཀྱི་སྡུག་བསྔལ་སྡུག་བསྔལ་ཡིན་པར་ཤེས་དཀའ། ཟག་བཅས་ཀྱི་ཚོར་བ་བདེ་བ་སྡུག་བསྔལ་ཡིན་པར་མུ་སྟེགས་པས་ཀྱང་ཤེས་ནུས་མོད། འདུ་བྱེད་ཀྱི་སྡུག་བསྔལ་སྡུག་བསྔལ་ཡིན་པའི་ཚུ་འདི་ཞིབ་པར་མ་བསམས་ན་མི་འོང་བས། བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ། ཞེས་གསུངས། སྡུག་བསྔལ་གྱི་སྡུག་བསྔལ་དུད་འགྲོས་ཀྱང་ཤེས་པས། བཅོམ་ལྡན་འདས་ཀྱིས་སྡུག་བསྔལ་གྱི་སྡུག་བསྔལ་ཤེས་པར་བྱ། ཞེས་མ་གསུངས། དེས་ན་སྡུག་བསྔལ་གང་གིས་མནར་བའི་སྡུག་བསྔལ་དེ་ཉིད་ངོ་འཕྲོད་པ་ཞིག་དགོས་པ་ཡིན།

དེ་ལྟ་བུའི་འདུ་བྱེད་ཀྱི་སྡུག་བསྔལ་སྡུག་བསྔལ་དུ་མཐོང་ནས་དེ་ལས་ཐར་འདོད་ཀྱི་བློ་སྐྱེས་པ་ཞིག་བྱུང་ན། དེ་འདྲའི་བློ་དེ་ངེས་འབྱུང་ངོ་མ་དེ་ཡིན། ཁྱིམ་ནས་ཁྱིམ་མེད་པར་རབ་ཏུ་བྱུང་བ་ཙམ་ལ་ངེས་འབྱུང་ཡོད་པའི་ངེས་པ་མེད་ལ། དེ་བཞིན་དུ་ཕ་མ་དང་སྤུན་ཉེ་གྲོངས་པ་སོགས་འཕྲལ་གྱི་ཁ་ཆག་སྣ་རལ་གྱི་སྡུག་བསྔལ་བྱུང་བ་ལས་སྐྱེས་པའི་ངེས་འབྱུང་སྤུ་སུད་དེར་ངེས་འབྱུང་ཞེས་མི་བརྗོད། འདུ་བྱེད་ཀྱི་སྡུག་བསྔལ་བའི་རང་བཞིན་བསམས་ཏེ། སེམས་ཀྱི་གཏིང་ནས་ཡིད་སུན་པ་དང་། མི་འདོད་པའི་བློ་སྐྱེ་བ་དེ་ལ་ངེས་འབྱུང་ཞེས་བརྗོད། རང་ཉིད་བདེ་བ་འདོད་པ་དང་སྡུག་བསྔལ་མི་འདོད་པ་ཡིན་ཡང་། སེམས་ཉོན་མོངས་པའི་གཞན་དབང་དུ་སོང་བའི་དབང་གིས་སྡུག་བསྔལ་གྱི་རྒྱུ་དང་དུ་བླངས་ཏེ། སྡུག་བསྔལ་གྱི་རྒྱུ་ལ་དགའ་བཞིན་སྤྲོ་བཞིན་དུ་འཇུག་པ་དང་། བདེ་བའི་རྒྱུ་ལ་ཁྲལ་བཞིན་དུ་འཇུག་པ་འོང་། དེས་ན་ཉོན་མོངས་པའི་གཞན་དབང་དུ་སོང་བ་དེ་སྲིད་དུ་ཕུགས་སུ་བདེ་བ་མེད་པ་ཤེས་དགོས་པ་ཡིན། དེར་བརྟེན་ཉོན་མོངས་ལ་ཉེས་དམིགས་སུ་མཐོང་ནས་དེ་ལས་ཐར་འདོད་ཀྱི་བློ་བསྐྱེད་དགོས།

ཉོན་མོངས་ཞེས་པ་མིང་ཙམ་གྱི་ཆ་ནས་ཀྱང་། སེམས་ནང་དེའི་གཞན་དབང་ལས་ནམ་ཞིག་ཐར་བ་ཞིག་བྱུང་ན་སྙམ་པའི་འདོད་པ་སྐྱེ་དགོས་པ་ལྟ་བུ་ཞིག་ཡོད། ཆགས་སྡང་ཞེས་རྗོད་སྐབས་རང་རེའི་སེམས་ནང་འཆར་ཅན་ཡིན་པ་ལྟ་བུ་ཞིག་ལས། དེ་ལ་སུན་སྣང་མི་འབྱུང་བ་ཙམ་དུ་མ་ཟད། དེ་དང་དུ་ལེན་མཁན་འོང་བཞིན་ཡོད། འཛམ་གླིང་འདིའི་ཐོག་རྙོག་གྲ་ཤིན་ཏུ་ཆེན་པོ་ཡོད་པ་དེ་དག་ཆགས་སྡང་དང་དུ་བླངས་པའི་དབང་གིས་འོང་བཞིན་པ་ཤིན་ཏུ་གསལ་པོ་ཡིན། དེས་ན་སྡུག་བསྔལ་གྱི་རྩ་བ་ཉོན་མོངས་ཀྱིས་བྱེད་པའི་ཚུལ་ཤེས་པར་བྱས། ནང་གི་ཉོན་མོངས་པ་དེ་དགྲ་ངོ་མ་ཡིན་པའི་ཚུལ་ཤེས་པར་བྱེད་དགོས། རང་ལ་སྡུག་པོ་གཏོང་མཁན་གྱི་དགྲ་ཕྱི་ལོགས་སུ་ཡོད་པར་བཟུང་ན་ནོར་བ་ཡིན། རང་ལ་སྡུག་པོ་གཏོང་མཁན་དེ་རང་གི་སྙིང་གི་དབུས་སུ་འདུག་སྙམ་པ་དང་། ལྷག་པར་སྐབས་འདིར་བདག་ཏུ་འཛིན་པའི་བདེན་འཛིན་དེ་ཡིན་སྙམ་དུ་དེ་ལ་ཞེན་ལོག་གི་བློ་བསྐྱེད་དགོས་ཤིང་། དེ་ལས་ཐར་འདོད་ཀྱི་བློ་སྐྱེས་པའི་ཚེ་ཉོན་མོངས་པའི་དགྲ་ལས་རྒྱལ་བའི་ཐར་པ་ཐོབ་འདོད་ཀྱི་བློ་དང་། དེ་ལ་ཡིད་དང་བའི་བློ་བསླེབ་འོང་ལ། བློ་དེ་ལ་ངེས་འབྱུང་ཞེས་བརྗོད་པ་ཡིན།

དེ་ལྟར་རང་སྟེང་ལ་འདུ་བྱེད་ཀྱི་སྡུག་བསྔལ་གྱིས་མནར་ཚུལ་བསམས་ནས་དེ་ལས་བྲལ་ན་ཅི་མ་རུང་སྙམ་པའི་ཐར་པ་དོན་གཉེར་གྱི་བློ་སྐྱེས་པ་དེ་ཉིད་གཞན་སྟེང་དུ་ཁ་སྤོས་ནས་བསྒོམས་པ་ལས་སྙིང་རྗེ་སྐྱེ་འོང་བ་ཡིན། དེ་ཡང་རྗེ་རིན་པོ་ཆེས་ལམ་གཙོ་རྣམ་གསུམ་ལས། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །བཟློག་དཀའ་ལས་ཀྱི་འཆིང་བ་དམ་པོས་བསྡམས།།
བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །
ཞེས་གསུངས་ཏེ། རང་སྟེང་དུ་དེ་ལྟར་བསམ་པ་ངེས་འབྱུང་བསྒྲུབ་པ་དང་། དེ་ཉིད་གཞན་སྟེང་དུ་ཁ་སྤོས་ཏེ་བསྒོམ་པ་སྙིང་རྗེ་བསྒྲུབ་པར་འགྱུར་བ་ཡིན།

མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་པས་ཆོས་ཀྱི་བདག་འཛིན་གསུངས། དེས་ན་འབད་བརྩོན་མ་བྱས་པར་རང་གར་ལས་སླ་པོའི་ཐོག་ནས་ཐར་པ་འཐོབ་པ་མི་འོང་། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་པས་འཇིག་ལྟ་གསུངས། ཕུང་པོ་བློ་ཡུལ་དུ་ཤར་བ་ལས་ངའོ་སྙམ་དུ་ང་བདེན་པར་འཛིན་པའི་འཇིག་ལྟ་སྐྱེ་བའི་གཞི་ལྟ་བུ་ནི། གཡས་གཡོན་གང་ནས་སྣང་ཞིང་སྲིད་པའི་ཆོས་ཅི་འདྲ་ཞིག་དངོས་སུ་སྒོ་ལྔའི་དབང་པོར་སྣང་བ་དང་། ཡིད་བློར་སྣང་ཞིང་དྲན་པ་སོགས། ཅི་འདྲ་ཞིག་བློར་ཤར་ཡང་དེ་ཐམས་ཅད་དོན་གྱི་ངོས་ནས་ཡོད་པ་ཞིག་ཏུ་བློར་འཆར་གྱིན་ཡོད། དོན་གྱི་ངོས་ནས་སྣང་ཚད་ཐམས་ཅད་ཆོས་ཀྱི་བདེན་འཛིན་ཡིན་པར་མི་བརྗོད་ཀྱང་། གང་སྣང་དོན་གྱི་ངོས་ནས་ཡོད་པར་སྣང་ཞིང་། སྣང་བའི་དོན་དེ་ལ་ཅུང་ཟད་བློ་ཉེ་བར་གྱུར་པའམ། དོན་དེ་གལ་ཆེན་དུ་ལྟ་བའི་ཚེ་ཕལ་ཆེར་བདེན་འཛིན་སླེབ་བཞིན་ཡོད། དེས་ན། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གསུངས་པ་ལྟར། སྨག་རུམ་ཤིན་ཏུ་ཆེན་པོ་ཞིག་གིས་འཐིབས་པ་ལྟ་བུ་ཞིག་ཡོད། ཡུན་བསྲིངས་ཏེ་ཨུ་ཚུགས་ཀྱིས་འབད་བརྩོན་ཆེན་པོ་ཞིག་མ་བྱས་ན། རང་གར་ལས་སླ་པོའི་ཐོག་ནས་གཟུངས་སྔགས་འགའ་ཞིག་བགྲང་བ་དང་། ལོ་གསུམ་ཕྱོགས་གསུམ་བསྡད་ནས་སངས་རྒྱས་ཀྱི་གོ་འཕང་འཐོབ་འོང་སྙམ་དུ་དྲན་ན་དེ་འདྲ་ཤིན་ཏུ་དཀའ་བ་ཡིན། རྗེ་བཙུན་མི་ལ་ལྟ་བུ་སྔོན་གྱི་བླ་མ་ཆེན་པོ་རྣམས་ཀྱིས་སྐུ་ངལ་ཤིན་ཏུ་ཆེན་པོ་བསྐྱོན་གནང་མཛད་འདུག་པ་བདེན་པ་ཡིན། བཅོམ་ལྡན་འདས་ཀྱི་མདོ་ལས། བུ་རམ་ཐིགས་པ་གཅིག་གིས་ཏིག་ཏའི་སྡོང་པོའི་རོ་ཁ་བ་དེ་ཉིད་སེལ་མི་ཐུབ་པར་གསུངས་པ་བདེན་པ་ཡིན། མི་ཚེ་སྒུམ་ཙམ་མམ་ཤིན་ཏུ་ཐུང་ངུ་ཞིག་གི་ནང་ཆོས་ཀྱི་སྣང་བ་ཕྲན་བུ་ཞིག་འཆར་བ་དེ་ཙམ་གྱིས་ཐོག་མ་མེད་པ་ནས་གོམས་པའི་ཉོན་མོངས་པའི་བློ་ངན་འདི་ལྟ་བུར་ཁ་གཏད་གཅོག་ཐུབ་རྒྱུ་ཤིན་ཏུ་དཀའ་བ་ཡིན། དེས་ན་གཟབ་ནན་གྱིས་རིག་པ་མ་བསྒྲིམས་ན་ཁག་པོ་ཡིན།

གོང་དུ་རྩ་བ་ལས། ཆགས་སྡང་སྤངས་ནས་གཅེས་འཛིན་དང་སྙིང་རྗེ་སྒོམས། །རང་སེམས་རྒྱ་ཡན་དུ་མ་འཇོག་སྙིང་རྗེ་ཡི་ངང་དུ་ཞོག །དྲན་པ་བརྗེད་མེད་དུ་བྱས་ནས་སྙིང་རྗེ་ཡི་ངང་དུ་ཟུངས། །ཞེས་རང་གཅེས་འཛིན་ལ་ཉེས་དམིགས་སུ་བལྟས་ནས་གཞན་གཅེས་པར་འཛིན་པའི་གཅེས་འཛིན་གྱི་བློ་སྦྱོངས་ཤིག །དེའི་རྩ་བ་སྙིང་རྗེ་ལ་བློ་སྦྱོངས་ཤིག་ཅེས་གསུངས་ཏེ། སྙིང་རྗེ་དང་། བྱང་སེམས་སྒོམ་པ་གཉིས་གསུངས། དེ་ཡང་མགོན་པོ་ཀླུ་སྒྲུབ་ཀྱི་རིན་ཆེན་ཕྲེང་བ་ལས། ཕྱོགས་མཐས་གཏུགས་པའི་སྙིང་རྗེ་དང་། །ཞེས་གསུངས་པ་ལྟར་ཡིན། དེ་ནས།

ག༽ ལྷ་དྲན་པ།

སྐྱིད་དུ་ཚོར་བ་བདེ་ཆེན་གྱི་གཞལ་ཡས་ན། །

ཕུང་ཁམས་དག་པ་རང་ལུས་ཀྱི་ལྷ་སྐུ་བཞུགས། །

སྐུ་གསུམ་དབྱེར་མེད་ཡི་དམ་ཞིག་དེ་ན་གདའ། །

ཕལ་པར་མ་འཛིན་ང་རྒྱལ་དང་གསལ་སྣང་སྦྱོངས། །

རང་སེམས་རྒྱ་ཡན་དུ་མ་འཇོག་ཟབ་གསལ་གྱི་ངང་དུ་ཞོག །

དྲན་པ་བརྗེད་མེད་དུ་བྱས་ནས་ཟབ་གསལ་གྱི་ངང་དུ་ཟུངས།།

ཞེས་པས་ལྷ་དྲན་པ་གསུངས། དེ་ཡང་། སྐྱིད་དུ་ཚོར་བ་བདེ་ཆེན་གྱི་གཞལ་ཡས་ན། །ཞེས་པས་སྐྱིད་སྣང་དང་ལྡན་པའི་གཞལ་ཡས་ཁང་ཞེས་གསུངས་པ་ཙམ་མིན་པར། འདི་ནི་ལྷན་ཅིག་སྐྱེས་པའི་བདེ་བ་ཆེན་པོའི་ཡེ་ཤེས་བསྐྱེད་ནས་དེས་སྟོང་ཉིད་ངེས་པའི་བདེ་སྟོང་དབྱེར་མེད་དེ་གསུངས། སྔར་ནས་ངོས་ཀྱིས་ཞུས་པ་ལྟར། བདེ་བ་ཆེན་པོ་ཞེས་པ་བསྒྲུབ་བྱ་མིན་པར་སྒྲུབ་བྱེད་ཡིན་སྙམ། དེ་ཡང་སྒྲུབ་བྱེད་བདེ་བ་ཆེན་པོས་གང་སྒྲུབ་པར་བྱེད་ཅེ་ན། གཉུག་མའི་འོད་གསལ་སྒྲུབ་པར་བྱེད་པ་ཡིན། དེ་ཡང་རགས་པ་གློ་བུར་བའི་རླུང་སེམས་བཙན་ཐབས་སུ་འགོག་པ་བདེ་ཆེན་གྱིས་བྱེད་ཅིང། སྒྲུབ་བྱེད་བདེ་ཆེན་གྱིས་བསྒྲུབ་བྱ་རགས་པ་གློ་བུར་བའི་རླུང་སེམས་རྣམས་བཙན་ཐབས་སུ་བཀག་ནས་ཕྲ་བ་གཉུག་མའི་བློ་ཡུལ་འཇལ་རུང་གི་རྣམ་པ་ལ་གསལ་བར་བསྐྱེད་པ་སྟེ། བསྒྲུབ་བྱའི་དོན་འདི་ཡིན།

དེ་ཡང་གསང་སྔགས་གསར་མ་ལྟར་ན། གཉུག་མའི་འོད་གསལ་ཞེས་པ་སྣང་མཆེད་ཐོབ་གསུམ་འགགས་པའི་རྗེས་ཀྱི་འོད་གསལ་དེ་ཡིན། དེ་ལྟ་བུའི་བདེ་ཆེན་དེས་གཉུག་མའི་འོད་གསལ་འཆར་ཐབས་བྱས་ཏེ། གཉུག་མའི་འོད་གསལ་དེ་ཉིད་དེ་ཁོ་ན་ཉིད་དང་ཡུལ་ཅན་དུ་སྦྱར་བའི་སྟོང་ཉིད་རྟོགས་པའི་བློ་ཁྱད་པར་བ་དེ་ཉིད་བཞིན་ལག་གི་རྣམ་པར་ཤར་བ་སྟེ། མོས་ངོར་སྟོང་ཉིད་རྟོགས་པའི་གཟུང་རྣམ་ལྷར་ཤར་བར་མོས་ཤིང་། སྟོང་ཉིད་རྟོགས་པའི་བློ་དེ་ཉིད་རྒྱུད་སྡེ་འོག་མ་དང་མི་འདྲ་བར། བདེ་ཆེན་ལྷན་ཅིག་སྐྱེས་པས་དྲངས་པའི་བློ་ཞིག་ཡིན། དེ་ལྟ་བུའི་བདེ་ཆེན་ལྷན་ཅིག་སྐྱེས་པས་དྲངས་པའི་བློའམ་སྟོང་ཉིད་ངེས་པའི་བློ་དེ་ཉིད་བཞིན་ལག་གི་རྣམ་པར་ཤར་བར་སྒོམ་པ་སྒྱུ་ལུས་ཀྱི་སྨིན་བྱེད་དུ་འགྲོ་བ་ཡིན། མ་འོངས་པར་འགྲུབ་པར་འགྱུར་བའི་སྒྱུ་ལུས་དེ་ཉིད་གཉུག་མ་ལྷན་ཅིག་སྐྱེས་པའི་འོད་གསལ་གྱི་བཞོན་པར་གྱུར་པའི་རླུང་ཕྲ་མོས་གྲུབ་པའི་ལུས་ཤིག་ཡིན་པས། ད་ལྟ་བསྐྱེད་རིམ་གྱི་ལྷ་སྐུ་སྒོམ་པའི་གནས་སྐབས་ནས། བདེ་སྟོང་དབྱེར་མེད་ལྷ་ལམ་ཡངས་པར། ཞེས་གསུངས་པར་གནད་འགག་ཡོད། དེས་ན་འདིར། སྐྱིད་དུ་ཚོར་བ་བདེ་ཆེན་གྱི་གཞལ་ཡས་ན། །ཞེས་པ་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཙམ་ལ་བཞག་ན། རྒྱུད་སྡེ་བཞི་ག་དང་ཐུན་མོང་བ་ཡིན་ལ། བདེ་སྟོང་གཉིས་སུ་མེད་པའི་ཡེ་ཤེས་ཀྱི་གཟུང་རྣམ་ལྷར་ཤར་བར་བཞག་ན་སྔགས་བླ་མེད་ཀྱི་ལུགས་ཡིན། དེ་ཡང་གཉུག་མའི་ཤེས་པར་བཞག་ན་ཕལ་ཆེར་ཟུང་འཇུག་གི་སྨིན་བྱེད་དུ་འགྲོ་བ་ཞིག་ཡོད་སྙམ། མདོར་ན། སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཙམ་མིན་པར་སྟོང་ཉིད་རྟོགས་པའི་བློ་ཁྱད་པར་བ་བདེ་ཆེན་གྱི་ཡེ་ཤེས་དང་། དེ་ཡང་སྣང་མཆེད་ཐོབ་གསུམ་ཚུན་ཆད་ཀྱི་རགས་པ་གློ་བུར་བའི་བློ་མིན་པར། ཕྲ་བ་གཉུག་མའི་བློ་དེ་ཉིད་བཞིན་ལག་གི་རྣམ་པར་ཤར་བ་ཞིག་ལ་གསུངས་པ་ཡིན།

དེ་ནས། ཕུང་ཁམས་དག་པ་རང་ལུས་ཀྱི་ལྷ་སྐུ་བཞུགས།།
ཞེས་གསུངས་ཏེ། རྣལ་འབྱོར་པས་བསྐྱེད་པའི་ལྷ་སྐུ་དེ་ཡང་། དཔེར་ན། གསང་འདུས་ལ་ལྷ་སོ་གཉིས་ཡོད་དགོས་པ་ནི། རང་རེར་ཕུང་ཁམས་སྐྱེ་མཆེད་དང། ཁམས་དང་། དབང་པོ། ཡན་ལག་སོགས་རྣམ་གྲངས་སོ་གཉིས་ཡོད་པ་དེ་དང་བསྟུན་ནས་ལྷ་གྲངས་སོ་གཉིས་བྱུང་བ་དང་། དེ་བཞིན་དུ་བདེ་མཆོག་ལའང་དམིགས་བསལ་གྱིས་སྦྱོང་དགོས་པའི་རྩ་ཉེར་བཞི་ཡོད་པའི་དབང་གིས་དཔའ་བོ་དང་དཔའ་མོ་ཉེར་བཞི། སྒོ་མཚམས་མ་བརྒྱད་སོགས་གསུངས་པ་དེ་ལ་གནད་འགག་ཡོད། སྤྱིར་ཕུང་པོ་ལྔ་ཡོད་ཅིང་། ཕུང་པོ་ལྔར་མ་འདུས་པ་མེད་པས་ལྷ་ཕལ་མོ་ཆེ་ལྷ་ལྔའི་བདག་ཉིད་གསུངས་ཤིང་། དེའི་སྟེང་དུ་ཁམས་ལ་སོགས་པའི་སྣོན་མ་བཏབ་སྟེ་ཅུང་ཟད་རྒྱས་སུ་བཏང་བ་འོང་བཞིན་ཡོད་པས། ཕུང་ཁམས་དག་པ་རང་ལུས་ཀྱི་ལྷ་སྐུ་བཞུགས། །ཞེས་གསུངས།

སྐུ་གསུམ་དབྱེར་མེད་ཡི་དམ་ཞིག་དེ་ན་གདའ། །ཞེས་གསུངས་ཏེ། འདིས་གསང་གསུམ་མི་ཟད་པ་རྒྱན་གྱི་འཁོར་ལོ་གསུངས་ཏེ། གཞན་དོན་མཐར་ཕྱིན་པར་བསྒྲུབ་ནུས་པ་ཞིག་འོང་བ་ལ། གསང་གསུམ་མི་ཟད་པ་རྒྱན་གྱི་འཁོར་ལོ་མ་བསྒྲུབས་པར་མི་འོང་། གསང་བ་གསུམ་ཞེས་པ་ནི། དེ་བཞིན་གཤེགས་པའི་སྐུ་ཞེས་བརྗོད་ཀྱང་ཐུགས། ཐུགས་ཞེས་བརྗོད་ཀྱང་གསུང་། གསུང་ཞེས་བརྗོད་ཀྱང་སྐུ་སྟེ་དེ་ལྟ་བུའི་གསང་གསུམ་རོ་གཅིག་པ་ལ་སྐུ་གསུམ་དབྱེར་མེད་ཅེས་བརྗོད། སྐབས་སུ་བབས་པ་བླ་མེད་ཀྱི་བསྐྱེད་ཆོག་ཀུན་སྐུ་གསུམ་ལམ་འཁྱེར་གྱི་རྣལ་འབྱོར་དང་འབྲེལ་བ་ནི། ཁ་སྔོན་གསང་འདུས་ཀྱི་ཁྲིད་ཀྱི་ནང་། འཆི་བ་ཆོས་སྐུའི་ལམ་འཁྱེར་དང་། བར་དོ་ལོངས་སྐུའི་ལམ་འཁྱེར། སྐྱེ་བ་སྤྲུལ་སྐུའི་ལམ་འཁྱེར་བཅས་སྐུ་གསུམ་དབྱེར་མེད་ལ་མོས་པར་གསུངས་པ་ལྟར་འདིར་ཡང་དེ་ལྟར་གསུང་བཞིན་ཡོད།

དེ་ནས། ཕལ་པར་མ་འཛིན་ང་རྒྱལ་དང་གསལ་སྣང་སྦྱོངས། །ཞེས་གསུངས་ཏེ། ང་རྒྱལ་གཙོ་བོ་དང་། གསལ་སྣང་དེའི་འཁོར་ལྟ་བུ་ཞིག་ཡིན། འོན་ཀྱང་བློར་འཆར་བའི་སྐབས་སུ་གསལ་སྣང་བརྟན་པོ་ཞིག་ཡོད་ན། གཞི་ནས་ང་རྒྱལ་འོང་སླ་བ་མེད་དམ། འོན་ཀྱང་གང་ཟག་གི་མོས་པའི་ཁྱད་པར་སྣ་ཚོགས་ཡོད་སྙམ། རང་སེམས་རྒྱ་ཡན་དུ་མ་འཇོག་ཟབ་གསལ་གྱི་ངང་དུ་ཞོག །དྲན་པ་བརྗེད་མེད་དུ་བྱས་ནས་ཟབ་གསལ་གྱི་ངང་དུ་ཟུངས། །ཞེས་གསུངས་ཏེ། སྐབས་འདིའི་ཟབ་གསལ་ཞེས་པ་རྒྱུད་སྡེ་འོག་མ་དང་ཐུན་མོང་བ་སྤྱི་དོན་གྱི་ཟབ་གསལ་ལ་གོ་རྒྱུ་ཡོད་ཅིང་། ཡང་བླ་མེད་ཀྱི་ཐུན་མོང་མ་ཡིན་པའི་ཟབ་གསལ་ཏེ། བསྐྱེད་རིམ་དང་ཐུན་མོང་བའི་ཟབ་གསལ་དང་། རྫོགས་རིམ་འབའ་ཞིག་པའི་ཟབ་གསལ། ཡང་འཕགས་རྒྱུད་ཀྱི་རྫོགས་རིམ་གྱི་ཟབ་གསལ་སོགས་ལ་སྦྱར་རྒྱུ་ཡོད། འདི་ཡན་གྱིས་སྔགས་བླ་མེད་ཀྱི་རྣལ་འབྱོར་དང་འབྲེལ་བའི་ལྟ་བ་སྒོམ་པའི་སྔོན་འགྲོ་རྣམས་གསུངས་པ་ཡིན། དེ་ནས་ལྟ་བ་སྒོམ་པའི་དངོས་གཞི་ལ།

ང༽ ལྟ་བ་དྲན་པ།

༡༽ མཉམ་བཞག་ནམ་མཁའ་ལྟ་བུའི་སྟོང་ཉིད་སྒོམ་པ།

སྣང་ཞིང་སྲིད་པ་ཤེས་བྱ་ཡི་དཀྱིལ་འཁོར་ན། །

ཆོས་ཉིད་དོན་དམ་འོད་གསལ་གྱི་ནམ་མཁས་ཁྱབ། །

བརྗོད་བྲལ་དོན་གྱི་གནས་ལུགས་ཤིག་དེ་ན་གདའ། །

བློས་བྱས་སྤངས་ནས་སྟོང་སང་གི་ངོ་བོར་ལྟོས། །

རང་སེམས་རྒྱ་ཡན་དུ་མ་འཇོག་ཆོས་ཉིད་ཀྱི་ངང་དུ་ཞོག །

དྲན་པ་བརྗེད་མེད་དུ་བྱས་ནས་ཆོས་ཉིད་ཀྱི་ངང་དུ་ཟུངས།།

ཞེས་པས་མཉམ་བཞག་ནམ་མཁའ་ལྟ་བུའི་སྟོང་ཉིད་སྒོམ་པ་གསུངས། མཉམ་བཞག་ནམ་མཁའ་ལྟ་བུའི་སྟོང་ཉིད་སྒོམ་པའི་ཚེ། བརྗོད་བྲལ་དོན་གྱི་གནས་ལུགས་ཞེས་གསུངས་པ་ལྟར། མཉམ་བཞག་དེའི་ངེས་ངོར་སྐྱེ་འགག་གནས་གསུམ་ལ་སོགས་པའི་སྤྲོས་པའི་མཐའ་ཐམས་ཅད་ཞི་བ་སྟེ། མདོར་ན་ཆོས་ཅན་གྱི་སྣང་བའི་སྤྲོས་པ་ཡང་མེད་པར་སྤྲོས་པ་མཐའ་དག་ཞི་བ་ཞིག་དགོས། སྤྲོས་པ་མཐའ་དག་ཞི་བའི་ཤུལ་དུ་སྟོང་སང་ངམ་དགག་བྱ་བཀག་ཙམ་གྱི་མེད་དགག་ཅེས་པ་དེ་ལྷག་ཡོད་པས། བློས་བྱས་སྤངས་ནས་སྟོང་སང་གི་ངོ་བོར་ལྟོས། །ཞེས་གསུངས། བློས་བྱས་སྤངས་ནས་ཞེས་གསུངས་པ་དེ་གནད་འགག་ཆེན་པོ་ཡིན།

སྤྱིར་དོན་དངོས་པོའི་གནས་ཚུལ་དང་མི་མཐུན་པར་རྣམ་རྟོག་གིས་བཅོས་པའི་བློས་བྱས་ཀྱི་ལྟ་བ་ཞེས་པ་ཞིག་འོང་ཞིང། ཡང་དོན་དངོས་པོའི་གནས་ཚུལ་ལ་གནས་ཀྱང་ཤེས་བྱ་ཕྱོགས་རེ་བ་ཙམ་ལས་གཞན་ལ་མ་ཁྱབ་པ་ཞིག་ཡིན་ན། ཉི་ཚེ་བའི་ལྟ་བ་ཞེས་གསུངས་པ་ལྟ་བུ་འོང་བས། གནས་ལུགས་ཟབ་མོའི་དོན་ལ་སྐྲག་གྱུར་ནས། །བློས་བྱས་ཉི་ཚེའི་སྟོང་པ་མཆོག་འཛིན་པའི། །ལོག་པའི་ལྟ་ངན་མཐའ་དག་རབ་སྤངས་ནས། །ཆོས་ཀུན་གདོད་ནས་སྟོང་པར་རྟོགས་པར་ཤོག།།ཅེས་གསུངས། འདིའི་ཆོས་ཀུན་ཞེས་པ་རྟེན་འབྱུང་གི་དེ་ཁོ་ན་ཉིད་ཀྱི་བདག་ཉིད་ཅན་གྱི་ཆོས་ཀུན་ཏེ། མདོར་ན་སྟོང་པ་ཉིད་དེ་ཉིད་ཀྱང་རྟེན་འབྱུང་གི་དེ་ཁོ་ན་ཉིད་ཀྱི་རང་བཞིན་ཡིན་ལ། དེ་བཞིན་གཤེགས་པ་ཉིད་ཀྱང་རྟེན་འབྱུང་གི་དེ་ཉིད་ཀྱི་རང་བཞིན་ཡིན་པས་ན་ཆོས་ཀུན་ཞེས་གསུངས། མཉམ་བཞག་དེའི་ངེས་ངོར་དགག་བྱ་བཀག་ཙམ་གྱི་སྟོང་སང་ཞིག་ལས་གང་ཡང་མ་གྲུབ་པས་སྟོང་སང་གི་ངོ་བོར་ལྟོས་ཞེས་གསུངས་པ་ཡིན།

༢༽ རྗེས་ཐོབ་སྒྱུ་མ་ལྟ་བུའི་སྟོང་ཉིད་སྒོམ་པ།

དེ་ནས་རྗེས་ཐོབ་ཀྱི་གནས་སྐབས་སུ།

སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །

གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །

བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །

བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །

རང་སེམས་རྒྱ་ཡན་དུ་མ་འཇོག་སྣང་སྟོང་གི་ངང་དུ་ཞོག །

དྲན་པ་བརྗེད་མེད་དུ་བྱས་ནས་སྣང་སྟོང་གི་ངང་དུ་ཟུངས།།

ཞེས་གསུངས་ཏེ། འདིར་སྟོང་སང་གི་ངོ་བོར་ལྟོས་ཞེས་མ་གསུངས་པར་སྟོང་ཉིད་ཀྱི་ངོ་བོར་ལྟོས་ཞེས་སྟོང་ཉིད་ཀྱི་རང་བཞིན་ཡིན་པར་ཤེས་དགོས་གསུངས། དེ་ཡང་རྗེས་ཐོབ་སྒྱུ་མ་ལྟ་བུའི་ཚེ་སྟོང་སང་མིན་པར་སྣང་བ་སྣ་ཚོགས་འཆར་འོང་བས་མ་ཡིན་དགག་ཏུ་འགྱུར་བ་ཡིན། སྣང་བ་སྣ་ཚོགས་བསྙོན་མེད་དུ་ཇི་ལྟར་འཆར་ཚུལ་ལ་བལྟས་ན་དོན་གྱི་ངོས་ནས་ཡོད་པར་འཆར་གྱིན་ཡོད། འོན་ཀྱང་དོན་གྱི་ངོས་ནས་ཡོད་པར་ཤར་བ་ལྟར་དོན་གྱི་ངོས་ནས་གྲུབ་ན། ཆོས་ཅན་དེ་དང་དེའི་ངོ་བོ་རང་མཚན་པ་གྲུབ་ཡོད་མེད་བརྟགས་ཤིང་དཔྱད་པའི་ཚེ་རྙེད་དགོས་ཀྱང་། དེ་ལྟར་གྲུབ་མིན་བཙལ་ནས་མ་རྙེད་པས་རང་མཚན་དེ་ཁེགས་པར་གྲུབ་པ་ཡིན། རང་མཚན་ཡོད་མེད་འཚོལ་བའི་བློས་རང་མཚན་མ་རྙེད་པས་རང་མཚན་ཁེགས་པ་ཡིན་ཡང། ཐ་སྙད་དུ་གྲགས་ཙམ་གྱི་ཆོས་ཅན་མི་ཁེགས་པ་ཡིན། ཐ་སྙད་དུ་གྲགས་ཙམ་དེ་འཚོལ་བ་མིན་པར་སྣང་ཙམ་གྱིས་ཚིམས་པར་འཇོག་དགོས། དེས་ན་སྣང་ཙམ་དེས་མ་ཚིམས་པར་དོན་གྱི་སྡོད་ལུགས་ཤིག་བཙལ་ནས་མ་རྙེད་པ་དེས་དོན་གྱི་སྡོད་ལུགས་ནས་ཡོད་པ་ཁེགས་པ་ཡིན། རྗེས་ཐོབ་ཀྱི་ཚེ་རང་རེའི་བློ་ངོར་དོན་གྱི་ངོས་ནས་ཡོད་པ་ཞིག་སྣང་ཡང་། བཙལ་ནས་མ་རྙེད་པ་དེས་དོན་གྱི་ངོས་ནས་མེད་པ་ཐག་ཆོད་པས། དོན་གྱི་ངོས་ནས་མ་གྲུབ་བཞིན་དུ་དོན་གྱི་ངོས་ནས་གྲུབ་པར་སྣང་བ་འདི་ཀུན་སྣང་ཡང་མི་བདེན་པ་སྒྱུ་མ་ལྟ་བུ་ཡིན་སྙམ་དུ་བློར་འཆར་འོང་བ་ཡིན།

སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །ཞེས་གསུངས་ཏེ། མིག་གིས་གཟུགས་མཐོང་བ་དང་། རྣ་བས་སྒྲ་ཐོས་པ། སྣས་དྲི་ཚོར་བ་སོགས་དང་། ཡིད་ཀྱི་རྟོག་པ་ལ་སྔར་གྱི་འདས་པའི་གནས་ཚུལ་དྲན་པ་དང་། མ་འོངས་འབྱུང་འགྱུར་གྱི་དོན་ལ་དམིགས་པའི་རྣམ་རྟོག་འདྲ་མིན་འཆར་བ་ཐམས་ཅད་ལ་མིང་འཇུག་སའི་དོན་ཞིག་ཕར་ངོས་ནས་ཡོད་པར་འཆར་གྱིན་ཡོད། འོན་ཀྱང་དེ་ལྟར་ཤར་བ་ལྟར་མ་གྲུབ་པར་བསམ་པ་སྟེ། སྣང་བ་ལྟར་མ་གྲུབ་བཞིན་དུ་གྲུབ་གྲུབ་ལྟ་བུར་སྣང་བ་དེས་བསླུ་བྲིད་བྱེད་པ་ཡིན་པས།
བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །རང་སེམས་རྒྱ་ཡན་དུ་མ་འཇོག་སྣང་སྟོང་གི་ངང་དུ་ཞོག །ཅེས་གསུངས། དེ་ཡང་སྟོང་ཉིད་ཀྱི་ངོ་བོར་བལྟས་ནས། སྣང་བ་ལྟར་དུ་གྲུབ་པས་སྟོང་པའམ། རང་བཞིན་གྱིས་གྲུབ་པས་སྟོང་པའི་རང་བཞིན་ཡིན་པ་ཞིག་ལ། རང་བཞིན་གྱིས་ཡོད་པ་ལྟར་དུ་སྣང་བའི་སྣང་སྟོང་གི་ངང་དུ་ཞོག་ཅེས་གསུངས། དེ་ལྟར་རྗེ་བཙུན་འཇམ་དཔལ་དབྱངས་ཀྱིས་ཆོས་ཀྱི་རྒྱལ་པོ་ཙོང་ཁ་པ་ཆེན་པོར་དངོས་སུ་གནང་བའི་གདམས་ངག་ཁྱད་པར་ཅན་དྲན་པ་བཞི་ལྡན་གྱི་ལྟ་ཁྲིད་དང་སྦྱར་བའི་མགུར་དབྱངས་འདི་ཡང་རང་གཞན་ལ་ཡང་དག་པའི་ལྟ་བའི་བག་ཆགས་འཇོག་པའི་ཆེད་དུ་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་བསྡེབས་པའོ།། །།འདི་དབང་གི་སྔོན་འགྲོའམ་ཐུན་མོང་ལམ་སྦྱང་གི་ཚོད་ལྟ་བུ་ཡིན།

རྫོགས་ཆེན་གྱི་ལྟ་བའི་སྐོར།

དེ་ནས་དེ་རིང་ཞུ་རྒྱུ་ནི་རྟ་མགྲིན་ཡང་གསང་གི་དབང་ཡིན། རྟ་མགྲིན་ཡང་གསང་གི་རྩ་བའི་ཡོང་ཁུངས་སྒྲུབ་པ་བཀའ་བརྒྱད་ཡིན་ལ། དེ་ལ་ཡང་དག་ཐུགས་དང་། པདྨ་གསུང་ཞེས་སོགས་གསུངས་པ་ལས་པདྨ་གསུང་གི་ལྷ་ཚོགས་དང་། རིག་འཛིན་རྣམ་བརྒྱད་ཀྱི་ནང་ནས་གསུང་གི་རིག་འཛིན་དཔལ་མགོན་འཕགས་པ་ཀླུ་སྒྲུབ་ནས་བརྒྱུད་པ་སྟེ། མདོར་ན། བོད་ལ་བསྟན་པ་དར་སྔ་ཕྱིའི་ཁྱད་པར་ལས་སྔ་འགྱུར་དང་། གསར་མ་གཉིས་ལས་འདི་ཉིད་སྔ་འགྱུར་བའི་ཁོངས་སུ་གཏོགས་པ་ཡིན། དེ་ལྟ་བུའི་སྔ་འགྱུར་བའི་ཆོས་ཀྱི་ངོ་སྤྲོད་མདོར་བསྡུས་ཤིག་ཞུས་ན། སྐབས་རེར་རང་རེའི་གྲས་སུ་གསར་མ་དང་རྙིང་མ་ཞེས་བརྗོད་དེ་དེ་གཉིས་ལ་ཁྱད་པར་ཤིན་ཏུ་ཆེན་པོ་ཡོད་པ་དང་། དེ་བཞིན་རང་རང་གི་ཆོས་བརྒྱུད་དེ་དག་ལ་ཁྱད་པར་ཤིན་ཏུ་ཆེན་པོ་ཡོད་པར་ངོས་འཛིན་བྱེད་མཁན་དེ་འདྲ་འོང་བཞིན་ཡོད། དོན་དངོས་ཁྱད་པར་ཆེན་པོ་ཡོད་ན་དེ་ལྟར་ངོས་འཛིན་བྱེད་པ་རུང་ཡང། དོན་ལ་ཁྱད་པར་དེ་འདྲ་ཡོད་པ་ཞིག་ཕལ་ཆེར་མིན།

ཐོག་མར་སྔ་འགྱུར་བའི་ཆོས་སྐད་དུ་ཐེག་པ་རིམ་པ་དགུ་ཞེས་གསུངས་ཡོད། དེ་ཡང་ཀུན་འབྱུང་འདྲེན་པའི་ཐེག་པ་དང་། དཀའ་ཐུབ་རིག་བྱེད་ཀྱི་ཐེག་པ། དབང་སྒྱུར་ཐབས་ཀྱི་ཐེག་པ་གསུམ་ལས། ཀུན་འབྱུང་འདྲེན་པའི་ཐེག་པ་ལ་ཉན་ཐོས་དང་། རང་རྒྱལ། བྱང་སེམས་ཀྱི་ཐེག་པ་གསུམ་དང་། དཀའ་ཐུབ་རིག་བྱེད་ཀྱི་ཐེག་པ་ལ། གསང་སྔགས་ཕྱི་པ་གསུམ་ཞེས་ཀྲྀ་ཡ་དང་། ཨུ་པ། ཡོ་ག་སྟེ། བྱ་རྒྱུད་དང་། སྤྱོད་རྒྱུད། རྣལ་འབྱོར་རྒྱུད་གསུམ་དང་། དབང་སྒྱུར་ཐབས་ཀྱི་ཐེག་པ་ལ་གསང་སྔགས་ནང་པ་ཞེས་གསུངས་ཏེ། དེ་ལ་མཧཱ། ཨ་ནུ། ཨ་ཏི་སྟེ་ཐེག་པ་གསུམ་གསུངས་ཤིང་། འདི་དག་སྔགས་བླ་མེད་ཀྱི་སྐོར་རྣམས་ཡིན། ཀུན་འབྱུང་འདྲེན་པའི་ཐེག་པ་ལ་ཉན་རང་བྱང་སེམས་གསུམ་དང་། གསང་སྔགས་ཕྱི་པ་བྱ་རྒྱུད་དང་། སྤྱོད་རྒྱུད། རྣལ་འབྱོར་རྒྱུད་གསུམ་ནི་གསང་སྔགས་གསར་མའི་སྐབས་ནས་གསུངས་པ་དང་གཅིག་གྱུར་ཡིན། གསང་སྔགས་བླ་མེད་ཀྱི་དབང་སྒྱུར་ཐབས་ཀྱི་ཐེག་པ་ལ་གསུམ་དུ་གསུངས་པ་ལས་བསྐྱེད་རིམ་གྱི་རྣལ་འབྱོར་གཙོ་བོར་གསུངས་པ་བསྐྱེད་པ་མཧཱ་ཡོ་ག་དང་། རྩ་རླུང་ཐིག་ལེའི་ཉམས་ལེན་གཙོ་བོར་གསུངས་པ་ལུང་ཨ་ནུ་ཡོ་ག །
དེ་ནས་རྫོགས་པ་ཆེན་པོ་ཨ་ཏི་ཡོ་ག་སྟེ་གསུམ་གསུངས་ཡོད།

གསང་སྔགས་གསར་རྙིང་གི་བསྐྱེད་རྫོགས་དོད་ཐུབ་སྦྱོར་ཚུལ།

གསང་སྔགས་གསར་མའི་འགྲོ་སྟངས་དེ་ཉིད་ཚུར་དོད་ཐུབ་ལྟ་བུར་སྦྱར་ནས་བང་རིམ་བསྒྲིགས་ན། གསང་སྔགས་བླ་མེད་ལ་བསྐྱེད་རིམ་གྱི་ལྷ་ཡི་རྣལ་འབྱོར་གྱི་སྡེ་ཚན་གཅིག་དང་། དེ་ནས་རྫོགས་རིམ་ལ་སོ་སྐྱེའི་རྫོགས་རིམ་དང་། འཕགས་རྒྱུད་ཀྱི་རྫོགས་རིམ་གཉིས་སུ་ཕྱེ་ཞིང་། རྩ་རླུང་ཐིག་ལེའི་ཉམས་ལེན་ལ་བརྟེན་ནས་སྟོང་ཉིད་མངོན་སུམ་དུ་རྟོགས་པའི་གཉུག་སེམས་ཕྲ་མོ་ཡུལ་འཇལ་རུང་གི་རྣམ་པ་ལ་གསལ་བར་མ་བསྐྱེད་ཀྱི་བར་སོའི་རྫོགས་རིམ་དང་། དེའི་ནང་གཏུམ་མོའི་རྣལ་འབྱོར་དང་། བུམ་ཅན། རྡོར་བཟླས་སོགས་རྩ་རླུང་ཐིག་ལེའི་རྣལ་འབྱོར་རྣམས་གསུངས་ཤིང། དེ་དང་འབྲེལ་བའི་ཕྱག་རྒྱ་དང་། དགའ་བཞིའི་གནས་ཚུལ་སོགས་འཐོན་འོང་བ་ཡིན། དེ་དག་ལུང་ཨ་ནུ་ཡོ་ག་སྟེ་སོ་སྐྱེའི་རྫོགས་རིམ་དེ་ཡིན།

དེ་ནས་གསང་འདུས་ཀྱི་ཆོས་སྐད་ལྟར་ན། རིམ་པ་གསུམ་པའི་སྒྱུ་ལུས་མན་ཆད་བསྒྲུབས་ཏེ། དེ་ནས་དོན་གྱི་འོད་གསལ་མངོན་དུ་བྱས་པ་ཡན་ཆད་འཕགས་རྒྱུད་ཀྱི་རྫོགས་རིམ་ལ་འཇོག་ཅིང་། དེ་རྫོགས་པ་ཆེན་པོར་འཇོག་པ་ཡིན། རྫོགས་པ་ཆེན་པོའི་རྫོགས་རིམ་ལ། བསྐྱེད་པ། རྫོགས་པ། རྫོགས་ཆེན་གསུམ་མམ། ཡང་ན་བསྐྱེད་པ་མཧཱ་ཡོ་ག་དང་། ལུང་ཨ་ནུ་ཡོ་ག །རྫོགས་པ་ཆེན་པོ་ཨ་ཏི་ཡོ་ག་དང་གསུམ་དུ་བཞག་པ་ལས། རྫོགས་པ་ཆེན་པོ་ནི་ཕལ་ཆེར་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱས་ནས། དེས་སྟོང་ཉིད་མངོན་སུམ་དུ་རྟོགས་པའི་འཕགས་རྒྱུད་ཀྱི་རྫོགས་རིམ་ལ་འཇོག་དགོས་པ་ཡིན། འདི་ཡན་ཆད་ཕལ་ཆེར་རྫོགས་པ་ཆེན་པོ་ཡིན། དེ་ལ་ནང་གསེས་ཀྱིས་གསང་བ་འདུས་པའི་ཆོས་སྐད་ལྟར་བྱས་ན། དོན་དམ་འོད་གསལ་གྱི་རྫོགས་རིམ་དང་། དབྱེར་མེད་ཟུང་འཇུག་གི་རྫོགས་རིམ་གཉིས་སམ། ཡང་ན། སྟོང་ཕྱོགས་དོན་དམ་འོད་གསལ་གྱི་རྫོགས་རིམ་དང་། སྣང་ཕྱོགས་ཀུན་རྫོབ་སྒྱུ་མའི་རྫོགས་རིམ་གཉིས་སུ་ཡོད། དེ་རྫོགས་ཆེན་གྱི་འགྲོ་ལུགས་ལ་ཚུར་སྦྱར་ན། རྫོགས་ཆེན་ཁྲེགས་ཆོད་ཀྱི་སྐོར་དེ་ཕལ་ཆེར་དོན་དམ་འོད་གསལ་གྱི་རྫོགས་རིམ་གྱི་དོད་ཐུབ་ལ་འགྲོ་བ་དང་། སྣང་ཕྱོགས་སྒྱུ་མའི་རྫོགས་རིམ་དེ་ཐོད་རྒལ་གྱི་ཉམས་ལེན་གྱི་དོད་ཐུབ་ལ་འགྲོ་བ་ཡིན།

དུས་འཁོར་གྱི་འགྲོས་ལྟར་སྦྱར་ན། རྫོགས་ཆེན་ཁྲེགས་ཆོད་ཀྱི་ཚོད་དེ་མཆོག་ཏུ་མི་འགྱུར་བའི་བདེ་ཆེན་དང་། ཐོད་རྒལ་གྱི་ཚོད་དེ་དུས་འཁོར་གྱི་སྟོང་གཟུགས་ལ་འཇོག །འོན་ཀྱང་རྫོགས་ཆེན་རང་ཉིད་ཀྱི་ཐོད་རྒལ་གྱི་ཁྱད་ཆོས་གསུངས་པའི་ཚེ། ཐུན་མོང་མ་ཡིན་པའི་དབང་དུ་བྱས་ནས་གསུང་གི་ཡོད་པས་མི་འདྲ་བ་ཞིག་རེད་འདུག །འོན་ཀྱང་དུས་འཁོར་གྱི་སྟོང་གཟུགས་ཀྱི་འགྲོ་སྟངས་དང་འདྲ་མཚུངས་སུ་ཡོད་པ་སྟེ། དུས་འཁོར་གྱི་སྟོང་གཟུགས་ཀྱི་རྣམ་གཞག་གསུངས་པའི་ཚེ། བློས་སྤྲོ་བསྡུ་བྱ་རྒྱུ་ཡོད་པ་ཞིག་དང་མེད་པ་ཞིག་སྟེ་བཞེད་ཚུལ་མི་འདྲ་བ་གཉིས་ལས། སྔ་མ་ལྟར་ན་ཐོད་རྒལ་གྱི་སྟོང་གཟུགས་དང་ཤིན་ཏུ་མི་འདྲ་བ་ཡིན། ཐོད་རྒལ་གྱི་སྟོང་གཟུགས་ནི་རང་བཞིན་ལྷན་སྐྱེས་ཏེ་གཞི་ལ་ཡོད་པ་ཞིག་གི་སྣང་བ་འཆར་བ་ཞིག་ཡིན་གྱི། བློས་བཅོས་ནས་བཞག་པ་ཞིག་མིན། འོན་ཀྱང་མཁས་གྲུབ་ནོར་བཟང་རྒྱ་མཚོའི་བཞེད་པ་ལྟར་ན། དུས་འཁོར་གྱི་སྟོང་གཟུགས་དེ་བློས་བཅོས་པ་མིན་ལ། དེ་ལ་སྤྲོ་བསྡུ་བྱ་རྒྱུ་ཡང་མེད་པར། རླུང་སེམས་ཐིམ་ནས་རྩ་འཁོར་གྱི་དབུས་སུ་འོད་གསལ་གྱི་རང་མདངས་ལ་རང་གི་ངང་གིས་ཤར་བའི་གཟུགས་ཤིག་ལ་འཇོག་པ་ཡིན། དེ་ལའང་དུ་སོགས་ནས་བཟུང་སྟེ་སྟོང་གཟུགས་ཀྱི་རྣམ་པ་འདྲ་མིན་མང་དག་གསུངས་ཡོད། ཐོད་རྒལ་གྱི་སྣང་བ་སྒོམ་པའི་སྐབས་ཀྱི་ཆོས་ཉིད་མངོན་སུམ། ཉམས་གོང་འཕེལ་གསུང་སྐབས་སྣང་བ་དེ་ཅུང་ཟད་མི་འདྲ་བ་འོང་བ་སྟེ། སྣང་བ་འཆར་སྟངས་ཇེ་ཟབ་ཇེ་ཟབ་ཏུ་འགྲོ་རྒྱུ་ཡོད་པ་ཞིག་ཡིན། དོད་ཐུབ་སྦྱར་ན་དེ་ལྟར་སྦྱར་རྒྱུ་ཕལ་ཆེར་ཡོད་པ་ལྟ་བུ་ཡིན།

ད་ཇ་མཆོད་ཐོན་ཞིག །སེ་ར་བྱེས་པས་རིག་འཛིན་ཚངས་དབྱངས་རྒྱ་མཚོས་མཛད་པའི་ཇ་མཆོད་དེ་འདོན་གྱིན་འདུག །
རིག་འཛིན་ཚངས་དབྱངས་རྒྱ་མཚོའི་གསུང་རྒྱུན་འཛིན་བྱེད་མཁན་སེ་ར་བྱེས་པ་ཁོ་ན་ཡིན། གཞན་སུ་ཡང་མེད། གསུངས་ཏེ་བཞད།

དེ་ལྟར་ཐེག་པ་རིམ་པ་དགུ་ཞེས་གསུངས་པའི་ནང་ནས་ལུང་ཨ་ནུ་ཡོ་ག་མན་ཆད་ལ། ཐེག་བརྒྱད་བློ་ཡི་གྲུབ་མཐའ། ཞེས་རགས་པ་གློ་བུར་བའི་སེམས་དང་འབྲེལ་བའི་ཉམས་ལེན་སྟོན་པས་སེམས་ལམ་བྱེད་ཅེས་བརྗོད། དགུ་པ་ཨ་ཏི་ཡོ་ག་ལ་ཡེ་ཤེས་ལམ་བྱེད་ཅེས་གསུངས་ཤིང། དེའི་གནད་འགག་ནི་གོང་དུ་ཞུས་པ་ལྟར་གཉུག་སེམས་ཀྱི་ཐོག་ཏུ་དགོངས་པ་བཞེས་ཀྱི་ཡོད་པ་གསལ་པོ་ཡིན། གཉུག་སེམས་ཀྱི་ཐོག་ཏུ་དགོངས་པ་བཞེས་ཀྱི་ཡོད་ཚུལ་སྔ་འགྱུར་མཁས་པ་འགའ་ཞིག་གསུང་དུ་གསལ་ཡོད། དེ་ཡང་། སྔ་འགྱུར་མཁས་པའི་གཞུང་འགའ་ཞིག་ཏུ་གསར་མའི་གཞུང་གི་ངོ་སྤྲོད་དམིགས་བསལ་གང་ཡང་མེད་པར་སྔ་འགྱུར་རང་ལུགས་ཀྱི་རང་སྐད་རྐྱང་པའི་སྒོ་ནས་གསུངས་པའི་རིགས་གཅིག་དང་། ཡང་གསར་མའི་གཞུང་དང་སྦྲེལ་ནས་གསུང་མཁན་ཡང་ཡོད། དཔེར་ན། ངོས་ཀྱིས་མཐོང་བ་ནི་ྋགོང་ས་ལྔ་པ་ཆེན་པོའི་གསུང་རིག་འཛིན་ཞལ་ལུང་ནང་འགོ་སྨོས་ཙམ་ཞིག་གསུངས་ཤིང་། ཞིབ་པ་ནི། ངོས་ཀྱིས་རྒྱུན་དུ་རྗོད་མུས་ལྟར། རྡོ་གྲུབ་སྐུ་ཕྲེང་གསུམ་པ་འཇིགས་མེད་བསྟན་པའི་ཉི་མའི་གསུང་གི་ནང་ཡོད། ཁོང་ལ་གསུང་པོད་ལྔ་ཙམ་ཡོད་པ་ལས་མང་པོ་མིན། འོན་ཀྱང་མཁས་ཤིང་གྲུབ་པའི་དབང་ཕྱུག་ཆེན་པོ་ཞིག་ཡིན། ཁོང་གིས་མཛད་པའི་གཟུངས་ཀྱི་རྣམ་བཤད་ཅིག་ཡོད་པ་དེ་གདན་ས་རྣམས་སུ་ངེས་པར་བལྟ་དགོས་པ་ཞིག་ཡིན། གཟུངས་ཀྱི་རྣམ་བཤད་དེ་ལས་རྒྱས་པ་ཞིག་ཕལ་ཆེར་མེད་ཅིང་། ཤིན་ཏུ་ལེགས་པོ་ཞིག་ཡོད། ཕར་ཕྱིན་གྱི་གཞུང་ལ་སློབ་གཉེར་བྱེད་མཁན་རྣམས་ཀྱིས་གཟུངས་ཀྱི་རྣམ་བཤད་ཀྱི་སྐབས་སུ་གཞུང་དེ་བལྟ་ཐུབ་ན་ཤིན་ཏུ་ལེགས་པོ་ཡོད། ཁོང་གི་གསུང་གི་ནང་རྫོགས་ཆེན་གྱི་སྐོར་ལེ་ཚན་གྱི་རིགས་འགའ་ཞིག་དང་། ཅུང་ཟད་རྒྱས་པ་རྒྱུད་གསང་བ་སྙིང་པོའི་སྤྱི་དོན་ཞིག་ཡོད་པ་དེའི་ནང་གསང་སྔགས་གསར་མའི་གནད་དང་འབྲེལ་བའི་བཤད་པ་ཐོར་བུ་ཐོར་བུ་གསུངས་ཡོད། དེ་བཞིན་ཁོང་གི་སྲས་ཀྱི་ཐུ་བོ་སྤྲུལ་སྐུ་ཚུལ་ཁྲིམས་བཟང་པོའམ་སྤྲུལ་སྐུ་ཚུལ་ལོ་ནི་རང་རེའི་མི་རབས་དང་ཐག་ཉེ་པོ་ཡིན། སྔར་འབྲས་སྤུངས་སྒོ་མང་གྲྭ་ཚང་དུ་གཞི་ཆེན་དབོན་སྤྲུལ་ཞུ་བ་ཞིག་ཡོད་པ་ཁོང་གི་རྩ་བའི་བླ་མ་དེ་ཡིན་ཞིང་། ཁོང་གི་གསུང་གི་ནང་ཤིན་ཏུ་གསལ་པོ་ཡོད། དེས་ན་ངོས་ཀྱིས་གོང་དུ་འགྲེལ་བཤད་ཞུས་པ་དེ་དག་དགོངས་པ་འདི་ལྟར་དུ་བླངས་ན་བཤད་རྒྱུ་ཡོད་པ་ལྟ་བུ་ཞིག་ཡིན།

ཐེག་བརྒྱད་བློ་ཡི་གྲུབ་མཐའི་སྐབས་སེམས་ལམ་བྱེད་གསུངས་ཏེ། གཉུག་མའི་ཡེ་ཤེས་རྣལ་འབྱོར་ལ་བསྐྱེད་མ་ཐུབ་པའི་རིང་རགས་པ་གློ་བུར་བའི་སེམས་ལ་ལས་བཅོལ་བྱ་རྒྱུ་ལས་བྱ་ཐབས་གཞན་མེད། དོན་གྱི་འོད་གསལ་གྱི་རྟོགས་པ་མངོན་དུ་བྱས་པའི་མཚམས་ནས་སམ། ཡང་ན། སེམས་དབེན་ཙམ་ནས་ཡེ་ཤེས་ལམ་བྱེད་ཀྱི་དོད་ཐུབ་སྦྱར་ཆོག་པ་མིན་ནམ། གསང་སྔགས་གསར་མའི་སྐབས་སུ། གཉུག་མ་ལྷན་ཅིག་སྐྱེས་པའི་འོད་གསལ་ཡུལ་འཇལ་རུང་གི་རྣམ་པར་གསལ་བར་བསྐྱེད་པ་ནས་འོད་གསལ་གྱི་ཉམས་ལེན་རྩལ་འདོན་བྱེད་པ་ལས། དེའི་སྔོན་དུ་རགས་པ་གློ་བུར་བའི་སེམས་དེ་ཉིད་རྣལ་འབྱོར་དུ་བསྐྱེད་དེ། དེ་དང་འབྲེལ་བའི་བླང་དོར་གྱི་གནད་རྣམས་གསུངས་ཡོད། རྫོགས་ཆེན་གྱི་སྐབས་སུ་གཉུག་མའི་སེམས་རྗེན་པར་མངོན་པ་རགས་པ་གློ་བུར་བའི་རླུང་སེམས་རྣམས་བག་ལ་ཞ་བའི་མཚམས་སུ་ཡིན་མོད། འོན་ཀྱང་ཤེས་པ་ཞིག་ཡིན་ཕྱིན་ཆད་ལ་གཉུག་མའི་འོད་གསལ་གྱི་རིག་ཆས་ཁྱབ་པར་གསུངས་ཡོད། དེ་ལྟར་ཡིན་ཡང་དགོས། དཔེར་ན། རང་རེའི་རྒྱུད་ལ་དབང་ཤེས་ཤིག་སྐྱེ་བ་ལ། དམིགས་རྐྱེན་དང་། བདག་རྐྱེན། དེ་མ་ཐག་རྐྱེན་རྣམས་དགོས་པར་གསུངས་ཤིང། དེ་ཡང་དེ་མ་ཐག་རྐྱེན་གང་ཡིན་ཞིབ་པར་དཔྱད་ན། ཡིད་ཤེས་ལ་ཐུག་པར་འགྱུར་ལ། ཡིད་ཤེས་ལའང་ཕྲ་རགས་མང་དུ་ཡོད་པའི་ནང་ནས་ཡིད་ཤེས་ཕྲ་མོའི་སྟེང་ནས་བསམ་བློ་གཏོང་དགོས། དེ་བཞིན་ཐིམ་པ་ལུགས་འབྱུང་གི་སྣང་མཆེད་ཐོབ་གསུམ་དང་། འབྱུང་བ་ལུགས་ལྡོག་གི་སྣང་མཆེད་ཐོབ་གསུམ་གཉིས་ལས། འབྱུང་བ་ལུགས་ལྡོག་གི་ཐོབ་པ་དང་། མཆེད་པ། སྣང་བ་སྟེ། མདོར་ན་ཕྲ་རགས་ཀྱི་རླུང་སེམས་ཐམས་ཅད་གཉུག་མའི་འོད་གསལ་ལས་མཆེད་ཅིང་། གཉུག་མའི་འོད་གསལ་གྱི་ངང་དུ་སྡུད་པར་འགྱུར་བ་སྟེ། ཕྲ་རགས་ཀྱི་རླུང་སེམས་ཐམས་ཅད་གཉུག་མའི་འོད་གསལ་ལས་འཆར་ནུབ་བྱེད་པས། གཉུག་མའི་འོད་གསལ་དེའི་རང་བཞིན་ནམ་འོད་གསལ་དེའི་རིག་ཆ་ཞིག་ཤེས་པ་ཀུན་ལ་ཁྱབ་ནས་ཡོད་དགོས།

དེས་ན་ཁ་སྔོན་དོགས་གཅོད་ཞུས་པ་ལྟར། རྗེ་བདག་ཉིད་ཆེན་པོས་འོད་གསལ་ལ་སྲབ་མཐུག་གི་རིམ་པ་མང་པོ་འོང་བར་གསུངས་ཏེ། འོད་གསལ་སྲབ་མོའི་གནས་སྐབས་ཤིག་དང་། འོད་གསལ་མཐུག་པོའི་གནས་སྐབས་བཅས་མི་འདྲ་བ་གསུངས་པ་དེ་ལ་རྫོགས་ཆེན་གྱི་གཞུང་གི་འགྲེལ་བཤད་འདི་བརྒྱབ་ན་བརྒྱག་རྒྱུ་ཡོད་པ་ལྟ་བུ་ཞིག་ཡིན། རྫོགས་ཆེན་རང་གི་ཆོས་སྐད་ལྟར། སེམས་དང་རིག་པ་ཤན་ཕྱེ་ནས་རིག་པ་རྐྱང་འདེད་ཀྱི་སྐབས། སེམས་ཀྱི་ཆར་གཏོགས་པ་ཐམས་ཅད་ལས་འདས་པའི་རིག་པ་ཞིག་ངོ་སྤྲོད་གནང་གི་ཡོད། དེས་ན་རིག་ཆས་ཤེས་པ་མཐའ་དག་ལ་ཁྱབ་པས། རྫོགས་ཆེན་གྱི་ཆོས་སྐད་ལྟར་ན། རྡོ་གྲུབ་ཀྱི་གསུང་ནང་ངོ་བོའི་རིག་པ་དང་། གཞི་ཡི་རིག་པ། གཞི་སྣང་གི་རིག་པ། རྩལ་གྱི་རིག་པ་སོགས་རིག་པའི་རྣམ་གྲངས་མང་པོ་ཞིག་གསུངས་པར་ཤིན་ཏུ་གོ་རྒྱུ་ཆེན་པོ་ཡོད།

གསང་སྔགས་གསར་མ་ལྟར་ན། སྣང་མཆེད་ཐོབ་གསུམ་འགགས་པའི་རྗེས་སུ་གཉུག་མ་ལྷན་ཅིག་སྐྱེས་པའི་འོད་གསལ་ཉག་གཅིག་ཤར་བའི་རིག་པ་དེ་གཞི་ཡི་རིག་པ་དང་། དེ་ནས་སྣང་མཆེད་ཐོབ་གསུམ་མཆེད་ཕྱིན་ཆད་ལ་རིག་ཆ་ཞིག་ཡོད་པ་དེ་རྩལ་གྱི་རིག་པ་ཡིན། རིག་པ་དེ་ལས་རྩལ་སྣང་ཤར་རྗེས་རྩལ་དང་། རོལ་པ། རྒྱན་སོགས་ཀྱི་རྣམ་དབྱེ་ཕྱེ་ཡོད། རྩལ་མཆེད་པའི་གནས་སྐབས་སུ་རིག་པའི་རིག་ཆ་ཡོད་ཀྱང་། དེ་ངོ་བོའི་རིག་པའམ་གཞི་ཡི་རིག་པ་མིན་པར། གཞི་སྣང་གི་རིག་པའམ་རྩལ་གྱི་རིག་པར་འཇོག་དགོས། དེ་ལྟ་བུའི་རིག་ཆ་ཞིག་ཡོད་པས། རྫོགས་ཆེན་གྱི་བླ་མས་མོས་གུས་ཤུགས་དྲག་རྒྱུད་ལ་ལྡན་ཅིང་བསོད་ནམས་ཀྱི་བསགས་རྒྱབ་ལྡན་པའི་སློབ་མ་མཚན་ཉིད་ཚང་བ་ཞིག་ལ་མྱོང་ཐོག་ནས་རིག་པ་ངོ་སྤྲོད་སྐབས་རྩལ་གྱི་རིག་པ་ལ་ངོ་སྤྲོད་པ་ཡིན། དེ་ཡང་རྩལ་གྱི་རིག་པ་ཚོགས་དྲུག་གི་ཤེས་པ་མངོན་དུ་འགྱུར་བཞིན་པའི་སྐབས་སུ་ཤེས་པ་དེ་ལ་ཡུལ་དེ་དང་དེ་ལ་ཞེན་འཛིན་ཡོད་པའི་ཆ་གཅིག་དང་། ཡང་བློ་དེ་ཉིད་ཀྱི་རང་བཞིན་ནམ། ངོ་བོ། གཤིས་ལུགས་ལྟ་བུའི་གསལ་ཙམ་རིག་ཙམ་གྱི་མྱོང་ཆའི་ཆ་གཅིག་ཡོད་པའི་ནང་ནས། ཤེས་པ་ཡུལ་རྗེས་སུ་འགྲོ་བའི་ཆ་དེ་ལ་བློ་མི་གཏོད་པར། ཤེས་པ་རང་གི་རང་བཞིན་དེ་གའི་ཐོག་ཏུ་ངོ་སྤྲོད་པའམ། མདོར་ན། རྩལ་གྱི་རིག་པ་ལ་ངོ་སྤྲོད་པ་ཡིན། དེ་ངོ་འཕྲོད་པ་ཞིག་བྱུང་ན། ཤེས་པ་ཡུལ་རྗེས་སུ་མི་གཏོང་བར་ཤེས་པ་དེ་ཉིད་ཀྱི་རང་བཞིན་རྗེན་ལ་ཕུད་པའི་རྩལ་རིག་དེ་གའི་སྟེང་དུ་བློ་གནས་པར་བྱས་ཏེ། དེ་ཉིད་རིམ་གྱིས་གོམས་པ་ལས་མཉམ་རྗེས་མེད་པ་དང་། རྣམ་རྟོག་ཆེད་དུ་གཉེར་ནས་འགོག་མི་དགོས་པར། རྣམ་རྟོག་ཡོད་བཞིན་པའི་མུ་ལ་རྣམ་རྟོག་དེའི་གཞན་དབང་དུ་མི་གཏོང་བར་རྣམ་རྟོག་ཀུན་ལ་ཁྱབ་པའི་རིག་ཆ་དེ་ཉིད་ཀྱི་སྟེང་དུ་རང་ཚུགས་བཟུང་ནས་གནས་ནུས་པ་འོང་ལ། རྫོགས་ཆེན་གྱི་ཉམས་ལེན་ངོ་མ་དེ་འདྲ་ཞིག་ཡིན། འོན་ཀྱང་ངོས་རང་ཉམས་མྱོང་ཡོད་པ་ཞིག་མིན་ལ། ལེགས་པོ་ཞིག་ཀྱང་ཤེས་ཀྱི་མེད། ཚོད་དཔག་གི་ཚུལ་དུ་ཞུ་བཞིན་ཡོད། དེ་ལྟ་ནའང་རྫོགས་ཆེན་གྱི་ཁྲིད་ཤིན་ཏུ་མང་པོ་ཐོབ་ཡོད། ཡིད་བཞིན་མཛོད་ཕྲན་བུ་ཕྲན་བུ་བྱས་ཏེ་རྟག་པར་ཆག་མེད་འདོན་དགོས་ཀྱི་ཡོད། དེའི་སྐོར་ཁ་སང་པད་ནོར་རིན་པོ་ཆེ་དང་ཡང་བཀའ་མོལ་བྱུང་། དེ་ལྟར་ཁྲིད་ཞུས་ཡོད་པར་མ་ཟད་སྨོན་ལམ་ཡང་རྒྱག་ཁུལ་བྱེད་ཀྱི་ཡོད་ཀྱང་དེ་ཙམ་ཤེས་ཀྱི་མི་འདུག །འོན་ཀྱང་ཚོད་ལྟ་བུ་བྱས་ཏེ་ཞུས་ན་དེ་འདྲ་ཞིག་ཡིན།

དེ་འདྲ་ཞིག་འོང་རྒྱུ་ཡོད་པ་ནི། རྗེ་རིན་པོ་ཆེས་མཛད་པའི་གསང་བ་འདུས་པའི་བསྐྱེད་རིམ་གྱི་གཞུང་རྣལ་འབྱོར་དག་རིམ་གྱི་འགྲེལ་པ་མཁས་གྲུབ་ནོར་བཟང་རྒྱ་མཚོས་མཛད་པ་དེའི་ནང་། འཆི་བ་ཆོས་སྐུའི་ལམ་ཁྱེར་གསུངས་པའི་ཚེ་གཉུག་མའི་འོད་གསལ་འཆར་ཐབས་བྱེད་པ་དེ། གསང་སྔགས་བླ་མེད་ཀྱི་རྒྱུད་ཐམས་ཅད་ཀྱི་རྩལ་འདོན་བྱེད་ས་དེ་ཡིན་ཞེས་དང་། དེ་ལ་མ་རྒྱུད་ནས་དགའ་བཞིའི་ཉམས་ལེན་ལ་བརྟེན་ནས་འོད་གསལ་འཆར་ཐབས་བྱེད་པ་གཅིག་དང་། གསང་འདུས་སོགས་ནས་རླུང་གི་རྣལ་འབྱོར་ལ་བརྟེན་ནས་འོད་གསལ་འཆར་ཐབས་བྱེད་པ་གཅིག །དེ་ནས། སྒོམ་རྙིང་པ་བ་རྣམས་ཀྱིས་མི་རྟོག་པ་སྒོམ་པ་ཁོ་ནའི་སྟེང་ནས་གཉུག་སེམས་མངོན་དུ་བྱེད་ཐབས་ཤིག་ཡོད་སྐོར་གསུངས་ཡོད། སྒོམ་རྙིང་པ་བ་རྣམས་ཀྱིས་ཞེས་གསུངས་པ་ཕྱག་རྫོགས་གཉིས་ལ་གོ་བ་ཡིན། དེ་ལྟར་རྫོགས་ཆེན་ངོ་མ་ཉམས་སུ་ལེན་མཁན་ཞིག་ཡིན་ན་ཕྱག་རྒྱ་མ་བསྟེན་མི་དགོས་ལ། རྩ་རླུང་ཐིག་ལེའི་ཉམས་ལེན་དང་དགའ་བཞིའི་རྣལ་འབྱོར་སོགས་ལ་བརྟེན་མི་དགོས་པར། བློ་ལྡོག་རྣམ་བཞི་དང་། འབུམ་ལྔ་སོགས་ཆ་རྐྱེན་འཛོམས་པ་སྔོན་དུ་བཏང་སྟེ། མོས་གུས་ཀྱིས་དྲངས་ནས་རིག་པ་རྗེན་ལ་འབུད་པའམ་རིག་པ་ལ་དམར་འཇུས་བྱས་ནས་ཉམས་ལེན་བྱེད་པ་འདི་ཁོ་ནའི་རྒྱུན་བསྐྱངས་པ་ལས་རང་བཞིན་གྱིས་རགས་པ་གློ་བུར་བའི་རླུང་སེམས་ཤུགས་ཇེ་ཆུང་ཇེ་ཆུང་དུ་འགྲོ་བ་འོང་། དེ་ཡང་རགས་པའི་རླུང་སེམས་ལ་ལས་མི་བསྐུལ་བར་ལས་མེད་དམ་ནུས་མེད་དུ་བཞག་སྟེ། དེ་ལ་སྣང་ཆུང་བྱེད་ཀྱི་ཡོད། དེ་ལྟར་རགས་པ་གློ་བུར་བའི་རླུང་སེམས་རྣམས་ཤུགས་ཇེ་ཆུང་ཇེ་ཆུང་དུ་སོང་ནས་མཐར་གཉུག་མ་ལྷན་ཅིག་སྐྱེས་པའི་འོད་གསལ་ཉག་གཅིག་འཆར་བ་ཞིག་འོང་བ་སྟེ། མདོར་ན། རྫོགས་པ་ཆེན་པོའི་ཡེ་ཤེས་ལམ་བྱེད་ཅེས་གསུངས་པ་དེ་གནད་འགག་ཆེན་པོ་ཡིན།

ཐལ་འགྱུར་བའི་ལྟ་བ་ཞལ་གྱིས་བཞེས་ཚུལ།

དེ་ནས་སྟོང་ཉིད་ཀྱི་ལྟ་བ་དགོས་སམ་མི་དགོས་བཤད་པ་ལ། དེའི་སྐོར་རྡོ་གྲུབ་ཀྱི་གསུང་གི་ནང་ཤིན་ཏུ་གསལ་པོ་གསུངས་ཡོད། སྤྱིར་རྫོགས་ཆེན་ཉམས་ལེན་བྱེད་མཁན་གྱི་ལྟ་བ་ནི། དཔལ་ལྡན་ཟླ་བ་གྲགས་པའི་ལུགས་ཀྱི་དབུ་མ་ཐལ་འགྱུར་བའི་ཐུན་མོང་མ་ཡིན་པའི་ལྟ་བ་དགོས་པ། ཀུན་མཁྱེན་ཀློང་ཆེན་རབ་འབྱམས་པའི་གསུང་གི་ནང་ཤིན་ཏུ་གསལ་པོ་ཡོད་ལ། དེ་བཞིན་ཀུན་མཁྱེན་འཇིགས་མེད་གླིང་པའི་གསུང་གི་ནང་དུའང་གསལ་པོ་ཡོད། སྐབས་རེར་འགའ་ཞིག་གིས། རོང་ཟོམ་པཎྜི་ཏའི་ལྟ་བ་དེ་རང་རྒྱུད་པའི་ལྟ་བ་ཤས་ཆེ་བ་ལྟ་བུ་ཡིན་ཞེས་གསུང་བཞིན་འདུག །དེར་རྒྱུ་མཚན་ཡོད། སྔ་འགྱུར་རྙིང་མའི་ལྟ་བ་དེ་སློབ་དཔོན་ཞི་བ་འཚོའི་ལྟ་བ་གཙོ་བོར་གནང་དགོས་པའི་གསུང་རྒྱུན་ཞིག་ཡོད། རྒྱུ་མཚན་ནི། མཁན་སློབ་ཆོས་གསུམ་གདན་འཛོམས་པའི་སྐབས་ནས་གཏན་ལ་ཕབ་པ་ཞིག་ཡིན། སྐུ་རྩེད་ལྟ་བུ་ཞིག་ཞུས་ན། ཆོས་རྒྱལ་ཁྲི་སྲོང་ལྡེའུ་བཙན་ཚངས་པ་ལྷ་ཡི་མེ་ཏོག་གི་མདུན་དུ་མཁན་ཆེན་ཞི་བ་འཚོས་ཐ་སྙད་དུ་རང་མཚན་ཡོད་པ་ལྟ་བུ་གསུངས་པ་ལ། སློབ་དཔོན་རིན་པོ་ཆེས་ཐ་སྙད་དུ་ཡང་རང་མཚན་མེད་ཅེས་དགག་པ་བསྐྱོན་ན། གང་འཚམ་ནས་ཆོས་རྒྱལ་བཀའ་དྲིན་ཅན་གྱིས། ཁྱེད་རང་གཉིས་ཀྱིས་རང་མཚན་དེ་གཡུགས་བཞག་ན་ཞེས་གསུང་དགོས་པར་འགྱུར་ཉེན་ཡོད། གསུངས་ཏེ་བཞད།

ཟླ་བ་གྲགས་པའི་ལུགས་ལྟར་ན། ཐ་སྙད་དུ་ཡང་རང་མཚན་འགོག་པའི་ཐོག་ལ་ཕེབས་དགོས་ཤིང་། སློབ་དཔོན་ཐུགས་རྗེ་ཅན་གྱི་ལྟ་བ་དེ་དབུ་མ་ཐལ་འགྱུར་བའི་ལྟ་བ་མཐར་ཐུག་དེ་ཡིན། འོན་ཀྱང་ལྟ་བ་དེ་ཉིད་ཚིག་གིས་བསྟན་པའི་ཚེ་སྐབས་རེར་ཁས་ལེན་མེད་ཅེས་གསུངས་པ་ལྟ་བུ་ཡོད་ཀྱང་། དགོངས་པ་བཞེས་ས་ནི། གཞི་མེད་རྩ་བྲལ་ཞེས་གསུངས་པ་དེ་ག་སྟེ། ཐ་སྙད་དུ་ཡང་རང་མཚན་ཞལ་གྱིས་མི་བཞེས་པའི་ལུགས་དེ་ག་གསུངས་ཡོད། དེས་ན་སྔ་འགྱུར་རྙིང་མའི་རོང་ཟོམ་པཎྜི་ཏ་ལ་སོགས་པ་འགའ་ཞིག་གི་ལྟ་བ་དབུ་མ་རང་རྒྱུད་པའི་ལྟ་བ་དང་མཐུན་ཤས་ཆེ་བ་ལྟ་བུ་འོང་བཞིན་ཡོད། འོན་ཀྱང་གོང་ཞུས་ལྟར་ཀུན་མཁྱེན་ཀློང་ཆེན་རབ་འབྱམས་པ་དང་། ཀུན་མཁྱེན་འཇིགས་མེད་གླིང་པ། ཕྱིས་ཀྱི་མི་ཕམ་དང་། ལྷག་པར་རྡོ་གྲུབ་ཡབ་སྲས་ཀྱི་གསུང་གི་ནང་ཐལ་འགྱུར་བའི་ལུགས་ཤིན་ཏུ་གསལ་པོ་གསུངས་ཡོད།

རིག་པ་ངོ་སྤྲོད་ཀྱི་སྔོན་དུ་ལྟ་བ་གཏན་ལ་འབེབས་དགོས་པ།

འོ་ན་ལྟ་བ་དེ་ནམ་སྒོམ་པ་ཡིན་ཞེ་ན། རྫོགས་ཆེན་གྱི་རིག་པ་ཟང་ཐལ་ལམ་ཁྲེགས་ཆོད་སྒོམ་པའི་སྔོན་འགྲོར་ཐུན་མོང་བ་བློ་ལྡོག་རྣམ་བཞི་ལ་སོགས་པ་དང་། ཐུན་མོང་མ་ཡིན་པ་སྒོམ་པའི་ཚེ་ཐོག་མར་ཏིང་ངེ་འཛིན་སྒྲུབ་པ་དང་། དེ་ནས་སེམས་བྱུང་གནས་འགྲོ་གསུམ་གྱི་མཚང་འཚོལ་ཚུལ་གསུངས་ཡོད། བྱུང་གནས་འགྲོ་གསུམ་གྱི་མཚང་འཚོལ་བ་ཞེས་པ་ནི། རྒྱུད་སྨིན་པ་ཞིག་གི་དབང་དུ་བྱས་ནས་མདོར་བསྡུས་སུ་གསུངས་པ་སྟེ། རྫོགས་ཆེན་གྱི་ཁྲིད་ཡིག་མང་པོ་ཞིག་མདོར་བསྡུས་ཀྱི་ཚུལ་དུ་གསུངས་ཡོད། དཔེར་ན། རས་པ་ཞིག་ལུག་རྫི་གནང་སྐབས། ལུག་འཚོ་བའི་ཞོར་ལ་རྗེ་བཙུན་མི་ལའི་བཞུགས་གནས་སྒྲུབ་ཕུག་ཏུ་བཅར་ནས། ཆོས་གསུང་རོགས་ཞེས་ཞུས་པར། རྗེ་བཙུན་མི་ལས། ཁྱོད་ཀྱི་བློར་འཆར་བའི་ང་ཞེས་པ་དེ་གང་དུ་ཡོད་འཚོལ་ཞིག་ཅེས་གསུངས་པར། ལུག་རྫི་བྱིས་པ་དེ་ནང་དུ་སླེབས་རྗེས་ང་གང་དུ་ཡོད་མེད་བཙལ་ཏེ། ཕྱི་ཉིན་རྗེ་བཙུན་མི་ལའི་དྲུང་དུ་བཅར་སྐབས། ང་ཞེས་པ་དེ་ཇི་ལྟར་བཙལ་ཀྱང་གཏན་ནས་རྙེད་རྒྱུ་མི་འདུག་ཅེས་ཞུས་པའི་ལོ་རྒྱུས་ཡོད། དེ་ལྟར་ཕ་རོལ་པོ་དེ་ཉིད་རྒྱུད་སྨིན་པ་ཞིག་ཡིན་ན་སྐབས་དེར་མདོར་བསྡུས་ཤིག་གསུངས་པས་རུང་བ་ཡིན།

དེ་བཞིན་སེམས་སྡེ་ཨ་དོན་བཅོ་བརྒྱད་ཀྱི་དབང་ཞུ་བའི་ཚེ། བླ་མས་སྨྱུག་མའི་བུ་གུའི་ནང་ནས་གདམས་པ་གནང་སྲོལ་ཡོད། དེ་ཡང་མ་བསམས་མ་དྲན་པའི་ངང་གློ་བུར་ཐོག་རྒྱག་གི་ཚུལ་དུ་རྩད་གཅོད་པ། དཔེར་ན། སེམས་ཞེས་པ་གང་ཡིན་ཞེས་པ་དང་། ཡང་གློ་བུར་དུ་སྒྲ་ཞིག་གྲག་པ་ལ་དེ་གང་ཞིག་ཡིན་ཞེས་པ་ལྟ་བུ་དང་། དེ་བཞིན་ཚིག་གསུམ་གནད་བརྡེག་གི་ནང་དུ་གསུངས་པ་ལྟར། ཕཊ་སྒྲས་རྣམ་རྟོག་གློ་བུར་དུ་བཙན་ཐབས་སུ་བཅད་ནས་ཅི་ཡང་མེད་པ་སྟོང་སང་ལྟ་བུ་འཆར་བ་སྟེ། ཕྱིའི་ཡུལ་རྗེས་སུ་འགྲོ་བའི་རྣམ་རྟོག་མང་པོ་ཞིག་གློ་བུར་དུ་བཅད་པའི་ཤུལ་དེར་གསལ་ཙམ་རིག་ཙམ་ཞིག་ལྷག་པར་འགྱུར་ལ། དེའི་ཐོག་ནས་བླ་མ་ཉམས་མྱོང་ཅན་གྱིས་སློབ་མ་མོས་གུས་ཅན་ལ་ངོ་སྤྲོད་པར་གསུངས་ཡོད། དེས་ན་ཧད་དེ་བ་ལ་ཟང་ཐལ་ལེ་ཞེས་གསུངས་པ་ལྟར། སེམས་ཧད་དེ་འཇོག་པ་ཙམ་མིན་པར། སེམས་ཧད་དེ་བ་དེའི་སྟེང་ནས་ཟང་ཐལ་ངོ་སྤྲོད་པ་ཡིན། དེ་ལྟ་བུའི་རིག་པ་ངོ་མ་སྤྲད་པའི་གོང་དུ་དབུ་མའི་ལྟ་བ་མཐིལ་ཕྱིན་པ་ཤེས་དགོས་པ་ཡིན། མཁན་པོ་ངག་ཆུང་གི་ཁྲེགས་ཆོད་ཀྱི་ཁྲིད་ཡིག་ནང་གཅིག་དུ་བྲལ་གྱི་གཏན་ཚིགས་བཀོད་ཡོད། ཡུམ་གྱི་མཆོད་བརྗོད་གསུངས་པའི་སྐབས་ནས་བཟུང་གཅིག་དུ་བྲལ་གྱི་གཏན་ཚིགས་གསུངས་པ་ལྟར། དབུ་མའི་རིགས་པ་རྣམས་སེམས་བྱུང་གནས་འགྲོ་གསུམ་གྱི་མཚང་འཚོལ་བའི་སྐབས་སུ་དགོས་པ་ཡིན། དཔེར་ན། ས་སྐྱའི་ལམ་འབྲས་ཀྱི་སྣང་གསུམ་གསུངས་པའི་ཚེ་མདོ་སྔགས་ཐུན་མོང་གི་རྟེན་འབྱུང་གི་དེ་ཁོ་ན་ཉིད་ཀྱི་ལྟ་བ་གསུངས་པ་ལྟར། རྫོགས་ཆེན་གྱི་ཁྲེགས་ཆོད་སྒོམ་པའི་སྔོན་འགྲོ་ལ་དབུ་མའི་ལྟ་བ་དཔྱིས་ཕྱིན་པར་གཏན་ལ་འབེབ་དགོས། མོས་གུས་ཀྱི་རྗེས་སུ་འབྲང་བའི་སློབ་མ་རྒྱུད་སྨིན་པ་ཞིག་ཡིན་ན། ཚིག་ཉུང་ངུ་ཞིག་གསུངས་པ་དེ་ཙམ་ལ་བརྟེན་ནས་ང་མི་འདུག་སྙམ་པ་དང་། ངའི་སེམས་མི་འདུག་སྙམ་དུ་ངོ་འཕྲོད་པ་ཞིག་འོང་བ་ཡིན། འོན་ཀྱང་སྤྱི་ཡོངས་ཀྱི་ཆ་ནས་རྡོ་གྲུབ་ཡབ་སྲས་ཀྱིས་གསལ་བར་གསུངས་པ་ལྟར། གང་ཟག་རྒྱུད་མ་སྨིན་པ་ཞིག་ཡིན་ན། དེ་ལ་དབུ་མའི་གཞུང་ནས་གསུངས་པའི་རང་བཞིན་མེད་པའི་ལྟ་བ་གཏན་ལ་འབེབས་ལུགས་རྣམས་དཔྱིས་ཕྱིན་པར་སྦྱངས་ཏེ་ཤེས་དགོས་པར་གསུངས་ཤིང་། དེ་ལྟ་མིན་ན་གཉུག་མའི་འོད་གསལ་ངོ་འཕྲོད་པ་ཙམ་གྱིས་སྲིད་པའི་རྩ་བ་བདག་འཛིན་གྱི་གཉེན་པོར་མི་འགྲོ་ཞེས་གསུངས་ཡོད།

མྱོང་ཐོག་ནས་ལྟ་བ་འཕོ་བའི་ཚུལ།

འོན་ཀྱང་སློབ་མ་རྒྱུད་སྨིན་པ་ཞིག་ཚད་ལྡན་གྱི་བླ་མ་དང་འཕྲད་དེ་གཉུག་མའི་འོད་གསལ་མྱོང་ཐོག་ནས་ངོ་འཕྲོད་པ་ཞིག་བྱུང་ན། བདག་དང་གང་ཟག་ཅེས་པ་གཞི་མེད་པ་ཡིན་པའི་ཚུལ་བློར་འཆར་འོང་ལ། འོད་གསལ་དེ་ཉིད་ཀྱང་གཞི་མེད་པ་ཡིན་པའི་ཚུལ་བློར་འཆར་འོང་བ་ཡིན། གསར་མའི་མཁས་པ་རྣམས་ཀྱི་གསུང་རྒྱུན་དུ། གསང་སྔགས་བླ་མེད་ཀྱི་རྣལ་འབྱོར་པས་བདེ་སྟོང་དབྱེར་མེད་སྦྱོར་བའི་ཚེ། བདེ་བ་ཆེན་པོའི་ཡེ་ཤེས་སེམས་ཙམ་པའི་ལྟ་བ་དང་སྦྱར་བ་ཡོད་ཅེས་རྗེ་བདག་ཉིད་ཆེན་པོའི་གསུང་གི་ནང་ཡོད། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་གང་ཟག་གི་བདག་མེད་རགས་པ་དང་བདེ་བ་ཆེན་པོ་སྦྱོར་བར་གསུངས་པའི་གཞུང་མེད་ཀྱང་། སེམས་ཙམ་པའི་གཟུང་འཛིན་གཉིས་སྟོང་གི་ལྟ་བ་དང་བདེ་བ་ཆེན་པོ་སྦྱོར་བར་གསུངས་པའི་གྲུབ་ཆེན་གྱི་གཞུང་ཡོད། ཅེས་སྟོང་པ་ཉིད་དང་བདེ་བ་ཆེན་པོའི་ཡེ་ཤེས་ཡུལ་ཡུལ་ཅན་སྦྱོར་བ་ལ་དབུ་སེམས་གང་རུང་གི་ལྟ་བ་དགོས་པར་གསུངས་ཡོད། འོན་ཀྱང་སེམས་ཙམ་པར་གྱུར་པའི་བླ་མེད་ཀྱི་རྣལ་འབྱོར་པ་དེ་ཉིད་འོད་གསལ་གྱི་རྟོགས་པའམ་སེམས་དབེན་གྱི་རྟོགས་པའི་མཚམས་ནས་དབུ་མ་ཐལ་འགྱུར་བའི་ལྟ་བར་འཕོ་བ་ཡིན། རྐྱེན་གང་གིས་འཕོས་པ་ཡིན་ཞེ་ན། རིགས་པའི་སྒྲུབ་བྱེད་བཀོད་ནས་འཕོས་པ་མིན་པར། གཉུག་མའི་འོད་གསལ་ངོ་འཕྲོད་པའི་ཚེ། གང་ཟག་ཅེས་པ་མིང་གི་དབང་གིས་ཡོད་ཙམ་ལས་མ་གྲུབ་པའི་ཚུལ་བློར་འཆར་འོང་བ་ཡོད་པ་དེའི་གནད་ཀྱིས་འཕོས་པ་ཡིན། དེ་ཡང་ཡུལ་ཅན་ཇེ་ཕྲ་ཇེ་ཕྲར་སོང་སྟེ། ཉམས་མྱོང་གི་སྟེང་ནས་ཡུལ་ཅན་ཤིན་ཏུ་ཕྲ་ཤོས་དེ་ཉིད་མངོན་དུ་གྱུར་པའི་ཉམས་མྱོང་སྐྱེས་པའི་ཚེ། ལྟ་བའི་གོ་བ་ཡར་འཕོས་ཏེ། མིང་རྐྱང་བཏགས་ཡོད་ཙམ་ལས་ངོ་བོ་ཉིད་ཀྱིས་གྲུབ་པའམ་ཡུལ་གྱི་ངོས་ནས་གྲུབ་པ་མེད་པའི་ཚུལ་ཕལ་ཆེར་ངེས་འོང་བ་ཡིན། གསང་བ་འདུས་པའི་ཆོས་སྐད་ལྟར་ན། སེམས་དབེན་གྱི་རྣལ་འབྱོར་གྱི་མཚམས་ནས་ལྟ་བ་འཕོ་བ་ཡིན་ཞེས་པཎ་ཆེན་དཔལ་ལྡན་ཡེ་ཤེས་ཀྱི་གསུང་ཞིག་གི་ནང་གསལ་བ་ངོས་ཀྱིས་ལོ་མང་པོའི་གོང་མཐོང་བྱུང་། དེར་ཁྱེད་རང་ཚོས་ཞིབ་འཇུག་བྱ་རྒྱུ་ཡོད།

སེམས་དབེན་གྱི་རྟོགས་པའི་སྐབས། སེམས་ཀྱི་གནས་ལུགས་གཏན་ལ་འབེབས་པར་བྱེད་ལ། མྱོང་བའི་ཐོག་ནས་སེམས་རགས་པ་རྣམས་ཐིམ་སྟེ། སེམས་ཕྲ་མོའམ་གཉུག་སེམས་མངོན་དུ་འགྱུར་བ་ཡིན་པས། དེའི་ཉམས་མྱོང་གི་སྟོབས་ཀྱིས་ཐ་སྙད་དུ་ཡང་རང་མཚན་འཇོག་པ་མི་བདེ་བ་འོང་བ་སྟེ། ཆོས་ཅན་གྱི་ངོ་བོ་དོན་གྱི་ངོས་ནས་ཡོད་པ་ཞིག་བཞག་ན་ཉམས་མྱོང་དེ་དང་འགལ་བ་ཞིག་འོང་གི་ཡོད་པར་སྣང་། དེས་ན་སེམས་རིག་ཕྱེ་ནས་རྫོགས་པ་ཆེན་པོའི་རིག་པའི་ངོ་ཆ་ལེགས་པར་འཕྲོད་པ་ཞིག་བྱུང་ན། རྡོ་གྲུབ་ཀྱིས་འདི་ལྟར་གསུངས་ཡོད། མིག་འབྱེད་ཀྱི་སྨན་པ་མཁས་པ་ཞིག་གིས། མིག་ཕྱེ་བའི་མཚམས་སུ་གཟུགས་བརྙན་བསྟན་རྒྱུ་ཆེད་དུ་བསྒྲུབ་མི་དགོས་པར། ལིང་ཏོག་བསལ་བ་ཙམ་གྱིས་མིག་ལ་གཟུགས་བརྙན་འཆར་འོང་བ་ལྟར། རིག་པའི་རང་ཞལ་མྱོང་ཐོག་ནས་ངོ་འཕྲོད་པ་ཞིག་བྱུང་ན། ཆོས་ཅན་ཐམས་ཅད་རིག་པའི་རྣམ་རོལ་ཙམ་མམ་རིག་པའི་རྣམ་འགྱུར་ཙམ་དང་། རིག་པའི་ཆོ་འཕྲུལ་ཙམ་མམ་རིག་པའི་རྩལ་ཙམ་ཡིན་པར་རང་གི་ངང་གིས་ཤེས་འོང་བས། དེ་དག་རིག་པས་བཀོད་པ་ཙམ་ལས་དོན་གྱི་ངོས་ནས་མེད་པ་ཐག་ཆོད་པའི་ཚུལ་དུ་ཁོང་ནས་ངེས་པ་རྙེད་པ་ཞིག་འོང་བ་ཡིན་ཞེས་གསུངས་ཡོད། དེས་ན་རྫོགས་ཆེན་གྱི་རིག་པ་ངོ་སྤྲོད་པའི་སྔོན་འགྲོར་དབུ་མའི་ལྟ་བ་བསྒོམ་དགོས་ལ། རྒྱུད་སྨིན་པ་ཞིག་ལ་ནི་རིག་པ་ངོ་སྤྲོད་ཙམ་གྱི་སྟེང་ནས་ཐ་སྙད་དུ་ཡང་རང་མཚན་མེད་པའི་གནད་ལ་ངེས་པ་འདྲེན་ལུགས་ཤིག་འོང་བཞིན་ཡོད།

གཉུག་མའི་འོད་གསལ་ལམ་གཉུག་མའི་རིག་པ་མངོན་དུ་གྱུར་པའི་ཚེ། སྐབས་རེར་རྣལ་འབྱོར་པས་རིག་པ་དེ་ཉིད་ཀྱི་སྟེང་དུ་སེམས་འཇོག་པ་འོང་ལ། དེའི་ངོས་ནས་བཤད་ན་མ་ཡིན་དགག་སྒོམ་པར་འགྲོ་བ་ཡིན། དེ་ཡང་ཐོག་མར་རང་བཞིན་མེད་པ་གཏན་ལ་ཕབ་སྟེ། རང་བཞིན་མེད་པའི་སེམས་དང་རིག་པ་དབྱེ་བ་ཕྱེ་ནས་རིག་པ་ངོ་འཕྲོད་པའི་ཚེ། རང་བཞིན་གྱིས་མེད་བཞིན་དུ་རང་བཞིན་གྱིས་གྲུབ་པ་ལྟར་སྣང་བའི་རང་བཞིན་མེད་པའི་རིག་པ་མ་ཡིན་དགག་ཅིག་བློ་ལ་འཆར་ཡོང་བ་ཡིན། འོན་ཀྱང་མཉམ་བཞག་གི་གནས་སྐབས་སུ་དེ་ཁོ་ན་མིན་པར། སྐབས་རེར་བློ་དེ་རང་བཞིན་མེད་པའི་སྟོང་པའི་ཕྱོགས་ལའང་ཕལ་ཆེར་འགྲོ་བར་སྣང་། དེ་ནི་ཉམས་མྱོང་གི་ཐོག་ནས་ཤེས་དགོས་པ་ལས། རང་དགར་ཤེས་དཀའ་བ་ཡིན། དཔེར་ན། རྗེ་རིན་པོ་ཆེས་མཛད་པའི་རིམ་ལྔ་གདན་རྫོགས་སུ། རེ་ཞིག་སྟོང་ཉིད་མི་སྒོམ་པར་བདེ་ཆེན་སྒོམ་པ་ཞེས་པ་ཞིག་ཡོད། བདེ་ཆེན་སྒོམ་པ་དེ་མཐར་ཐུག་གི་དགོས་པ་མིན་ནའང་སྟོང་ཉིད་སྒོམ་པའི་བློ་ཁྱད་པར་བ་ཞིག་བསྒྲུབ་པའི་ཆེད་དུ། རེ་ཞིག་སྟོང་ཉིད་མི་སྒོམ་པར་བདེ་བ་རྩལ་དུ་བཏོན་ནས་སྒོམ་པ་ཞིག་འོང་བ་ཡིན།

དཔེར་ན། བྱང་ཆུབ་སེམས་དཔས་རང་གཞན་གྱི་རྒྱུད་ཀྱི་སྒྲིབ་གཉིས་སེལ་བ་ལ་སྟོང་ཉིད་རྟོགས་པའི་ཤེས་རབ་ཁོ་ན་ལ་རྒྱབ་བརྟེན་བཅོལ་དགོས་པས། སྟོང་ཉིད་སྒོམ་དགོས་པ་ལྟ་ཅི་སྨོས། འོན་ཀྱང་སྟོང་ཉིད་རྟོགས་པའི་བློ་དེ་རྣམ་མཁྱེན་གྱི་རྒྱུར་འགྱུར་བ་ལ། རེ་ཞིག་སྟོང་ཉིད་མི་སྒོམ་པར་བྱང་ཆུབ་ཀྱི་སེམས་གཙོ་བོར་བསྒོམ་དགོས་པ་ཞིག་འོང་བཞིན་ཡོད། དེ་ལྟར་འོང་བའི་རྒྱུ་མཚན་ནི། སྟོང་ཉིད་རྟོགས་པའི་ལྟ་བ་དེ་ཉོན་སྒྲིབ་ཙམ་མ་ཡིན་པར། ཤེས་སྒྲིབ་ཀྱི་གཉེན་པོར་བསྐྱེད་པ་དེ་བྱང་ཆུབ་སེམས་ཀྱི་སྟོབས་ཀྱིས་སམ་ཐབས་ཀྱི་ཆ་ནས་བྱེད་པ་ལས། ཤེས་རབ་ཙམ་གྱིས་མི་བྱེད་པའི་དབང་གིས་ཡིན། དཔེ་དེ་བཞིན་དུ་གཉུག་མའི་འོད་གསལ་གྱིས་སྟོང་ཉིད་སྒོམ་པའི་ཆེད་དུ་གཉུག་མའི་འོད་གསལ་ལ་གོམས་འདྲིས་བསྟེན་དགོས་པས་ན། རེ་ཞིག་སྟོང་ཉིད་མི་སྒོམ་པར་མི་རྟོག་པ་སྒོམ་པ་ཕལ་ཆེར་འོང་བ་ཡིན། དེ་ལ་གནད་འགག་ཅིག་ཡོད། དེ་ལྟར་རྫོགས་ཆེན་གྱི་གཞུང་ནས་ཐེག་པ་རིམ་པ་དགུའི་ནང་གི་ཐེག་པ་འོག་མ་འོག་མ་ནས་གསུངས་པའི་ལམ་གྱི་གནད་ཐམས་ཅད་རྫོགས་པ་ཆེན་པོའི་ཁྲེགས་ཆོད་དང་ཐོད་རྒལ་གྱི་ཉམས་ལེན་གྱི་སྐབས་སུ་ཡར་ལྡན་གྱི་ཚུལ་དུ་ཚང་བ་ཞིག་འོང་བ་ཡིན་ལ། དེ་ལྟར་འོང་དགོས་པ་ཞིག་ཀྱང་ཡིན།

ཐེག་པ་རིམ་པ་དགུ་གང་ཟག་རྒྱུད་གཅིག་གི་ཉམས་ལེན་དུ་གསུངས་ཚུལ།

དེས་ན་སྙན་དགོན་གསུང་རབ་པས། ཐེག་པ་རིམ་པ་དགུ་ཞེས་པ་དེ་གང་ཟག་རྒྱུད་ཐ་དད་པ་ཞིག་གིས་ཉམས་ལེན་བྱ་རྒྱུའི་དབང་དུ་བྱས་ནས་གསུངས་པ་མིན་པར། གང་ཟག་གཅིག་གིས་སྔ་ཕྱིའི་གོ་རིམ་ལྟར་དུ་མཐའ་དག་ཉམས་ལེན་བྱེད་དགོས་པ་ཞིག་ཡིན་ཞེས་གསུངས་ཡོད། དེ་ཇི་ལྟར་ཡིན་ཞེ་ན། ཀུན་འབྱུང་འདྲེན་པའི་ཐེག་པའམ་ཉན་ཐོས་ཀྱི་ཐེག་པ་ལ་སློབ་པའི་ཚེ། བདེན་བཞི་སྒོམ་པ་གཙོ་བོ་ཡིན་ཞིང་། བློ་ལྡོག་རྣམ་བཞི་སྒོམ་པ་དེའི་ཁོངས་སུ་གཏོགས་པ་སྟེ། བློ་ལྡོག་རྣམ་བཞི་སྒོམ་པ་དེ་བདེན་བཞི་སྒོམ་པ་ཡིན། དེ་ནས་རང་རྒྱལ་གྱི་ཐེག་པའི་ཚོད་ནི་རྟེན་འབྲེལ་ཡན་ལག་བཅུ་གཉིས་ལ་བྱེ་བྲག་ཏུ་བསམ་པ་དེ་ཡིན། བྱང་ཆུབ་སེམས་དཔའི་ཐེག་པ་ནི་བདག་གཞན་མཉམ་བརྗེའི་སྒོ་ནས་བློ་སྦྱོང་བ་དང་། རྒྱུ་འབྲས་མན་ངག་བདུན་མའི་སྒོ་ནས་བློ་སྦྱོང་བའི་བྱང་ཆུབ་སེམས་སྦྱོང་གི་སྐོར་རྣམས་ཏེ། མདོར་ན་སྐྱེས་བུ་གསུམ་གྱི་ལམ་རིམ་ཆ་ཚང་ཀུན་འབྱུང་འདྲེན་པའི་ཐེག་པ་གསུམ་གྱི་ནང་དུ་ཚང་ཡོད། དེ་ནས་བྱ་རྒྱུད་དང་། སྤྱོད་རྒྱུད། རྣལ་འབྱོར་རྒྱུད་རྣམས་སུ་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་སྒོམ་པར་གསུངས་པ་དང་། དེ་རྗེས་རྣལ་འབྱོར་བླ་མེད་ཀྱི་མཧཱ། ཨ་ནུ། ཨ་ཏི་གསུམ་ལས། བསྐྱེད་པ་མཧཱ་ཡོ་གའི་ཚེ་བསྐྱེད་རིམ་གྱི་རྣལ་འབྱོར་དང་། རྩ་རླུང་ཐིག་ལེའི་རྫོགས་རིམ་གྱི་རྣལ་འབྱོར། དེ་ནས་ཨ་ཏི་ཡོ་གའི་ཚེ་འཕགས་རྒྱུད་ཀྱི་རྫོགས་རིམ་གཙོ་བོར་བྱས་ཏེ་གསུངས།

རྫོགས་རིམ་མཐོན་པོའི་ཚེ་གསར་རྙིང་གནད་གཅིག་ལ་འབབ་ཚུལ།

དེ་ཡང་རྩལ་གྱི་དབང་དུ་བྱས་ནས་རྒྱུ་འབྲས་རྟེན་འབྱུང་དང་། ལས་དཀར་ནག །སྡིག་སྤོང་དགེ་སྒྲུབ་རྣམས་མེད་ཅེས་ནམ་ཡང་མི་སྨྲ་ཞེས་དང་། སེམས་ལམ་བྱེད་ལས་འདས་ནས། རིག་པ་ལམ་བྱེད་ཀྱི་ཉམས་ལེན་ཐུབ་པའི་ཚེ་བླང་དོར་བྱ་རྩོལ་ལས་འདས་པ་ཞེས་གསུངས་པ་དེ་དག་ཉག་གཅིག་ལས། སེམས་ལམ་བྱེད་ཀྱི་སྐབས་སུ་གསུངས་པ་ལྟར་གྱི་རྩོལ་བ་བསྐྱེད་ནས་སྒྲུབ་པ་མི་གསུང་བར། དེ་དག་ཆེད་དུ་གཉེར་ནས་འགོག་པར་གསུངས་ཏེ། འདི་དག་ཆོས་ཉིད་མཛོད་དུ་ཤིན་ཏུ་གསལ་བར་གསུངས་ཡོད།

དེ་ནི་གསང་བ་འདུས་པའི་ནང་དུ་ཡང་། དོན་གྱི་འོད་གསལ་མངོན་དུ་བྱས་པའམ་དོན་གྱི་འོད་གསལ་གྱི་ཉམས་མྱོང་མངོན་དུ་གྱུར་ཟིན་པའི་རྗེས་སུ་ལུས་ཀྱིས་ཕྱག་འཚལ་བ་དང་། སྐོར་བ་བྱེད་པ། ངག་གིས་གཟུངས་སྔགས་བཟླ་བ་སོགས་ཐམས་ཅད་མི་དགོས་པར་གསུངས་ཡོད། དེ་ཡང་བརྟག་གཉིས་ལས། མདོར་བསྡུས་ན་ནི་སེམས་དེ་འདུས་པའི་གཟུགས་ཅན་ནོ། །ཞེས་དབང་དོན་དེ་ཉིད་ཡང་གསལ་ནང་ལུང་དེ་དྲངས་ཡོད། མདོར་ན། རང་གི་བླ་མ་ལས་གཞན་སྐུ་གསུང་ཐུགས་རྟེན་ལ་ཕྱག་མི་འཚལ། སྐོར་བ་མི་བྱ། གཟུངས་སྔགས་མི་བཟླ་ཞེས་གསུངས་ཡོད། རྒྱུ་མཚན་ནི། གཉུག་མ་ལྷན་ཅིག་སྐྱེས་པའི་འོད་གསལ་གྱིས་སྟོང་ཉིད་སྒོམ་པ་འདི་གཅིག་པུས་བསོད་ནམས་དང་ཡེ་ཤེས་ཀྱི་ཚོགས་གཉིས་རྫོགས་ནུས་པའི་ཆ་ནས་ཡིན། ཕ་རོལ་ཏུ་ཕྱིན་པའི་ཐེག་པའི་སྐབས་སུ། རྒྱལ་བ་རྣམས་ཀྱིས་འགོག་ལས་སློང་བར་མཛད། །ཅེས་གསུངས་ཀྱང་། གཉུག་མ་ལྷན་ཅིག་སྐྱེས་པའི་འོད་གསལ་ཐབས་ཤེས་དབྱེར་མི་ཕྱེད་པའི་རྡོ་རྗེའི་རྣལ་འབྱོར་ཟབ་མོ་འདི་ལྟ་བུ་ཞིག་ཐོབ་ཟིན་པའི་རྗེས་སུ་སྐུ་གཉིས་སྒྲུབ་པའི་རྒྱུ་ཐབས་ཤེས་གཉིས་ཀའི་གནད་མ་ཚང་བ་མེད་པ་མཉམ་གཞག་གམ་རྣལ་འབྱོར་གཅིག་གི་སྟེང་དུ་ཚང་འོང་བ་ཡིན་ཞེས་གསུངས་ཡོད། འདིའི་སྐབས་ཚོགས་མང་ལ་བཀའ་རྩད་ཅིག་གནང་བར། སླར་ཞིང་གང་ལའང་མི་སློབ་བོ། །ཞེས་པའི་གཞུང་དེ་ལུང་འདྲེན་གྱིས་ལྗགས་ལན་ཕུལ་བར། སླར་ཞིང་གང་ལའང་མི་སློབ་བོ། །ཞེས་པ་ནི་ཟུང་འཇུག་གི་ཐད་དུ་གསུངས་ཤིང་། དེས་རང་གི་བླ་མ་ལས་གཞན་སྐུ་གསུང་ཐུགས་རྟེན་ལ་ཕྱག་མི་འཚལ། སྐོར་བ་མི་བྱ་ཞེས་པའི་དོན་མི་སྟོན་པར། ཐུགས་འོད་གསལ་སྤངས་རྟོགས་ཟུང་འཇུག་ཐོབ། །དེ་ཐོབ་ནས་གསར་སློབ་མི་དགོས་ཀྱང་། །ཞེས་གསུངས་པ་ལྟར། ཟུང་འཇུག་ཐོབ་ཟིན་པའི་རྗེས་སྔར་གོམས་ཟིན་གྱི་ལམ་མུ་མཐུད་བསྐྱང་རྒྱུ་ལས་གསར་སློབ་མི་དགོས་པར་གསུངས་པའི་དོན་ཡིན། འོན་ཀྱང་ཐག་ཆོད་པར་མི་ཤེས། དེས་ན་གསང་སྔགས་གསར་མའི་སྐབས་སུ། རྫོགས་རིམ་གྱི་རྟོགས་པ་མཐོན་པོའི་མཚམས་ཤིག་ལ་སླེབས་པའི་ཚེ། མཉམ་བཞག་ཁོ་ནས་འགྲིག་པས་གནད་འདིར་གསང་སྔགས་གསར་རྙིང་གཉིས་གཅིག་གྱུར་ཡིན།

ཁ་སེང་གཤེད་དམར་གྱི་རྒྱུད་རྣལ་འབྱོར་བཞི་རིམ་བཤད་པའི་ནང་། བསྐལ་པ་བསྐལ་པ་སྟོང་དུ་ཡང་། །ཡེ་ཤེས་མངོན་སྦྱོར་གྱིས་གནས་བྱ། །ཞེས་པའི་ཐད་དུ་བཤད་པ་ཕལ་ཆེར་ཡོད། ཕ་རོལ་ཏུ་ཕྱིན་པའི་ཐེག་པའི་སྐབས་ཀྱི་སེམས་རགས་པའི་དབང་དུ་བྱས་པའི་སྟོང་ཉིད་རྟོགས་པའི་བློ་ཡིན་ན། ཐབས་ཤེས་གཉིས་ཀའི་གནད་ཚང་བ་ཞིག་མེད་པས་ན། རྒྱལ་བ་རྣམས་ཀྱིས་འགོག་ལས་སློང་བར་མཛད། །ཅེས་མཉམ་བཞག་དེ་ལས་སློང་བ་ཡིན་ཏེ། རིམ་པ་ལྔ་པ་ལས། ནཻ་ར་ཛྙཱ་ནའི་ཆུ་འགྲམ་དུ། །མི་གཡོའི་ཏིང་འཛིན་ལ་བཞུགས་ལ། །དེའི་ཚེ་རྒྱལ་བ་མཁའ་རྡོ་རྗེ། །ཏིལ་གྱི་གང་བུ་གང་བཞིན་བཞུགས། །རྒྱལ་བའི་སྲས་ལ་སེ་གོལ་གཏོགས། །ཞེས་མཉམ་བཞག་དེ་ལས་སློང་བར་མཛད་ཅིང་། མཉམ་བཞག་དེ་ལས་བསླངས་ནས་གདམས་ངག་གང་ཞིག་བསྟན་ཞེ་ན། འོད་གསལ་སྒོམས་ཤིག །སྒྱུ་ལུས་སྒོམས་ཤིག །ཟུང་འཇུག་སྒོམས་ཤིག་ཅེས་གསུངས་ཡོད། དེ་རྣམས་མ་བསྒོམས་ན་ཐབས་ཤེས་དབྱེར་མི་ཕྱེད་པའི་ལམ་ཁྱད་པར་བ་དེ་མ་ཐོབ་པས། ཐབས་ཤེས་ཕྱོགས་རེ་བར་འགྱུར་བ་ཡིན། ཐབས་ཤེས་དབྱེར་མེད་པའི་ལམ་ཁྱད་པར་བ་དེ་ཐོབ་ཟིན་པའི་རྗེས་སུ། བསྐལ་པ་བསྐལ་པ་སྟོང་དུ་ཡང་། །ཡེ་ཤེས་མངོན་སྦྱོར་གྱིས་གནས་བྱ། །ཞེས་གསུངས་པ་དེ་དང་། རྫོགས་ཆེན་གྱི་ཆོས་དབྱིངས་མཛོད་ལྟ་བུའི་ནང་སེམས་ལམ་བྱེད་ཀྱི་ཆོས་རྣམས་བཀག་ནས་དེ་རྣམས་ལ་རྩོལ་བ་བྱེད་མི་དགོས་པར། མཉམ་བཞག་ཁོ་ན་བསྐྱངས་པས་འགྲིག་པར་གསུངས་པའི་ཁོག་གམ་གནད་གཅིག་པ་ཡིན།

དེ་ལྟར་གཞུང་ཕན་ཚུན་གོང་འོག་བསྒྲིག་རྒྱུ་ཡོད་པ་སོགས་ལ་རྒྱུས་མེད་པར་གློ་བུར་དུ་ཆོས་དབྱིངས་མཛོད་ལྟ་བུར་བལྟས་ན། སྡུག་ཉེས་ན་དེས་ཆད་ལྟ་ལྟ་བུ་གསུང་གི་འདུག་སྙམ་དུ་དྲན་སྲིད་པ་འོང། ཆོས་དབྱིངས་མཛོད་དང་། ཆོས་དབྱིངས་མཛོད་ཀྱི་རང་འགྲེལ་གཉིས་སྦྲགས་ནས་ལྟ་བ་ལྟ་བུ། གཞུང་ཕན་ཚུན་ཆ་ཚང་གུང་བསྒྲིགས་ནས་ལྟ་ཐུབ་ན་ཤིན་ཏུ་ལེགས་པོ་ཡོད། དེ་མིན་ཆོས་དབྱིངས་མཛོད་རྐྱང་པ་བཀླགས་ན་སྐབས་རེར་ཉིས་ཟློས་ལྟ་བུ་མང་པོ་ཞིག་ཡོད་པས། རང་འགྲེལ་དང་སྦྲགས་ནས་བཀླགས་ན། ཆོས་དབྱིངས་མཛོད་ཀྱི་དོན་གྱི་ངོ་བོ་སོ་སོར་ཡོད་པ་རྣམས་རང་འགྲེལ་གྱིས་ས་བཅད་གསལ་པོར་ཕྱེ་ནས་གསུངས་ཡོད་པས་གནད་འགག་ཆེན་པོ་ཡོད།

མཁས་གྲུབ་ཐམས་ཅད་མཁྱེན་པས་རྙིང་མ་བཀག་པར་མཛད་མིན།

དེས་ན་སྔར་ནས་ལན་གཅིག་བཀླགས་པ་ཡིན་ལ། ད་ལན་ཡང་ལན་གཅིག་ཀློག་འདོད་བྱུང་། སྤྱིར་རི་བོ་དགེ་ལུགས་པ་དང་། ལྷག་པར་མཁས་གྲུབ་ཐམས་ཅད་མཁྱེན་པས་རྙིང་མ་བཀག་པ་ཡིན་ཞེས་ཤོད་སྲོལ་ཡོད། མཁས་གྲུབ་རིན་པོ་ཆེའི་གསུང་ལྟ་ངན་མུན་སེལ་ནང་། རྫོགས་ཆེན་ཨ་རོའི་མན་ངག་ལས། ཞེས་གཞན་ལུགས་བཀོད་ནས་བཀག་ཡོད། མཁས་གྲུབ་རིན་པོ་ཆེའི་གསུང་ཀ་པའི་ལེ་ཚན་དང་པོ་ནི་རྣམ་ཐར་ཡིན་ལ། དེའི་རྗེས་སུ་གསན་ཡིག་ཚན་པ་གཉིས་ཙམ་དང་། དེ་ནས་མཁས་གྲུབ་དགེ་ལེགས་དཔལ་བཟང་གི་གསུང་ཐོར་བུའི་གྲས་རྣམས་ཕྱོགས་གཅིག་ཏུ་བཀོད་པ་ཞེས་པའི་ནང་། མཁས་གྲུབ་རིན་པོ་ཆེ་རང་ཉིད་ལ་དབང་དང་ཆོས་ཀྱིས་འབྲེལ་བའི་བླ་མ་དུ་མ་ཞིག་འདུག་པའི་ནང་ནས། རིན་ཆེན་རྣམ་གསུམ་གཙོ་བོར་འཛིན་པའི་རྒྱུ་མཚན་གང་ཡིན་ཞེས་པའི་དྲི་བ་གཅིག་དང་། དྲི་བ་གཉིས་པ་ཕ་རོལ་ཏུ་ཕྱིན་པ་དང་། གསང་སྔགས་རྡོ་རྗེ་ཐེག་པའི་ལྟ་བ་ལ་ཁྱད་པར་ཡོད་མེད་ཅེས་པའི་དྲི་བ་གཅིག་འདུག །

དེ་ནས་དྲི་བ་གསུམ་པ། གསང་སྔགས་རྙིང་མ་པ་འདི་ལ་སྔ་རབས་ཀྱི་མཁས་པ་རྣམས་ཀྱིས་དགག་འདུག་ཅིང་། ཞེས་གསུངས་ཏེ། འབྲི་གུང་བཀའ་བརྒྱུད་ཀྱི་འབྲི་གུང་དཔལ་འཛིན་ཞུ་བ་ཁོང་གིས་རྙིང་མ་བཀག་པའི་ནང་སྒྲུབ་པ་བཀའ་བརྒྱད་སྤྱི་ཡོངས་ནས་བཀག་སྟེ། ཧ་ཅང་ཐལ་ཆེ་བ་ལྟ་བུ་ཞིག་འདུག །རྒྱ་གར་ནང་དཔེ་ཆ་མ་མཐོང་ཡང་། སྔར་བོད་དུ་རྒྱ་ནག་གི་ཕྱོགས་ནས་དཔར་བསྐྲུན་བྱས་པའི་དུམ་བུ་ཞིག་མཐོང་བའི་ནང་ཤུགས་ཆེན་པོ་བཀག་འདུག །དེ་བཞིན་འགོས་ལོ་ཙཱ་བས་འབྱམས་ཡིག་གི་ཐོག་ནས་བཀག་ཡོད་པ་དེ་དག་གསུངས་པ་ཡིན། དེས་ན་སྔ་རབས་ཀྱི་མཁས་པ་རྣམས་ཀྱིས་དགག་འདུག་ཅིང་། ད་ལྟ་ཡང་སྐུར་བ་འདེབས་པ་མང་དུ་འདུག་པ་འདི་ཇི་འདྲ་ཞིག་ཡིན་ཟེར་བ་ལ། ཞེས་པ་དྲི་བ་དང་། དེའི་བཀའ་ལན་དུ། གསང་སྔགས་ཀྱི་བསྟན་པ་ལ་སྔ་དར་གྱི་དུས་བསྒྱུར་བ་ལ་རྙིང་མ་དང་། ཕྱི་དར་ལ་བསྒྱུར་བ་ལ་གསར་མ་ཞེས་འབྱུང་བ་ཡིན། རྙིང་མ་ལ་སྐུར་བ་འདེབས་པ་མང་བའི་རྒྱུ་མཚན། སྔོན་གླང་དར་མས་བསྟན་པ་བསྣུབས་ནས་བར་སྟོང་བྱུང་དུས་གསང་སྔགས་པ་རྣམས་ཀྱིས་སྦྱོར་སྒྲོལ་ལ་སོགས་པ་སྤྱོད་པ་ཕྱིན་ཅི་ལོག་བྱེད་པ་བྱུང་བ་དང་། ཞེས་གསུངས་ཏེ། འདོད་ཡོན་སྤྱི་དང་། ལྷག་པར་རིག་མའི་མཆོད་པ་སྟེ་རིག་མ་དང་སྦྱོར་བ་དང་། དེ་བཞིན་དྲག་པོ་མངོན་སྤྱོད་ཀྱི་ལས་ཀྱིས་དགྲ་བགེགས་སྒྲོལ་བའི་སྦྱོར་སྒྲོལ་གྱི་མཆོད་པ་ཞེས་འབྱུང་བའི་རིགས་རྣམས་སྒྲ་ཇི་བཞིན་པར་བལྟས་ཏེ་ཉམས་ལེན་བྱེད་པ་བྱུང་ཚུལ་གསུངས་པ་ཡིན། དེང་སང་ཡང་ཁྱིམ་པ་ལྕང་ལོ་ཅན་གྱི་སྤྱོད་པ་མང་བས། གང་ཟག་གི་སྤྱོད་པ་ལ་དཔགས་ནས་ཆོས་ལ་སྨོད་པ་འདི་བྱུང་བ་འདྲ། དེ་མིན་སྔགས་རྙིང་མ་འདི་དང་པོ་ཆོས་རྒྱལ་དམ་པ་རྣམས་ཀྱིས་བཻ་རོ་ཙ་ན་དང་། རྨ་གཉགས་གཉིས། དགེ་སློང་མི་ལྔ་ལ་སོགས་པ་ཚད་མའི་སྐྱེས་བུར་གྱུར་པ་ལོ་ཙཱ་བ་རྣམས་ལ་གསེར་བྲེས་བཤར་ལ་ཡོན་དུ་བསྐུར་ནས་རྒྱ་གར་དུ་བརྫངས་ཏེ། རྫོགས་པ་ཆེན་པོ་ལ་སོགས་པའི་གསང་སྔགས་བླ་མེད་ཀྱི་ཆོས་རྣམས་པཎྜི་ཏ་དང་། གྲུབ་པ་བརྙེས་པ་རྩོད་མེད་དུ་གྲགས་པ་རྣམས་ལ་ཞུས་ཤིང་བསྒྱུར། གཞན་ཡང་པདྨ་འབྱུང་གནས་དང་། བི་མ་ལ་མི་ཏྲ་དང་། སངས་རྒྱས་གསང་བ་ལ་སོགས་པའང་བོད་དུ་སྤྱན་དྲངས་ནས་དེ་དག་གིས་ཀྱང་གསུངས་པའི་ཆོས། ཐེག་པ་བླ་ན་མེད་པའི་ཆོས་ཟབ་སྐྱོན་དང་བྲལ་བ་ཡིན་ཏེ། འདིའི་ཚུལ་ཉམས་སུ་བླངས་པས་གྲོལ་བ་དང་། གྲུབ་པ་བརྙེས་པ་དཔག་ཏུ་མེད་པ་བྱུང་བ་ཚད་མས་གྲུབ་བོ། །ཞེས་ཐག་བཅད་ནས་གསུངས་ཡོད། བསམ་ཡས་ན་ཡང་ད་དུང་སྔ་འགྱུར་གྱི་རྒྱ་དཔེ་མང་དུ་ཡོད་པར་འདུག་ཅིང་། བོད་པ་ལོ་ཙཱ་བས་ཀྱང་རྒྱ་གར་དུ་བྱོན་པས་ཡུལ་དབུས་འགྱུར་ཚལ་ན་གསང་སྙིང་། ཞེས་གསུངས་ཏེ། ཏནྟྲ་སྡེ་བཅོ་བརྒྱད་ཅེས་པའི་ནང་གི་མཧཱ་ཡོ་གའི་རྒྱུད་གསང་བ་སྙིང་པོ་ཡིན། ལུང་གི་མདོ་ལྔ་ལ་སོགས་པ་རྒྱ་དཔེ་འདུག་ཟེར། དེས་ན་འདི་ལྟ་བུའི་ཐེག་ཆེན་བླ་ན་མེད་པའི་ཆོས་ཟབ་མོ་ལ་སྐུར་བ་འདེབས་པ་རྣམས་དམྱལ་བའི་རྒྱུ་ཁོ་ནར་བས་སོ། །ཞེས་རྫོགས་པ་ཆེན་པོའི་ཆོས་འདི་ཆོས་རྣམ་དག་དང་། སྔགས་ལམ་གྱི་རྫོགས་རིམ་མཐོན་པོའི་ཉམས་ལེན་སྟོན་པའི་གཞུང་ཡིན་པས་ཆོས་འདི་ལ་སྐུར་བ་བཏབ་ན་ངན་སོང་དུ་སྐྱེ་བའི་རྒྱུ་ཡིན་ཞེས་ཐག་བཅད་ནས་གསུངས་ཡོད།

དེས་ན་མཁས་གྲུབ་རིན་པོ་ཆེས། རྫོགས་ཆེན་ཨ་རོའི་མན་ངག་གི་རྗེས་འཛིན་ནམ་བརྒྱུད་འཛིན་འགའ་ཞིག་གི་གསུང་ཚུལ་འདི་ལྟར་འདུག་ཅེས་བཀག་པ་ཡོད་ལ། དེས་མཚོན་ཕྱག་ཆེན་གྱི་གཞུང་དང་། ས་སྐྱའི་གསལ་སྟོང་ཟུང་འཇུག་སོགས་ལ་སྐྱོན་བརྗོད་གནང་བ་ལྟ་བུ་ཡོད་པ་དེ་དག་ནི། གོལ་དུ་དོགས་པའི་གནས་ཡོད་པ་རྣམས་ལ་དོགས་དཔྱོད་ཀྱིས་གོལ་ས་གཅོད་པ་ཡིན་པས། དོན་དུ་དག་ཐེར་ཡིན་པ་ལས་དགག་པ་མིན། དཔེར་ན། ལྟ་མགུར་ཨ་མ་ངོས་འཛིན་ནང་། དོན་སྨྲ་སྡེ་གཉིས་དང་། སེམས་ཙམ་པའི་ལྟ་བ། རང་རྒྱུད་ཤར་གསུམ་གྱི་མཁན་པོ་རྣམས་ཀྱིས་བདག་མེད་དམ་སྟོང་ཉིད་གསུང་གི་ཡོད་ཀྱང་། ཨ་མ་རྒན་མོ་དེ་སྟོར་ནས་འདུག་གོ །ཞེས་ཨ་མ་རྒན་མོ་ཆོས་ཉིད་སྟོར་བ་སྟེ་ཆོས་ཉིད་ངོས་འཛིན་སྟངས་ནོར་འདུག་ཅེས་ཐག་བཅད་ཡོད། དེའི་རྗེས་སུ་ས་སྐྱ་དང་། བཀའ་བརྒྱུད། རྫོགས་ཆེན་རྣམས་རིམ་པར་གསུངས་པའི་རྗེས་སུ། མཛུབ་མོ་འཛུགས་ས་དེ་ཅི་ཞིག་ཡིན་ཨང་། །ཞེས་དོགས་པ་ཞིག་བཀོད་ནས་བཞག་གནང་བ་ལས། ཨ་མ་རྒན་མོ་དེ་སྟོར་འདུག་ཅེས་གསུངས་མེད། དེས་ན་འདི་ནི་གོལ་སའི་གནས་ཡོད་པ་རྣམས་དོགས་སློང་ལྟ་བུ་གནང་སྟེ་དེ་རྣམས་མཁྱེན་དགོས་པ་ཞིག་རེད་ཅེས་གསུངས་པ་ཤིན་ཏུ་གསལ་པོ་ཡིན།

དེ་བཞིན་གུང་ཐང་རིན་པོ་ཆེས་མཛད་པའི་བསྟོད་པ་དོན་ལྡན་མའི་ནང་དུའང་དེ་ལྟར་གསུངས་ཡོད་པས། དེ་དག་ལ་དགག་འདུག་ཅེས་བརྗོད་རྒྱུ་མེད་ལ། རང་རེ་གཞུང་དེ་དག་ཀློག་མཁན་རྣམས་ཀྱིས་ཀྱང་། དེས་རྙིང་མ་བཀག་འདུག །འདིས་ས་སྐྱ་དང་བཀའ་བརྒྱུད་བཀག་འདུག་ཅེས་བརྗོད་རྒྱུ་ཕལ་ཆེར་མིན། ཁ་སང་ཞུས་པ་ལྟར་མཁས་གྲུབ་རིན་པོ་ཆེས་དཔལ་ས་སྐྱའི་ཀྱཻ་རྡོར་གྱི་རྣལ་འབྱོར་གྱི་གཞུང་འགའ་ཞིག་ནང་ལུས་དཀྱིལ་འགོད་སྟངས་ནོར་འདུག་ཅེས་གསུངས་པ། དཔེར་ན། ཀྱཻ་རྡོར་ལྷ་དགུ་ཡིན་ཞིང་། ལུས་དཀྱིལ་ལྷ་བརྒྱ་དང་ལྔ་བཅུ་ང་གྲངས་དེ་རྣམས་འགྲིག་གི་མི་འདུག་ཅེས་གསུངས་ཡོད། དེ་ཉིད་ཚུར་རིགས་བསྒྲེས་ན། སྟག་ཕུ་རྡོ་རྗེ་འཆང་གིས་ཙིཏྟ་མ་ཎིའི་ཐུན་མོང་མ་ཡིན་པའི་རྣལ་འབྱོར་གྱི་ནང་ལུས་ཀྱི་རྩ་གནད་སོ་སོར་ལུས་དཀྱིལ་གྱི་ལྷ་བཀོད་པ་དེ་ཀྱཻ་རྡོར་གྱི་ལུས་དཀྱིལ་དང་གཅིག་པ་གཅིག་རྐྱང་ཡིན། དེས་ན་སྒྲོལ་མ་ཙིཏྟ་མ་ཎི་ལྷ་གཅིག་རྐྱང་ཡིན་ཀྱང་། དེའི་ལུས་དཀྱིལ་གྱི་ལྷ་བརྒྱ་དང་ལྔ་བཅུ་ང་གྲངས་འགོད་མི་ཤེས་ལ། དེ་ལྟར་འགོད་པ་མི་བདེ་བ་ཡོད། ངོས་ཀྱི་བསམ་ཚུལ་ཁ་སྔོན་ཞུས་པ་ལྟར། ཚིག་གི་བདག་པོས་ཚིགས་སུ་བཅད། །ཅེས་གསུངས་པ་ལྟར་ཡིན་སྙམ་དུ་དྲན་གྱི་འདུག །རྒྱུད་སྡེ་ཚད་ལྡན་ཞིག་གྲུབ་ཆེན་ཚད་ལྡན་ཞིག་གིས་བཀྲལ་བ་ཡིན་ན། དེ་གྲུབ་ཆེན་རང་གི་ཉམས་མྱོང་གི་ཐོག་ནས་རྟོགས་པ་འཁྲུངས་ཡོད་པས། རྟོགས་པ་འཁྲུངས་པ་དེ་ཉིད་གཞི་ལ་བཞག་ནས་གསུང་གི་ཡོད། དེ་ཡང་ཁམས་དང་མོས་པ་དང་མཐུན་པའི་གདུལ་བྱ་ཞིག་གིས་དེ་ལྟར་ཉམས་ལེན་བྱས་ན། རྟོགས་པ་ཇི་བཞིན་པ་སྐྱེ་འོང་བ་ཡིན། སྔ་འགྱུར་རྙིང་མའི་གཞུང་གི་སྐབས་ནས་རྒྱལ་བ་དགོངས་བརྒྱུད་དང་། རིག་འཛིན་བརྡ་བརྒྱུད། གང་ཟག་སྙན་ཁུང་བརྒྱུད་པ་དང་། ཡང་གཏེར་ཆོས་ཀྱི་རིགས་རྣམས་ཕལ་ཆེ་བ་ཆོས་སྐུ་སྣང་བ་མཐའ་ཡས་དང་། ལོངས་སྐུ་ཐུགས་རྗེ་ཆེན་པོ། སྤྲུལ་སྐུ་པདྨ་འབྱུང་གནས་ཞེས་པའི་བརྒྱུད་སྟངས་ཤིག་ཀྱང་གསུངས་ཡོད།

མདོར་ན་རྒྱལ་བ་དགོངས་པའི་བརྒྱུད་པ་ཞེས་པ་ནི། དཔེར་ན་གསང་བ་འདུས་པ་ལྟ་བུར་མཚོན་ན། གཙོ་བོས་འཁོར་སེམས་དཔའ་དང་སེམས་མ་རྣམས་དང་དྲི་བ་དྲིས་ལན་གནང་བའི་སྒོ་ནས་འཁོར་རྣམས་ཀྱི་རྒྱུད་ལ་རྟོགས་པ་སྐྱེས་པའི་ལོ་རྒྱུས་ཡོད་པ་དེ་རྣམས་རྒྱལ་བ་དགོངས་བརྒྱུད་དང་། དེ་ནས་རྒྱལ་པོ་ཨིནྡྲ་བྷཱུ་ཏི་དང་། ཀླུ་ལས་སྐྱེས་པའི་རྣལ་འབྱོར་མ་ལ་སོགས་པ་ནས་བརྒྱུད་པ་ལ་རིག་འཛིན་བརྡ་བརྒྱུད། རྒྱལ་བ་དགོངས་བརྒྱུད་ནས་བརྒྱུད་པའི་རྒྱུད་སྡེ་གཅིག་རིག་འཛིན་བརྡ་བརྒྱུད་ཀྱི་བརྒྱུད་པས་ཉམས་བཞེས་གནང་སྟེ་ཐུན་མོང་མ་ཡིན་པའི་རྟོགས་པ་རྒྱུད་ལ་འཁྲུངས་པ་དང་། དེའི་ཉམས་བཞེས་གནང་ལུགས་ལྟར་རྫོགས་རིམ་སྒོམ་སྟངས་ཤིག་དང་། བསྐྱེད་རིམ་སྒོམ་སྟངས་ཤིག་རྒྱུད་ཀྱི་དགོངས་པ་དང་མཐུན་པར་བཀྲལ་བ་འོང་བཞིན་ཡོད། ཁ་སང་ཞུས་པ་ལྟར་བདེ་མཆོག་ལཱུ་ཨི་པ་དང་། བདེ་མཆོག་དྲིལ་བུ་པ། བདེ་མཆོག་ནག་པོ་པ་ཞེས་བྱུང་བ་ལྟ་བུ་ཡིན། དེས་ན་ཕྱི་མ་ཕྱི་མས་གསུངས་པ་དེ་སྔ་མ་སྔ་མས་གསུངས་པ་དང་མི་མཐུན་པ་ཙམ་རྒྱུ་མཚན་དུ་བྱས་ཏེ་འགོག་དཀའ་བས་ཚད་ལྡན་ཞིག་དགོས། གང་ཟག་སྙན་ཁུང་གི་བརྒྱུད་པ་ནི་དུས་བབས་ཀྱི་གཏེར་སྟོན་ཚད་ལྡན་ཞིག་ཡིན་ན་གནས་ཚུལ་ཐ་དད་ཡིན། དེ་ཡང་རྒྱལ་བ་དགོངས་བརྒྱུད་དང་། རིག་འཛིན་བརྡ་བརྒྱུད། གང་ཟག་སྙན་ཁུང་གི་བརྒྱུད་པ་རྣམས་གཅིག་ནས་གཉིས་སུ་བརྒྱུད་ཡོད་མེད་ཇི་ལྟར་ཡང་། རྩ་བ་ནི་རྒྱུད་ཀྱི་དགོངས་པ་དང་མཐུན་པ་ཞིག་དང་། རིག་འཛིན་གྱི་སློབ་དཔོན་ཚད་ལྡན་རྣམས་ཀྱིས་རྒྱུད་དོན་བཀྲལ་བ་ཞིག་གཞི་ལ་བཞག་པའི་གཏེར་ཆོས་ཡིན་དགོས། དེས་ན་གསར་མའི་གཞུང་གི་སྐབས་སུ། ཆུ་འགོ་གངས་ལ་ཐུག་པ་ཞིག་དགོས་པ་ལྟར། དང་པོ་བསྟན་པའི་བདག་པོ་སྟོན་པ་ཐུབ་པའི་དབང་པོས་གསུངས། དེ་ནས་པཎ་གྲུབ་རྣམས་ཀྱིས་ཉམས་བཞེས་གནང་སྟེ་རིགས་པས་དཔྱད་ཅིང་ཚད་མས་གནོད་པ་མེད་པའི་སྒོ་ནས་གཏན་ལ་ཕབ། གྲུབ་ཆེན་རྣམས་ཀྱིས་ཉམས་བཞེས་གནང་ནས་རྟོགས་པ་རྒྱུད་ལ་སྐྱེས་པ་ཞིག་དགོས་ཞེས་གསུངས་པ་དང་གཅིག་མཚུངས་ཡིན། རྒྱལ་བ་དགོངས་བརྒྱུད་དང་། རིག་འཛིན་བརྡ་བརྒྱུད། གང་ཟག་སྙན་ཁུང་གི་བརྒྱུད་པའི་ཚུལ་དེ་ལྟར་ཡིན།

དགག་པ་ངོ་མ་ནི་དཔལ་ས་སྐྱ་པའི་མཁས་པའི་ནང་ནས་རྗེ་རིན་པོ་ཆེ་ལ་ཅུང་མང་བ་ལྟ་བུ་ཡོད། རྗེ་རིན་པོ་ཆེས་དཔལ་ས་སྐྱ་པ་རྣམས་མདོ་སྔགས་ལེགས་བཤད་ཀྱི་འབྱུང་གནས་སུ་གསུངས་ཏེ་ཧ་ཅང་རྩ་ཆེན་དུ་བརྩིས་ནས་བསྔགས་བརྗོད་ཆེན་པོ་གནང་ཡོད། དེ་བཞིན་སྔགས་རིམ་ཆེན་མོའི་ནང་གསང་འདུས་མི་བསྐྱོད་ལུགས་དང་། གསང་འདུས་འཇམ་རྡོར་སོགས་ཀྱི་ལུགས་གསུངས་ཏེ། དེ་ནས། ཀྱཻ་རྡོར་གྱི་རྒྱུད་སྡེའི་སྐོར་བཤད་པ་དགོས་དོན་མེད་པར་གསུངས་ཡོད། དེ་ཡང་སྔགས་རིམ་ལས། ཀྱཻ་རྡོ་རྗེའི་རྫོགས་རིམ་དབང་གསུམ་གྱི་ལམ་དུ་བསྡུས་ནས་ཉམས་སུ་ལེན་པའི་ཚུལ་རྣལ་འབྱོར་གྱི་དབང་ཕྱུག་བིརྦ་པའི་གདམས་པ་ལམ་འབྲས་བུ་དང་བཅས་པའི་གནད་རྣམས་ནི། གདམས་པ་དེ་འཛིན་པའི་མཁས་པའི་སྐྱེ་བོ་རིམ་པར་བྱོན་པ་རྣམས་ཀྱིས་ཤིན་ཏུ་གསལ་བར་བཤད་ཟིན་པ་ལས་ཤེས་པར་བྱ་སྟེ། འདིར་ནི་ཆེན་པོ་དག་གི་གཞུང་ལས་འབྱུང་བའི་རྫོགས་རིམ་གྱི་སྤྱིའི་འགྲོས་ཤིན་ཏུ་མི་གསལ་བ་གསལ་བ་དང༌། ལོག་རྟོག་མང་དུ་སྣང་བ་རྣམས་བསལ་བར་འདོད་པ་ཡིན་ལ། གདམས་པ་དེ་ལ་ནི་དེ་གཉིས་ཀ་མི་དགོས་པར་སྣང་བའི་ཕྱིར་རོ། །ཞེས་གསུངས་ཏེ། དེ་ལྟར་གསུངས་པའི་རྒྱུ་མཚན་ནི། རྗེ་རིན་པོ་ཆེས་སྔགས་རིམ་ཆེན་མོ་ལྗགས་རྩོམ་མཛད་པའི་དགོས་པ་མ་རྟོགས་པ་དང་ལོག་པར་རྟོག་པ་སེལ་བའི་དོན་དུ་ཡིན་ལ། བརྒྱུད་པའི་རིམ་པ་འདི་ལ་མ་རྟོགས་པ་དང་ལོག་པར་རྟོག་པ་སེལ་དགོས་པ་མི་འདུག་ཅེས་ཐག་བཅད་ནས་གསུངས་ཡོད།

འོན་ཀྱང་ཡོངས་གྲགས་ཀྱི་ས་སྐྱའི་མཁས་པ་ཤཱཀྱ་མཆོག་ལྡན་དང་། ཀུན་མཁྱེན་གོ་རམས་པ་སོགས་ནི་བསམ་གྱིས་མི་ཁྱབ་པའི་མཁས་པ་ཆེན་པོ་ཡིན། མཚན་ཙམ་དང་དགག་པ་དགག་ལན་གནང་བ་ཙམ་ལ་མི་ལྟ་བར། མཁས་པ་དེ་དག་གིས་མཛད་པའི་གཞུང་ལ་ལེགས་པར་བལྟས་ན། དད་པའི་སྤུ་ལོང་གཡོ་བ་ཞིག་ཡོད། དེ་རྣམས་ཡོངས་གྲགས་ཡིན་ལ། དེ་ནས་ས་སྐྱའི་མཁན་ཆེན་ངག་དབང་ཆོས་གྲགས་ཀྱིས། རྗེ་རིན་པོ་ཆེའི་གསུང་ནང་རང་བཟོའམ་རྟོག་བཟོ་མང་པོ་ཡོད་ཅེས་ཟུར་ཟ་གནང་ཡོད། དེ་དག་ལ་ཞིབ་འཇུག་བྱེད་དགོས་པ་ཞིག་རེད་འདུག །རྗེ་རིན་པོ་ཆེས་དབུ་མའི་སྐོར་གསུངས་པ་རྣམས་ཟླ་བ་གྲགས་པའི་ཚིག་གསལ་དང་། དབུ་མ་བཞི་བརྒྱ་པའི་འགྲེལ་པ་སོགས་ཀྱི་ཚིག་ལ་ཞིབ་ཚགས་ཀྱིས་དཔྱད་པ་གནང་ནས་དེ་དག་གུང་བསྒྲིགས་ནས་གསུངས་པ་ཞིག་ཡིན་པ་ལས། མདོ་སྔགས་གང་གི་སྐབས་སུའང་རྒྱུད་སྡེ་དང་། རྒྱ་གཞུང་ཁུངས་ཐུབ་ཀྱི་ནང་དུ་མ་གསལ་བ་ཞིག་རྗེ་རིན་པོ་ཆེས་རང་བཟོའི་ཟུར་བཀོལ་ལྟ་བུ་མཛད་པ་ཞིག་ཕལ་ཆེར་མེད་པ་ཞིབ་ཚགས་ཀྱི་ཐོག་ནས་བལྟས་ན་ཤེས་ནུས། དེ་ལྟ་བུའི་དགག་པ་ཡོང་གི་ཡོད། དེ་ལྟར་ངོས་ཀྱིས་མཐོང་བ་ལྟར་བྱས་ན། རྗེ་རིན་པོ་ཆེས་ས་སྐྱ་པ་ལ་བསྟོད་བསྔགས་ཆེན་པོ་གནང་གི་ཡོད་ཀྱང་། ས་སྐྱའི་ཕྱོགས་ནས་རྗེ་རིན་པོ་ཆེར་དགག་པ་ཅུང་ཟད་མང་བ་ཡོད་པ་ལྟ་བུ་ཞིག་འདུག །
སྤྱིར། མཁས་པ་མཁས་པའི་ནང་དུ་མཛེས། །ཞེས་བཤད་པ་ལྟར་དེ་ལྟ་བུའི་ཐོག་ནས་ཀྱང་ཁྱད་པར་ཡོང་བ་ཡིན།

དེས་ན་རང་རེས་དགེ་བཀའ་རྙིང་སོགས་རིས་སུ་མ་ཆད་པའི་གཞུང་གོང་འོག་ཚང་མ་བལྟས་ནས་རྒྱུས་ཡོད་བྱུང་ན། དག་སྣང་ནོར་བུའི་འོད་ཀྱིས་ཁྱབ་པ་ཞེས་པ་དེ་ཁ་ཙམ་དང་ཚིག་ཙམ་མིན་པ་ཞིག་ཡོང་བ་ལ་ཕན་ཐོགས་ཏན་ཏན་ཡོད། དེ་ཙམ་དུ་མ་ཟད་རང་གིས་ཉམས་ལེན་བྱེད་པའི་ཚེ་ཡང་ལུགས་སྲོལ་གཅིག་གི་ནང་མ་གསལ་བ་དེ་ལུགས་གཞན་དུ་གསལ་བ་ནས་ཁ་སྐོང་རྒྱུའི་གོ་སྐབས་ཀྱང་འོང་བ་ཡིན། ངོས་ཀྱིས་རྒྱུན་དུ་རྗོད་མུས་ལྟར། དཔེར་ན། གསང་བ་འདུས་པའི་སྐབས་ཀྱི་རང་བཞིན་བརྒྱད་ཅུའི་ཀུན་རྟོག་དང་། དེ་ཡང་སྡེ་ཚན་གསུམ་དུ་ཕྱེ་བ་རྣམས་རྫོགས་ཆེན་གྱི་རིག་པ་ཟང་ཐལ་ངོ་སྤྲོད་བྱེད་པར་ཕར་ཕན་ཐོགས་ཡོད་པ་དང་། ཡང་རྫོགས་པ་ཆེན་པོའི་ངོ་བོའི་རིག་པ་ལ་སོགས་པའི་རྣམ་དབྱེ་ཞིབ་ཚགས་ཕྱེ་སྟེ་གསུངས་པ་དང་། དེ་བཞིན་ཅེར་གྲོལ་དང་། རང་གྲོལ་སོགས་གསུངས་པ་དེ་དག་ཀྱང་གསང་འདུས་ཀྱི་ཐོག་ཏུ་ཚུར་བླངས་ན་གོ་བ་ལྷག་པོ་ཡོང་བ་ལ་ཕན་ཐོགས་ཏན་ཏན་ཡོད།

དེས་ན་རང་རེ་ཚང་མས་གཞུང་རབ་འབྱམས་ལ་གཟིགས་ནས། སྔ་འགྱུར་ཡིན་ན་གཏེར་ཆོས་དང་བཀའ་མ་གང་ཞིག་ཡིན་ཡང་སོ་སོའི་ཐོག་ནས་ཉམས་བཞེས་གནང་རྒྱུ་དང་། ས་སྐྱ་ཡིན་ནའང་དེ་ལྟར་གནང་དགོས། འོན་ཀྱང་གཞུང་རབ་འབྱམས་ལ་རྒྱུས་ཡོད་ཆ་ཚང་ཞིག་བྱུང་ན། ཤེས་ལ་མ་ཤེས་རྣམས་ཀྱིས་ཀུ་ཅོ་སྒྲོག་པ་དེ་སྙིང་པོ་མེད་པ་ཆུ་ཡི་ལྦུ་བ་ལྟ་བུར་མཐོང་བ་ལ་ཏན་ཏན་ཕན་ཐོགས་འོང་ངེས། དེ་ལྟར་གཞུང་ལ་རྒྱུས་ཡོད་བྱུང་ན་ལེགས་པོ་ཡོད། གལ་ཏེ་གཞུང་ཆ་ཚང་བར་རྒྱུས་ཡོད་མ་བྱུང་ན། ས་སྐྱ་པས་དགེ་ལུགས་པ་བཀག་པ་འགའ་ཞིག་དགེ་ལུགས་པའི་གཞུང་ཡོངས་རྫོགས་མ་གཟིགས་པར་གཞུང་གཅིག་གཟིགས་ནས་དེའི་ཐད་ཀའི་ཚིག་གཅིག་བསྒྲུགས་ནས་དེ་ལ་དགག་པ་བསྐྱོན་པ་ལྟ་བུ་དང་། ཡང་དགེ་ལུགས་པ་ཞིག་གིས་རྙིང་མ་བཀག་པའི་གྲས་སུ་ཡང་ཐད་ཀའི་ཚིག་གཅིག་བསྒྲུགས་ནས་དེ་ལ་དགག་པ་བསྐྱོན་པ་ལྟ་བུ་ཞིག་ལས། གཞུང་གོང་འོག་ཚང་མ་སྦྲེལ་ནས་ཐུགས་རྟོག་མ་བྱུང་བ་ལྟ་བུ་འདུག་པ་དེ་འདྲ་འོང་ངེས། རྒྱུན་དུ་རང་རེས། ཕྱོགས་སྔའི་ནམ་མ་ལངས་པར་དགག་པའི་ཉི་མ་ཤར་ཞེས་པའི་དཔེ་འདྲེན་པ་ལྟར། ཕར་རྩོད་མཁན་དང་ཚུར་རྩོད་མཁན་གཉིས་ཀར་དེ་འདྲ་བ་མང་པོ་ཡོད་པ་ལྟ་བུ་ཞིག་འདུག །དེ་དག་ནི་རྩོད་པ་སྔ་དྲགས་པ་ལྟ་བུ་ཞིག་ཡིན་པས། ཐོག་མར་སློབ་གཉེར་ལེགས་པོ་བྱས་ཏེ་གཞུང་ཆ་ཚང་བ་མཁྱེན་པར་བྱས། དེ་ནས་རྩོད་དགོས་པ་ཡོད་མེད་གཟིགས་རྒྱུ་གལ་ཆེན་པོ་ཡིན། དེ་ངོས་ཀྱི་བསམ་ཚུལ་ཡིན། འདི་ཡན་གྱིས་ཡི་དམ་པདྨ་དབང་ཆེན་གྱི་དབང་གི་སྔོན་འགྲོར་སྔ་འགྱུར་བའི་ཆོས་ཀྱི་ངོ་སྤྲོད་ལྟ་བུ་ཞིག་ཞུས་པ་ཡིན།

པདྨ་ཡང་གསང་གི་ཆོས་སྐོར་གང་དུ་གཏོགས་པའི་ཁུངས་དང་བརྒྱུད་པ།

དེ་ནས་ཐེག་པ་རིམ་པ་དགུར་བཤད་པའི་ནང་ནས་དཔལ་རྟ་མགྲིན་གྱི་ཆོས་སྐོར་འདི་ཉིད་བསྐྱེད་པ་མཧཱ་ཡོ་གའི་ཁོངས་ཡིན་ཞིང་། བསྐྱེད་པ་མཧཱ་ཡོ་ག་ལ་རྒྱུད་སྡེ་དང་སྒྲུབ་སྡེ་གཉིས་སུ་ཕྱེ་བའི་ནང་གི་སྒྲུབ་སྡེའི་ཁོངས་དང་། སྒྲུབ་པ་ལའང་སྒྲུབ་པ་བཀའ་བརྒྱད་དུ་ཕྱེ་བ་སྟེ། སྒྲུབ་པ་བཀའ་བརྒྱད་ལ་འཇིག་རྟེན་མཆོད་བསྟོད་དང་འབྲེལ་བ་གཉིས་དང་། འཇིག་རྟེན་ལས་འདས་པ་ཆེ་མཆོག་དབུས་སུ་བརྩིས་ནས་བཀའ་བརྒྱད་ལ་བརྩིས་ན། ཆེ་མཆོག་ནས་མ་མོའི་བར་གྱི་བཀའ་དྲུག་པོ་དེ་མི་ཕམ་གྱི་གསུང་ལྟར་ན་འཇིག་རྟེན་ལས་འདས་པ་ཡིན་ལ། དེ་ལྟར་སྒྲུབ་པ་བཀའ་བརྒྱད་གསུངས་པའི་ནང་གི་པདྨ་གསུང་གི་ལྷ་ཚོགས་དང་། དེ་ལའང་རྟ་མགྲིན་གྱི་ཞལ་ཕྱག་དང་རྣམ་འགྱུར་མི་འདྲ་བ་མང་དུ་ཡོད་པའི་ནང་ནས་སྐབས་སུ་བབས་པ་ནི་ཡང་གསང་ལྷ་དགུ་ཡིན་ཞིང་། དེ་ལ་རིང་བརྒྱུད་བཀའ་མ་དང་། ཉེ་བརྒྱུད་གཏེར་མ། ཟབ་མོ་དག་སྣང་གི་བརྒྱུད་པ་གསུམ་གསུངས་པའི་ནང་གི་འདི་ཉིད་ཟབ་མོ་དག་སྣང་གི་ཁོངས་ཡིན།

ྋགོང་ས་ལྔ་པ་ཆེན་པོས་བཀའ་གཏེར་གྱི་བརྒྱུད་པ་ཡང་གསན་གནང་བའི་ཐོག །ྋགོང་ས་ལྔ་པ་ཆེན་པོ་རང་ཉིད་ལ་རིག་འཛིན་རྣམ་བརྒྱད་དུས་གཅིག་དང་། སོ་སོར་ཞལ་གཟིགས་པའི་ཐོག་ནས་བཀའ་བརྒྱད་སྤྱི་དྲིལ་དང་བཀའ་སོ་སོའི་བརྒྱུད་པ་ཡང་བཞུགས་ཡོད། དེའི་ནང་ནས་སྐབས་སུ་བབས་པ་པདྨ་ཡང་གསང་གི་ཆོས་སྐོར་འདི་ཉིད་མགོན་པོ་ཀླུ་སྒྲུབ་ཀྱི་ཞལ་གཟིགས་ནས་བྱུང་བ་ཞིག་ཡིན་པས་བརྒྱུད་པ་ཉེ་བརྒྱུད་ཡིན་ལ། ྋགོང་ས་ལྔ་པ་ཆེན་པོའི་སྐུ་དུས་ནས་བྱུང་བས་ཕལ་ཆེར་ལོ་ངོ་བཞི་བརྒྱ་མ་ཟིན་ཙམ་ཕྱིན་ཡོད། ངོས་ཀྱིས་སྟག་བྲག་རིན་པོ་ཆེའི་སྐུ་མདུན་ནས་ཞུས་པ་ཡིན། འདི་ནས་རྟ་མགྲིན་ཡང་གསང་ལྷ་དགུའི་དབང་དངོས་གཞི་དབུ་བཙུགས།

ལྟ་མགུར་ཨ་མ་ངོས་འཛིན་གྱི་བཀའ་ཁྲིད།

༈ ཕྱི་ལོ་ ༢༠༠༦ ལོའི་ཟླ་ ༡༢ ཚེས་ ༡༩ ནས་ ༢༡ བར་ཉིན་གྲངས་གསུམ་རིང་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་ཝཱ་ཎ་མཐོ་སློབ་དང་བཟོད་པ་རིན་པོ་ཆེའི་ཆོས་ཚོགས་ཀྱིས་ཞུས་ངོར་ཝཱ་ཎ་མཐོ་སློབ་ཀྱི་དུས་འཁོར་ལྷ་ཁང་དུ་བྱང་ཆུབ་སེམས་འགྲེལ་གྱི་བཀའ་ཁྲིད་དང་། ལྕང་སྐྱའི་གསུང་ལྟ་མགུར་ཨ་མ་ངོས་འཛིན་གྱི་བཀའ་ཁྲིད། དགེ་བསྙེན་གྱི་སྡོམ་གཟུང་། དགེ་སློང་མ་དཔལ་མོ་ལུགས་ཀྱི་སྤྱན་རས་གཟིགས་བཅུ་གཅིག་ཞལ་ཕྱག་སྟོང་སྤྱན་སྟོང་གི་བཀའ་དབང་བཅས་སྩལ་བ་ལས། ཚེས་ ༢༠ ཉིན་རྒྱབ་དང་། ཚེས་ ༢༡ ཉིན་རྒྱབ་གཉིས་སུ་སྩལ་བའི་ལྟ་མགུར་ཨ་མ་ངོས་འཛིན་གྱི་བཀའ་ཁྲིད་ཟུར་དུ་ཕྱུང་བ།

དངོས་བྱུང་གི་རྣམ་ཐར་ཡ་མཚན་ཅན་འགའ།

ལྟ་མགུར་ཨ་མ་ངོས་འཛིན་འདི་དོ་དགོང་འགོ་བཙུགས་ཙམ་བྱས་ན་སྙམ། གཞུང་འདི་ལྕང་སྐྱ་ངག་དབང་ཆོས་ལྡན་གྱི་ཡང་སྲིད་ལྕང་སྐྱ་རོལ་པའི་རྡོ་རྗེ་ཞེས་བསམ་གྱིས་མི་ཁྱབ་པའི་བླ་མ་དེས་མཛད་པ་ཞིག་ཡིན། ལྕང་སྐྱ་སྐུ་གོང་མ་ངག་དབང་ཆོས་ལྡན་ནི་ྋགོང་ས་ལྔ་པ་ཆེན་པོའི་སྐུ་དུས་སུ་བྱོན་པ་དང་། ལྕང་སྐྱ་རོལ་པའི་རྡོ་རྗེ་ནི་ྋརྒྱལ་མཆོག་བསྐལ་བཟང་རྒྱ་མཚོའི་སློབ་མ་ཡིན་ཞིང་། ལྕང་སྐྱ་ངག་དབང་ཆོས་ལྡན་དང་། ཀུན་མཁྱེན་བླ་མ་འཇམ་དབྱངས་བཞད་པ་ངག་དབང་བརྩོན་འགྲུས། ཐང་སག་པ་སོགས་ནི་སྲད་རྒྱུད་རྡོ་རྗེ་འཆང་གི་འཁོར་གྱི་མཐའ་མ་མཆེད་ལྔ་ཞེས་ཞུ་བའི་གྲས་ཡིན། འཁོར་གྱི་མཐའ་མ་རྡོ་རྗེ་མཆེད་ལྔར་གྲགས་པ་ལས། གཅིག་གི་མཚན་ཙམ་ཡང་མ་གྲགས་ཤིང་། ཡོངས་གྲགས་བཞིའི་ནང་ནས་ཀུན་མཁྱེན་བླ་མ་འཇམ་དབྱངས་བཞད་པ་ལ་གསང་འདུས་ཀྱི་བཀའ་བབས་པ་དང་། ཐང་སག་པ་ལ་འཇིགས་བྱེད་ཀྱི་བཀའ་བབས། ལྕང་སྐྱ་ངག་དབང་ཆོས་ལྡན་ལ་བདེ་མཆོག་གི་བཀའ་བབས་ཤིང་། དེའི་ཡང་སྲིད་ལྕང་སྐྱ་རོལ་པའི་རྡོ་རྗེ་ཡིན། མེར་གན་བླ་མ་ངག་དབང་བློ་གྲོས་ལ་མན་ངག་ཐོར་བུའི་བཀའ་བབས་པ་ཡིན།

ལྕང་སྐྱ་རོལ་པའི་རྡོ་རྗེའི་སྐུ་དུས་སུ་སྟག་ཕུ་བསྟན་པའི་རྒྱལ་མཚན་ལ་རྒྱུན་དུ་སྒྲོལ་མའི་ཞལ་གཟིགས་འོང་བཞིན་ཡོད། སྤྱིར་སྟག་ཕུ་སྐུ་ཕྲེང་རིམ་བྱོན་ལ་སྒྲོལ་མའི་ཞལ་གཟིགས་ཡོང་གི་ཡོད། དེ་སྔོན་བོད་ལ་ཡོད་པའི་སྐབས་སྟག་ཕུ་རྡོ་རྗེ་འཆང་གི་ཡང་སྲིད་དེ་ངོ་མཚར་ཆེན་པོ་ཞིག་ཡོད་ཀྱང་སྙུན་གཞི་བྱུང་སྟེ་དགུང་ལོ་གཞོན་ནུའི་དུས་སུ་སྐུ་གཤེགས་ཤིང་། ཡང་སྲིད་ཅིག་བྱུང་བ་དེ་ཡང་གཤེགས་ཟིན་པ་ཡིན། སྔར་གྱི་ཡང་སྲིད་བསམ་གྱིས་མི་ཁྱབ་པ་ཞིག་བྱུང་བ་ལྟར་ད་ལེགས་པོ་ཞིག་བྱུང་ན། ངོས་ཀྱིས་འདིར་ཞུ་རྒྱུ་ནི། ལྕང་སྐྱའི་སྐུ་དུས་སུ་ཕེབས་པའི་སྟག་ཕུ་ཁོང་ལ་མངོན་ཤེས་ཡོད་པར་བརྟེན། ཉིན་གཅིག་པཎ་ཆེན་དཔལ་ལྡན་ཡེ་ཤེས་ཀྱིས།1 སྟག་ཕུ་ཁྱེད་ལ་མངོན་མཁྱེན་ཐོགས་མེད་ཡོད་སྐད་འདུག་པས། ད་ལྟ་ངེད་ཀྱི་ཨ་ཕྲག་ཏུ་ཅི་འདུག་མཁྱེན་ནམ་ཞེས་དྲིས་པས། ཅུང་ཟད་མཉམ་པར་བཞག་སྟེ། སྐྱབས་མགོན་ཉིད་ཀྱི་སྐུ་འབག་ཏུ་ཐོད་པའི་ཕྲེང་བ་བྱུ་རུའི་མིག་འབྱེད་ཅན་ཞིག་ཡོད་པ་འདུག་ཅེས་ཇི་ལྟ་བ་བཞིན་ཐིག་པོ་དང་གསལ་པོ་བྱུང་ཡོད། མངོན་ཤེས་ཀྱིས་ཇི་ལྟར་མཁྱེན་གྱི་འདུག་ཅེས་ཞུས་པར། དོན་གང་ཤེས་དགོས་པ་ཞིག་ལ་དམིགས་པ་གཏད་པའི་སྐབས། ཤེལ་གྱི་དྲིལ་བུ་ཞིག་ཤར་ཏེ། གང་ཤེས་དགོས་པའི་དོན་དེ་དག་དྲིལ་བུ་དེའི་སྒང་ལ་གསལ་འོང་གི་འདུག་ཅེས་གསུངས་ཡོད། དེ་དག་ཡ་མཚན་ཡིན་ལ། དངོས་བྱུང་གི་ལོ་རྒྱུས་ཡིན།

བླ་མ་གོང་མ་རྣམས་ཀྱི་རྣམ་ཐར་ནང་དུ་སྣོན་མ་བརྒྱབ་སྟེ་སྒྲོ་བཏགས་ཕྲན་བུ་ཕྲན་བུ་ཡོད་ཆོག་པ་ཡིན། སློབ་མ་དད་པ་ཅན་གྱིས་བླ་མ་ཟོག་པོར་བཏང་ཞེས་པའི་ཤོད་རྒྱུན་ཡོད་པ་ལྟར། སློབ་མས་དད་པ་ཡིན་ཁུལ་དང་། དོན་ལ་དད་པ་ཡིན་ཡང་ཡིན། གཞན་མོས་པ་སྐྱེ་བའི་དོན་དུ། གུང་ཁྲན་ཏང་གིས་འུར་བཤད་པ་ལྟར་ཡོད་མེད་མི་ཤེས་ཀྱང་། འུར་ཕྲན་བུ་བཤད་པ་འོང་བ་ཡིན། ཐམས་ཅད་རྫུན་མ་ཡིན་ཞེས་བརྗོད་མི་ཐུབ། རང་རེའི་མི་ཐོག་འདི་གར་ཆ་མཚོན་ནའང། ཤིན་ཏུ་ཡ་མཚན་ཅན་དེ་འདྲ་བྱུང་ཡོད། ཁྱེད་ཚོ་འགའ་ཞིག་གིས་གོ་མྱོང་མེད་ཀྱང་འགའ་ཞིག་གིས་ཐེངས་མང་གོ་མྱོང་ཡོད་པ། དཔེར་ན། སྟག་ལུང་ཞབས་དྲུང་རིན་པོ་ཆེ་གཤེགས་ཟིན་པ་དེ་ཉིད། ཕལ་ཆེར་ལོ་བཅོ་བརྒྱད་བཅུ་དགུ་ཙམ་གྱི་རིང་རྒྱའི་བཙོན་ཁང་བཞུགས་དགོས་བྱུང་སྟེ་ཤིན་ཏུ་སྐུ་མཉེལ་པོ་བྱུང་ཡོད། ཕྱིས་སུ་རྒྱ་གར་ལ་ཕེབས་ཤིང་། འབྲས་ལྗོངས་ཕོ་བྲང་དང་སྐུ་ཉེའི་འབྲེལ་བ་ཡོད་པར་བརྟེན་དུས་ཚོད་མང་བ་འབྲས་ལྗོངས་སུ་བཞུགས་ཡོད། རིན་པོ་ཆེ་ཁ་མཁས་པོ་སྙན་པོ་གསུང་མཁན་དེ་འདྲ་མིན་པར་ཁ་རི་ཁ་ཐུག་གནང་མཁན་ཞིག་དང་། སྦོ་ཤོབ་ལྟ་བུ་གཏན་ནས་མི་གསུང་བ་ཤིན་ཏུ་གཉོམ་ཆུང་ཡིན། དེར་བརྟེན་རིན་པོ་ཆེས་ངོས་ལ་ཞལ་རྫུན་གསུང་དགོས་དོན་གཏན་ནས་མེད། རིན་པོ་ཆེས་ཞལ་རྫུན་གསུངས་ནས་མཐོང་ཆེ་རུ་འགྲོ་རྒྱུ་མེད་ལ། ཁེ་བཟང་རག་རྒྱུ་གང་ཡང་མེད། སྐབས་ཤིག་ངོས་དང་ཅི་འཕྲོས་མོལ་འཕྲོས་ཀྱི་བཀའ་མོལ་ཞིག་ཞུ་བའི་སྐབས། རིན་པོ་ཆེ་ལ་སྟག་ལུང་གི་དབང་རྗེས་གནང་ལྟ་བུ་ཡིན་ནམ། ཆོས་སྐོར་དམིགས་བསལ་འགའ་ཞིག་ཡོད་འདུག་ཅིང་། དེ་དག་དིལ་མགོ་མཁྱེན་བརྩེ་རིན་པོ་ཆེ་ལ་ཕུལ་གནང་བ་ཡིན་ཞེས་གསུངས། དེ་དག་འབུལ་བའི་སྐབས་སུ་གསུང་ཆོས་གནང་སའི་གཟིམ་ཆུང་དེའི་གདུང་མའི་མཐའ་ལ་བཀའ་ཆོས་གནང་རྒྱུའི་བླ་བརྒྱུད་ཡོངས་སུ་རྫོགས་པ་ཁྲ་ལམ་མེ་གཟིགས་བྱུང་ཞེས་རིན་པོ་ཆེ་ཁོང་གིས་གསུངས་བྱུང་ལ། དེ་ལྟར་གསུངས་སྐབས་ངོ་མཚར་ཆེ་ཆེ་ལྟ་བུ་གནང་སྟེ་གསུང་གི་མི་འདུག །དེ་ལྟར་ཡ་མཚན་པོ་དེ་འདྲ་འོང་བཞིན་ཡོད། དེ་བཞིན་སྔོན་གནས་རྗེས་སུ་དྲན་པ་དེ་འདྲ་ཡོད། འགའ་ཞིག་སྐྱག་རྫུན་ཡིན་སྲིད་པ་ལས། འགའ་ཞིག་ཕལ་ཆེར་བདེན་པ་ཡིན། དམིགས་བསལ་དེ་འདྲ་བཤད་རྒྱུ་འོང་གི་འདུག །དེ་ལྟ་བུའི་དངོས་བྱུང་གི་ལོ་རྒྱུས་ཡ་མཚན་ཅན། ཚད་ལྡན་དེ་རིགས་ཤེས་ན་ཡ་མཚན་པོ་དེ་འདྲ་འོང་རྒྱུ་འདུག་སྙམ་དུ་བློ་ལ་འཆར་བ་འོང་བ་ཡིན། དེ་མིན་འགའ་ཞིག་གིས་ཆོས་ནས་འདྲ་མིན་བཤད་པ་ཡོད་ཀྱང་། དེ་དག་སྒྲུང་ཡིན་སྙམ་དུ་དྲན་པ་འོང་སྲིད།

ལམ་འབྲས་ཀྱི་ཚད་མ་བཞི།

དཔལ་ས་སྐྱའི་ལམ་འབྲས་གསུངས་པའི་ཚེ་ལུང་ཚད་མ་དང་། བསྟན་བཅོས་ཚད་མ། བླ་མ་ཚད་མ། ཉམས་མྱོང་ཚད་མ་ཞེས་གསུངས་པའི་ཚད་མ་བཞི་པོ་བྱུང་བའི་རིམ་པའི་དབང་དུ་བྱས་ན། ཐོག་མར་བཅོམ་ལྡན་འདས་ཀྱི་མདོ་རྒྱུད་ཀྱི་བཀའམ་ལུང་ཚད་མ་བྱུང་བ་དང་། དེ་ནས་དེའི་དགོངས་འགྲེལ་གྱི་བསྟན་བཅོས་ཚད་མ་བྱུང་ཞིང་། དེ་ལྟ་བུའི་མདོ་རྒྱུད་བསྟན་བཅོས་ཀྱི་གཞུང་ལ་བསླབ་སྦྱངས་ཚུལ་བཞིན་དུ་གནང་བ་ལས་རྟོགས་པ་རྒྱུད་ལ་སྐྱེས་ནས་འཆད་ཉན་གནང་མཁན་གྱི་བླ་མ་ཚད་མ་བྱུང་བ་དང་། དེ་ལ་བརྟེན་ནས་རང་རྒྱུད་ལ་རྟོགས་པ་སྐྱེས་ནས་ཉམས་མྱོང་ཚད་མ་བྱུང་བ་ཡིན། འོན་ཀྱང་ཚད་མས་ངེས་པ་འདྲེན་པའི་གོ་རིམ་གྱི་དབང་དུ་བྱས་ན། ཐོག་མར་བླ་མས་གདམས་པ་བསྟན་པ་ཉམས་སུ་བླངས་པའི་འབྲས་བུར་རང་རྒྱུད་ལ་ཉམས་མྱོང་མི་འདྲ་བ་ཞིག་སྐྱེས། ཉམས་མྱོང་དེ་ལ་ཡང་གཉིས་ཡོད། དེ་ཡང་བླ་མ་གོང་མ་རྣམས་ཀྱི་རྣམ་ཐར་ནང་གསལ་བ་ལྟར་གྱི་ཤིན་ཏུ་ངོ་མཚར་ཆེ་བའི་ཉམས་མྱོང་དེ་འདྲ་རང་རེའི་རྒྱུད་ལ་སྐྱེ་དཀའ་མོད། འོན་ཀྱང་ཉམས་མྱོང་ཕལ་པའི་རིགས་རང་རེའི་རྒྱུད་ལ་ཕལ་ཆེར་ཡོད་ཅེས་བརྗོད་རུང་། དཔེར་ན། སྡུག་བསྔལ་དང་དངངས་སྐྲག་ལྟ་བུ་བྱུང་བའི་ཚེ། ཆོས་གཏན་ནས་རྒྱུས་མེད་པའི་མི་ཕལ་པ་ཞིག་གི་བསམ་བློའི་ལྟ་སྟངས་དང་རང་རེའི་ལྟ་སྟངས་ལ་ཕྲན་བུའི་མི་འདྲ་བ་ཞིག་ཡོད་ཅིང་། དཀའ་ངལ་དང་འཕྲད་པའི་ཚེ་གདོང་ལེན་བྱེད་སྟངས་ལ་ཅུང་ཟད་ཁྱད་པར་ཡོད། རྐྱེན་ངན་བྱང་ཆུབ་ལམ་དུ་བསྒྱུར་ནུས་པའི་ཉམས་ལེན་ཚད་མཐོན་པོ་མ་བྱུང་ཡང་། བསམ་བློ་གཏོང་སྟངས་མི་འདྲ་བའི་ཁྱད་པར་ཕྲན་བུ་འོང་བཞིན་ཡོད། གང་ལྟར་གལ་ཆེ་ཤོས་ནི། རྐྱེན་ངན་དང་འཕྲད་པའི་ཚེ་སེམས་ཞི་ལྷོད་ངང་གནས་ཐུབ་པ་བྱུང་ན། དེ་དགོས་རྒྱུ་དེ་ཡིན།

དེས་ན། དེ་ལྟ་བུའི་ཉམས་མྱོང་ཕལ་པ་ཞིག་ཡོད་པ་དེ་ལ་དཔགས་ན། ཉམས་མྱོང་ཁྱད་པར་ཅན་དེ་རིགས་ཀྱང་འོང་སྲིད་པ་ཞིག་ཏུ་མཐོང་ནུས་ལ། ཉམས་མྱོང་དེ་ལ་དཔགས་ན། ཉམས་མྱོང་དེ་འདྲ་སྐྱེ་བའི་ཐབས་ཕྱིན་ཅི་མ་ལོག་པར་སྟོན་པའི་བླ་མ་དེ་མི་འདྲ་བ་ཞིག་ཡིན་སྙམ་དུ་དད་པ་དང་། ཡིད་ཆེས་ཀྱིས་བླ་མ་ཚད་མར་ངེས་པ་རྙེད་པ་ཞིག་འོང་བ་ཡིན། དེ་ལྟ་བུའི་བླ་མ་ཚད་མ་དེ་ཡང། མདོ་རྒྱུད་བསྟན་བཅོས་ཀྱི་གཞུང་ནས་གསུངས་པའི་ཟབ་པ་དང་རྒྱ་ཆེ་བའི་ལམ་ཉམས་བཞེས་མཛད་པ་ལས་མཚན་ཉིད་དེ་ལྟ་བུ་ཚང་བ་བྱུང་བ་ཡིན་པས། བསྟན་བཅོས་དེ་དག་བསྟན་བཅོས་ཚད་མར་མཐོང་བ་ཞིག་འོང་བ། དཔེར་ན། ཀླུ་སྒྲུབ་ཀྱི་གསུང་དེ་དག་ཚད་མ་ཡིན་པར་ཤེས་ཐུབ་པ་ཞིག་འོང་། དེ་ལ་བརྟེན་ནས་ཐེག་པ་ཆེན་པོ་སངས་རྒྱས་ཀྱི་བཀའ་ཡིན་མིན་དང། གསང་སྔགས་སངས་རྒྱས་ཀྱི་བཀའ་ཡིན་མིན་གྱི་རྩོད་པ་དང་གླེང་གཞི་མང་ཡང། མགོན་པོ་ཀླུ་སྒྲུབ་ལྟ་བུ་ཚད་ཐུབ་རིགས་པའི་སྐྱེས་མཆོག་གམ་ཁྱུ་མཆོག །རིག་པའི་གནས་ལྔ་ལ་མཁས་པ། དགེ་སློང་འདུལ་བ་འཛིན་པ་དེ་འདྲ་ཞིག་གིས་རྫུན་མི་གསུང་ལ། མ་མཁྱེན་པ་ཡང་མི་འོང་ཞིང་། ངེས་པར་རྒྱུས་ཡོད་པ་དེས་མདོ་ཀུན་ལས་བཏུས་པ་མཛད་ཅིང། དེའི་ནང་ཐེག་ཆེན་གྱི་མདོ་མང་པོའི་ལུང་དྲངས་པར་མཛད་པ་སྟེ། ཐེག་ཆེན་སངས་རྒྱས་ཀྱི་བཀའ་ཡིན་པར་ཞལ་གྱིས་བཞེས་ནས་གསུངས་པ་ཡིན།

མགོན་པོ་ཀླུ་སྒྲུབ་རིགས་པའི་ཁྱུ་མཆོག་ཡིན་པ་ནི་རྩ་བ་ཤེས་རབ་ལ་བལྟས་ན་ཤེས་ནུས། དེ་ལྟར་ཀླུ་སྒྲུབ་ཀྱི་གཞུང་ལ་བརྟེན་ནས་ཀླུ་སྒྲུབ་ལ་ཡིད་ཆེས་སྐྱེ་བ་དང་། ཟླ་བ་གྲགས་པའི་གཞུང་ལ་བརྟེན་ནས་ཟླ་བ་གྲགས་པ་ལ་ཡིད་ཆེས་སྐྱེ་འོང་བ་སྟེ། མདོར་ན། བསྟན་བཅོས་ནང་ཕན་ཚུན་ལ་བརྟེན་ནས་བསྟན་བཅོས་དེ་དང་དེ་ཚད་མ་ཡིན་པ་དང་། བསྟན་བཅོས་དེ་དང་དེའི་མཛད་པ་པོ་ཚད་མ་ཡིན་པར་ཡིད་ཆེས་འཕེར་བ་ཞིག་ཡིན་པར་ཤེས་ནུས་པ་འོང་བ་ཡིན། དེ་ལ་བརྟེན་ནས་དཔལ་མགོན་འཕགས་པ་ཀླུ་སྒྲུབ་ཀྱིས། གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པའི། །གཽ་ཏམ་དེ་ལ་ཕྱག་འཚལ་ལོ། །ཞེས་གསུངས་པ་ལྟར་ན། སྟོན་པ་བཅོམ་ལྡན་འདས་དེ་མི་འདྲ་བ་ཞིག་ཡིན་སྙམ་དུ་སེམས་ལ་ངེས་པ་རྙེད་པ་ཞིག་འོང་བ་ཡིན།

ལྟ་མགུར་ཨ་མ་ངོས་འཛིན་གྱི་བཀའ་ཁྲིད།

ལྕང་སྐྱ་རོལ་པའི་རྡོ་རྗེ་ནི། ྋརྒྱལ་མཆོག་བསྐལ་བཟང་རྒྱ་མཚོའི་སློབ་མའི་གཙོ་བོ་དང་། ྋརྒྱལ་མཆོག་བསྐལ་བཟང་རྒྱ་མཚོའི་ཡོངས་འཛིན་རྭ་སྒྲེང་སྐུ་ཕྲེང་དང་པོ་ཁྲི་ཆེན་ངག་དབང་མཆོག་ལྡན་གྱི་སློབ་མའང་ཡིན། ཁོང་མཁས་པ་ཆེན་པོ་ཞིག་དང་གྲུབ་ཐོབ་ཆེན་པོ་ཞིག་ཡིན་ལ། བདེ་མཆོག་གི་རྣལ་འབྱོར་པ་བསམ་གྱིས་མི་ཁྱབ་པ་ཞིག་ཡིན། ཁོང་གིས་མཛད་པའི་ལྟ་མགུར་ཨ་མ་ངོས་འཛིན་ནི།

ཨེ་མ་ཧོ། ཟབ་མོ་རྟེན་འབྱུང་གི་དེ་ཉིད་ངོ་མཚར། །

ཇི་བཞིན་རྗེན་པ་རུ་སྟོན་པའི་བླ་མ། །

བཀའ་དྲིན་འཁོར་མེད་དེ་སྙིང་དབུས་བཞུགས་ཤིག །

གང་དྲན་ཐོལ་བྱུང་གི་ཚིག་གསུམ་སྨྲའོ། །

ཞེས་གསུངས་ཏེ། ཟབ་མོ་ཞེས་པ་གོང་དུ་བྱང་ཆུབ་སེམས་འགྲེལ་འཆད་སྐབས་ཞུས་པ་ལྟར། ཟབ་པ་དང་རྒྱ་ཆེ་བ་གཉིས་ལས་ཟབ་མོ་བལྟ་དཀའ་བ། རྟོགས་པར་དཀའ་བ། གཏིང་དཔག་དཀའ་བ་ཞེས་བརྗོད་པའི་ཟབ་མོ་སྟོང་པ་ཉིད་དེ་ཡིན། རྟེན་འབྱུང་གི་དེ་ཉིད་ཅེས་གསུངས་པ་ནི། རྗེ་རིན་པོ་ཆེས་ལམ་གཙོ་རྣམ་གསུམ་ལས། དེ་ཕྱིར་སྟོང་ཉིད་རྟོགས་པའི་ཐབས་ལ་འབད། །ཅེས་མ་གསུངས་པར། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས། དེ་ལྟར་གསུངས་པའི་རྒྱུ་མཚན་ནི། སྟོང་ཉིད་ཅེས་པ་རང་རྒྱུད་པ་དང་སེམས་ཙམ་པས་ཀྱང་གསུངས་མོད། རྟེན་འབྱུང་གི་དེ་ཁོ་ན་ཉིད་ཅེས་པ་ཕལ་ཆེར་ཐལ་འགྱུར་བའི་ལུགས་ཀྱི་རྟེན་འབྲེལ་ཕྲ་མོ་དེ་ཡིན། སྤྱིར་རང་རྒྱུད་པའི་གཞུང་ནས་རིགས་པའི་རྒྱལ་པོ་རྟེན་འབྲེལ་གྱི་གཏན་ཚིགས་ཞེས་གསུངས་ཡོད། འོན་ཀྱང་རྟེན་འབྱུང་ཕྲ་མོའི་གོ་བ་ཐལ་འགྱུར་བ་ལ་མ་གཏོགས་མི་འོང་། དེས་ན་ཡུལ་རང་ངོས་ནས་གྲུབ་པ་མེད་པ་དེ་རྟེན་འབྱུང་ཕྲ་མོའི་གོ་བའི་སྟེང་ནས་འོང་བས། རྟེན་འབྱུང་གི་དེ་ཉིད་ཅེས་གསུངས་པས། ཐ་སྙད་དུ་ཡང་རང་མཚན་བཀག་པའི་ཐལ་འགྱུར་བའི་ལྟ་བ་གསུངས་ཤིང་། དེ་གོ་ནུས་པ་ཡིན།

ཟབ་མོ་རྟེན་འབྱུང་གི་དེ་ཉིད་ངོ་མཚར། །ཞེས་གསུངས་ཏེ། ལྟ་བ་དེ་ངོ་མཚར་བ་ཡང་ཡིན་ཏེ། གོང་དུ་བྱང་ཆུབ་སེམས་འགྲེལ་ནང་ཀླུ་སྒྲུབ་ཀྱིས་ཇི་ལྟར་གསུངས་པ་བཤད་པ་ལྟར་དང། གཞན་ཡང་སྣང་བས་ཡོད་མཐའ་སེལ་བ་དང་། །སྟོང་པས་མེད་མཐའ་སེལ་ཞིང་སྟོང་པ་ཉིད། །རྒྱུ་དང་འབྲས་བུར་འཆར་བའི་ཚུལ་ཤེས་ན། །མཐར་འཛིན་ལྟ་བས་འཕྲོག་པར་མི་འགྱུར་རོ། །
ཞེས་གསུངས་པ་ལྟར། ལྟ་བ་དེ་ལ་བརྟེན་ནས་སྣང་སྟོང་འགལ་མེད་གཅིག་གྲོགས་སུ་གཅིག་འགྲོ་བ་དེ་འོང་བ་ཡིན།

དེ་ནས། ཇི་བཞིན་བརྗེན་པ་རུ་སྟོན་པའི་བླ་མ། །ཞེས་གསུངས་པ་ནི། རྩ་བརྒྱུད་ཀྱི་བླ་མ་སྤྱི་དང་། ལྷག་པར་ྋརྒྱལ་མཆོག་བསྐལ་བཟང་རྒྱ་མཚོ་སྟེ། བཀའ་དྲིན་འཁོར་མེད་དེ་སྙིང་དབུས་སུ་བཞུགས་ཤིག །ཅེས་གསུངས། སྤྱིར་བླ་མ་སྤྱི་བོར་བསྒོམ་པ་དང་། སྙིང་ཁར་བསྒོམ་པ། མདུན་གྱི་ནམ་མཁར་བསྒོམ་པ་སོགས་མང་དུ་ཡོད། འདིར་ནི། བླ་མ་དང་རང་སེམས་ངོ་བོ་དབྱེར་མེད་དུ་བལྟས་ནས་སྙིང་གའི་མི་ཤིགས་པའི་ཐིག་ལེའི་ནང་དུ་བསྒོམ་པ་སྟེ། དཔེར་ན། སྐྱབས་རྗེ་ཕ་བོང་ཁ་རིན་པོ་ཆེས་མཛད་པའི་བླ་མ་རྒྱང་འབོད་ལས། གཟུང་འཛིན་ཤུན་པ་བུད་པའི་གཉུག་མའི་རང་ཞལ་རྗེན་པ། །གནས་ལུགས་དོན་གྱི་བླ་མ་མཇལ་བར་བྱིན་གྱིས་རློབས་ཤིག།།ཅེས་གསུངས་པ་ལྟར་ཡིན།

བཀའ་དྲིན་འཁོར་མེད་དེ་སྙིང་དབུས་བཞུགས་ཤིག །ཅེས་གསུངས་པས། བླ་མ་དང་རང་གི་གཉུག་མའི་སེམས་ངོ་བོ་དབྱེར་མེད་དུ་བལྟ་བའི་བླ་མ་སྙིང་ཞུགས་ཀྱི་མོས་པ་བྱེད་པ་བསྟན་པ་ཡིན་ནམ། ྋརྒྱལ་མཆོག་བསྐལ་བཟང་རྒྱ་མཚོ་རང་ཉིད་ཀྱིས་ཀྱང་། སྙིང་འདབ་བརྒྱད་ཨ་ཝ་དྷཱུ་ཏིའི་དབུས། །གཞི་འགྱུར་མེད་སེམས་ཀྱི་རྡོ་རྗེའི་གར། །ལྷ་སངས་རྒྱས་ཀུན་འདུས་བློ་བཟང་གྲགས། །ཕ་བླ་མའི་ངོ་བོར་ཕྱག་འཚལ་ལོ། །ཞེས་གསུངས་པ་ལྟར་ཡིན་སྙམ། འདིའི་བར་མཆོད་བརྗོད་ཡིན།

གང་དྲན་ཐོལ་བྱུང་གི་ཚིག་གསུམ་སྨྲའོ། །ཞེས་གསུངས་པ་ནི། ལྷོད་ལྷོད་ངང་རྩོམ་གཞི་ཞིག་བརྩམས་ཏེ། དེ་ནས་དེ་ལ་བསྲེགས་བཅད་བརྡར་གསུམ་གནང་ནས་དང་དོད་ཀྱིས་བརྩམས་པ་ལྟ་བུ་མ་ཡིན་པར། ཐད་ཀར་ཐོལ་བྱུང་གི་ཚུལ་དུ་གསུངས་པ་ཞིག་ཡིན་པར་བསྟན། ཚིག་གསུམ་སྨྲའོ་ཞེས་པ་བརྗོད་ཚིག་ཉུང་ངུས་བཤད་པའི་དོན་ཡིན། གཞུང་འདི་རྩོམ་པར་དམ་བཅའ་བ་ཡིན། དེ་ནས་བརྗོད་བྱ་དངོས་གཞི་ནི།

ཨ་མ་རྒན་མོ་དེ་ཡུན་རིང་སྟོར་བའི། །

བུ་ཆུང་སྨྱོན་པ་ང་ཇི་ཞིག་ལྟར་ཏེ། །

ཨ་མ་དྲིན་ཅན་དང་ལྷན་ཅིག་འདུག་པ། །

ངོ་མ་ཤེས་པ་དེ་ཤེས་ལ་ཁད་སྣང་ངོ་། །

ཞེས་གསུངས་ཏེ། ལྟ་མགུར་ཨ་མ་ངོས་འཛིན་ཞེས་པའི་ཨ་མ་དེ་ཆོས་ཉིད་ལ་སྦྱར་ཞིང་། གཤམ་གྱི། ཕ་རྒན་བཙལ་བས་ནི་མ་རྙེད་པ་དེ། །ཞེས་པའི་ཕ་རྒན་དེ་ཆོས་ཅན་ལ་སྦྱར་བ་ཡིན།

ཇོ་ཇོ་རྟེན་འབྱུང་དེས་ལྐོག་ཏུ་བསྙད་པས། །

ཞེས་རྟེན་འབྱུང་ལ་ཇོ་ཇོའི་མིང་བཏགས་ཤིང་། ཕ་མ་ཡ་བྲལ་དུ་གྱུར་པའམ་ཕ་མ་དང་ཁ་བྲལ་ནས་ཕ་མ་ངོ་མ་ཤེས་པར་གནས་པ་དེ་ཉིད་ཇོ་ཇོས་ཨ་མ་ངོ་སྤྲད་པར་དཔེ་སྦྱར་བ་སྟེ། དོན་ནི། ཇོ་ཇོ་རྟེན་འབྱུང་གི་གཏན་ཚིགས་ཀྱིས་ཆོས་ཅན་ཕ་རྒན་བཙལ་ནས་མ་རྙེད་པ་དེ་ཉིད་ཆོས་ཉིད་ཨ་མ་རྙེད་པ་ཡིན་པར་གསུངས། དེ་ཡང་རྟེན་འབྱུང་གི་གཏན་ཚིགས་ཀྱིས་ཆོས་ཅན་དེ་ཉིད་ཇི་ལྟར་སྣང་བ་ལྟར་གྲུབ་མིན་བཙལ་བ་ལས། སྣང་ཚུལ་དང་གནས་ཚུལ་མི་མཐུན་པར། སྣང་ཚུལ་ལས་གཞན་པའི་སྡོད་ལུགས་རང་བཞིན་གྱིས་གྲུབ་པས་སྟོང་ཙམ་དེ་རྙེད་འོང་བར་གསུངས་ཏེ། ཇོ་ཇོ་རྟེན་འབྱུང་གི་གཏན་ཚིགས་ལ་བརྟེན་ནས་ཆོས་ཅན་མཐའ་བདུན་དུ་བཙལ་ནས་མ་རྙེད་པའི་ཚེ་ཆོས་ཅན་དེ་མིང་ཙམ་བརྡ་ཙམ་དུ་གྲུབ་པ་ལས། མིང་བརྡས་བཞག་པ་མ་ཡིན་པར་ཡུལ་གྱི་ངོས་ནས་གྲུབ་པས་སྟོང་པའི་སྟོང་ཉིད་དེ་མཐོང་འོང་བ་ཡིན་ཞེས་གསུངས་པ་ཡིན།

ཨ་མ་དྲིན་ཅན་དང་ལྷན་ཅིག་འདུག་པ། །ཞེས་པ། འདི་ལ་བསལ་བྱ་ཅི་ཡང་མེད། །གཞག་པར་བྱ་བ་ཅུང་ཟད་མེད། །
ཅེས་གསུངས་པ་ལྟར། ཨ་མ་ཟབ་མོ་ཆོས་ཉིད་སྟོང་པ་ཉིད་རང་སྟེང་ལ་ཡོད་མུས་ཡིན། དེ་ཡང་། གང་ཟག་གི་སྟེང་གི་ཆོས་ཉིད་གང་ཟག་གི་བདག་མེད་དེ་གང་ཟག་གྲུབ་ཙམ་ཉིད་ནས་ཡོད་མུས་ཡིན་ཞིང་། རང་གི་སེམས་སྟེང་གི་ཆོས་ཉིད་དེ་ཡང་སེམས་གྲུབ་ཙམ་ཉིད་ནས་ཡོད་མུས་ཡིན་པས། ཨ་མ་དྲིན་ཅན་ཆོས་ཉིད་དེ་དང་ལྷན་ཅིག་ཏུ་དུས་རྟག་ཏུ་ཡོད་ཀྱང་། ཀུན་རྫོབ་སྒྲིབ་བྱེད་ལ་སྦྱར་བར་གསུངས་པ་ལྟར། ཨ་མ་རྒན་མོ་རང་བཞིན་གྱིས་སྟོང་པའི་ལྡོག་ཕྱོགས་རང་བཞིན་གྱིས་གྲུབ་པ་དེ་རྟག་ཏུ་སྣང་སྟེ་རང་བཞིན་གྱིས་གྲུབ་པས་སྟོང་པའི་ཆོས་ཉིད་བསྒྲིབས་ནས་གནས་ཡོད།

ངོ་མ་ཤེས་པའི་ཨ་མ་དེ་ད་ཆ་རྟེན་འབྱུང་གི་རྟགས་ལ་བརྟེན་ནས་ངོ་ཤེས་ལ་ཁད་དུ་སྣང་ཞེས་གསུངས་ཏེ། འདི་ཁེངས་སྐྱུང་གི་ཚིག་གམ། ཡང་ན་སྟོང་ཉིད་མངོན་སུམ་དུ་རྟོགས་པ་དེ་ཨ་མ་ཆ་ཚང་བར་ཤེས་པའམ་དཔྱིས་ཕྱིན་པར་ཤེས་པ་ལ་སྦྱར། དོན་སྤྱིའི་སྣང་བ་དང་འབྲེལ་ནས་ཤེས་པ་དེ་ཤེས་ལ་ཁད་ཀྱི་དོན་ལ་སྦྱར་ནས་གསུངས་པ་ཡིན་ནམ། ཇོ་ཇོ་རྟེན་འབྱུང་དེས་ལྐོག་ཏུ་བསྙད་པས། །ཞེས་རྟེན་འབྱུང་གི་གཏན་ཚིགས་ཀྱིས་ལྐོག་ཏུ་བསྙད་པ་སྟེ། མངོན་གྱུར་གྱི་ཚུལ་དུ་ཤེས་པ་མིན་པར་རྗེས་དཔག་གིས་རྗེས་སུ་དཔགས་པ་ལས་ཤེས་པའི་དོན་ཡིན།

ཡིན་ཡིན་མིན་མིན་དེ་ཨེ་ཡིན་སྙམ་མོ། །

ཞེས་སྣང་ཚུལ་ལྟར་དུ་ཡིན་ཡིན་འདྲ་བ། བརྟེན་ནས་བཏགས་ཙམ་ཡིན་པས་རང་བཞིན་གྱིས་སྟོང་པ་ཡིན་པ་དེ་མིན་མིན་འདྲ་བ་དེ་འདྲ་ཞིག་གསུངས་པ་མིན་ནམ་སྙམ།

དེ་རིང་འདིར་ཆོས་ཐུན་འཇོག་རྒྱུ་དང་། སང་ཉིན་ཐུགས་རྗེ་ཆེན་པོའི་དབང་ཆེན་བྱ་རྒྱུ་ཡིན། དེའི་གོང་དུ་ཁ་སེང་རྒྱ་གར་བ་ངོ་ཤེས་ཤིག་གིས་དགེ་བསྙེན་བསྒྲུབ་དགོས་སྐོར་བཤད་པ་དང་། ཁྱེད་ཚོ་གསར་འབྱོར་བ་རྣམས་ཀྱི་ཁྲོད་དུའང་དགེ་བསྙེན་བསྒྲུབ་འདོད་ཡོད་པ་ཏན་ཏན་ཡོད་པས། ཐུགས་རྗེ་ཆེན་པོའི་དབང་ཆེན་དང་འབྲེལ་བའི་བྱང་སྡོམ་མ་ཞུས་གོང་དུ་དགེ་བསྙེན་གྱི་སྡོམ་པའི་འབོགས་ཆོག་དེ་བཏོན་ན་ལེགས་པོ་མེད་དམ་སྙམ་པ་ལྟར་བྱ་རྒྱུ་དང་། དེ་ནས་ཐུགས་རྗེ་ཆེན་པོའི་དབང་ཆེན་དངོས་སྟ་སྦྲགས་མར་བྱས་ཏེ། སྟ་གོན་གྱི་ཚེ་སྨོན་སེམས་ཆོ་གས་གཟུང་བ་བཏོན་ན་ཆ་ཚང་བ་ཞིག་འོང་བ་ཡིན། དེ་ཡང་ཐོག་མར་ཁྱིམ་པའི་སྡོམ་པ་འབོགས་ཆོག་གིས་དགེ་བསྙེན་བསྒྲུབ་རྒྱུ་དང་། དེའི་རྗེས་སུ་སྟ་གོན་གྱི་ཚེ་སྨོན་པ་ཆོ་གས་གཟུང་བ་བཏོན། དེ་ནས་དངོས་གཞི་དབང་གི་ཚེ་བྱང་ཆུབ་སེམས་དཔའི་སྡོམ་པ་གཟུང་རྒྱུ་བྱས་ན་ཆ་ཚང་བ་ཞིག་འོང་བ་ཡིན་པས་དེ་ལུགས་ལྟར་བྱེད་རྒྱུ་ཡིན།

དོལ་རྒྱལ་གྱི་སྐོར།

རྒྱུན་དུ་ངོས་ཀྱིས་གསལ་བཤད་བྱེད་ཀྱི་ཡོད་པ་ལྟར། ཁ་ས་དང་དེ་རིང་གཉིས་སུ་ནང་ཆོས་འགྲེལ་བཤད་བྱེད་ཀྱིན་ཡོད་པར་བརྟེན་གཏམ་བཤད་ལྟ་བུར་བརྩིས་པས་རུང་བས་ངེས་པར་བླ་མ་དང་སློབ་མའི་འདུ་ཤེས་འཇོག་མི་དགོས། འོན་ཀྱང་སང་ཉིན་དབང་ཞུ་བའི་ཚེ་བླ་མ་དང་སློབ་མའི་འདུ་ཤེས་བཞག་ནས་ཞུ་དགོས་ཤིང་། མོས་གུས་ཀྱི་ལམ་ནས་དབང་གི་བྱིན་རླབས་འཐོབ་དགོས་པ་ལས། གཏམ་བཤད་ཉན་པ་ལྟ་བུས་དབང་ཐོབ་པ་མི་འོང་ལ། ལྷག་པར་ཐེ་ཚོམ་ལྟ་བུ་རྒྱུད་ལ་ལྡན་བཞིན་དུ་དབང་ཐོབ་པ་མི་འོང་། དེས་ན། དོལ་རྒྱལ་སྟེན་མཁན་ཡིན་ན་གཏམ་བཤད་ཉན་པར་ཁྱད་པར་མེད་ཀྱང་། དབང་ཞུ་བ་དམ་ཚིག་ཉམས་པར་འགྱུར་བའི་ཉེན་ཁ་ཡོད་པས། ཁྱེད་ཚོ་དོ་བདག་ལ་ཡང་མི་ཕན་ཞིང་། བླ་མའི་ཚེ་ལ་ཡང་གནོད་པ་འོང་སྲིད་པས་འདིའི་ནང་དོལ་རྒྱལ་སྟེན་མཁན་མེད་ངེས་དང་། གལ་ཏེ་ཡོད་ན་སང་ཉིན་མ་འོང་ཞེས་བརྗོད་རྒྱུ་ཡིན།

ཁྱེད་ཚོ་གསར་འབྱོར་བ་རྣམས་ལ་གསལ་བཤད་ཅིག་བྱས་ན། དོལ་རྒྱལ་སྐོར་དམ་བསྒྲགས་བྱས་པ་དེ་ངོས་ཀྱིས་བསམ་བཏང་དྲན་སྐྱེས་ཀྱིས་བྱས་པ་མིན་པར་དོལ་རྒྱལ་ལམ་རྡོ་རྗེ་ཤུགས་ལྡན་གྱི་གནས་ཚུལ་འདི་༸གོང་ས་ལྔ་པ་ཆེན་པོའི་སྐབས་སུ་བྱུང་བ་ཞིག་ཡིན་པས། དོལ་རྒྱལ་གང་ཡིན་རྒྱུས་ཡོད་ཆེ་ཤོས་༸གོང་ས་ལྔ་པ་ཆེན་པོ་ཡིན། རྒྱུས་ཡོད་ཆེ་ཤོས་ཡིན་པའི་༸གོང་ས་ལྔ་པ་ཆེན་པོ་དེ་གླེན་པ་ཞིག་ཀྱང་མིན་པར་ཤིན་ཏུ་སྤྱང་པོ་ཡིན་པས། གནས་ཚུལ་ཡོངས་རྫོགས་མཁྱེན་གྱི་ཡོད། ཡང་གནས་ཚུལ་མཁྱེན་ཞིང་སྤྱང་པོ་ཡོད་ཀྱང་མི་ཕལ་པ་ལྟར་ཆགས་སྡང་རྒྱུད་ལ་ལྡན་པ་ཞིག་ཡིན་ན་གནས་ཚུལ་ཐ་དད་ལས། ༸གོང་ས་ལྔ་པ་ཆེན་པོ་དེ་འདྲ་ཞིག་མིན་པར། སྤྱི་སྒོས་ཀྱི་བསྟན་པ་ཡོངས་སུ་རྫོགས་པའི་མངའ་བདག །བོད་གངས་ཅན་ལྗོངས་བཀའ་དྲིན་གྱིས་སྐྱོང་བར་མཛད་པའི་དགེ་སློང་ངམ་བླ་མ་བསམ་གྱིས་མི་ཁྱབ་པ་ཞིག་ཡིན། དག་སྣང་ངམ་ངེས་པ་དོན་གྱི་དབང་དུ་བྱས་ནས་བཤད་ན། ཆོས་རྒྱལ་ཁྲི་སྲོང་ལྡེའུ་བཙན་གྱི་འཕྲིན་ལས་ཀྱི་སྤྲུལ་པ་ཡིན། ཆོས་རྒྱལ་ཁྲི་སྲོང་ལྡེའུ་བཙན་རྗེ་བཙུན་འཇམ་པའི་དབྱངས་ཀྱི་སྤྲུལ་པ་ཡིན་ཞིང་། ཁོང་གིས་སློབ་དཔོན་ཐུགས་རྗེ་ཅན་དང་མཁན་ཆེན་ཞི་བ་འཚོའི་སྦྱིན་བདག་གནང་ཡོད། བླ་མ་དེ་འདྲ་ཞིག་དྲུང་ནས་ཆོས་ཞུས། གདམས་པ་གསན། ཉམས་བཞེས་གནང་མཁན་ཞིག་གིས་རྟོགས་པ་མ་རྙེད་ན་གཞན་དུ་རྟོགས་པ་རྙེད་པ་དཀའ།

དེས་ན་ཆོས་རྒྱལ་ཁྲི་སྲོང་ལྡེའུ་བཙན་བསམ་གྱིས་མི་ཁྱབ་པ་ཞིག་ཡིན་ཞིང་། བོད་གངས་ཅན་གྱི་དོན་ལ་ཐུགས་བསྐྱེད་དང་སྨོན་ལམ་ཤིན་ཏུ་ཤུགས་དྲག་ཡོད་པ་དེའི་འཕྲིན་ལས་ཀྱི་སྤྲུལ་པ་ཡིན་པ་གསང་བའི་རྣམ་ཐར་དེ་དག་གི་ནང་ཤིན་ཏུ་གསལ་པོ་ཡོད། དེས་ན། ༸གོང་ས་ལྔ་པ་ཆེན་པོ་ཞལ་རྫུན་ཤོད་མཁན་ནམ། ཆགས་སྡང་རགས་པའི་གཞན་དབང་དུ་འགྲོ་མཁན་ཞིག་གཏན་ནས་མིན་པར་ཚད་ཐུབ་ཀྱི་སྐྱེས་བུ་ཞིག་ཡིན། དེ་འདྲ་ཞིག་གིས་ཇི་ལྟར་གསུངས་ཡོད་དམ་ཞེ་ན། ཡོངས་གྲགས་རྣམ་ཐར་དཱུ་ཀུ་ལའི་གོས་བཟང་ནང་། དོལ་རྒྱལ་གྱི་ཆོ་འཕྲུལ་ལམ་རྙོག་གྲ་བྱུང་ནས་སྐབས་དེར་མངོན་སྤྱོད་ཀྱིས་གཟུ་དཔང་མཛད་པ་ཡིན་ཞེས་གསལ་ཡོད། གཟུ་དཔང་དེ་གསུང་ཕྱི་མ་པོད་ད་པའི་ནང་བཞུགས་ཡོད། དེའི་ནང་གང་གསུངས་ཡོད་ཅེ་ན། གད་ཁ་སའི་ལགས་ཨ་རྒྱལ་གྱི་འཕྲུལ་ལ་བརྟེན་སྤྲུལ་སྐུ་བསོད་ནམས་དགེ་ལེགས་དཔལ་བཟང་གི་སྐུ་སྐྱེ་བརྫུས་མ་ལམ་དུ་སོང་བ་སྨོན་ལམ་ལོག་པའི་དམ་སྲིར་གྱུར་ཏེ། འགྲོ་བ་མང་པོར་གནོད་ཚབས་ཆེས་པར་མངོན་སྤྱོད་ཀྱི་ལས་སྦྱོར་གྱིས་གཏན་མེད་དུ་གཏོང་སྐབས་གཟུ་དཔང་དུ་བཀོད་པ་ཡིན་གསུངས་ཡོད། དངོས་གཞིའི་གཟུ་དཔང་གི་ཚིག །དམ་མིན་དམ་བརྫུ་གྲགས་པ་རྒྱལ་མཚན་ཞེས། །སྨོན་ལམ་ལོག་པའི་དམ་སྲི་འབྱུང་པོ་འདིས། །བསྟན་དང་འགྲོ་བ་ཀུན་ལ་འཚེ་བྱེད་ན། །མགོན་སྐྱབས་དཔུང་གཉེན་མ་མཛད་ཐལ་བར་རློག །ཅེས་མགོན་པོ་ཕྱག་དྲུག་དང་། དཔལ་ལྡན་ལྷ་མོ། ཞལ་བཞི། རྒྱལ་པོ་སྐུ་ལྔ། བསྲེ་ཁྲབ་པ། ཙེ་དམར་སོགས་ཀྱི་མིང་ནས་སྨོས་ཏེ་དེ་དང་དེའི་རྗེས་སུ་འཕྲིན་བཅོལ་གཟུ་དཔང་མཛད་ཡོད། ཚིག་འདི་ནན་པོ་འདུག །

དེ་ལྟར་༸གོང་ས་ལྔ་པ་ཆེན་པོས། དོལ་རྒྱལ་དེ་ཉིད་སྨོན་ལམ་ལོག་པའི་དམ་སྲི་འབྱུང་པོ་དང། བསྟན་དང་འགྲོ་བ་ཀུན་ལ་འཚེ་བའམ་གནོད་པ་བྱེད་པ་ཞེས་ཐག་བཅད་ནས་གསུངས་ཡོད། དེར་བལྟས་ན། སྔར་ངོས་ཀྱིས་རྒྱལ་པོ་ཤུགས་ལྡན་བསྟེན་པ་ངོས་རང་ནོར་བ་ཤིན་ཏུ་གསལ་པོ་ཡིན། ལེགས་པར་བསམས་ན། ༸གོང་ས་ལྔ་པ་ཆེན་པོའི་སྐྱེ་ཕྲེང་དུ་སླེབས་པའི་མི་ཞིག་གིས་༸གོང་ས་ལྔ་པས་སྨོན་ལམ་ལོག་པའི་དམ་སྲི་དང་། བསྟན་དང་འགྲོ་བ་ཀུན་ལ་འཚེ་བ་བྱེད་མཁན་དུ་ངོས་འཛིན་གནང་བ་ཞིག་བསྟེན་པའི་སྲུང་མར་བསྟེན་པ་ནོར་འཁྲུལ་ཡིན། དེས་ན། ཕྱིས་སུ་བརྟག་དཔྱད་ཤིན་ཏུ་ཞིབ་མོ་རིམ་པར་བྱས་ཏེ། ངོས་རང་གི་ནོར་འཁྲུལ་ངོས་རང་གིས་ངོས་ལེན་བྱས་ཏེ་བསྟེན་གསོལ་མཚམས་འཇོག་གཙང་མ་བྱས་པ་ཡིན། མཚམས་འཇོག་བྱེད་སྟངས་སྐོར་འདིར་ཞིབ་ཏུ་བཤད་དགོས་པ་མེད། དེ་ལྟར་དོལ་རྒྱལ་དམ་བསྒྲགས་བྱེད་དགོས་པའི་རྒྱུ་མཚན་དེ་ལྟར་ཡིན་པ་ལས། ངོས་ཀྱིས་གཞན་གྱི་ངོ་བསྲུང་ལྟ་བུ་མི་བྱེད་དགུ་བྱེད་བྱས་ནས་བཀག་འགོག་བྱས་པ་མིན་པར། ༸གོང་ས་ལྔ་པ་ཆེན་པོའི་གསུང་འབུམ་ནང་ཡོངས་གྲགས་སུ་གསུངས་པའི་རྒྱུ་མཚན་དེ་ལ་བརྟེན་ནས་བཀག་འགོག་བྱས་པ་ཡིན།

དེ་བཞིན་ཁྲི་ཆེན་ངག་དབང་མཆོག་ལྡན་གྱི་སྐབས་སུ་ཡང་དམ་བསྒྲགས་ཆེན་པོ་གནང་ཡོད་པ་ལྕང་སྐྱ་རོལ་པའི་རྡོ་རྗེའི་རྣམ་ཐར་ནང་ཤིན་ཏུ་གསལ་པོ་ཡོད། རྣམ་ཐར་དེ་མཛད་མཁན་ཐུའུ་བཀྭན་ཆོས་ཀྱི་ཉི་མ་ཡིན། དེ་ཡང་རྣམ་ཐར་ནང་བར་སྐབས་དགའ་ལྡན་དུ་མཁན་བླ་འགའ་ཞིག་གིས་རྒྱལ་པོ་དོལ་རྒྱལ་བསྟེན་པའི་ཉེར་ལེན་གྱིས་སྐྱོན་ཆ་བྱུང་བ་ཁྲི་ཆེན་རིན་པོ་ཆེས་རྡོ་རྡོ་མལ་དང་ས་ས་མལ་དུ་བསྐྱལ་ཏེ་རྩ་མེད་བཟོས་གནང་ཡོད་ཅེས་གསུངས་ཡོད། སྔར་དེ་དག་གི་སྐོར་ཤེས་ཀྱི་མེད་ཀྱང་། ཕྱིས་སུ་གླེང་གཞིའམ་རྙོག་གྲ་བྱུང་སྟེ། གཞི་ནས་ཞིབ་འཇུག་བྱས་པ་ལས་གནས་ཚུལ་འདི་དག་ཡོད་པ་ར་འཕྲོད་པ་རེད། དེས་ན། དོལ་རྒྱལ་བསྟེན་དང་མི་བསྟེན་རང་གི་ལག་པར་ཡོད། གལ་ཏེ་བསྟེན་གྱི་ཡོད་ན་ངོས་ཀྱི་འགྲམ་ནས་དབང་དང་སྡོམ་པ་ཞུ་བ་སོགས་མ་བྱེད་རོགས་ཞེས་རྗོད་ཀྱི་ཡོད། དེ་ལྟར་ཞུས་ན་དམ་ཚིག་ཉམས་པའི་སྐྱོན་འོང་བ་ཡིན། ཤེས་སོང་ངམ། ཁྱེད་ཚོའི་གྲས་སུ་དོལ་རྒྱལ་སྟེན་མཁན་ཡོད་ན་སང་ཉིན་མ་འོང་། དེ་ག་ཡིན། བདག་གིས་ཇི་སྙེད་བསགས་པའི་དགེ་བ་འདིས། །ཞེས་སོགས་དང་། ས་གཞི་སྤོས་བྱུགས་མ། བདེན་ཚིག་སྨོན་ལམ། སྨོན་ལམ་ལོག་པས་རྒྱལ་བའི་བསྟན་པ་ལ། །ཞེས་སོགས་གསུངས་ཏེ་ཆོས་ཐུན་གྲོལ་བར་མཛད།

༈ ཕྱི་ཚེས་ ༢༡ སྔ་དྲོ་སྤྱན་རས་གཟིགས་ཀྱི་བཀའ་དབང་གནང་ཞིང་། ཉིན་རྒྱབ་
ལྟ་མགུར་གྱི་འཕྲོ་སྩལ་བ་ནི།

གཟུང་འཛིན་སྣ་ཚོགས་འདི་ཨ་མའི་འཛུམ་བག །

སྐྱེ་འཆི་འཕོ་འགྱུར་འདི་ཨ་མའི་རྫུན་ཚིག །

བསླུ་མེད་ཨ་མ་ཡིས་ཁོ་བོ་བསླུས་སོ། །

ཇོ་ཇོ་རྟེན་འབྱུང་དེས་སྐྱོབ་པར་རེའོ། །

ཞེས་གསུངས་ཏེ། ཨ་མ་ཞེས་པ་ཆོས་རྣམས་ཀྱི་ཆོས་ཉིད་རང་བཞིན་གྱིས་གྲུབ་པས་སྟོང་པ་དེ་ཡིན། ཆོས་རྣམས་རང་བཞིན་ནམ་རང་དབང་གིས་གྲུབ་པ་མིན་པར་རྐྱེན་གཞན་ལ་ལྟོས་པ་ཡིན་པས། རྟེན་འབྲེལ་ལྟོས་གྲུབ་རྣམ་པ་སྣ་ཚོགས་པ་དེ་དག་ཤིན་ཏུ་འཐད་པ་ཡིན། གལ་ཏེ་ཆོས་རྣམས་ངོ་བོ་ཉིད་ཀྱིས་སྟོང་པ་མིན་པར་རང་དབང་གིས་གྲུབ་པ་ཡིན་ན། གཞན་ལ་ལྟོས་པ་མི་འཐད་ལ། གཞན་ལ་ལྟོས་པའི་རང་བཞིན་མིན་ན། རང་རེའི་མངོན་སུམ་གྱི་མྱོང་བ་ཚད་གྲུབ་མཐོང་ཆོས་ལ་ཡོད་པ་རྣམས་ཕན་ཚུན་ལྟོས་ནས་འགྱུར་བ་འགྲོ་བཞིན་པ་དང་འགལ་ཞིང་། རང་རེའི་མཐོང་ཆོས་ལ་ཡོད་པའི་ཕན་ཚུན་ལྟོས་པའི་འགྱུར་བ་འདི་དག་མཐར་གཏུགས་ན་ངོ་བོ་ཉིད་ཀྱིས་མ་གྲུབ་པའི་དབང་གིས་འབྱུང་བ་ཤིན་ཏུ་གསལ་བས། རྣམ་འགྱུར་སྣ་ཚོགས་པ་འདི་དག་ཨ་མ་ཆོས་ཉིད་ཀྱི་རྣམ་འགྱུར་རམ་ཨ་མ་ཆོས་ཉིད་ཀྱི་རོལ་པ་སྟེ། ཨ་མ་ཆོས་ཉིད་དེ་ལས་ཤར་ཞིང་དེའི་དབང་གིས་བྱུང་བ་ཡིན། དེའི་ཕྱིར་གཟུང་བ་དང་འཛིན་པ་སྣ་ཚོགས་པ་འདི་དག་ཨ་མའི་འཛུམ་བག་ལྟ་བུ་ཡིན་གསུངས།

སྐྱེ་འཆི་འཕོ་འགྱུར་འདི་ཨ་མའི་རྫུན་ཚིག །ཅེས་གསུངས་པ་ནི། གཟུང་བ་སྣ་ཚོགས་པ་འདི་དག་སྐྱེ་ཞིང་འགག་པར་འགྱུར་བ་སྟེ། རྟག་ཏུ་གནས་ན་སྙམ་པ་རྣམས་འགག་པར་འགྱུར་ཞིང་། མི་འདོད་པ་རྣམས་རྐྱེན་གྱི་དབང་གིས་འཕྲད་པར་འགྱུར་བ་སོགས་རྟེན་འབྲེལ་ལྟོས་གྲུབ་བམ། རྒྱུ་རྐྱེན་གཞན་གྱི་དབང་གིས་རྣམ་འགྱུར་སྣ་ཚོགས་འབྱུང་བ་རྣམས་རྫུན་ཚིག་སྟེ། རང་དབང་གིས་གྲུབ་པ་མེད་བཞིན་དུ་དེར་སྣང་བའི་རྫུན་པ་ཡིན་གསུངས།

བསླུ་མེད་ཨ་མ་ཡིས་ཁོ་བོ་བསླུས་སོ། །ཞེས་པ་ནི། ཆོས་ཉིད་འགྱུར་བ་མེད་ཅིང་ནམ་ཡང་མི་བསླུ་བའི་རང་བཞིན་ཡིན་པ་བདེན་ན་ཡང་། དེ་ཉིད་སྦས་པའི་ཚུལ་གྱིས་དེའི་རྣམ་འགྱུར་བཟང་ངན་རྟེན་འབྱུང་སྣ་ཚོགས་པ་འདི་དག་ལ་བརྟེན་ནས་རང་རེ་མགོ་འཁོར་ཐེབས་བཞིན་ཡོད་པར་གསུངས་ཏེ། དེ་ལྟར་སྦྱར་ཆོག་གམ་སྙམ།

ཇོ་ཇོ་རྟེན་འབྱུང་དེས་སྐྱོབ་པར་རེའོ། །ཞེས་ཇོ་ཇོ་རྟེན་འབྱུང་གི་གོ་བ་ལེགས་པོ་ཆགས་པའི་སྒོ་ནས། རྟེན་འབྱུང་གི་སྣང་ཚུལ་ཙམ་ལ་མགོ་བོ་འཁོར་ནས་མི་འདུག་པར། རྟེན་འབྱུང་གི་རང་བཞིན་ལ་དཔྱོད་པ་སྟེ། རྟེན་འབྱུང་ཡིན་པའི་རྒྱུ་མཚན་ལ་བརྟེན་ནས་རང་བཞིན་གྱིས་གྲུབ་པས་སྟོང་པའི་ཨ་མའི་བཞིན་རས་ཤེས་ནུས་པ་ཡིན་པས། རྟེན་འབྱུང་དེས་སྐྱོབ་པར་རེའོ་ཞེས་གསུངས།

རྣམ་པ་གཅིག་ཏུ་ན་ཨ་མ་རྒན་མོ། །

ཁོ་ནའི་དྲིན་གྱིས་ནི་གྲོལ་བར་རེ་སྟེ། །

གཟུང་འཛིན་འདི་ཉིད་ཀོ་འདི་ལྟར་ཡིན་ན། །

དུས་གསུམ་རྒྱལ་བས་ཀྱང་སྐྱོབ་ཐབས་མི་འདུག །

ཅེས་གསུངས་ཏེ། རྣམ་པ་གཅིག་ཏུ་ན་རང་བཞིན་མེད་པ་ཁོ་ནའི་དབང་གིས་བདེན་འཛིན་འཁྲུལ་པར་གྲུབ་ཅིང་། བདེན་འཛིན་གྱི་ཞེན་ཡུལ་སུན་དབྱུང་ནུས་པ་དང། དེ་ལ་བརྟེན་ནས་ཉོན་མོངས་གཞན་མཐའ་དག་ཀྱང་རིམ་གྱིས་འགོག་ནུས་པ་ཡིན་པས། ཨ་མ་རྒན་མོ་ཁོ་ནའི་དྲིན་གྱིས་གྲོལ་བར་གསུངས། གལ་ཏེ་གཟུང་བ་དང་འཛིན་པས་བསྡུས་པའི་ཆོས་འདི་དག་ཇི་ལྟར་སྣང་བ་ལྟར་དོན་གྱི་ངོས་ནས་གྲུབ་པའི་བདེན་པ་ཞིག་ཡིན་ན་བཅོས་སུ་མེད་པས། དུས་གསུམ་རྒྱལ་བས་ཀྱང་འཆོས་བྱེད་ཀྱི་ལམ་སྟོན་པར་མི་ནུས་ལ། གལ་ཏེ་ལམ་བསྟན་པའི་དབང་དུ་བཏང་ན་ཡང་བཅོས་ཐབས་མེད་པ་ཞིག་ཡིན་ཞེས་གསུངས།

འགྱུར་བ་སྣ་ཚོགས་འདི་འགྱུར་མེད་ཨ་མའི། །

རྣམ་འགྱུར་ཡིན་པས་ན་གྲོལ་རྒྱུ་འདུག་གོ །

ཞེས་བཟང་ངན་གང་ཡིན་ཡང་། སྐད་ཅིག་སྐད་ཅིག་གིས་འགྱུར་བ་དེ། རང་ཚུགས་མི་ཐུབ་པར། རྐྱེན་གཞན་ལ་རག་ལས་པའི་དབང་གིས་འགྱུར་བ་འགྲོ་བ་ཡིན་པས་གྲོལ་རྒྱུ་ཡོད་ཅེས་གསུངས།

ཅིར་ཡང་མ་གྲུབ་པའི་བརྗོད་མེད་ཨ་མ། །

ཅིར་ཡང་བརྫུ་བ་ཡི་ཕར་བརྟེན་ཚུར་བརྟེན། །

འདི་ག་ཙམ་ཞིག་ལ་གོ་རྒྱུ་འདུག་གོ །

ཅིར་ཡང་མ་གྲུབ་པ་ཞེས་པ་སྤྲོས་པའི་མཐའ་ཐམས་ཅད་དང་བྲལ་བ་སྟེ། མདོར་ན་དགག་བྱ་བདེན་གྲུབ་ཀྱིས་སྟོང་ཙམ་ཞིག་ལ་བརྗོད་པ་ཡིན། ཅིར་ཡང་བརྫུ་བ་ཞེས་པ་ནི་རྐྱེན་གཞན་ལ་ལྟོས་པའི་རང་བཞིན་ཡིན་པས། རྐྱེན་གྱི་དབང་གིས་རྣམ་འགྱུར་སྣ་ཚོགས་འཆར་ཐུབ་པའི་དོན་ཡིན། རྐྱེན་ལ་བརྟེན་ནས་འགྱུར་བ་སྣ་ཚོགས་འགྲོ་བ་འཐད་པས་རྐྱེན་གྱིས་བཅོས་སུ་ཡོད་པར་གྲུབ་ལ། རྐྱེན་གྱི་དབང་གིས་བཅོས་སུ་ཡོད་པར་མཐོང་བའི་ཚེ། རྐྱེན་ལ་རག་ལས་པར་ངེས་ཤིང་། རྐྱེན་ལ་རག་ལས་པ་མཐོང་བས་རྐྱེན་ལ་རག་མ་ལས་པའི་རང་དབང་བ་མེད་པར་གོ་ནུས་པར་གསུངས། ཡང་ན། ཕར་བརྟེན་ཚུར་བརྟེན་ཞེས་པའི་ཕར་དང་ཚུར་དེ། ཆོས་ཉིད་དང་ཆོས་ཅན་ལ་སྦྱར་རྒྱུ་ཡིན་ནམ། འདིའི་ཐད་ཀྱི་འགྲེལ་པར་བལྟ་རྒྱུ་མ་བྱུང་ལ། དྲན་རྒྱུ་ཡང་མི་འདུག །འདིའི་འགྲེལ་པ་ལེགས་ཤོས་ནི། ཕལ་ཆེར་འབྲས་སྤུངས་མཁན་པོ་ཁྲི་པ་བསྟན་པ་བསྟན་འཛིན་གྱིས་མཛད་པ་དེ་ཡིན་པར་མཐོང་ཞིང་། འགྲེལ་པ་དེ་ཤིན་ཏུ་ལེགས་པོ་འདུག །

ཕ་རྒན་བཙལ་བས་ནི་མ་རྙེད་པ་དེ། །

མ་རྒན་རྙེད་པ་ཁོ་ཡིན་པར་འདུག་པས། །

ཨ་མའི་པང་ནས་ནི་ཕ་རྒན་རྙེད་པས། །

ཕ་མ་དྲིན་ཅན་གྱིས་བུ་ང་སྐྱོབ་སྐད། །

ཅེས་གསུངས་ཏེ། ཕ་རྒན་ནི་སྟོང་གཞི་ཆོས་ཅན་ནམ་དགག་གཞི་དེ་ཡིན་ལ། དགག་གཞི་དགག་བྱས་སྟོང་པའི་ཆོས་ཉིད་དེ་མ་རྒན་ཡིན་ཞིང་། འཁོར་འདས་ཀྱིས་མཚོན་པའི་ཆོས་ཅན་གང་དང་གང་ཡིན་ཡང་། དེ་དང་དེའི་ངོ་བོའི་སྡོད་ལུགས་སམ་ཡིན་ལུགས་ཇི་འདྲ་ཡིན་སྣང་ཙམ་དེས་མ་ཚིམས་པར་དཔྱད་ན་རྙེད་རྒྱུ་གཏན་ནས་མེད་པར་འགྱུར་བ་ཡིན། དེ་ཡང་རྣམ་བདུན་གྱི་རིགས་པ་དང་། གཅིག་དུ་བྲལ་གྱི་རིགས་པ། མཐའ་བཞི་སྐྱེ་འགོག་གི་རིགས་པ་སོགས་ཀྱི་ལམ་ནས་དཔྱད་ན་གཏན་ནས་རྙེད་རྒྱུ་མེད། དེ་ཡང་མཐའ་བཞི་སྐྱེ་འགོག་ཅེས་གསུངས་པ་ལྟར། གལ་ཏེ་རང་དབང་གིས་སྐྱེ་བ་ཞིག་ཡོད་ན། ཡང་ན་བདག་ལས་སྐྱེ་དགོས་ཤིང་། ཡང་ན་གཞན་ལས་སྐྱེ་དགོས་ཤིང་། བཏགས་དོན་བཙལ་ནས་རྙེད་རྒྱུ་ཡོད་པའི་སྐྱེ་བ་ཞིག་ཡིན་ན། མཐའ་བཞི་གང་རུང་གིས་སྐྱེ་བ་ཡིན་དགོས་མོད། འོན་ཀྱང་དེ་བཙལ་བའི་ཚེ་མཐའ་བཞི་གང་དུའང་མ་གྲུབ་པས། མདོར་ན། སྐྱེ་བ་དང་། འགག་པ། གནས་པ་གང་ཞིག་ཡིན་ཡང་དཔྱད་ན་རྙེད་དུ་མེད་པར་གསུངས།

རི་བོང་གི་རྭ་ལྟ་བུ་གཏན་ནས་མེད་པ་ཞིག་ཡིན་ན། བཙལ་ནས་མ་རྙེད་པ་ཙམ་གནས་ལུགས་མིན། འདིར་འཚོལ་ས་ཕན་གནོད་འབྲེལ་བའི་གཞི་ཞིག་བསྙོན་མེད་དུ་ཡོད་པ་དེའི་ངོ་བོའམ་རང་བཞིན་བཙལ་བ་ལས་མ་རྙེད་པའི་ཚེ་མིང་གི་དབང་གིས་ཡོད་པ་འོས་མེད་ཀྱིས་འགྲུབ་འོང་བ་ཡིན། དེ་ལྟར་དཔྱད་པ་ལས་མིང་གི་དབང་གིས་ཡོད་པ་འོས་མེད་ཀྱིས་འགྲུབ་པའི་ཚུལ་སེམས་ལ་འཆར་བའི་ཚེ། རང་རེའི་བློར་འཆར་ཚུལ་ཇི་ལྟར་ཡིན་བལྟས་ན། མིང་བརྡས་བཞག་ཙམ་དུ་གཏན་ནས་མི་འཆར་བར། དོན་གྱི་ངོས་ནས་ཡོད་པ་ཞིག་ཏུ་འཆར་བ་ཤིན་ཏུ་གསལ་བར་མཐོང་འོང་ལ། དེ་ལ་བརྟེན་ནས་དོན་གྱི་ངོས་ནས་སྣང་བའི་དགག་བྱའི་སྣང་ཚུལ་གསལ་པོར་ཤེས་པ་ཞིག་འོང་། དེ་ལྟར་དཔྱད་པ་བྱས་པའི་ལག་རྗེས་སུ་དོན་གྱི་ངོས་ནས་མ་གྲུབ་ཅིང་། བཙལ་ན་རྙེད་རྒྱུ་མེད་པའི་ཚུལ་བློར་ལ་འཆར་བ་དང་། དེ་ཉིད་རང་གི་ཉམས་མྱོང་དང་སྦྲེལ་ཏེ་ཇི་ལྟར་སྣང་བའི་སྣང་ཚུལ་ལ་བལྟས་ན། དོན་གྱི་ངོས་ནས་ཡོད་པར་གསལ་བར་འཆར་བར་མཐོང་ཞིང་། དེ་ལྟར་སྣང་བ་ལྟར་གྲུབ་ན་དོན་གྱི་ངོས་ནས་གྲུབ་དགོས་ལ། དོན་གྱི་ངོས་ནས་གྲུབ་ན་བཙལ་ན་རྙེད་དགོས་ཀྱང་། དེ་ལྟར་མ་རྙེད་པའི་མཚམས་སུ་དོན་གྱི་ངོས་ནས་སྣང་བ་ལྟར་གྲུབ་པ་གཏན་ནས་མི་འདུག་སྙམ་དུ་ཐག་ཆོད་པའི་ཚུལ་དུ་ངེས་པ་རྙེད་པ་ཞིག་འོང་བ་ཡིན། མདོར་ན། ཕ་རྒན་ཆོས་ཅན་དེ་རང་བཞིན་གྱིས་གྲུབ་པའི་སྟོང་ཙམ་དེའི་རོལ་པར་ཤར་བར་ཤེས་འོང་བ་སྟེ། ཨ་མའི་པང་ནས་སམ་ཆོས་ཉིད་ཀྱི་དབྱིངས་ནས་ལྟོས་ནས་གྲུབ་པའི་ཕར་བཏགས་ཙམ་གྱི་ཆོས་ཅན་ཞིག་རྙེད་པས་ཕ་རྒན་རྙེད་པ་ཞེས་གསུངས་པ་ཡིན་སྙམ།

གཅིག་མིན་གཞན་མིན་གྱི་ཨ་མའི་བཞིན་རས། །

ཞེས་ཆོས་གང་དང་གང་ཡིན་ཡང་བརྟེན་ནས་བཏགས་པ་ཡིན་པས། གང་ལ་བརྟེན་ནས་བཏགས་པའི་གདགས་གཞི་དང་། དེ་ལ་བརྟེན་ནས་བཏགས་པའི་བཏགས་ཆོས་གཉིས་བཏགས་དོན་བཙལ་ན་གཅིག་ཏུ་གྲུབ་པ་མི་རྙེད་ལ། གདགས་གཞི་དང་བཏགས་ཆོས་འགལ་བས་གཅིག་ཏུ་གྲུབ་པ་འཇོག་མི་ཤེས། གལ་ཏེ་གཅིག་ཏུ་གྲུབ་ན་དེ་ལ་བརྟེན་ནས་བཏགས་པར་ཡང་འཇོག་མི་ནུས། དཔེར་ན། ང་ལ་བརྟེན་ནས་ང་བཏགས་ཞེས་བརྗོད་མི་རུང་བ་དང་མཚུངས། ཕུང་པོ་ལ་བརྟེན་ནས་ང་བཏགས་ཞེས་བརྗོད་ཚེ། གདགས་གཞི་བཏགས་ཆོས་གཉིས་སོ་སོར་འབྱེད་རྒྱུ་ཡོད། དེས་ན་དེ་གཉིས་གཅིག་ཏུ་མེད་ལ། འབྲེལ་མེད་དོན་གཞན་དུ་གྲུབ་པར་ཡང་འཇོག་མི་ཤེས། མདོར་ན། ངའམ་གང་ཟག་ཅེས་པ་ཕུང་པོ་ལ་བརྟེན་ནས་བཏགས་པ་ཡིན་པས། གང་ལ་བརྟེན་ནས་བཏགས་པའི་ཕུང་པོ་དང་གཅིག་ཏུ་མེད་ལ། གལ་ཏེ་གཅིག་ཏུ་ཡོད་ན། ལམ་རིམ་སོགས་སུ་དབུ་མ་འཇུག་པའི་ཁུངས་དྲངས་ཏེ་གསུངས་པ་ལྟར་བདག་མང་པོར་ཐལ་བ་དང་། ཕུང་པོ་ལྔ་གཅིག་ཏུ་ཐལ་བ་སོགས་གསུངས་ཡོད། ཡང་བདག་དེ་ཕུང་པོ་ལས་དོན་གཞན་དུ་ཡོད་ན། ཕུང་པོ་ལྔ་བསལ་བའི་རྗེས་སུ་བདག་དེ་འདི་ཡིན་ཞེས་གཟུང་དུ་ཡོད་དགོས་པ་ལ་དེ་ལྟར་དུ་གྲུབ་པ་ཡང་མེད་པར་གསུངས།

ཇོ་ཇོ་རྟེན་འབྱུང་གི་མེ་ལོང་ནང་ན། །

ཟིན་པ་མེད་ཚུལ་གྱི་ཡོད་ཡོད་འདྲ་སྟེ། །

སྨྱོན་པ་ང་འདྲས་ནི་རྟོག་དཔྱོད་མ་ཞུགས། །

ཞེས་གསུངས་ཏེ། བརྟེན་ནས་བཏགས་ཙམ་ཞིག་ཇོ་ཇོ་རྟེན་འབྱུང་གི་མེ་ལོང་གི་ནང་དུ་སྣང་ཡང་མི་བདེན་པ་སྒྱུ་མ་ལྟ་བུར་གྲུབ་པ་སྟེ། སྒྱུ་མ་ལྟ་བུ་ཡིན་པས་སྣང་བ་ལྟར་དུ་མ་གྲུབ་པ་བདེན་པས་སྟོང་པའི་ཚུལ་གསལ་བར་འཆར་འོང་བར་གསུངས། ཟིན་པ་མེད་ཚུལ་གྱི་ཡོད་ཡོད་འདྲ་བ་ཞེས་པ་ཁེངས་སྐྱུང་གི་ཚུལ་དུ་གསུངས་པ་ཡིན།

ཀླུ་སྒྲུབ་ཟླ་གྲགས་ཀྱི་ཞལ་ཆེམས་རླུང་བསྐུར། །

ཞེས་དཔལ་མགོན་འཕགས་པ་ཀླུ་སྒྲུབ་ཀྱི་གཞུང་གི་གཙོ་བོ་དབུ་མ་རྩ་བ་ཤེས་རབ་དང་། དེས་མཚོན་སྟོང་ཉིད་བདུན་ཅུ་པ་དང་། རིགས་པ་དྲུག་ཅུ་པ་སོགས་ལྟ་བ་གཏན་ལ་འབེབས་བྱེད་ཀྱི་གཞུང་གཙོ་བོ་ཡིན། དེ་ནས་རྩ་བ་ཤེས་རབ་ཀྱི་དོན་འགྲེལ་དུ་ཟླ་བ་གྲགས་པས་སྒེར་རྩོམ་གྱི་ཚུལ་དུ་དབུ་མ་ལ་འཇུག་པ་རང་འགྲེལ་དང་བཅས་པ་དང་། རྩ་བ་ཤེས་རབ་ཀྱི་ཚིག་གི་འགྲེལ་པར་དབུ་མ་ཚིག་གསལ། དབུ་མ་བཞི་བརྒྱ་པའི་འགྲེལ་པ་བཅས་མཛད་པ་དེ་རྣམས་གཙོ་བོ་ཡིན།

འཇམ་དཔལ་སྙིང་པོ་ཡིས་བྱ་ཞིག་བཏང་བས། །

ཞེས་འཇམ་དཔལ་སྙིང་པོ་འཇམ་མགོན་བླ་མ་ཙོང་ཁ་པ་ཆེན་པོ་ཡིན་ལ། འཇམ་མགོན་བླ་མ་ཙོང་ཁ་པ་ཆེན་པོས་ཐོག་མར་ལྷག་མཐོང་ཆེན་མོ་དང་། དེ་ནས་དྲང་ངེས་རྣམ་འབྱེད། རྩ་ཤེའི་ཊཱིཀ་ཆེན། དབུ་མ་དགོངས་པ་རབ་གསལ། ལྷག་མཐོང་ཆུང་ངུ་སོགས་མཛད་ཡོད་ཅིང་། གཞུང་དེ་དག་གུང་བསྒྲིགས་ནས་གཟིགས་ན།

ཐག་རིང་འཚོལ་བ་ཡི་དཀའ་ལས་བཤོལ་ནས། །

ལྷན་ཅིག་གནས་པ་ཡི་མ་རྒན་མཐོང་རེ། །

ཞེས་གསུངས་ཏེ། བདག་གི་ཆོས་ཉིད་དམ་རང་བཞིན་གྱི་ཚུལ་དུ་ཐོག་མ་མེད་པ་ནས་གྲུབ་པའི་ཆོས་ཉིད་མ་རྒན་དེ་མཐོང་བའི་རེ་བ་འདུག་ཅེས་གསུངས་པ་ཡིན། དེ་ནས་རང་གི་སྟོང་ཉིད་ཀྱི་ལྟ་བའི་ཉམས་མྱོང་དེ་དག་གསུངས་ཏེ། གདུལ་བྱ་གཞན་ལ་ཐུགས་རྗེ་ཆེན་པོ་དང་བརྩེ་བའི་སྒོ་ནས་འདོམས་པར་མཛད་པ་ནི།

ད་ལྟ་རང་རེ་ཡི་བློ་གསལ་འགའ་ཞིག །

ཚུགས་ཐུབ་བདེན་གྲུབ་སོགས་བརྡ་ལ་ཞེན་པས། །

སྣང་བ་ལིང་ལིང་དེ་རང་སོར་བཞག་ནས། །

དགག་རྒྱུ་རྭ་ཅན་ཞིག་འཚོལ་བར་སྣང་སྟེ། །

ཞེས་གསུངས་ཏེ། ད་ལྟ་རང་རེ་ཡི་ཞེས་པ་ནི་དགེ་ལྡན་པར་གསུངས་ཤིང་། ལྕང་སྐྱ་རིན་པོ་ཆེ་དགེ་ལུགས་པའི་བླ་མ་ཞིག་ཡིན། དེ་ཡང་། བུམ་པ་རང་བཞིན་གྱིས་གྲུབ་པ་དང་བུམ་པ་གཉིས་ལ་དབྱེ་བ་འབྱེད་དགོས། བུམ་པ་ཐ་སྙད་པའི་ཚད་མས་གྲུབ་པས་དགག་བྱ་མ་ཡིན་ཡང། བུམ་པའི་སྟེང་གི་དགག་བྱ་རང་བཞིན་གྱིས་གྲུབ་པ་དེ་འགོག་པ་ཡིན་ཞེས་གསུངས། འོན་ཀྱང་དེའི་ཚུལ་མྱོང་བ་ལ་བཀར་ནས་ལེགས་པར་བཤད་མ་ཤེས་ན། རི་བོ་དགེ་ལུགས་པའི་སློབ་གཉེར་བ་བློ་གསལ་འགའ་ཞིག །
གཞུང་ཆེན་མོའི་ནང་ཚུགས་ཐུབ་དང། བདེན་གྲུབ་ཅེས་གསུངས་པའི་བརྡ་ཙམ་ལ་ཞེན་ནས། སྣང་བ་ལིང་ལིང་བུམ་པ་ལ་སོགས་པའི་ཆོས་ཅན་དོན་གྱི་ངོས་ནས་གྲུབ་པ་ལྟ་བུ་ཞིག་ནམ་ཡང་སྣང་འོང་བ་དེ་དག་ཐ་སྙད་དུ་གྲུབ་པའི་རང་བཞིན་ལྟ་བུར་འཇོག་པ་དང་། དེ་ལ་ཐོ་ཐོ་རེག་རེག་མེད་པར། དེའི་སྟེང་དུ་དགག་བྱ་བདེན་གྲུབ་ཅེས་པ་ཞིག་ཟུར་དུ་བཞག་ན། ཚིག་ཙམ་དུ་ཐལ་རང་གི་ཁྱད་པར་ཕྱེ་ནས། ཐལ་འགྱུར་བ་ཞེས་རྗོད་པར་བྱེད་ཀྱང་། དོན་དུ་ཕལ་ཆེར་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མ་ཡིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པ་ཞེས་གསུངས་པ་དེ་ཙམ་གྱི་གོ་བའི་སྟེང་ལ་འགྲོ་བཞིན་ཡོད་པར་སྣང་། ངོས་རང་གིས་འདི་འདྲ་ཞིག་གོ་མྱོང་ལ། བློ་ལའང་དེ་ལྟར་འཆར་མྱོང་།

དེ་ཡང་གུང་ཐང་རིན་པོ་ཆེས། ལྟ་བས་རང་བཞིན་བཙལ་བའི་ཕྱིར། །མ་རྙེད་པ་ཡིས་ཁེགས་འགྱུར་ལ། །ཞེས་གསུངས་ཏེ། ལྟ་བས་བུམ་པའི་རང་བཞིན་འཚོལ་བ་ལས་བུམ་པ་འཚོལ་བ་མིན་ཞེས་དབྱེ་བ་ཕྱེས་ཏེ། བུམ་པ་ཞེས་པ་ཐ་སྙད་ཚད་གྲུབ་ཀྱི་བུམ་པ་དེར་ངོས་འཛིན་པར་བྱེད་ཀྱང་། དེའི་ཚུལ་ཇི་བཞིན་ཤེས་པ་ཤིན་ཏུ་དཀའ་བར་འདུག །འགོག་རྒྱུ་བདེན་གྲུབ་ཅེས་ཕར་བཏགས་ཙམ་མིན་པར། དོན་གྱི་ངོས་ནས་འདི་དང་འདི་ཞེས་མཛུབ་མོ་འཛུགས་ས་ཡོད་པ་ལྟ་བུ་ཞིག་ཏུ་བློ་ལ་འཆར་འོང་བ་དེ་ཐ་སྙད་དུ་ཡོད་པའི་ཚད་དམ། ཐ་སྙད་དུ་ཡོད་རྒྱུའི་ཆོས་དེར་བཞག་ནས། དེ་ལས་ལོགས་སུ་དགག་བྱའི་ཆོས་ཤིག་བློས་བཅོས་ནས་བཞག་ན། དེས་སྟོང་པའི་ལྟ་བ་དེ་ཕལ་ཆེར་བློས་བྱས་ཀྱི་ལྟ་བར་འགྱུར་བ་ཡིན།

སྒྲིབ་བྲལ་ཨ་མ་ཡི་བཞིན་རས་དེ་ན། །

ལང་ལང་ལིང་ལིང་དེ་ཡོད་སྐད་མི་འདུག །

ཞེས་རང་བཞིན་གྱིས་གྲུབ་པས་སྟོང་པའི་ཆོས་ཅན་སྣ་ཚོགས་པ་དེ་དག་མིང་ཙམ་ཞིག་ལས། དོན་གྱི་ངོས་ནས་ལིང་ལིང་དུ་ཡོད་ཚོད་མི་འདུག་ཅེས་གསུངས།

གནད་འགག་མ་ཕིགས་པའི་བཤད་བཤད་མང་ན། །

ཨ་མ་རྒན་མོ་དེ་བྲོས་དོགས་འདུག་གོ །

འོ་ན་ཡོད་པའི་ཚད་དང་། ཡོད་པའི་དོན་གང་ཞིག་ཡིན་ཞེ་ན། རྗེ་རིན་པོ་ཆེས་ལམ་རིམ་ལྷག་མཐོང་ཆེན་མོའི་ནང་། ཐ་སྙད་པའི་ཤེས་པ་ལ་གྲགས་པ་ཡིན་པ་དང་ཇི་ལྟར་གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་གནོད་པ་མེད་པ་དང༌། དེ་ཁོ་ན་ཉིད་ལའམ་རང་བཞིན་ཡོད་མེད་ཚུལ་བཞིན་དུ་དཔྱོད་པའི་རིགས་པས་གནོད་པ་མི་འབབ་པ་ཞིག་ནི་ཐ་སྙད་དུ་ཡོད་པར་འདོད་ལ། དེ་དག་ལས་ལྡོག་པ་ནི་མེད་པར་འདོད་དོ། །ཞེས་གསུངས་པ་ལྟ་བུའི་སྟེང་ནས་ཡོད་པའི་དོན་འཇོག་རྒྱུ་ལས། ཡོད་པའི་དོན་དེ་ཡུལ་དེའི་ངོས་ནས་འདི་ཙམ་ཞིག་ཡོད་ཅེས་བརྗོད་རྒྱུ་ཤིན་ཏུ་དཀའ་བ་ཡིན།

ཡོད་ཞིག་ཡོད་མོད་ཀྱང་ད་ལྟའི་འདི་འདྲའི། །

རོང་རོང་འགལ་འདུ་ཅན་ཡིན་ཚོད་མི་སྣང་། །

ཕ་མ་མཛའ་གཅུགས་ཀྱིས་འབྲལ་མེད་བག་ཕེབས། །

ད་ལྟ་རང་རེས་བཟང་ངན་གྱི་ཆོས་འཇོག་པའི་ཚེ། ཆོས་དེ་དང་དེ་ཞེས་ཐ་སྙད་འདོགས་སའམ་མིང་འཇུག་སའི་དོན་རང་མཚན་པ་ཞིག་བློ་ལ་ཤར་བ་དེ་དང་། མིང་རྐྱང་བཏགས་ཡོད་ཙམ་གཉིས་རོང་རོང་འགལ་འདུ་ཡིན། རང་བཞིན་གྱིས་སྟོང་པའི་རོལ་པ་མིང་རྐྱང་བཏགས་ཡོད་ཙམ་ཞིག་ཡོད་པས། མིང་མིན་པའི་དོན་མེད་པ་མིན་པར་དོན་ཞིག་ཡོད་ཀྱང་། དོན་དེའི་ངོ་བོ་འཇོག་པའི་ཚེའམ། དོན་དེའི་ངོ་བོ་བཙལ་ན་གཏན་ནས་རྙེད་རྒྱུ་མེད་པར། མ་བརྟགས་མ་དཔྱད་པའི་ངང་ནས་མིང་ཙམ་བརྡ་ཙམ་ཞིག་འཇོག་པ་ཡིན། དེ་དང་རང་བཞིན་གྱིས་སྟོང་པ་གཉིས་མཛའ་གཅུགས་ཡིན། རང་བཞིན་གྱིས་སྟོང་པ་དེ་དང་། ད་ལྟ་རང་རེར་ལིང་ངེར་ཤར་བ་གཉིས་འགལ་བ་ཡིན། ལིང་ངེར་གྲུབ་ན་རང་བཞིན་གྱིས་གྲུབ་པའི་སྟོང་པ་མི་འཐད་ལ། རང་བཞིན་གྱིས་སྟོང་པ་ཡིན་ན་ལིང་ངེར་གྲུབ་པ་མི་འཐད་པ་ཡིན།

འཇམ་འཇམ་སྐྱིད་སྐྱིད་ཞིག་ཡིན་པར་སྣང་ངོ་། །

ཞེས་སྟོང་ཞིང་སྣང་ལ། སྣང་ཞིང་སྟོང་བའི་འཇམ་འཇམ་སྐྱིད་སྐྱིད་དེ་འགལ་འདུ་མེད་པ་ཞིག་ཡིན་ཞེས་གསུངས། ད་ཇ་ཐུངས་ཤིག །གསང་བ་འདུས་པ་བདེ་དགྱེས་ཧེ་རུ་ཀ།།ཞེས་སོགས་ཇ་མཆོད་དང་བཅས་གསོལ་ཇ་གྲུབ་མཚམས།

བྱེ་མདོ་རྣམ་རིག་དང་ཤར་གསུམ་མཁན་པོས། །

ཨ་མ་གླང་ཆེན་གྱི་ཐལ་དཀར་གཟུགས་ལ། །

བེམ་པོ་འཛུམ་རིས་ཀྱི་རྒྱ་སྟག་ཁྲ་བོ། །

ཞེས་གསུངས་ཏེ། བདག་མེད་ཅེས་པ་རྒྱ་གར་གྱི་ནང་པའི་གྲུབ་མཐའ་སྨྲ་བ་ཐམས་ཅད་ཀྱིས་རྗོད་པར་བྱེད། བདག་མེད་ཀྱི་དོན་འཇོག་པའི་ཚེ། བྱེ་མདོ་གཉིས་ཀྱིས་ཨ་མ་ཆོས་ཉིད་དམ་ཨ་མ་བདག་མེད་པའི་དོན་མཐར་ཐུག་བདག་མེད་ཕྲ་མོ་རང་བཞིན་གྱིས་སྟོང་པ་དེ། མིང་རྐྱང་བཏགས་ཡོད་ཙམ་དུ་འཇོག་མི་ནུས་པ་སྨོས་ཅི། གཞི་གྲུབ་ན་དངོས་པོས་ཁྱབ་ཟེར་བ་དང་། འདུས་མ་བྱས་ཀྱི་ཆོས་དེ་དག་ཀྱང་རང་གི་ངོ་བོ་རང་མཚན་པ་ཞིག་ཡོད་དགོས་པ་དང་། དེ་ལྟར་མེད་ན་ཡོད་པར་འཇོག་མི་ཤེས་ཤིང་། དགག་བྱ་རང་བཞིན་གྱིས་གྲུབ་པ་བཀག་ཙམ་གྱི་མེད་དགག་བློར་མ་ཤར་བར་ཆོས་གང་ཞིག་ཡིན་ཡང་མཛུབ་མོ་འཛུགས་ས་རྡོག་རྡོག་ཅིག་ཕར་ངོས་ནས་ཡོད་དགོས་པར་དགོངས་པ་བཞེས་པ་ཡིན། དཔེར་ན། ཨ་མ་ཆོས་ཉིད་དེ་གླང་ཆེན་ཐལ་དཀར་གྱི་གཟུགས་སུ་བཀོད་ཅིང་། དེ་ལྟ་བུའི་གླང་ཆེན་ཐལ་དཀར་ཇི་མ་ཇི་བཞིན་མ་ཤེས་པར། ཆ་མེད་ཀྱི་རྡུལ་ཕྲན་བསགས་པའི་ཕྱི་དོན་བེམ་པོ་བདེན་གྲུབ་ཅིག་འཇོག་པར་བྱེད་ཅེས་གསུངས།

འཛིན་པ་ཀླད་མེད་ཀྱི་སྤྲེའུ་སྨྱོན་པ། །

དེ་ནས་རྣམ་རིག་སྨྲ་བ་སེམས་ཙམ་པས་ཕྱི་དོན་བེམ་པོ་དང་། དེའི་རྩོམ་གཞི་རྡུལ་ཕྲན་ཆ་མེད་བཀག་ནས། དེ་བསགས་པའི་ཕྱི་དོན་ཐ་སྙད་དུའང་མེད་ཀྱང་གཟུགས་སྒྲ་ལ་སོགས་པའི་ཆོས་དེ་དག་ནང་འཛིན་པ་ཤེས་པའི་སྟེང་ནས་བག་ཆགས་སད་པའི་སྟོབས་ཀྱིས་གྲུབ་ཅིང་། འཛིན་པ་བདེན་པར་གྲུབ་པར་འདོད་པས། ཨ་མ་ཆོས་ཉིད་སྟོང་པ་ཉིད་གླང་ཆེན་ཐལ་དཀར་དེ་ཉིད་བློར་མི་འཐད་པར་སྤྲེའུ་སྨྱོན་པ་ལྟ་བུའི་གཟུགས་སུ་བཀོད་པར་བྱས་ཞེས་གསུངས།

གཉིས་མེད་ཚུགས་ཐུབ་ཀྱི་དོམ་བུ་ངར་མའི། །

ཤར་གསུམ་མཁན་པོ་ཞེས་པ་འགྲེལ་པ་འགའ་ཞིག་ནང་བཞེད་ཚུལ་མི་འདྲ་བ་ཐོན་གྱི་འདུག་སྙམ། ཤར་གསུམ་མཁན་པོའི་ནང་གཅིག་ཕལ་ཆེར་སློབ་དཔོན་ལེགས་ལྡན་མིན་འགྲོ། ངས་མཁན་རིན་པོ་ཆེ་ཀུན་དགའ་དབང་ཕྱུག་གི་དྲུང་ནས་དབུ་མ་སྙིང་པོའི་ཁྲིད་ཞུ་སྐབས་མཁན་རིན་པོ་ཆེས། རང་རྒྱུད་གོང་འོག་གཉིས་སུ་ཕྱེ་བའི་རང་རྒྱུད་གོང་མ་མཁན་ཆེན་ཞི་བ་འཚོ་དང་། རང་རྒྱུད་འོག་མ་སློབ་དཔོན་ལེགས་ལྡན།2 དེའི་རྗེས་འབྲང་སློབ་དཔོན་ཡེ་ཤེས་སྙིང་པོ་གསུམ་ལ་ཤར་གསུམ་མཁན་པོ་ཞེས་གསུངས་པ་དེ་འདྲ་ཞིག་བློ་ལ་འཆར་གྱིན་འདུག །རྣལ་འབྱོར་སྤྱོད་པའི་དབུ་མ་རང་རྒྱུད་པ་ལ་རང་རྒྱུད་གོང་མ་ཞེས་བརྗོད་པའི་རྒྱུ་མཚན་ནི། རྣལ་འབྱོར་སྤྱོད་པ་བའམ་རྣམ་རིག་པ་དེ་མདོ་སྡེ་པ་ལས་གྲུབ་མཐའ་མཐོ་བས། དེའི་ལྟ་བ་དང་མཐུན་པར་གསུང་བའི་ཆ་ནས་རང་རྒྱུད་གོང་མ་དང་། སློབ་དཔོན་ལེགས་ལྡན་གྱིས་ཕྱི་དོན་ཞལ་གྱིས་བཞེས་པས་དེའི་ཆ་ནས་མདོ་སྡེ་པའི་འདོད་པ་དང་མཐུན་པས་མདོ་སྡེ་སྤྱོད་པའི་དབུ་མ་རང་རྒྱུད་པ་ལ་རང་རྒྱུད་འོག་མ་ཞེས་གསུང་གི་འདུག །

ཐ་སྙད་དུ་རང་མཚན་ཞལ་གྱིས་བཞེད་པའི་དབུ་མ་རང་རྒྱུད་པ་རྣམས་ཀྱིས། ཕྱི་གཟུང་བ་དང་ནང་འཛིན་པ་གཉིས་ཀ་བདེན་སྟོང་དུ་བཞེད་མོད། འོན་ཀྱང་བློ་གནོད་མེད་ལ་སྣང་རྒྱུའི་དོན་རང་མཚན་པ་ཞིག་ཞལ་གྱིས་བཞེས་ལ། འདི་ནི་ཆོས་ཅན་མཐུན་སྣང་བ་ཡོད་མེད་ཀྱི་སྟེང་ནས་གསལ་བར་ཤེས་ནུས་པ་ཞིག་ཡིན། དེ་ལྟ་བུའི་གཉིས་མེད་ཚུགས་ཐུབ་ཀྱི་དོམ་བུ་ངར་མ་རང་རྒྱུད་ཤར་གསུམ་མཁན་པོས་གཟུང་འཛིན་ལ་བདེན་པར་གྲུབ་མ་གྲུབ་ཀྱི་ཆ་མི་ཕྱེ་བར་ཆོས་ཐམས་ཅད་ཀྱི་སྟེང་དུ་བདེན་གྲུབ་བཀག་ནས་བདེན་སྟོང་ཞལ་གྱིས་བཞེས་ཀྱང་། བདེན་གྲུབ་ཀྱིས་སྟོང་པའི་སྟོང་གཞི་དེ་བློ་གནོད་མེད་ལ་དོན་གྱི་ངོས་ནས་སྣང་རྒྱུའི་ཆོས་ཤིག་ཡིན་པར་གསུངས་ཡོད། དེས་ན་བྱེ་བྲག་སྨྲ་བ་ནས་དབུ་མ་རང་རྒྱུད་པའི་བར་གྱི་བདག་མེད་སྨྲ་བ་ཐམས་ཅད་ཀྱིས་ཆོས་རྣམས་དོན་གྱི་ངོས་ནས་ཡོད་པར་ཞལ་གྱིས་བཞེས་པ། དཔེར་ན། སྤྱིར་གང་ཟག་བཏགས་ཡོད་ཡིན་ཡང་། དེའི་མཚན་གཞི་རྫས་ཡོད་ཅིག་དགོས་པར་གསུངས་ཡོད། དེ་ཡང་གང་ཟག་གང་ལ་བརྟེན་ནས་གདགས་པའི་གཞི་རྫས་ཡོད་དེ་ཕུང་པོའི་ནང་ནས་རྙེད་དགོས་པར་ཐག་བཅད་ནས་ཕུང་པོའི་ངོས་ནས་གང་ཟག་འགྲུབ་དགོས་པར་འདོད། ཕུང་པོ་ལ་བརྟེན་ནས་གང་ཟག་བཏགས་ཀྱང་། གདགས་གཞི་ཕུང་པོའི་གསེབ་ནས་གང་ཟག་རྙེད་དགོས་པར་འདོད་པས། སློབ་དཔོན་ལེགས་ལྡན་འབྱེད་སོགས་ཀྱིས་མཚན་གཞི་ཡིད་ཀྱི་རྣམ་ཤེས་ཞེས་གང་ཟག་གི་མཚན་གཞི་ཞིག་འཇོག་གི་ཡོད། གང་ལྟར་དོན་གྱི་ངོས་ནས་ཡོད་པར་འདོད་པ་དང་། ཐ་སྙད་དུ་རང་མཚན་བཞེད་པས། ཆོས་ཉིད་གླང་ཆེན་ཐལ་དཀར་དེ་ད་དུང་དོམ་བུ་ངར་མའི་རྣམ་འགྱུར་རམ་བཀོད་པ་ལྟ་བུ་ཞིག་ཏུ་ངོས་འཛིན་གནང་གི་འདུག་ཅེས་གསུངས། དེ་དག་ཐམས་ཅད་ཀྱིས།

ཐ་སྙད་སྣ་ཚོགས་ཤིག་འདོགས་པར་བྱེད་ཀྱང་། །

ཨ་མ་རྒན་མོ་དེ་སྟོར་ནས་འདུག་གོ །

ཞེས་རང་རྒྱུད་ཤར་གསུམ་མཁན་པོ་མན་ཆད་ཀྱི་རང་སྡེ་བདག་མེད་གསུང་མཁན་ཐམས་ཅད་ཀྱིས་བདག་མེད་ཕྲ་མོའི་དོན་མིང་རྐྱང་བཏགས་ཡོད་ཙམ་མམ་རང་གི་ངོ་བོས་སྟོང་པའི་ཆོས་ཉིད་དེ་དགོངས་པར་མ་ཆུད་པར་ཨ་མ་ཆོས་ཉིད་དེ་སྟོར་ནས་འདུག་གོ་ཞེས་གསུངས། དེ་ནས།

ས་རྙིང་ཀར་འབྲུག་གི་མཁས་གྲུབ་མང་པོས། །

ཞེས་བོད་གངས་ཅན་ལྗོངས་ཀྱི་དཔལ་ས་སྐྱ་པ་དང་། སྔ་འགྱུར་རྙིང་མ། ཀར་འབྲུག་གི་མཁས་པ་མང་པོས་ལྟ་བའི་བཞེད་པ་གསུང་ཚུལ་ནི།

གསལ་སྟོང་འཛིན་མེད་ཀྱི་རང་གི་རིག་པ། །

ཞེས་དཔལ་ས་སྐྱ་པས་ལམ་འབྲས་ཀྱི་སྣང་གསུམ་ལས་དག་པའི་སྣང་བ་གསུང་སྐབས་སྟོང་ཉིད་ཀྱི་ལྟ་བ་ཞིག་གསུང་གི་ཡོད། དེ་མདོ་སྔགས་ཐུན་མོང་བའི་ལྟ་བ་རེད། དེ་ནས་རྒྱུད་གསུམ་གྱི་སྐབས་སུ་གསལ་སྟོང་ཟུང་འཇུག་གསུངས་པ་དེ་ཕལ་ཆེར་སྔགས་བླ་མེད་དང་འབྲེལ་བའི་ལྟ་བའི་རྣམ་གཞག་ཡིན་ཞིང་། དེ་ཉིད་ཡུལ་གྱི་འོད་གསལ་ཙམ་མིན་པར། ཡུལ་ཅན་གྱི་ངོས་ནས་ཁྱད་ཞུགས་པ་ཞིག་ཡིན། དེ་ཡང་གསལ་བ་སེམས་ཀྱི་མཚན་ཉིད། སྟོང་པ་སེམས་ཀྱི་རང་བཞིན། གསལ་སྟོང་ཟུང་འཇུག།།ཟུང་འཇུག་བརྗོད་བྲལ་ཞེས་གསུངས་ཏེ། ཀུན་གཞི་རྒྱུ་རྒྱུད་ཀྱི་སྟེང་ནས་འཁོར་འདས་དབྱེར་མེད་ཀྱི་ལྟ་བ་གསལ་སྟོང་ཟུང་འཇུག་ཅེས་གསུངས་པ་དེ་སྔགས་བླ་མེད་དང་འབྲེལ་བ་ཞིག་ཡིན། དེ་ལ། གསལ་སྟོང་འཛིན་མེད་ཀྱི་རང་གི་རིག་པ། །ཞེས་ཐ་སྙད་སྦྱར་ནས་དཔལ་ས་སྐྱ་པའི་གསལ་སྟོང་ཟུང་འཇུག་གི་ལྟ་བ་དེ་གསུངས་པ་ཡིན། དེ་ནས།

ཀ་དག་ལྷུན་གྲུབ་ཀྱི་ཀུན་བཟང་རང་ཞལ། །

ཞེས་པ་འདིས་སྔ་འགྱུར་རྙིང་མའི་ལྟ་བ་གསུང་ཚུལ་ནི། རྫོགས་པ་ཆེན་པོའི་ཐེག་པ་རིམ་པ་དགུར་ཕྱེ་བའི་ཐེག་པ་འོག་མ་བརྒྱད་པོ་དེར་སེམས་ལམ་བྱེད་ཅེས་དང་། ཐེག་པ་དགུ་པ་ལ་ཡེ་ཤེས་ལམ་བྱེད་ཅེས་གསུང་གི་ཡོད་ལ། ཡེ་ཤེས་ལམ་བྱེད་རྫོགས་པ་ཆེན་པོའི་སྐབས་སུ་ངོ་བོ་ཀ་དག །རང་བཞིན་ལྷུན་གྲུབ་ཅེས་གསུངས་ཏེ། ཐ་མལ་པའི་ཤེས་པའམ་གཉུག་མའི་ཤེས་པ་སྟེ། གཙོ་བོ་གཉུག་མའི་རིག་པ་དེ་གསུང་བཞིན་ཡོད། དེ་ཉིད་ངོ་སྤྲོད་པའི་ཚེ་རྡོ་གྲུབ་འཇིགས་མེད་བསྟན་པའི་ཉི་མའི་གསུང་གི་ནང་ངོ་བོའི་རིག་པའམ་གཞིའི་རིག་པ་ཞེས་གསལ་པོ་གསུངས་ཡོད། ངོ་བོའི་རིག་པའམ་གཞིའི་རིག་པ་ཞེས་པ་ནི། རིག་པ་ཕྲ་བའི་མཐར་ཐུག་པ་དེ་ཡིན་ཞིང་། རིག་པ་ངོ་སྤྲོད་པའི་ཚེ་གཞི་ལས་གཞི་སྣང་ངམ་རྩལ་སྣང་ཤར་བའི་རྗེས་ཏེ། ཚོགས་དྲུག་གི་ཤེས་པ་མངོན་དུ་གྱུར་པའི་སྐབས་ཀྱི་རྩལ་གྱི་རིག་པའི་སྒང་ནས་ངོ་སྤྲོད་པ་ཡིན། ཚོགས་དྲུག་གི་ཤེས་པ་གང་ཡིན་ཡང་། དེ་ལ་རིག་ཆས་ཁྱབ་པར་གསུངས་པར་གོ་རྒྱུ་ཆེན་པོ་ཡོད།

གསང་བ་འདུས་པའི་སྐབས་སུ། ཐིམ་པ་ལུགས་འབྱུང་དང་འབྱུང་བ་ལུགས་ལྡོག་ཅེས་གསུངས་པ་ལས། སྣང་བ། མཆེད་པ། ཉེར་ཐོབ། འོད་གསལ་ཞེས་གསུངས་པའི་གོ་རིམ་དེ་འགག་པའི་རིམ་པ་སྟེ། ཐིམ་པ་ལུགས་འབྱུང་གི་རིམ་པ་དང་། འབྱུང་བ་ལུགས་ལྡོག་ནི། ཐོབ་པ། མཆེད་པ། སྣང་བ་སྟེ་འཕེལ་རིམ་མམ་སྐྱེ་བའི་རིམ་པ་དེ་ཡིན། ལུགས་འབྱུང་གི་ཐིམ་རིམ་མཐར་ཐུག་པར་གྱུར་ཏེ་འོད་གསལ་ཉག་གཅིག་ལྷག་པའི་གནས་སྐབས་ཀྱི་གཉུག་མའི་ཤེས་པ་དེ་གཞིའི་རིག་པའམ་ངོ་བོའི་རིག་པ་ཞེས་པ་དེ་ཡིན། དེ་ལས་ལུགས་ལྡོག་གི་ཐོབ་པ་དང་། མཆེད་པ། སྣང་བ། དེ་ནས་རང་བཞིན་བརྒྱད་ཅུའི་ཀུན་རྟོག་མཆེད་པ་སྟེ། འོད་གསལ་ལས་གཡོས་ཏེ་སེམས་ཇེ་རགས་སུ་ཕྱིན་པ་འོད་གསལ་གྱི་རྩལ་ལམ་དེའི་རྩལ་སྣང་ཡིན་ལ། དེ་ལྟ་བུའི་རྩལ་སྣང་དེ་དག་ཀྱང་མཆེད་ས་འོད་གསལ་ལས་མཆེད་པ་ཡིན་པས་འོད་གསལ་གྱི་རིག་ཆས་ཁྱབ་པར་གསུངས། འོད་གསལ་གྱི་རིག་ཆས་ཁྱབ་པར་གསུངས་པའི་རིག་ཆ་དེ་རྩལ་གྱི་རིག་པ་ཞེས་པ་དེ་ཡིན། ཤེས་པ་སོ་མ་མ་བཅོས་པའམ་རིག་ཆ་དེ་ངོ་འཕྲོད་པ་ལ་རྐྱེན་གཞན་མང་པོ་འཛོམས་དགོས་པ་ཡིན། རྐྱེན་གཞན་ནི་བླ་མ་ལ་མོས་གུས་དང་། ཁོར་འདས་རུ་ཤན་འབྱེད་པས་མཚོན་ཐུན་མོང་དང་ཐུན་མོང་མ་ཡིན་པའི་སྔོན་འགྲོ་ཚད་ལོངས་པ་ལེགས་པར་སྔོན་དུ་སོང་བ་ཞིག་གིས། བཟོ་མ་བཅོས་པའི་ད་ལྟའི་ཐ་མལ་པའི་ཤེས་པ་དེ་ཉིད་རང་བབས་སུ་བཞག་པ་ལས། རྩལ་གྱི་རིག་པ་ངོ་འཕྲོད་པ་ཞིག་འོང་། དེ་ལྟར་རྩལ་གྱི་རིག་པ་ངོ་སྤྲད་དེ་ངོ་བོའི་རིག་པ་ངོ་སྤྲོད་པར་འཇུག་པ་སྟེ་འགྲོ་སྟངས་དེ་འདྲ་ཞིག་ཡིན།

ཀ་དག་ཅེས་གསུངས་པ་ནི། ངོ་བོ་ཀ་དག་སྟེ་བདེན་སྟོང་དེ་གསུང་གི་ཡོད། ལྷུན་གྲུབ་རིག་པ་དེ་ཉིད་ངོ་བོ་ཀ་ནས་དག་པ་ཡིན་པས་མི་ཆོག་པར་དེའི་ཚུལ་ཤེས་དགོས་པས། རྫོགས་ཆེན་གྱི་སྔོན་འགྲོར་སེམས་བྱུང་གནས་འགྲོ་གསུམ་གྱི་མཚང་འཚོལ་དགོས་ཤིང་། དེའི་ཚེ་དཔྱད་སྒོམ་བྱེད་པ་ཡིན། རྫོགས་ཆེན་དངོས་གཞི་སྒོམ་པའི་ཚེ་འཇོག་སྒོམ་འབའ་ཞིག་ཡིན་ཀྱང་། སྔོན་འགྲོ་བྱུང་གནས་འགྲོ་གསུམ་གྱི་མཚང་འཚོལ་བའི་ཚེ། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །ཞེས་སོགས་གསུངས་པ་ལྟར་དཔྱད་སྒོམ་བྱེད་པ་གསུངས་ཡོད། ཁྲེགས་ཆོད་ཀྱི་ཁྲིད་ཡིག་འགའ་ཞིག་ནང་གཅིག་དུ་བྲལ་གྱི་རིགས་པ་རྣམས་བཀོད་དེ་གསུངས། དེ་ལྟར་དཔྱད་པ་བྱེད་པའི་དགོས་དོན་ནི། སེམས་བྱུང་གནས་འགྲོ་གསུམ་གྱི་མཚང་བཙལ་ཏེ་སེམས་སམ་རིག་པ་རང་བཞིན་གྱིས་སྟོང་པ་དེ་ངེས་དགོས་པའི་ཆ་ནས་ཡིན། སེམས་རང་བཞིན་མེད་པར་ངེས་པའི་ངེས་པ་ཡོད་པའི་སྟེང་ནས་དངོས་གཞི་རིག་པ་ཟང་ཐལ་སྒོམ་པའི་ཚེ་དཔྱད་པ་མི་བྱེད་པར་འཇོག་སྒོམ་ཁོ་ན་བྱེད་པར་གསུངས་ཤིང་། དགེ་ལྡན་པའི་ལུགས་ཀྱིས་ཀྱང་། དཔེར་ན། རྫོགས་རིམ་རིམ་ལྔ་གསལ་སྒྲོན་སོགས་སུ། རྫོགས་རིམ་གྱིས་སྟོང་ཉིད་སྒོམ་པའི་ཚེ་དཔྱད་པ་མི་བྱེད་པར་འཇོག་སྒོམ་ཁོ་ན་སྐྱོང་བར་གསུངས་པ་གཉིས་གཅིག་པ་ཡིན། དེ་ལྟར་ངོ་བོ་ཀ་དག །རང་བཞིན་ལྷུན་གྲུབ། གདངས་འགག་མེད། ཐུགས་རྗེ་ཀུན་ཁྱབ་ཅེས་གསུངས་པ་སྟེ། མདོར་ན། ཀ་དག་ལྷུན་གྲུབ་ཀྱི་ཀུན་བཟང་རང་ཞལ། །ཞེས་པས་རིག་པ་ཀུན་ཏུ་བཟང་པོའི་རང་ཞལ་ངོ་སྤྲད་དེ་དེ་ལྟ་བུའི་ལྟ་བ་སྐྱོང་ཚུལ་ཞིག་གསུངས་འདུག་ཅེས་གསུངས་པ་ཡིན། དེ་ནས།

མ་བཅོས་ལྷན་སྐྱེས་ཀྱི་ཕྱག་རྒྱ་ཆེན་པོ། །

ཞེས་པས་བཀའ་བརྒྱུད་ཀྱི་ལྟ་བ་གསུང་ཚུལ་ནི། ཕྱག་རྒྱ་ཆེན་པོའི་རྣལ་འབྱོར་བཞི་ཞེས་གསུངས་པ་དེས་བློ་ལ་འཆར་བདེ་པོ་ཡོད། རྩེ་གཅིག་ཅེས་པ་ཞི་གནས་སྒོམ་པ་དང་། སྤྲོས་བྲལ་ཞེས་པ་ལྷག་མཐོང་ངམ་ལྟ་བ་སྒོམ་པ་དེ་ཡིན། རོ་གཅིག་ཅེས་པ་ནི་ཕལ་ཆེར་ཐུན་མོང་མ་ཡིན་པའི་སྔགས་བླ་མེད་ཀྱི་རྣལ་འབྱོར་དང་འབྲེལ་བའི་ལྟ་བ་སྐྱོང་ཚུལ་ཏེ། ཕྱག་རྒྱ་ཆེན་པོ་དངོས་དེ་ཡིན་ནམ། ངོས་ཀྱིས་ལེགས་པོ་མི་ཤེས། དེ་ལྟར་རྩེ་གཅིག །སྤྲོས་བྲལ། རོ་གཅིག །སྒོམ་མེད་ཅེས་གསུང་གི་འདུག །རྗེ་བཙུན་མི་ལའི་མགུར་ལས། དོན་དམ་བདེན་པའི་དབང་བྱས་ན། །བགེགས་པས་སངས་རྒྱས་ཉིད་ཀྱང་མེད། །སྒོམ་པ་པོ་མེད་བསྒོམ་བྱ་མེད། །བགྲོད་བྱ་ས་དང་ལམ་རྟགས་མེད། །ཅེས་གསུངས་པ་ལྟར། དོན་དམ་ལ་གཉིས་སུ་ཕྱེ་ནས། ཐོས་བསམ་སྒོམ་གསུམ་གྱི་རིགས་ཤེས་ལ་དོན་དམ་དུ་བྱས་པའི་དོན་དམ་དེའི་དབང་དུ་བྱས་ན། བགྲོད་བྱ་ས་དང་ལམ་རྟགས་མེད་ཅེས་གསུང་མི་ཤེས་ཏེ། དེའི་དབང་དུ་བྱས་ན། ཡེ་ཤེས་ཆོས་སྐུའམ། སྟོང་ཉིད་མངོན་སུམ་དུ་རྟོགས་པའི་ཡེ་ཤེས་མཐར་ཐུག་པ་དེ་དང་། ས་བཅུའི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་རྣམས་ཀྱང་ཐོས་བསམ་སྒོམ་གསུམ་གྱི་རིགས་ཤེས་ལ་དོན་དམ་དུ་བྱས་པའི་དོན་དམ་དེ་ཡིན། གོང་དུ་རྗེ་བཙུན་མི་ལས་གསུངས་པའི་དོན་དམ་དེ་དགག་བྱའི་དོན་དམ་ལ་སྦྱར་དགོས་པ་ཤིན་ཏུ་གསལ་པོ་ཡིན། དེའི་མཇུག་དེར། ཨེ་མ་སེམས་ཅན་མེད་གྱུར་ན། །དུས་གསུམ་སངས་རྒྱས་ཅི་ལས་བྱུང་། །ཞེས་ཐ་སྙད་དུ་མ་བརྟགས་མ་དཔྱད་པའི་ངང་ནས་སངས་རྒྱས་དང་སེམས་ཅན་སོགས་ཀྱི་རྣམ་གཞག་ཐམས་ཅད་འཐད་ཀྱང་། བརྟགས་ཤིང་དཔྱད་དེ་དོན་དམ་པའི་དབང་དུ་བྱས་ན། འཁོར་འདས་སོགས་ཅི་ཡང་མ་གྲུབ་ཅེས་བདེན་གཉིས་ཕྱེ་ནས་ཤིན་ཏུ་གསལ་པོ་གསུངས་ཡོད། སྤྲོས་བྲལ་ཞེས་པ་དེའི་སྟེང་ནས་ཐུན་མོང་དང་ཐུན་མོང་མ་ཡིན་པའི་སྤྲོས་བྲལ་གྱི་སྒོམ་ལུགས་དེ་འདྲ་ཞིག་གསུངས་པ་ཡིན་ནམ།

ཡོད་མིན་མེད་མིན་གྱི་ཁས་བླང་བྲལ་སོགས། །

སྣ་ཚོགས་ཐ་སྙད་ཀྱི་ཞལ་ཕོ་སྒྲོགས་ཀྱང་། །

ཞེས་གསུངས་ཏེ། པ་ཚབ་དང་དེའི་རྒྱུན་འཛིན་ནམ་སློབ་མ་ཞང་ཐང་སག་པ་སོགས་ཀྱིས་ཡོད་མེད་མིན་མེད་མིན་གྱི་ཁས་ལེན་བྲལ་བའི་ལྟ་བ་གསུངས་ཤིང་། སོགས་སྒྲས་བསྡུས་པ་ཇོ་ནང་པས་ཀུན་རྫོབ་རང་སྟོང་དང་། དོན་དམ་གཞན་སྟོང་ཞེས་པའི་གཞན་སྟོང་གི་ལྟ་བ་གསུངས་པ་སྟེ། བོད་གངས་ཅན་གྱི་མཁས་གྲུབ་རྣམས་ལ་བཞེད་པ་སྣ་ཚོགས་ཤིག་ཡོད་པར་གསུངས།

གཤིས་ལུགས་ཐིག་པོ་ཞིག་ཡིན་ན་ལེགས་ཏེ། །

མཛུབ་མོ་འཛུགས་ས་དེ་ཅི་ཞིག་ཡིན་ཨང་། །

ཞེས་གསུངས་ཏེ། གོང་དུ་ཞུས་པ་ལྟར། ཐ་སྙད་དུ་རང་མཚན་མི་བཞེད་པའི་ཐལ་འགྱུར་བ་མ་གཏོགས་ཤར་གསུམ་མཁན་པོ་མན་ཆད་ཀྱིས་རྒྱ་གར་གྱི་གྲུབ་མཐའ་སྨྲ་བ་ཚང་མས་ཨ་མ་རྒན་མོ་དེ་སྟོར་ནས་འདུག་གོ་ཞེས། ཨ་མ་རྒན་མོ་རྟོགས་མི་འདུག་ཅེས་ཐག་བཅད་ནས་གསུངས་ཤིང་། གཤམ་འདིར་ས་དགེ་བཀའ་རྙིང་ལ་སོགས་པའི་གོང་མའི་བཞེད་པ་རྣམས་ལ། གཤིས་ལུགས་ཐིག་པོ་ཞིག་ཡིན་ན་ལེགས་ཏེ། །མཛུབ་མོ་འཛུགས་ས་དེ་ཅི་ཞིག་ཡིན་ཨང་། །ཞེས་དོགས་པའམ་ཐེ་ཚོམ་བཀོད་པ་ལས། དེ་དག་ནོར་བ་ཡིན་ཞེས་བཀག་པར་མ་མཛད་པ་ངོས་ཀྱིས་ཡག་པོ་རེད་སྙམ་དུ་དྲན་གྱི་འདུག །འོན་ཀྱང་དེ་དག་ཞིབ་ཚགས་པོར་གཟིགས་དགོས་པར་འདུག་ཅེས་བསྟན་པར་གོ་དགོས། འདིའི་སྐོར་གཤམ་དུའང་འཐོན་འོང་བ་ཡིན། དཔེར་ན། གོང་དུ་ཞུས་པ་ལྟར་གསལ་སྟོང་ཟུང་འཇུག་ཅེས་པའི་སྟོང་པ་སྟེ། གསལ་བ་སེམས་ཀྱི་མཚན་ཉིད། སྟོང་པ་སེམས་ཀྱི་རང་བཞིན་ཞེས་གསུངས་པའི་སྟོང་པ་ཞེས་པས་གྲུབ་མཐའ་བཞི་ཀས་ཁས་ལེན་པའི་བདག་མེད་པའི་སྟོང་པ་ཞེས་པ་དེ་ཙམ་མིན་པར་དབུ་མ་ཐལ་འགྱུར་བའི་བཞེད་པ་ལྟར་གྱི་སྟོང་ཉིད་ཕྲ་མོ་དེ་གསུངས་ཤིང་། དེ་ཉིད་གསུང་དགོས་ངེས་ཀྱང་ཡིན། དེ་ལྟར་ཡིན་པ་ས་པཎ་སོགས་ཀྱི་གསུང་མང་པོའི་ནང་གསལ་བར་གསུངས་ཡོད། དེ་བཞིན་ཀ་དག་ཅེས་པ་ཡང། གོང་དུ་ཞུས་པ་ལྟར་སེམས་བྱུང་གནས་འགྲོ་གསུམ་གྱི་མཚང་བཙལ་ནས་གཏན་ལ་འབེབས་དགོས་ཤིང་། བྱུང་གནས་འགྲོ་གསུམ་གྱི་མཚང་འཚོལ་ལུགས་བཤད་ན། གུང་ཐང་རིན་པོ་ཆེའི་བསྟོད་པ་དོན་ལྡན་མ་ལས། བྱུང་གནས་འགྲོ་གསུམ་གྱི་མཚང་འཚོལ་བའི་ཐད་དུ། འགྲོ་འོང་གཟུགས་ཅན་ལྟར་མེད་དང་། །འབྱུང་འཇིག་རགས་པའི་མི་རྟག་ཚུལ། །མཐོང་བྱ་མ་མཐོང་བརྒྱལ་འདྲ་འམ། །གཟུགས་སུ་མ་གྲུབ་གསལ་རིག་ཙམ། །མྱོང་ལ་བདེན་མཐོང་རློམ་འཆང་ཞིང་། །ཞེས་གསུངས་ཏེ། དཔྱད་པ་ཞིབ་མོར་བྱས་ཏེ་དབུ་མའི་གཞུང་ལ་སོགས་པའི་གཞུང་གོང་འོག་བསྒྲིགས་ནས་བསམ་ཤེས་པ་ཞིག་དགོས་པ་ལས། བྱུང་གནས་འགྲོ་གསུམ་གྱི་མཚང་འཚོལ་བ་ཞེས་པ་ཐད་ཀ་ཐད་ཀའི་ཚིག་ཟིན་གཅིག་པུར་བརྟེན་ནས་སམ། ལས་སླ་པོའི་ཐོག་ནས་མི་འོང་སྟེ། གཟུགས་ཅན་གྱི་ཆོས་ཀྱི་འགྲོ་འོང་ལྟ་བུ་ཞིག་གཟུགས་མེད་ཤེས་པའི་སྟེང་དུ་བཤད་དཀའ། མདོ་སྡེའི་ནང་དུའང་གསུངས་ཡོད་ལ། བྱང་ཆུབ་སེམས་འགྲེལ་དུ་ཡང་སེམས་དེ་ཁ་དོག་དང་དབྱིབས་སོགས་སུ་གྲུབ་མིན་གསུངས་པ་ལྟ་བུ། གཟུགས་ཅན་གྱི་ཆོས་ལ་ཁ་དོག་དང་དབྱིབས་ཞེས་དཔྱད་པ་བྱེད་རྒྱུ་ཡོད་པ་ལྟར། ནང་རྣམ་པར་ཤེས་པ་ལ་དབྱིབས་དང་ཁ་དོག་ཇི་ལྟར་ཡོད་ཅེས་དཔྱད་ན། ཤེས་པ་གཟུགས་སུ་མ་གྲུབ་པས་དབྱིབས་དང་ཁ་དོག་ཡོང་ཐབས་མེད། ཤེས་པའི་ཆོས་ཉིད་ཅེས་བརྗོད་སྐབས། ཤེས་པ་རང་གི་ཆོས་སུ་ཡོད་ཀྱང་ཤེས་པ་དེ་སྣང་ཙམ་དེས་མ་ཚིམས་པར་དཔྱད་སྐབས། རྙེད་རྒྱུ་གཏན་ནས་མེད་པ་ཞིག་ལ་རང་བཞིན་མེད་པའམ་ཆོས་ཉིད་ཅེས་བརྗོད་པ་ལས། སེམས་གཟུགས་སུ་མ་གྲུབ་པ་ལ། གཟུགས་ཀྱི་ཁྱད་ཆོས་སེམས་ལ་ཚང་མིན་དཔྱད་དེ་དེ་ལྟར་མ་རྙེད་པ་ཙམ་སེམས་ཀྱི་ཆོས་ཉིད་རྙེད་པ་གཏན་ནས་མིན་པའི་ཚུལ་གསུངས། དེ་དག་ལ་དཔྱད་པ་ཞིབ་ཏུ་གནང་དགོས།

རྫོགས་པ་ཆེན་པོའི་གཞུང་གི་སྐབས་སུའང་གཞུང་གོང་འོག་བསྒྲིགས་ནས་གསུང་དགོས་ལ། གསལ་སྟོང་ཟུང་འཇུག་གསུང་པའི་སྐབས་སུའང་གཞུང་གོང་འོག་བསྒྲིགས་ནས་གསུང་དགོས། དེ་བཞིན་བཀའ་བརྒྱུད་པའི་ཕྱག་རྒྱ་ཆེན་པོ་གསུང་སྐབས་ཀྱང་གཞུང་གོང་འོག་བསྒྲིགས་ནས་གསུང་དགོས་པ་ཤིན་ཏུ་གལ་ཆེན་པོ་ཡིན། དཔེར་ན། རྫོགས་ཆེན་གྱི་གཞུང་ལས་གདུལ་བྱ་དབང་པོ་རྣོན་པོ་རྒྱུད་སྨིན་པ་ཞིག་གི་དབང་དུ་བྱས་ནས་གསུངས་པ་ཡོད་ཅིང་། དེ་ནི་སྙན་དགོན་གསུང་རབ་པའི་གསུང་རྒྱུན་ལས། བསྟན་པ་སྤྱི་བཙན་དང་གང་ཟག་སྒོས་བཙན་ཞེས་གསུངས་པའི་གང་ཟག་སྒོས་བཙན་དེ་ཡིན། གང་ཟག་སྒོས་བཙན་ཞེས་པ་གདུལ་བྱ་ཤིན་ཏུ་དབང་རྣོན་རྒྱུད་སྨིན་པ་བསོད་ནམས་ཀྱི་བསགས་རྒྱབ་དང་ལྡན་པ་སྟེ། དེ་དག་ལ་ཚིག་རྡུམ་རྡུམ་ཉུང་ངུ་ཞིག་གསུངས་པ་དེ་ཉིད་ཀྱིས་ལྟ་བའི་གོལ་ས་ཡོངས་སུ་བཅད་དེ་མྱོང་ཐོག་ནས་ཆོས་ཐམས་ཅད་མིང་ཙམ་བརྡ་ཙམ་དུ་ངེས་ནུས་པ་ཞིག་འོང་བ་ཡིན། དེའི་དབང་དུ་བྱས་ནས་གསུངས་པ་དེ་དག་བསྟན་པ་སྤྱི་བཙན་གྱི་དབང་དུ་བྱས་པའི་སྐབས་དང་སྦྲེལ་ན་སྐབས་རེར་མ་རན་པ་ཡོང་གི་ཡོད། དེར་བརྟེན་རྫོགས་ཆེན་གྱི་ཁྲིད་ཡིག་འགའ་ཞིག་ནང་། སེམས་བྱུང་གནས་འགྲོ་གསུམ་གྱི་མཚང་འཚོལ་ཚུལ་སོགས་དབུ་མའི་གཞུང་དང་སྦྲེལ་བའི་སྤྲོས་བཤད་རྒྱ་ཆེན་པོ་མེད་པར་སྟབས་བདེའམ་མདོར་བསྡུས་པའི་ཚུལ་དུ་གསུངས་པ་ཡང་ཡོད།

ངོས་ཀྱི་ངོ་ཤེས་རྫོགས་ཆེན་པ་ཞིག་ལ་དབུ་མའི་སྐོར་ཞིག་ཁྲིད་པ་ཡིན། རྗེས་སུ་དབུ་མའི་སྐོར་ཁྲིད་པ་དེས་ཁྱེད་ལ་ཕན་ཐོགས་འདུག་གམ་ཞེས་དྲིས་པར། ཁོང་གིས་རྫོགས་ཆེན་སྒོམ་པར་ཕན་ཐོགས་གང་ཡང་མི་འདུག་ཅེས་བརྗོད་བྱུང་། དེ་ཡ་མཚན་རེད། ཀ་དག་ཅེས་པའི་ཚིག་ཞལ་འདོན་ལྟར་འདོན་གྱི་ཡོད་ཀྱང་། ཀ་དག་གི་དོན་ཏག་ཏག་བློ་ལ་མ་ཤར་བ་དང་། ཁྲིད་སྟངས་དེ་ཡང་གོ་བརྡ་འཕྲོད་པོ་ཞིག་ཕལ་ཆེར་མ་བྱུང་བ་ཡིན་ནམ་སྙམ་དུ་དྲན་བྱུང་། དེ་མིན་སེམས་བྱུང་གནས་འགྲོ་གསུམ་གྱི་མཚང་བཙལ་ཏེ། ངོ་བོ་ཀ་དག་གཏན་ལ་འབེབས་དགོས་ཤིང། ངོ་བོ་ཀ་དག་གསུངས་པའི་ཚེ་ཆོས་ཐམས་ཅད་མིང་རྐྱང་བཏགས་ཡོད་ཙམ་དུ་འདོད་དགོས། མིང་རྐྱང་བཏགས་ཡོད་ཙམ་ཞེས་པའི་ཐ་སྙད་དེའི་དོད་ལ་རྫོགས་ཆེན་གྱི་གཞུང་ངམ་ཁྲིད་ཡིག་མང་པོའི་ནང་གཞི་མེད་རྩ་བྲལ་ཞེས་གསུངས་ཡོད། རྡོ་གྲུབ་འཇིགས་མེད་བསྟན་པའི་ཉི་མས་གཞི་མེད་རྩ་བྲལ་ཞེས་པའི་དོན་དེ་དབུ་མའི་གཞུང་དང་སྦྲེལ་ནས་རྩད་ལེགས་པར་གཅོད་དགོས་ཞེས་གསུངས་ཡོད། གཞི་མེད་རྩ་བྲལ་ཞེས་པའི་གཞི་དེ་འདོགས་བྱེད་ཀྱི་བློ་ལ་མི་བརྗོད་པར་གདགས་བྱའི་ཆོས་ཅན་དེ་ཡིན་ལ། གཞི་མེད་པ་ཞེས་པ་སྣང་ཞིང་སྲིད་པའི་ཆོས་འདི་ཐམས་ཅད་ཆོས་ཅན་རང་གི་ངོས་ནས་མ་གྲུབ་པ་སྟེ། དེ་འདྲ་ཞིག་ལ་གཞི་མེད་རྩ་བྲལ་ཞེས་བརྗོད་ཅིང་ཚིག་འདིར་ནུས་པ་ཤིན་ཏུ་ཆེན་པོ་ཡོད། སྤྱིར་མདོ་སྡེ་དང་དབུ་མའི་གཞུང་ལས་རང་སྟོང་གསུངས་ཀྱང་། རང་སྟོང་གི་གོ་བ་རང་ཉིད་རང་གིས་སྟོང་བ་ཞེས་པའི་དོན་ཐོག་ཏུ་ཕྱིན་ན། ཆོས་གང་ཡང་འཇོག་རྒྱུ་མེད་པར་འགྱུར་བའི་ཉེན་ཁ་ཡོད། དེས་ན་གཞི་མེད་རྩ་བྲལ་ཞེས་པའི་གོ་བ་དཔྱིས་ཕྱིན་པར་ཤེས་དགོས་པ་གལ་ཆེན་པོ་ཡིན། དེ་ལྟར་དཔྱིས་ཕྱིན་པར་ཤེས་ན། ཐ་སྙད་དུ་ཡང་རང་མཚན་མེད་པའི་ལྟ་བ་ཇི་མ་ཇི་བཞིན་གསུངས་པར་ཤེས་ནུས།

ཕྱི་དོན་མ་བཤིག་པའི་བློ་ཚུབ་མི་དགོས། །

དོན་སྨྲ་སྡེ་གཉིས་རྣམས་དགྱེས་དགྱེས་མཛོད་ཅིག །

ཅེས་དོན་སྨྲ་སྡེ་གཉིས་ཀྱིས་གཟུགས་སྒྲ་ལ་སོགས་པ་ཕན་གནོད་དངོས་སུ་འབྲེལ་བ་དེ་དག་རྩོམ་གཞི་རྡུལ་ཕྲན་ཆ་མེད་བསགས་ནས་འགྲུབ་དགོས་སྙམ་དུ་བསམས་པ་སྟེ། དེ་དག་གི་ཞེ་འདོད་གཙོ་བོ་ནི། འདི་གཟུགས་ཡིན། འདི་སྒྲ་ཡིན། འདི་གཟུགས་བཟང་ལ། འདི་གཟུགས་ངན་སྙམ་དུ་མཛུབ་མོ་འཛུགས་སའམ་ཕན་གནོད་འབྲེལ་བ་ཞིག་ཡོད་པ་འདི་དག་གི་རྩོམ་གཞི་རྡུལ་ཕྲན་ཆ་མེད་ཅིག་དགོས་པ་ལས། མིང་རྐྱང་བཏགས་ཡོད་ཙམ་ལ་འཇོག་པ་མི་རུང་ཞེས་གསུང་བར་བྱེད་པས། འདིར་ཕྱི་དོན་མ་བཤིག་པས་ཁྱེད་རྣམས་བློ་ཚུབ་མི་དགོས་ཏེ། མིང་རྐྱང་བཏགས་ཡོད་ཙམ་གྱི་ཕྱི་དོན་དང་། མིང་རྐྱང་བཏགས་ཡོད་ཙམ་གྱི་ཕན་གནོད་དང། བཟང་ངན། སྐྱེ་འཇིག །འཁོར་འདས་སོགས་ཀྱི་ཆོས་ཐམས་ཅད་བདེ་པོའི་ངང་ཚད་གྲུབ་ལ་འཇོག་ཐུབ་པས་བློ་ཚུབ་མི་དགོས་པར་དགྱེས་དགྱེས་མཛོད་ཅིག་ཅེས་གསུངས་པ་ཡིན།

རང་རིག་མ་ཡིན་ཡང་ཚད་གཞལ་འཐད་པས། །

རྣམ་རིག་སྨྲ་བ་ཀུན་དགྱེས་དགྱེས་མཛོད་ཅིག །

ཅེས་གསུངས་ཏེ། སེམས་ཙམ་པ་སོགས་ཀྱིས་ཕན་གནོད་འབྲེལ་བའི་གཟུགས་སོགས་ཀྱི་ཆོས་རྣམས་སྣང་ཙམ་གྱིས་ཡོད་པར་མི་འགྲུབ་པས། དེ་རྣམས་ཚད་མས་གྲུབ་པ་ཞིག་དགོས་ལ། དེ་དག་འཇལ་བྱེད་ཀྱི་ཚད་མའམ་བློ་དེ་ཡང་མ་འཁྲུལ་ཞིང་མི་བསླུ་བ་ཞིག་ཡོད་མེད་ཀྱི་སྟེང་ནས་གཞི་དེ་ཡོད་མེད་ཐག་གཅོད་དགོས་ཤིང་། དེ་ལྟར་ཡོད་མེད་ཐག་གཅོད་པའི་ཚད་མ་དེ་ཡུལ་ལ་ལྟོས་ན། དཔེར་ན། དབང་ཆ་ལྟ་བུར་མཚོན་ན། འདྲ་མཉམ་མ་བྱུང་བས་ཚད་མ་དེ་ནུས་མེད་དུ་འགྱུར་བ་ཡིན། དེས་ན་གཞལ་བྱ་ལ་ལྟོས་ནས་འཇལ་བྱེད་ཀྱི་ཚད་མ་དང་། འཇལ་བྱེད་ལ་ལྟོས་ནས་གཞལ་བྱ་བཞག་ན། དེ་གཉིས་ཕན་ཚུན་ལྟོས་པ་ཡིན་ལ། ཕན་ཚུན་ལྟོས་ནས་བཞག་ན་དབང་ཆེ་ཆུང་གང་ཡང་མེད་པར་འགྱུར་བ་ཡིན།

སེམས་ཙམ་པས་དེ་ལྟར་མི་འདོད་པར། གཞལ་བྱ་འཇལ་བྱེད་ཀྱི་ཚད་མ་སྒྲུབ་བྱེད་རང་རིག་ཚད་མ་དགོས་སོ་ཞེས་གསུང་བར་བྱེད། གལ་ཏེ་རང་རིག་བཞག་ན་རང་གིས་རང་ལ་བྱ་བ་བྱེད་དགོས་ལ། དེ་ནི་རིགས་པ་དང་འགལ་ཞིང་མྱོང་བ་དང་ཡང་འགལ་བས། གཞལ་བྱ་འཇལ་བྱེད་ཀྱི་ཚད་མ་སྒྲུབ་བྱེད་རང་རིག་ཁས་མ་བླངས་ཀྱང་ཚད་མ་བཞག་ཆོག་ལ། ཚད་མ་ཞེས་པ་ནི་གཞལ་བྱའི་རྣམ་པའི་རྗེས་སུ་བྱེད་པ་སྟེ། ཡུལ་གྱི་རྣམ་པ་གཏད་སྟོབས་ཀྱིས་དེའི་རྣམ་ལྡན་དུ་སྐྱེས་ཤིང་། དེས་འཛིན་སྟངས་ཇི་ལྟར་བཟུང་བ་ལྟར་བྱ་བ་བྱེད་ཅིང་དོན་ལ་གནས་པ་ཞིག་ཡིན་ན་ཚད་མ་ཡིན་པས། གཞལ་བྱ་ལ་བརྟེན་ནས་འཇལ་བྱེད་ཀྱི་ཚད་མ། འཇལ་བྱེད་ཚད་མ་ལ་བརྟེན་ནས་གཞལ་བྱ་འཇོག་པ་སྟེ། དེ་ལྟར་ཕན་ཚུན་ལྟོས་ནས་འཇོག་པ་ཡིན། ཆོས་ཐམས་ཅད་ལྟོས་ནས་བཞག་པ་ལས། ལྟོས་པ་མེད་པར་རང་དབང་གི་སྒོ་ནས་གྲུབ་པ་གང་ཡང་མེད་པས། རང་རིག་ཁས་མི་ལེན་ཡང་། རང་རིག་མེད་ན་ཚད་མ་དང་ཚད་མིན་གྱི་རྣམ་གཞག་འཇོག་མི་ཤེས་སྙམ་པའི་འཇིགས་སྣང་དང་ཞེད་སྣང་མི་བྱེད་པར་དགྱེས་དགྱེས་མཛོད་ཅིག་དང་། མིང་ཙམ་བརྡ་ཙམ་གྱི་ཚད་མ་དང་གཞལ་བྱའི་རྣམ་གཞག་ཤིན་ཏུ་འཐད་པ་ཡིན་གསུངས།

རང་མཚན་མ་གྲུབ་ཀྱང་རྟེན་འབྲེལ་བཀྲ་བས། །

ཤར་གསུམ་མཁན་པོ་ཀུན་དགྱེས་དགྱེས་མཛོད་ཅིག །

ཅེས་གསུངས་ཏེ། བློ་གནོད་མེད་ལ་སྣང་རྒྱུའི་དོན་གྱི་ངོས་ནས་ཚུར་སྣང་བའི་ཆོས་དེ་འདྲ་ཞིག་ཐ་སྙད་དུ་ཡང་མེད་ཅེས་བཀག་ཀྱང་། ལྟོས་ནས་གྲུབ་པ་ཞིག་ཡིན་ན། མིང་ཙམ་གྱི་སྟེང་ནས་བྱ་བྱེད་སོགས་ཀྱི་ཐ་སྙད་ཀུན་ཤིན་ཏུ་འཐད་ཅིང་བདེ་བར་འཇོག་ཐུབ་པ་ཞིག་འོང་། ལྟོས་ནས་གྲུབ་པ་མིན་པར་ཕུགས་དེར་རང་རང་གི་ངོ་བོ་འཛིན་མཁན་རྡོག་རྡོག་ལྟ་བུ་ཞིག་ཡོད་ཅེས་བརྗོད་ན། ལྟོས་ནས་གྲུབ་པ་དེ་འཇོག་མི་ཤེས་པར་འགྱུར་ལ། ལྟོས་ནས་གྲུབ་པ་འཇོག་མ་ཤེས་ན། ལེགས་པར་བསམས་ན་ཉིན་རེའི་འཚོ་བའི་ནང་ལྟོས་ནས་བཞག་པའི་ཚུལ་ཤིན་ཏུ་མང་པོ་འོང་བ་དེ་དག་དང་ཡང་འགལ་བར་འགྱུར་བ་ཡིན། དཔེར་ན། སྔར་འདས་པའི་དོན་ཞིག་བློར་ཤར་ནས་དེ་གཞིར་བཞག་ནས་ཐ་སྙད་བྱེད་པ་དང་། ཡང་འབྱུང་འགྱུར་གྱི་དོན་ཞིག་ལ་བསམས་ཏེ་དེ་གཞི་ལ་བཞག་ནས་ཐ་སྙད་བྱེད་པ་ལྟ་བུ། ལྟོས་ནས་བཞག་པའི་ཚུལ་ཤིན་ཏུ་མང་པོ་ཡོད། གལ་ཏེ་རང་མཚན་ཁས་བླངས་ན། དེ་དག་འཇོག་པ་ཤིན་ཏུ་དཀའ་བ་ཡིན།

དེས་ན་དོན་གྱི་ངོས་ནས་སམ་ཕར་ངོས་ནས་བློ་གནོད་མེད་ལ་སྣང་རྒྱུའི་དོན་རང་མཚན་པ་སྟེ། རང་གི་རང་བཞིན་གདོད་མ་ནས་ཡོད་པ་ཞིག་གཏན་ནས་མེད་ཀྱང། རྐྱེན་ཉིད་འདི་པ་ཙམ་གྱི་རྟེན་འབྲེལ་གྱི་རྣམ་གཞག་རང་ལུགས་སུ་ཁས་ལེན་པ་ཡིན་ལ། དེའི་སྟེང་ནས་བཟང་ངན་དང། ཕན་གནོད་སོགས་བརྟེན་ནས་བཏགས་པ་ཐམས་ཅད་བདེ་པོའི་ཐོག་ནས་འཇོག་ཤེས་པས་ན། ཤར་གསུམ་མཁན་པོ་ཀུན་དགྱེས་དགྱེས་མཛོད་ཅིག་ཅེས་གསུངས།

གསལ་སྟོང་མི་འགལ་བས་བཟུང་ཡང་ཆོག་གི །

སློབ་བཤད་བརྒྱུད་འཛིན་རྣམས་དོགས་ཆུང་མི་དགོས། །

ཞེས་སྣང་ཞིང་སྟོང་ལ། སྟོང་ཞིང་སྣང་བ། སྣང་སྟོང་འགལ་མེད། སྣང་སྟོང་ཟུང་འཇུག་ཅེས་སམ། ཡང་ན། གསལ་བ། སྟོང་པ། གསལ་སྟོང་ཟུང་འཇུག །ཟུང་འཇུག་བརྗོད་བྲལ་གྱི་རྣམ་གཞག་ཀུན་འཇོག་རུང་བས་སློབ་བཤད་བརྒྱུད་འཛིན་རྣམས་དོགས་ཆུང་མི་དགོས་ཞེས་གསུངས།

ཀ་ནས་དག་ན་ཡང་བཟང་ངན་འཐད་པས། །

རིག་འཛིན་ཞིག་པོ་རྣམས་བཟང་ཞེན་མི་དགོས། །

ངོ་བོ་ཀ་དག་སྟེ་ཆོས་རྣམས་རང་བཞིན་གྱིས་སྟོང་པ་ཡིན་ལ། རང་བཞིན་གྱིས་གྲུབ་པས་སྟོང་པའི་ཆ་ལ་བཟང་ངན་མེད་ལ། དེ་བཞིན་དུ་གཉུག་མ་ལྷན་ཅིག་སྐྱེས་པའི་ཡེ་ཤེས་ཀྱི་ངོས་ནས་གཞལ་ན། འཁོར་འདས་ཀྱི་ཆོས་འདི་དག་ཐམས་ཅད་གཉུག་མའི་ཡེ་ཤེས་ཀྱི་ཆོ་འཕྲུལ་ལམ་རོལ་པ་ཙམ་ལས། བཟང་ངན་གྱི་ཞེན་པ་བྱེད་དུ་མེད་པར་གསུངས། གཉུག་མ་ལྷན་ཅིག་སྐྱེས་པའི་འོད་གསལ་གྱི་རང་ཚོ་བཟུང་ནས་གནས་ནུས་པ་ཞིག་བྱུང་ན། སྣང་བ་འདི་ཀུན་ཐོག་བརྫིས་སུ་འགྲོ་ནུས་པ་ཞིག་ཕལ་ཆེར་འོང་བ་ཡིན། འོན་ཀྱང་དེ་ལྟ་བུའི་རྟོགས་པའི་ཚད་ལ་མ་སླེབས་བར་དུ། ཐ་སྙད་ཀྱི་བཟང་ངན་ཐམས་ཅད་ཡོད་པས། བློ་ལྡོག་རྣམ་བཞིས་མཚོན་པའི་ཉམས་ལེན་ཀུན་བྱེད་དགོས་པ་ཡིན་ལ། དགེ་སྡིག་གི་ལས་འབྲས་བསྲུང་དགོས་པར་གསུངས།

བཅོས་ནས་བསྒོམ་ན་ཡང་ལྷན་སྐྱེས་འཆར་བས། །

རྟོགས་ལྡན་རྒན་པོ་རྣམས་ཨུ་ཚུགས་མི་དགོས། །

ཞེས་ཐོག་མ་ནས་མ་བཅོས་པའི་རྣལ་འབྱོར་དགོས་ཞེས་བརྗོད་དེ་མཐའ་གཅིག་ཏུ་ཨུ་ཚུགས་བྱེད་མི་དགོས་པར། རྟོག་པ་བསྒོམས་ནས་བསྒོམ་བྱའི་དོན་ལ་གསལ་སྣང་ཐོན་པའི་ཚེ་རྟོག་མེད་ལ་འཕོ་བ་ཡིན་པས། བཅོས་ནས་བསྒོམ་པའམ་རྟོག་པ་བསྒོམས་ནས་རྟོག་མེད་དམ་སྒོམ་མེད་ཀྱི་རྟོགས་པ་སྐྱེ་འོང་བར་གསུངས།

ཡོད་མེད་སྤྲོས་བྲལ་དེ་ཁས་བླང་ཆོག་པས། །

རྟོག་གེ་མགོ་མཁྲེགས་རྣམས་ཚབ་ཚུབ་མ་བྱེད། །

ཞེས་གསུངས་ཏེ། རྒྱ་གཞུང་རྣམས་སུ། ཡོད་པ་མ་ཡིན། མེད་པ་མ་ཡིན། གཉིས་ཀ་མ་ཡིན། གཉིས་ཀ་མ་ཡིན་པ་མ་ཡིན་ཞེས་པ་ལྟ་བུ་གསུངས་ཡོད་ཀྱང་། དེ་དག་གི་དགོངས་པ་བཞེས་ས་འགྲིག་པའམ་འཐད་པ་ཡིན་པས་གནད་འགག་མེད།

འོན་ཀྱང་གཞུང་ལུགས་ལ་སྦྱངས་པ་ཆུང་རྣམས། །

ཐ་སྙད་སྦྱོར་ཚུལ་ཞིག་མ་མཁྱེན་ཡིན་སྲིད། །

ཞེས་གསུངས་པ་འདི་བདེན་པ་ཡིན། ནོར་བ་ཡིན་ཞེས་གསུང་གི་མེད། འོན་ཀྱང་དབུ་ཚད་ཀྱི་གཞུང་གུང་བསྒྲིགས་ཏེ་ཐ་སྙད་སྦྱོར་ཚུལ་གསལ་པོ་མེད་པ་ཞིག་ཡིན་པ་ལས། དབུ་མའི་ལྟ་བ་ཐུགས་སུ་མ་ཆུད་པ་མིན་ཞེས་གསུངས། ས་དགེ་བཀའ་རྙིང་གི་རང་གཞུང་གཙོ་བོའམ་ཚད་ལྡན་དེ་དག་ལ་ནོར་བ་དང་འཁྲུལ་པ་གཏན་ནས་མེད་པ་ཞིག་ཡིན། འོན་ཀྱང་སྐབས་རེར་གཞུང་དེ་དག་ནས་དབུ་ཚད་ཀྱི་གཞུང་གོང་འོག་བསྒྲིགས་ནས་གསུངས་མིན་སྣ་ཚོགས་ཡོད་ཅེས་གསུངས།

ཁོ་བོ་ཁྱེད་ཅག་ལ་མི་གུས་མ་ལགས། །

ཕོག་ཐུག་བྱུང་ན་ནི་བཟོད་པར་མཛོད་ཅིག །

ཁོ་བོ་ཀུན་ཤེས་ཀྱི་ཤར་པོ་མིན་ཡང་། །

ཕ་མེས་གཞུང་ལུགས་ཀྱི་རྟ་ཕོ་བཟང་པོ། །

རྟག་སྦྱོར་གུས་སྦྱོར་གྱིས་བཞོན་ཚུལ་མཁས་པས། །

གཅིག་རྡུགས་འཕྲང་ལས་ནི་ཐར་བར་རེའོ། །

ཞེས་དབུ་མའི་ལྟ་བ་ཐུགས་ལ་འཁྲུངས་ཡོད་པའི་ཞལ་བཞེས་གནང་གི་ཡོད།

ཚོལ་དགོས་མི་འདུག་སྟེ་འཚོལ་མཁན་རང་ཡིན། །

བདེན་པར་མི་ཞེན་ཏེ་བརྫུན་པ་ཉིད་ཡིན། །

ཞེས་གསུངས་ཏེ། དབུ་མའི་ལྟ་བའམ་རང་བཞིན་མེད་པ་ཞེས་པ་དེ་ཕར་ཙམ་ནས་འཚོལ་དགོས་པ་ཞིག་མིན་པར། འཚོལ་མཁན་རང་ཉིད་ལ་དཔྱད་ན་རྙེད་དུ་མེད། ངས་དབུ་མའི་ལྟ་བ་སྒོམ་གྱིན་ཡོད་ཅེས་རྗོད་ཀྱི་ཡོད་ཀྱང་། སུས་སྒོམ་གྱིན་ཡོད་དམ། དེ་ལྟར་སྒོམ་པ་པོའི་ང་དེ་གང་དུ་ཡོད་བཙལ་ན་དེ་གས་དབུ་མའི་ལྟ་བའི་ཐོག་ལ་བསླེབ་འོང་བ་ཡིན། ཕྱི་དང་ནང་གི་སྣང་བ་སྣ་ཚོགས་པ་འདི་ཐམས་ཅད་དོན་གྱི་ངོས་ནས་ཡོད་པ་ཞིག་ཏུ་སྣང་ཡང་། དེ་ལྟར་སྣང་བ་ལྟར་དོན་གྱི་ངོས་ནས་གྲུབ་པ་གཏན་ནས་མེད་པས། གང་སྣང་བདེན་པར་སྣང་ཡང་བདེན་པར་མི་ཞེན་ཏེ། དེ་ཐམས་ཅད་སྣང་གནས་མི་མཐུན་པའི་བརྫུན་པ་ཉིད་ཡིན་ཞེས་གསུངས།

བརྫུན་པ་མི་འགོག་སྟེ་བདེན་པ་རང་ཡིན། །

ཞེས་གསུངས་ཏེ། དཔེར་ན། མུན་པ་ཅུང་ཟད་བབ་པའི་གནས་སྟངས་ཀྱི་འོག་ལ། ཐག་ཁྲ་འཁྱིལ་བ་ཞིག་ལ་འདི་སྦྲུལ་ཡིན་སྙམ་པའི་འཇིགས་སྣང་སྐྱེ་སྐབས། དེ་ལྟའི་འཇིགས་སྣང་སྐྱེས་པའི་བློ་ངོར་ཐག་ཁྲའི་སྟེང་ནས་སྦྲུལ་ཞིག་འཆར་གྱིན་ཡོད་མོད། ཐག་ཁྲའི་ངོས་ནས་སྦྲུལ་ཡིན་པའི་ཆ་ཅུང་ཟད་ཙམ་ཡང་མེད་པ་ལྟར། སྦྲུལ་གྱི་ཕུང་པོའི་ངོས་ནས་ཀྱང་སྦྲུལ་ཡིན་པའི་ཆ་ཅུང་ཟད་ཀྱང་མེད་པར་མཚུངས་ཀྱང་། ཐག་ཁྲའི་སྟེང་ནས་སྦྲུལ་སྣང་བ་དེར་བཞུ་མར་སོགས་སྤར་ཏེ་ཞིབ་ཏུ་བལྟས་ན། ཐག་ཁྲ་ཡིན་པ་ལས་སྦྲུལ་མིན་བསམ་པ་ཞིག་བློ་ལ་འཆར་འོང་ཡང། སྦྲུལ་གྱི་ཕུང་པོའི་སྟེང་ནས་སྦྲུལ་སྣང་བ་དེར་བཞུ་མར་གསལ་དུ་བཏང་སྟེ་བལྟ་སྐྱོར་བྱས་ཀྱང་སྦྲུལ་ཉིད་དུ་མཐོང་འོང་བ་སྟེ། སྔ་མ་ལ་ཐ་སྙད་པའི་ཚད་མས་གནོད་ཀྱང། ཕྱི་མ་ལ་ཐ་སྙད་པའི་ཚད་མས་མི་གནོད། དེས་ན། ཕ་རོལ་ཡུལ་སྟེང་ནས་སྦྲུལ་དུ་མ་གྲུབ་པར་མཚུངས་ཀྱང་། འདོགས་བྱེད་ཀྱི་བློས་བཏགས་པ་དེར་ཐ་སྙད་པའི་བློ་གཞན་གྱིས་གནོད་མི་གནོད་ཀྱི་སྟེང་ནས་ཐ་སྙད་དུ་ཡོད་མེད་འཇོག་རྒྱུ་ལས། ཕུང་པོའམ་ཡུལ་རང་གི་ངོས་ནས་ཡིན་མིན་དང་ཡོད་མེད་ཀྱི་ཐག་གཅོད་བྱ་རྒྱུ་གང་ཡང་མེད། ཆོས་གང་ཡིན་ཡང་ཡུལ་གྱི་ངོས་ནས་མ་གྲུབ་པ་གཅིག་མཚུངས་ཡིན་མོད། ཐ་སྙད་དུ་ཕན་གནོད་དང་བཟང་ངན་ཡོད་པ་ལྟར་འཇོག་དགོས་པ་ཡིན། དཔེར་ན། རྨི་ལམ་གྱི་མི་དང་མི་ངོ་མ་གཉིས་རང་བཞིན་གྱིས་མ་གྲུབ་པ་མཚུངས་ཀྱང་། རྨི་ལམ་གྱི་མི་བསད་པ་དང་མི་ངོ་མ་བསད་པ་གཉིས་ལ་ལས་ལམ་རྫོགས་མ་རྫོགས་ཀྱི་ཁྱད་པར་ཡོད་པ་ལྟར་ཡིན།

ཆད་མིན་རྟག་མིན་ལ་ངལ་གསོས་ཆོག་གོ །

ཞེས་ཕན་གནོད་འཐད་པས་ཆད་པའི་སྐྱོན་མེད་མོད། རང་རེའི་བློ་ངོར་སྣང་བ་ལྟར་དོན་གྱི་ངོས་ནས་གྲུབ་པའམ། རང་བཞིན་གྱིས་ཡོད་པའི་རྟག་པ་ཡང་མིན་པར་གསུངས། །

ཨ་མ་མ་མཐོང་ཀྱང་མིང་ཙམ་ཞིག་གིས། །

ཕ་མ་དྲིན་ཅན་དེ་ཡུན་རིང་སྟོར་བ། །

གན་ན་འདུག་པ་བཞིན་འཕྲད་པར་སྣང་གི །

ཀླུ་སྒྲུབ་ཡབ་སྲས་དེ་བཀའ་དྲིན་ཆེའོ། །

ཨ་མ་རང་བཞིན་གྱིས་སྟོང་པའམ་རང་བཞིན་གྱིས་མ་གྲུབ་པའི་ཆོས་ཉིད་དེ་ད་ལྟ་མངོན་སུམ་དུ་མཐོང་མི་ནུས་མོད། སྟོང་ཉིད་དོན་སྤྱིའི་ཚུལ་གྱིས་རྟོགས་པར་གསུངས། དེ་ཡང་རྟོགས་པ་གློ་བུར་དུ་ཀློང་བརྡོལ་ནས་རྙེད་པ་མིན་པར་ཐོས་བསམ་སྒོམ་གསུམ་རིམ་ཅན་བཏང་བ་སྔོན་དུ་སོང་བ་ལས་བྱུང་བ་ཡིན་པས། ཀླུ་སྒྲུབ་ཡབ་སྲས་ཀྱིས་ཐོས་བསམ་བྱ་ཡུལ་གྱི་གཞུང་བཟང་པོ་འདི་ལྟ་བུ་མཛད་པ་རྣམས་རང་རེར་མཇལ་རྒྱུ་ཡོད་པ་བཀའ་དྲིན་ཆེའོ་ཞེས་གསུངས།

བློ་བཟང་གྲགས་པ་དེ་བཀའ་དྲིན་ཆེའོ། །

དྲིན་ཅན་བླ་མ་དེ་བཀའ་དྲིན་ཆེའོ། །

ཞེས་ཀླུ་སྒྲུབ་ཡབ་སྲས་ཀྱི་གཞུང་དེ་དག་ཉམས་མྱོང་གི་ཐོག་ནས་མཛུབ་ཚུགས་སུ་འཁྲིད་པར་མཛད་པའི་དྲིན་ཅན་བླ་མ་དེ་བཀའ་དྲིན་ཆེའོ་གསུངས།

བཀའ་དྲིན་གཟོ་ཐབས་སུ་ཨ་མ་མཆོད་དོ། །

ཞེས་བཀའ་དྲིན་གཟོ་ཐབས་དུ་སྔོན་ཞུས་པ་ལྟར། ཆོས་ཉམས་ལེན་ལེགས་པར་བྱས། སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་སྒོམ་པའི་འབད་བརྩོན་བསྟེན་ན། རྒྱལ་བ་དགྱེས་པའི་མཆོད་པ་དེ་ལས་ལྷག་པ་མེད།

སྐྱེ་མེད་བརྗོད་བྲལ་གྱི་ཨ་མ་རྒན་མོ། །

རིག་པའི་བུ་ཆུང་དང་ལྷན་ཅིག་འཛོམས་ནས། །

ཀུན་བཟང་སྤྱོད་པ་ཡི་དགའ་སྟོན་ཆེན་པོས། །

མ་རྒན་འགྲོ་བ་ཀུན་གཏན་བདེར་འཁྲིད་དོ། །

ཞེས་གསུངས་ཏེ། སྐྱེ་མེད་བརྗོད་བྲལ་གྱི་ཨ་མ་རྒན་མོ་ཡུལ་གྱི་འོད་གསལ་ཆོས་ཉིད་དེ་དང་། རིག་པའི་བུ་ཆུང་ཞེས་པ་སྤྱིར་ཆོས་ཉིད་དམ་སྟོང་ཉིད་རྟོགས་པའི་རིག་པ་ཆོས་རབ་ཏུ་རྣམ་འབྱེད་ཀྱི་ཤེས་རབ་བུ་ཆུང་དང་འདྲ་བ་དེ་གཉིས་ལྷན་ཅིག་ཏུ་འཛོམས་པ་སྟེ། དེ་གཉིས་ཡུལ་ཡུལ་ཅན་དུ་སྦྱོར་བར་གསུངས། ཡང་ན་རིག་པའི་བུ་ཆུང་ཞེས་པ་བདེ་བ་ཆེན་པོའི་ཡེ་ཤེས་ལ་སྦྱར་ནས། དེ་ལྟ་བུའི་བདེ་བ་ཆེན་པོའི་ཡེ་ཤེས་དང་། ཡུལ་སྟོང་པ་ཉིད་གཉིས་ཡུལ་ཡུལ་ཅན་དུ་རོ་གཅིག་ཏུ་སྦྱར་བས་ལྷན་ཅིག་ཏུ་འཛོམས་པར་གསུངས། ཀུན་བཟང་སྤྱོད་པ་ཡི་དགའ་སྟོན་ཆེན་པོས། །ཞེས་པའི་ཀུན་ཏུ་བཟང་པོའི་སྤྱོད་པ་ནི། བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་རྟོགས་པའི་ལྟ་བ་སྒོམ་པ་དང་འབྲེལ་ནས་ཟབ་རྒྱས་ཀྱི་ལམ་ལ་སློབ་པའི་བྱང་ཆུབ་སེམས་དཔའི་སྤྱོད་པ་དེ་བྱང་ཆུབ་སེམས་དཔའི་ཀུན་ཏུ་བཟང་པོའི་སྤྱོད་པ་ཡིན། ཡང་ན་བདེ་སྟོང་ལྷན་ཅིག་སྐྱེས་པའི་ཡེ་ཤེས་ལ་སྦྱར་ན། བདེ་བ་ཆེན་པོའི་ཡེ་ཤེས་ལའང་ཀུན་ཏུ་བཟང་པོ་ཞེས་བརྗོད་ཅིང་། སྟོང་ཉིད་ལ་ཡང་ཀུན་ཏུ་བཟང་པོ་ཞེས་བརྗོད་ལ། བདེ་སྟོང་གི་རྣམ་རོལ་ལ་ཡང་ཀུན་ཏུ་བཟང་པོའི་མཆོད་པ་ཞེས་གསུངས་པས། དེ་དག་ལ་ཀུན་ཏུ་བཟང་པོའི་སྤྱོད་པ་ཞེས་སྦྱར་ཆོག་པ་ཡིན།

དེ་ལྟ་བུའི་སྐྱེ་མེད་བརྗོད་བྲལ་གྱི་ཨ་མ་རིག་པའི་བུ་ཆུང་དང་ལྷན་ཅིག་ཏུ་ཡུལ་ཡུལ་ཅན་དུ་སྦྱར་ནས་བསྒོམ་པའི་དགོས་དོན་ནི། རང་རྒྱུད་ཀྱི་མ་རིག་པ་བག་ཆགས་དང་བཅས་པ་ཞི་བ་ཙམ་གྱི་དོན་དུ་མིན་པར་མཐའ་ཡས་པའི་སེམས་ཅན་ཐམས་ཅད་ཀྱི་མ་རིག་པ་བག་ཆགས་དང་བཅས་པ་གཏན་ནས་སྦྱོང་བའི་ཆེད་དུ་ཡིན་པས། དེ་ལྟ་བུའི་ལམ་ལ་བརྟེན་ནས། མ་རྒན་འགྲོ་བ་ཀུན་གཏན་བདེར་འཁྲིད་དོ། །ཞེས་གསུངས། དེ་ནས་མཇུག་ཏུ་ལྕང་སྐྱ་རོལ་པའི་རྡོ་རྗེ་རང་ཉིད་ཀྱི་མཚན་ནས་སྨོས་ཏེ་མགུར་རམ་གླུའི་ཚུལ་དུ་གསུངས་པ་ནི།

ཨེ་མ་ལ་རོལ་པའི་རྡོ་རྗེ། །

ཨ་འོ་ལ་སྐྱིད་པའི་རྐང་བྲོ། །

འོ་ན་ལ་འདི་རུ་བརྡུངས་ནས། །

ཨ་ཧོ་ལ་དཀོན་མཆོག་མཆོད་དོ། །

ཞེས་གང་དྲན་ཐོལ་བྱུང་དུ་གསུངས་པ་ཞིག་ཡིན། ཞེས་ཨ་མ་ངོ་ཤེས་ཀྱི་བརྫུན་ཚིག་བྲག་ཆའི་སྒྲ་དབྱངས་འདི་ཡང་དབུ་མ་ཆེན་པོ་ལ་ལྷག་པར་མོས་པའི་ལྕང་སྐྱ་རོལ་པའི་རྡོ་རྗེས་སྤྲུལ་པའི་གནས་མཆོག་རི་བོ་རྩེ་ལྔར་སྨྲས་པའི་ཡི་གེ་པ་ནི་དགེ་སློང་དགེ་ལེགས་ནམ་མཁའོ། །སརྦ་མངྒ་ལཾ།། །།

རིས་མེད་ཀྱི་གཞུང་ལ་སྦྱོང་དགོས་པའི་སྐོར།

ལྕང་སྐྱ་རོལ་པའི་རྡོ་རྗེས་ལྟ་མགུར་ཨ་མ་ངོས་འཛིན་འདི་རྒྱ་ནག་རི་བོ་རྩེ་ལྔར་མཛད་ཅིང་། དེའི་འགྲེལ་པ་དཀོན་མཆོག་འཇིགས་མེད་དབང་པོས་མཛད་པ་དེ་ཡང་རི་བོ་རྩེ་ལྔར་མཛད་པ་ཡིན་ཞེས་གསུངས་འདུག །དེ་ཧ་ཅང་ཡག་པོ་འདུག །འདི་ཡན་ཆད་ཀྱིས་དེ་རིང་གི་ཆོས་འབྲེལ་བྱ་རྒྱུ་དེ་མདོར་བསྡུས་ཤིག་གྲུབ་པ་ཡིན། གཙོ་བོ་རྒྱུན་དུ་དཔེ་ཆ་བལྟ་དགོས་པ་ཡིན། དེ་ཡང་། གསུང་རབ་ལ་ཞུགས་མདོ་སྡེ་ལྟ་བར་བྱེད། །ཅེས་དང་། ལམ་རིམ་ཆེན་མོ་ལས། ངེས་པར་བལྟ་དགོས་ཤིང་ཡང་དང་ཡང་དུ་བལྟ་དགོས་ལ་བལྟས་པ་རྣམས་ལ་བསམས་དགོས་སོ། །ཞེས་གསུངས་པ་ལྟར། ཡང་དང་ཡང་དུ་བལྟ་དགོས། སྒྲུང་དེབ་ལྟ་བུར་མཚོན་ན། ལན་གཅིག་བཀླགས་པས་འགྲིགས་ཀྱང་། ནང་དོན་རིག་པའི་གཞུང་ལུགས་རྣམས་ལན་གཅིག་བཀླགས་པས་མི་འགྲིག་པར་ཡང་ཡང་བལྟ་དགོས། ལམ་རིམ་ཆེན་མོ་ལན་དགུ་བཀླགས་ན་གོ་བ་མི་འདྲ་བ་དགུ་འོང་བ་ཡིན་ཞེས་གསུང་རྒྱུན་ལ་ཡོད་པ་ལྟར། ཡང་ཡང་བལྟས་ན་གོ་བ་ཡག་ཏུ་འགྲོ་བ་དང་། སྔར་མ་གོ་བ་གསར་དུ་གོ་བ་འོང་བས། གཞུང་གོང་འོག་བསྒྲིགས་ནས་བལྟ་ཐུབ་ན་ཧ་ཅང་ཡག་པོ་ཡོད། ལྷག་དོན་སྔགས་བླ་མེད་ཀྱི་ལམ་ཉམས་ལེན་གྱི་གོ་བ་འཚོལ་བ་ལ། རྫོགས་པ་ཆེན་པོའི་ཁྲིད་ཡིག་རྣམས་ཤིན་ཏུ་ལེགས་པོ་ཡོད་ལ། དཔལ་ས་སྐྱ་པའི་སྣང་གསུམ་དང་རྒྱུད་གསུམ་གྱི་གཞུང་རྣམས་ཤིན་ཏུ་ལེགས་པོ་ཡོད། དེ་དག་ནས་རྣམ་གྲངས་དང་དབྱེ་བ་ཤིན་ཏུ་མང་པོ་མཛད་ནས་ཧ་ཅང་ཞིབ་ཚགས་པོ་གསུངས་ཡོད། དེ་བཞིན་ཕྱག་རྒྱ་ཆེན་པོའི་གཞུང་རྣམས་ནས་རྡོག་འདྲིལ་པོ་ཤིན་ཏུ་ལེགས་པོ་གསུངས་ཡོད་པས། གཞུང་དེ་དག་བལྟ་ཐུབ་ན་ལེགས་པོ་ཡོད། རི་བོ་དགེ་ལུགས་པ་ཞིག་གིས་རྫོགས་ཆེན་དང་། ཕྱག་ཆེན། ས་སྐྱའི་གསལ་སྟོང་ཟུང་འཇུག་སོགས་ཀྱི་གཞུང་རྣམས་མཇལ་བ་དང་། དེ་བཞིན་ས་སྐྱ་དང་། བཀའ་བརྒྱུད། རྙིང་མ་རྣམས་ཀྱིས་ཀྱང་དགེ་ལུགས་པའི་གཞུང་གཟིགས་ཐུབ་པ་བྱུང་ན་ཤིན་ཏུ་ལེགས་པོ་ཡོད། དཔེར་ན། རང་རེའི་མི་རབས་གོང་མའི་ནང་དུ་ངོས་ཀྱིས་ཤེས་པ་ལྟར་ན། དགེ་ལུགས་པའི་བླ་མ་བྲག་དཀར་རིན་པོ་ཆེ་དང་། བླ་མ་འཇམ་རོལ། སྙན་དགོན་གསུང་རབ་སོགས་ཀྱིས་རྫོགས་ཆེན་དང་། ཕྱག་ཆེན། ས་སྐྱའི་གསལ་སྟོང་ཟུང་འཇུག་གམ་འཁོར་འདས་དབྱེར་མེད་ཀྱི་ལྟ་བ་ཡང་མཁྱེན་གྱི་ཡོད། ཁོང་རྣམས་ཀྱིས་བརྩམས་པའི་གཞུང་གི་ནང་དཀའ་གནད་གསེད་བཀྲོལ་མཛད་པ་རྣམས་ལ་བརྟེན་ནས་གཞན་དང་མི་འདྲ་བའི་གོ་བ་བསླེབ་རྒྱུ་ཡོད།

དེ་བཞིན་རྙིང་མའི་ཕྱོགས་ནས་རྡོ་གྲུབ་འཇིགས་མེད་བསྟན་པའི་ཉི་མ་དང་། ཁོང་གི་སློབ་མ་སྤྲུལ་སྐུ་ཚུལ་ཁྲིམས་བཟང་པོ་སོགས་རྙིང་མ་ཡིན་ན་ཡང་། དགེ་ལྡན་སོགས་ཀྱི་དབུ་ཚད་ཀྱི་གཞུང་ལ་གཟིགས་རྟོག་གནང་སྟེ་ཐུགས་ལ་ཆུབ་པ་དེ་འདྲ་ཡིན། ཁོང་རྣམས་ཀྱིས་བཤད་པ་གནང་བ་དེའི་རིགས་གཞན་དང་མི་འདྲ་བ་ཞིག་ཡིན། དེ་ལྟར་བྱུང་ན་བསྟན་པ་སྤྱི་ལ་ཕན་པར་མ་ཟད། གང་ཟག་སྒེར་རང་ཉིད་ལ་མཚོན་ནའང། གཞུང་སོ་སོའི་གསུང་སྟངས་སམ་གནད་དུ་བསྣུན་ས་མི་འདྲ་བར་གསུངས་པ་རྣམས། ཕན་ཚུན་བསྒྲིགས་ཐུབ་པ་བྱུང་ན་གོ་བ་བརླིང་པོ་དང་རྒྱ་ཆེན་པོ་འོང་བར་ཕན་ཐོགས་ཡོད། ངོས་ཀྱིས་དེ་ཙམ་ཤེས་ཀྱི་མེད་ཀྱང་། དག་སྣང་སྦྱངས་ཏེ་གཞུང་ལ་ལྟ་བའི་ཚེ། འདིར་གནད་འགག་འདུག་སྙམ་པ་དང་། འདི་ནས་འདི་ལྟར་གསུངས་པའི་གནད་འགག་འདི་ཡིན་འདུག་སྙམ་པ་ལྟ་བུ་སེམས་ལ་ངེས་པ་རྙེད་པར་ཕན་གྱི་འདུག །དེར་བརྟེན་གཞུང་དེ་དག་མང་པོ་ཞིག་གོ་ཐུབ་པར་བྱས་ཏེ་གཟིགས་ཐུབ་ན་ཡག་པོ་ཡོད།

སྔར་རང་རེར་སོ་སོའི་རང་ལུགས་གཙང་མ་དགོས་ཞེས་པའི་གསུང་སྲོལ་ཞིག་ཡོད། རང་ལུགས་གཙང་མ་ཞེས་པ་ནི། རང་རང་གི་གཞུང་འཆད་པའི་ཚེ་སོ་སོའི་རང་གཞུང་དེ་གའི་སྟེང་ནས་གསུངས་པ་ལས། གཞན་མི་བསྲེ་བ་ཞིག་ལ་བརྗོད་ཀྱི་ཡོད། དཔེར་ན། ྋགོང་ས་ལྔ་པ་ཆེན་པོས་ལམ་རིམ་འཇམ་དཔལ་ཞལ་ལུང་གསུངས་སྐབས། ལམ་རིམ་ཆེ་ཆུང་གི་གཞུང་དེ་དག་གི་ཆོས་སྐད་དེ་ག་ཁེ་གཙང་གསུང་བ་ལས། རྫོགས་ཆེན་གྱི་ཆོས་སྐད་དང་། ས་སྐྱའི་གསལ་སྟོང་ཟུང་འཇུག་གི་ཆོས་སྐད་སོགས་བསྲེ་བར་མ་མཛད། ཡང་རྫོགས་པ་ཆེན་པོའི་ཁྲིད་ཡིག་རིག་འཛིན་ཞལ་ལུང་གསུངས་སྐབས། རྫོགས་པ་ཆེན་པོའི་ཆོས་སྐད་ཁེ་གཙང་གསུངས་པ་ལས། ལྷག་མཐོང་ཆེ་ཆུང་གི་ཆོས་སྐད་དམ་ཐ་སྙད་བསྲེས་པ་མེད། དེ་བཞིན་དུ་༸གོང་ས་ལྔ་པས་མཛད་པའི་མཁྱེན་བརྩེའི་གསུང་གི་ཁ་སྐོང་གསང་ཆེན་སློབ་བཤད་པའི་རྒྱུད་གསུམ་གྱི་ཁྲིད་ཡིག་ནང་། ལམ་འབྲས་སློབ་བཤད་པའི་ཐ་སྙད་དེ་ག་གསུངས་པ་ལས་ཕར་བསྲེས་ཚུར་བསྲེས་གནང་མེད། དེ་འདྲ་ཞིག་ལ་རང་ལུགས་གཙང་མ་ཞེས་བརྗོད་པ་ལས། དགེ་ལུགས་པ་ཞིག་ཡིན་ན་དགེ་ལུགས་པའི་གཞུང་ཁོ་ན་ལས། གཞུང་གཞན་ལ་བལྟ་མི་ཆོག་པའི་དོན་ཕལ་ཆེར་མིན། དེ་བཞིན་ས་སྐྱ་པ་དང་རྙིང་མ་བ་ཞིག་གིས་སོ་སོའི་གཞུང་ཙམ་ལས་གཞུང་གཞན་ལ་བལྟ་མི་ཆོག་པ་ཕལ་ཆེར་མིན། གཞུང་གཞན་དང་གཞན་ལ་གཟིགས་ཐུབ་ན་དགེ་མཚན་ཤིན་ཏུ་ཆེན་པོ་འདུག །

རྗེ་རིན་པོ་ཆེས་གཞན་ལ་དགག་པ་གནང་བ་དེ་ཙམ་མེད་ཀྱང་། སྔོན་གྱི་ས་སྐྱའི་མཁས་པ་འགའ་ཞིག་གིས་རྗེ་རིན་པོ་ཆེར་དགག་པ་བསྐྱོན་པ་ལྟ་བུ་དང་། ཕྱིས་ཀྱི་དགེ་ལུགས་པ་འགས་རྙིང་མ་དང་བཀའ་བརྒྱུད་པ་བཀག་ཡོད། ངོས་རང་གིས་མི་ཤེས་པའི་དབང་གིས་ཡིན་ནམ། གང་ལྟར་དེ་དག་ལ་བལྟས་ན། འགའ་ཞིག་ཕྱོགས་སྔའི་ནམ་མ་ལངས་པར་དགག་པའི་ཉི་མ་ཤར་བ་ལྟ་བུ་ཡིན་འདུག །སྐབས་རེར་མཁས་པ་ཆེན་པོ་དེ་དག་ལ་ཧང་རྒྱག་ཅུང་ཟད་ཡོད། གསུངས་ཏེ་བཞད། དེས་ན་ཕྱོགས་སྔས་མཛད་པའི་གཞུང་ཁོ་ནར་ཆ་འཇོག་མི་བྱེད་པར་གཞུང་མང་པོ་གོང་འོག་བསྒྲིགས་ནས་གཟིགས་དགོས་པ་གལ་ཆེ། དཔེར་ན། རྗེ་རིན་པོ་ཆེས་ལྟ་བའི་སྐོར་གསུངས་པའི་གཞུང་རྣམས་གཟིགས་སྐབས། མདོ་ཕྱོགས་ཀྱི་གཞུང་ཙམ་མིན་པར་སྔགས་བླ་མེད་ཀྱི་གཞུང་དེ་དག་དང་སྦྲེལ་ནས་གཟིགས་ན། ལྷག་མཐོང་ཆེན་མོའི་ནང་ལྷག་མཐོང་ལ་དཔྱད་སྒོམ་གྱིས་ཁྱབ་པར་གསུངས་ཀྱང་། གསང་བ་འདུས་པའི་རྫོགས་རིམ་གྱི་གཞུང་རྣམས་ལ་གཟིགས་ན། རྫོགས་རིམ་གྱི་ཚེ་འཇོག་སྒོམ་འབའ་ཞིག་དགོས་པ་ཐག་བཅད་ནས་གསལ་པོར་གསུངས་ཡོད་ཅིང་། དེར་གནད་འགག་ཡོད་ཅེས་གསུངས་ཡོད། དེ་མིན་འགའ་ཞིག་གིས་དགེ་ལུགས་པས་ལྷག་མཐོང་ལ་དཔྱད་སྒོམ་དགོས་པར་གསུངས་ཡོད་ཅེས་ཤིན་ཏུ་མི་འདྲ་བ་ངོས་འཛིན་པ་འོང་བཞིན་ཡོད། དེ་ལྟར་ཕར་ཚུར་རྒྱུས་ཡོད་ཆ་ཚང་མ་བྱུང་བའི་རྐྱེན་གྱིས་དགག་པ་བསྐྱོན་པ་དེ་འདྲ་འགའ་ཞིག་ཡོད་པ་ལྟ་བུ་ཞིག་འདུག །དཔེར་ན། དགེ་ལུགས་པའི་ནང་ནས་རྙིང་མར་དགག་པ་སྐྱོན་མཁན་འགའ་ཞིག་གིས། རྙིང་མ་བས་ཆོས་ཉིད་མངོན་སུམ། ཉམས་གོང་འཕེལ། རིག་པ་ཚད་ཕེབས་ཞེས་གསུངས་པ་དེ་དག་ཇི་ལྟར་དགོངས་པ་བཞེད་ཀྱིན་ཡོད་མེད་ཆ་ཚང་མ་དགོངས་པར་ཆོས་ཉིད་ཅེས་པ་དབུ་མའི་གཞུང་ལས་ཆོས་ཉིད་ཅེས་གསུངས་པ་དེ་གར་ཆ་བཞག་ནས་དགག་པ་གསུངས་པ་དེ་འདྲ་འགའ་ཞིག་མཐོང་རྒྱུ་འདུག །དེས་ན་གཞུང་མང་པོ་བལྟ་དགོས་པ་གལ་ཆེན་པོ་ཡིན།

དེས་ན་རྗེ་རིན་པོ་ཆེས་སྦས་དོན་ཀུན་གསལ་ལས། མང་དུ་མཁྱེན་ཞིང་སྙིང་ཁམ་ཆུང་ལ་བློ་གྲོས་ཆེ་ལ་ཞིབ་པ་རྣམས་ཀྱིས་ལེགས་པར་དཔྱད་པར་བྱའོ། །ཞེས་གསུངས་པ་ལྟར། མང་དུ་མཁྱེན་ཞིང་སྙིང་ཁམ་ཆུང་བ་ཞིག་གིས་བལྟས་ན། དཔྱད་པ་ལེགས་པོ་འོང་ཡང་། མང་དུ་མཁྱེན་པ་མེད་པར་སྙིང་ཁམ་ཆེན་པོར་གྱུར་ན། ཆ་ཚང་བ་མ་ཤེས་པར་ཅུང་ཟད་མཐོང་བ་ཙམ་གྱི་སྟེང་ནས་འཐད་མི་འཐད་ཀྱི་ཐག་གཅོད་བྱས་ན་མགོ་ལོག་བཙལ་འོང་བས། གོང་དུ་རྗེ་རིན་པོ་ཆེས་ཇི་སྐད་གསུངས་པ་ལུང་དྲངས་པ་དེ་ཤིན་ཏུ་གནད་འགག་ཆེན་པོ་ཡིན། འདི་དག་རང་དགར་འཕྲོས་བཤད་ཡིན། ངོས་རང་བཞུགས་ཁྲིའི་སྟེང་བསྡད་ཡོད་པར་བརྟེན། བ་རེ་བོ་རེ་ཞིག་བཤད་ན་འགྲིག་གི་ཡོད་པར་བརྟེན། བཤད་པ་རེད། གསུངས་ཏེ་བཞད།

ལྷག་པར་འདིར་གཙུག་ལག་སློབ་གྲྭ་ཞིག་ཡོད་ཅིང་། ངོས་ཀྱིས་སྔར་ནས་ཞུས་པ་ལྟར། འདིའི་དགེ་རྒན་རྣམས་རང་རང་གི་ཡོང་ཁུངས་རྙིང་མ་དང་། དགེ་ལུགས། ས་སྐྱ། བཀའ་བརྒྱུད། བོན་དང་བཅས་པ་སོ་སོ་ནས་ཕེབས་ཀྱི་ཡོད་ཀྱང་། འདིར་སླེབས་རྗེས་ཚང་མས་ས་དགེ་བཀའ་རྙིང་གི་གཞུང་ཚང་མ་བལྟ་དགོས་པ་ཡིན། གང་ལགས་ཤེ་ན། ས་དགེ་བཀའ་རྙིང་བོན་དང་བཅས་པ་རིས་སུ་མ་ཆད་པ་ཐམས་ཅད་ས་གནས་གཅིག་གི་ནང་དུ་མཐུན་རྐྱེན་འཛོམས་པའི་ཐོག་ནས་དཔེ་ཆ་བལྟ་ས་ཡོད་པ་གཙུག་ལག་སློབ་གཉེར་ཁང་འདི་ལས་མེད། རང་རེའི་གྲྭ་སར་ཆ་མཚོན་ན་དགེ་ལྡན་པའི་གཞུང་དཔྱིས་ཕྱིན་པ་ཞིག་སློབ་སྦྱོང་བྱེད་ས་ཡོད་པ་ལས། ས་སྐྱའི་ཆོས་སྐོར་དང་། རྙིང་མའི་ཆོས་སྐོར་སོགས་རྩད་གཅོད་དམ་སློབ་གཉེར་བྱེད་དགོས་བྱུང་ན། མཐུན་རྐྱེན་མ་འཛོམས་པའི་དཀའ་ངལ་ཆེན་པོ་ཡོད། དེ་བཞིན་ས་སྐྱའི་ཆོས་སྒར་ལ་མཚོན་ན། དགེ་ལུགས་ཀྱི་གཞུང་གཟིགས་དགོས་བྱུང་ན་མཐུན་རྐྱེན་མི་འཛོམས་ཤིང་། གོ་བསྡུར་བྱེད་ས་ཡང་མེད་པའི་དཀའ་ངལ་ཡོད། འདིར་ས་གནས་གཅིག་ལ་དུས་གཅིག་ཏུ་ཕན་ཚུན་གོ་བསྡུར་བྱེད་ས་ཡོད་ལ། དཔེ་མཛོད་དང་བཅས་པ་ཡོད་པས་མཐུན་རྐྱེན་ཧ་ཅང་འཛོམས་པོ་འདུག །

མདོར་ན། རང་རེ་བོད་པའི་སྤྱི་ཚོགས་དང་། འཛམ་བུ་གླིང་སྤྱི། མ་འོངས་པར་བོད་ལ་སངས་རྒྱས་ཀྱི་བསྟན་པ་སླར་གསོ་བྱེད་པའི་སྐབས་སོགས་གང་ནས་བཤད་ཀྱང། རིས་མེད་ཀྱི་ཐོག་ནས་བསྟན་པ་འཛིན་སྐྱོང་སྤེལ་གསུམ་བྱེད་ཐུབ་པ་དགོས་ཤིང་། དེ་ལྟར་གནང་ཐུབ་མཁན་གྱི་མི་ཐོན་དགོས་པ་ཡིན། དགེ་ལུགས་ཀྱི་གདན་ས་ཁག་གི་ནང་ནས་རྙིང་མ་དང་བཀའ་བརྒྱུད་སོགས་ཆ་ཚང་མཁྱེན་མཁན་གྱི་གང་ཟག་ཅིག་འཐོན་རྒྱུར་འདོད་པ་ཡོད་ཀྱང་ཆ་རྐྱེན་མ་འཛོམས་པའི་ཐོག་ནས་དཀའ་ངལ་ཡོད། ས་གནས་འདིར་རང་ཉིད་ཀྱིས་མ་བྱས་པ་དང་མ་འཇོན་ན་དེ་ག་ལས། དེ་མིན་རིས་མེད་ཀྱི་གཞུང་སྦྱངས་ཏེ་རིས་མེད་ཀྱི་གཞུང་གི་ཁོག་ལོན་ཞིང་། རིས་མེད་ཀྱི་གཞུང་ཤེས་མཁན་ཞིག་ས་གནས་འདི་ནས་བཟོ་ཐུབ་པ་ཡིན།

ངོས་ཀྱིས་རྒྱུན་དུ་ཕྱི་རྒྱལ་ཡུལ་གྲུ་ཁག་གི་ཆོས་ཚོགས་ཀྱི་ནང་རིས་མེད་ཀྱི་བསྟན་པར་དག་སྣང་སྦྱང་རྒྱུ་གལ་ཆེ་ཡིན་ཚུལ་བརྗོད་སྐབས། རིས་མེད་ཀྱི་ཆོས་བཤད་ནུས་པའི་ཆོས་དགེ་གཏོང་རོགས་ཞེས་རྗོད་མཁན་འགའ་ཞིག་བྱུང་། འོན་ཀྱང་རང་རེར་ཕྱོགས་རེ་བ་ཙམ་མ་གཏོགས་རིས་མེད་ཀྱི་གཞུང་ལ་སློབ་གཉེར་བྱེད་མཁན་མེད་པས། དེ་འདྲ་གཏོང་རྒྱུའི་མི་མེད། རྗེ་རིན་པོ་ཆེས་རྟོགས་བརྗོད་མདུན་ལེགས་མ་ལས། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ཤིན་ཏུ་གལ་ཆེན་པོ་ཡིན། སྤྱིར་རྗེ་རིན་པོ་ཆེས་རྒྱ་གཞུང་དང་འབྲེལ་ནས་གསུངས་པ་ཡིན་ཡང་། རིགས་འགྲེ་གཏོང་རྒྱུ་ཡོད། དེས་ན་གཙུག་ལག་སློབ་ཁང་འདི་ནས་ངེས་པར་རིས་མེད་ཀྱི་གཞུང་རབ་འབྱམས་ལ་བལྟས་ཏེ་རྒྱལ་བསྟན་ཡོངས་སུ་རྫོགས་པར་རྒྱུས་ཡོད་པ་ཞིག་བཟོ་ཐུབ་པ་བྱ་རྒྱུ་ཧ་ཅང་གལ་གནད་ཆེན་པོ་ཡིན། དེས་ན་ཁྱེད་ཚོས་བསམ་བློ་གུ་ཡངས་ཙམ་དང་། བློ་རྒྱ་ཆེ་ཙམ། རྣམ་དཔྱོད་ཡངས་ཙམ་བྱས་ཏེ་དཔེ་ཆ་བལྟ་རྒྱུ་གལ་ཆེན་པོ་ཡིན།

དེ་ནས་དེ་རིང་འདིར་སྦྱིན་བདག་གི་གཙོ་བོ་ཞིག་བླ་མ་བཟོད་པ་རིན་པོ་ཆེ་ཡིན། རིན་པོ་ཆེའི་ཆོས་ཚོགས་ཁོངས་ཀྱི་དགེ་བཤེས་མང་པོ་ཞིག་ཕེབས་འདུག །རང་རེ་ཕལ་མོ་ཆེ་ངོ་ཤེས་ཤ་སྟག་ཡིན། བཟོད་པ་རིན་པོ་ཆེར་མཚོན་ན། དེ་སྔོན་ཐུབ་བསྟན་ཡེ་ཤེས་ཡོད་པའི་སྐབས་ནས་བཟུང་། རིན་པོ་ཆེའི་ཐུགས་བསྐྱེད་སྨོན་ལམ་དངོས་གནས་ཧ་ཅང་ཡག་པོ་རེད། འཛམ་བུ་གླིང་འདིའི་སྟེང་ལ་སྤྱི་སྒོས་སངས་རྒྱས་ཀྱི་བསྟན་པའི་ཞབས་འདེགས་སྒྲུབ་མཁན་གལ་ཆེ་ཤོས་ཤིག་ཏུ་གྱུར་ཡོད། ཁྱེད་ཚོས་སྔར་ཡང་ཧུར་ཐག་འབད་ཐག་གནང་ཡོད་ཅིང་། ད་དུང་ཡང་ཚང་མས་ཧུར་ཐག་གནང་རོགས་ཞུ་རྒྱུ་ཡིན།

གོང་དུ་བཤད་མ་ཐག་པ་ལྟར་ཁྱེད་ཚོའི་བློར་འབབ་ཀྱིན་འདུག་ན། ས་དགེ་བཀའ་རྙིང་སོགས་རིས་སུ་མ་ཆད་པའི་གཞུང་ལ་དོ་སྣང་གིས་སྦྱང་བརྩོན་བྱས་ཏེ་རྒྱུས་ཡོད་ཆགས་ཐུབ་པ་བྱེད་དགོས་ཤིང་། དེ་ལྟར་བྱུང་ན། དེའི་ཚོད་ཀྱིས་ཕན་ཐོགས་ཏན་ཏན་འོང་ངེས། འདི་དགེ་ལུགས་པའི་ཆོས་ཚོགས་རེད། འདི་རྙིང་མའི་ཆོས་ཚོགས་རེད། འདི་བཀའ་བརྒྱུད་པའི་ཆོས་ཚོགས་རེད་ཅེས་བརྗོད་དེ་ཧ་ལམ་ཕན་ཚུན་དྲི་མ་སྣུམ་རེས་ཀྱང་བྱེད་མི་ཆོག་པ་ལྟ་བུ་བྱེད་པར་སྙིང་པོ་གང་ཡང་མེད། དེར་བརྟེན་ཁྱེད་ཚོས་གཞུང་ཇི་ཙམ་མང་བ་གཟིགས་ཐུབ་པ་བྱུང་ན། དེའི་ཚོད་ཀྱིས་དོན་གཉེར་བྱེད་མཁན་རྣམས་ལ་སྐབས་སུ་བབས་པའི་ལམ་སྟོན་གནང་ཐུབ་པའི་ཕན་ཐོགས་ཡག་པོ་ཡོང་གི་རེད། དེ་འདྲ་ཞིག་བྱུང་ན། མངོན་རྟོགས་རྒྱན་ལས། འགྲོ་ལ་ཕན་པར་བྱེད་རྣམས་ལམ་ཤེས་ཉིད་ཀྱིས་འཇིག་རྟེན་དོན་སྒྲུབ་མཛད་པ་གང་། །ཞེས་གསུངས་པ་ལྟར། རྗེ་བཙུན་བྱམས་པ་མགོན་པོའི་དགོངས་པ་དང་མཐུན་པ་བྱུང་བ་ཡིན། གཞུང་འདིས་ལམ་ཐམས་ཅད་ཤེས་པར་བྱ། ལམ་ཐམས་ཅད་བསྐྱེད་པར་བྱའོ་ཞེས་གསུངས་པ་ལྟར། ཉན་ཐོས་ཀྱི་ལམ་ཤེས་དགོས་ཤིང་། རང་རྒྱལ་གྱི་ལམ་ཡང་ཤེས་དགོས་པར་གསུངས་པས། བྱམས་པ་མགོན་པོའི་དགོངས་པ་དང་མཐུན་པ་བྱུང་ཞིང་། མདོ་ཡི་དགོངས་པ་དང་ཡང་མཐུན་ལ། བསྟན་པ་སྤྱི་ལ་ཕན་པས་ཤིན་ཏུ་གལ་ཆེན་པོ་ཡིན། དེ་ལྟར་དགོངས་པ་བཞེས་ཨང་།

དེ་བཞིན་དེ་རིང་འདིར་ཁྲ་འགུ་རིན་པོ་ཆེ་ཕེབས་ཡོད་ལ། ཀརྨ་པ་རིན་པོ་ཆེ་དངོས་གནས་སློབ་གཉེར་ལ་ཐུགས་སྣང་ཆེ་ཞིང་རིགས་སྟོབས་ཆེ་བ་ཤིན་ཏུ་ལེགས་པོ། ཕུགས་རེ་ཡོད་པ་ཞིག་ཡིན་འདུག་པས་རྗེས་སུ་ཡི་རང་དང་བསྔགས་བརྗོད་ཞུ་བཞིན་ཡོད། ཁྲ་འགུ་རིན་པོ་ཆེར་མཚོན་ན། དགུང་ལོ་གང་འཚམ་ཕེབས་ཟིན་ཀྱང་ཐུགས་འཁུར་བསྐྱེད་པ་ཤིན་ཏུ་ལེགས་པོ་ཡིན། དེས་མཚོན་དེ་རིང་ཕེབས་པ་ཚང་མས་བསྟན་པའི་ཞབས་འདེགས་སྒྲུབ་བཞིན་ཡོད་པས་ཀུན་ལ་རྗེས་སུ་ཡི་རང་དང་ཐུགས་རྗེ་ཆེ་ཞུ་རྒྱུ་ཡིན། སང་ཉིན་བརྟན་བཞུགས་བྱ་རྒྱུ་དང་། ཕྱི་དྲོ་ལོག་རྒྱུ་ཡིན། འདུས་པའི་མཐའ་མར་འབྲལ་བ་ཞེས་གསུངས་པ་ལྟར། ཁྱེད་རྣམས་ཀྱང་ཕྱོགས་དང་མཚམས་སུ་གྱེས་རྒྱུ་ཡིན། ཡང་ས་གནས་ཤིག་ཏུ་རང་རེ་ཚུར་འཛོམས་ཏེ། དེ་ལྟར་ལོ་གཅིག་སོང་། བཅུ་སོང་། ཉི་ཤུ། སུམ་ཅུ་སོང་བའི་རྗེས་ཏན་ཏན་འགྲོ་རྒྱུ་རེད། ཨེ་རེད། དེ་ཡན་ཆད་ཀྱིས་ཆོས་འབྲེལ་རྣམས་ལེགས་པར་གྲུབ་སྟེ། དགེ་བ་བསྔོ་བ་ཡིན་པས་ཚང་མས་ཐུགས་སྨོན་གནང་ཤོག །བྱང་ཆུབ་སེམས་མཆོག་རིན་པོ་ཆེ། །ཞེས་སོགས་དང་། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཞེས་སོགས། སྟོན་པ་འཇིག་རྟེན་ཁམས་སུ་བྱོན་པ་དང་། །ཞེས་སོགས། མཎྜལ་ཚིགས་བཅད་ཅིག་གདངས་དང་བཅས་ཐོན་ཅིག །རྗེ་བཙུན་བླ་མའི་སྐུ་ཚེ་རབ་བརྟན་ཅིང་། །ཞེས་སོགས། བདེན་ཚིག་སྨོན་ལམ། སྨོན་ལམ་ལོག་པས་རྒྱལ་བའི་བསྟན་པ་ལ། །ཞེས་སོགས་གསུངས་མཚམས། ཁྱེད་ཚོ་གསར་འབྱོར་བ་རྣམས་དང་སང་ཉིན་ཕྱི་དྲོ་ཟུར་དུ་ཐུག་རྒྱུ་ཡིན། གསུངས་ཏེ་བཀའ་ཆོས་མཇུག་གྲུབ་པར་མཛད་དོ། །

1 ནཱ་རོ་མཁའ་སྤྱོད་མའི་སྤྱི་དོན། ཐུའུ་བཀྭན་བློ་བཟང་ཆོས་ཀྱི་ཉི་མའི་གསུང་འབུམ། ཞོལ་པར་མ། པོད་ཉ་པ། ཤོག་ ༥༢ན༤

2 འདི་ལྟར་གསུངས་པ་ལྕང་སྐྱ་རང་གི་གསུང་དང་མི་མཐུན་ན་ཡང་། སློབ་དཔོན་ལེགས་ལྡན་རང་རྒྱུད་པའི་སློབ་དཔོན་གཙོ་བོ་དེ་ཡིན་པ་དང་། ཆ་པ་ཆོས་སེང་གི་ཤར་གསུམ་སྟོང་ཐུན་སོགས་སྔར་གྱི་གཞུང་རྣམས་ལ་གཟིགས་ཏེ་ཞིབ་ཏུ་དཔྱད་པར་ཞུ།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།